
Minus opt zile 


Zidul din jurul perimetrului era floare la ureche. Avea cam 1,8 
metri, dar fără țepuşe sau sârmă ghimpată sus. Sârma ghimpată e 
veşnicul meu duşman. Nu degeaba se foloseşte în zone de război. 

La înălțimea mea de doar 1,57 m, nu aveam cum să mă cocoț 
singură până sus, deci m-am cățărat într-un copac de alături şi m- 
am lăsat în jos pe o creangă mai zdravănă, care atârna deasupra 
parcării, până am atins cu picioarele partea de sus a zidului. Apoi 
am alergat uşurel pe aceasta până am găsit un loc în care să pot sări 
jos fără să fiu surprinsă de camerele de supraveghere care dădeau 
roată clădirii, la intervale regulate. 

De partea cealaltă a parcării se afla uşa de incendiu despre care 
povestise Gabe şi care arăta destul de promițător. O uşă normală, 
cu geamuri semimate şi cu o bară de protecție orizontală pe 
dinăuntru. Am remarcat cu bucurie că nu era bine prinsă, exista un 
spațiu jos prin care puteai trece o mână, de-a dreptul. Mi-a luat 
doar vreo 30 de secunde să-mi strecor mica rangă pe dedesubt, să 
prind bara cu cârligul şi să trag ferm în jos. Uşa s-a deschis şi eu mi- 
am ținut răsuflarea în aşteptarea alarmei — uşile de incendiu sunt 
destul de riscante din punctul acesta de vedere —, dar nu s-a auzit 
niciuna. 

Înăuntru, luminile s-au aprins automat — pătrate mari, 
fluorescente, într-un tavan din plăci, ca o tablă de şah al cărei 
sfârşit se pierdea în depărtarea întunecată. Capătul culoarului era 
încă învăluit în beznă, deoarece senzorii încă nu detectaseră 
mişcarea mea, însă în zona în care mă aflam acum era lumină ca în 
plină zi, aşa că am fost nevoită să mă opresc o clipă, să mi se 
obişnuiască ochii. 

Luminile sunt ca o sabie cu două tăişuri. Pe de o parte, pot fi 
un uriaş semnal de alarmă pentru cei care monitorizează camerele 
de supraveghere. Nimic nu se compară cu un ecran luminat ca de 
Crăciun pentru a atrage privirea unui agent de pază şi a-l face să-şi 
ridice ochii din telefon. Dar poate fi de ajutor și să fii văzut 
mergând hotărât printr-o clădire, noaptea, când toate luminile 
sunt aprinse. Ar fi mai dificil de explicat ce cauţi acolo când te 
strecori pe un coridor întunecat, cu o lanternă în mână. N-ar fi 
mare diferență dacă ai purta un tricou în dungi şi ai avea o geantă 
mare pe care să scrie JAF. 

Ceasul arăta 22:20 şi eu eram îmbrăcată în hainele de „birou“ 
— o pereche de pantaloni negri care arătau de parcă ar fi fost 
jumătatea inferioară a unui costum, dar care erau mai elastici şi 
mai aerisiți decât orice ținută normală de birou, o bluză bleumarin 
şi un blazer de serie de la Gap. In picioare aveam Converşi negri, 
iar pe umăr îmi atârna un rucsac gri Fjällräven. 

Doar părul nu era cum ar fi trebuit să fie. Luna aceasta îl 


vopsisem într-un stacojiu-fluorescent care nu era nici măcar pe 
aproape de orice nuanţă naturală posibilă şi nu se prea potrivea cu 
atmosfera cam rigidă a acestei companii — un grup de asigurări 
numit Arden Alliance. Gabe îmi sugerase o perucă, însă perucile 
erau mereu riscante şi, în plus, intram în pielea personajului. Jen — 
hotărâsem că așa o chema pe imaginara angajată — lucra la relaţii 
cu clienții, dar îşi amintea cu nostalgie de anul sabatic de după 
facultate şi încă se mai credea un pic cool. Chiar dacă Jen se 
înhămase serios la muncă, sperând să promoveze rapid, părul ei era 
ultima sclipire a unei personalități la care nu renunțase cu totul în 
favoarea unui program de la 9 la 17. Alături de poate un pic cam 
mult tuş negru în jurul ochilor şi de un tatuaj de pe omoplat, care 
spunea: „Înţeapă-i cu vârful ascuţit“. 

Tuşul era real — nu mă simțeam complet îmbrăcată dacă nu 
aplicam un pic de NYX Epic Ink. Diploma de facultate era 
imaginară. La fel şi tatuajul. Nu eram suficient de pasionată de 
serialul Urzeala tronurilor ca să mi-l tatuez. Dar trebuia să recunosc 
că, dacă aş fi fost, Arya mi s-ar fi părut cel mai tare personaj. 

Jen lucrase până târziu, pierduse noțiunea timpului şi acum se 
grăbea spre casă pentru weekend. De aici încălțămintea 
confortabilă. În rucsac își ținea pantofii cu toc, de birou — însă aici 
rolul meu cam șchiopăta. Doar Jen îşi ducea pantofii în rucsac. Al 
meu era plin cu scule de spart case şi echipamente informatice 
încărcate cu ceva softuri deosebit de dubioase descărcate de Gabe 
de pe dark web. 

Păşeam încet pe coridor, cu tălpile de cauciuc silențioase la 
atingerea mochetei, încercând să arăt de-a casei. De o parte şi de 
alta a culoarului se aflau uşi de birouri pustii, în care doar ici şi colo 
clipea în întuneric câte un led de computer lăsat deschis, din 
greşeală, peste weekend. 

Într-o nişă, clipea hipnotic un copiator şi m-am oprit să privesc 
de-a lungul coridorului. În urma mea era luminat, dar colțul 
dinainte încă era cufundat în beznă, pentru că senzorii de mişcare 
nu îmi detectaseră prezența. Cu atât mai bine — luminile ar putea 
alerta paznicii, dar se putea şi invers. Paznicii nu ar putea veni din 
spatele meu — coridorul nu ducea nicăieri în afara parcării. Dacă ar 
veni din față, luminile m-ar avertiza la timp cât să mă întorc sau să 
mă ascund în vreunul dintre birouri. Gabe mi-ar fi spus probabil să 
mă grăbesc să ajung în sala serverelor, însă nu puteam să ratez o 
asemenea ocazie. 

În spatele copiatorului se afla, după cum sperasem, o încâlceală 
de cabluri şi două porturi LAN pentru conectarea dispozitivelor la 
rețeaua principală a companiei. Unul era în uz, cel conectat la 
copiator. Celălalt era gol. Cu inima bătându-mi puternic, am 


aruncat din nou o privire în ambele părți ale coridorului și am scos 
unul dintre micile computere Raspberry Pi din rucsac. 

Pi-ul era mai mic decât o carte necartonată şi l-am strecurat în 
spatele copiatorului, unde l-am aşezat comod pe grămada de foi 
căzute din tava copiatorului. L-am băgat într-o priză şi i-am 
strecurat cablul LAN în portul liber. După câteva clipe, casca mea 
Bluetooth a început să pârâie, după care mi s-a revărsat în ureche 
vocea gravă a soțului meu, ciudat de intimă în mijlocul tăcerii din 
clădirea pustie. 

— Bună, iubito! Pi-ul tău tocmai a apărut online. Cum merge? 

— OK. 

Vorbeam încet, nu chiar în şoaptă, dar nici cu mult mai tare. 

— Încerc să mă orientez pe aici. 

Am camuflat Pi-ul cu o foaie rătăcită din copiator, după care 
mi-am pus înapoi rucsacul pe umăr şi am continuat să înaintez pe 
coridor, către colț. 

— Tu ce faci? 

— Eh, ştii tu, a răspuns sec Gabe. Joc un pic de Dark Souls pe 
PS. Nu prea am ce face până când nu mă bagi la servere. 

Am râs, deşi el glumise doar pe jumătate. Nu era adevărată 
partea cu Dark Souls — ştiam prea bine că nici nu se punea 
problema să se joace el ceva. Din contră, mai mult ca sigur stătea 
aplecat în fața ecranului, urmărindu-mi preocupat înaintarea pe 
schița clădirii, obținută de la departamentul de planificare. Însă 
treaba cu serverele era adevărată. Asta era partea cea mai grea a 
oricărei misiuni pentru Gabe, cea în care trebuia doar să stea şi să 
asculte, incapabil să mă ajute în caz că aş fi intrat în vreun necaz. 

— Unde eşti? a întrebat el. 

— Pe un coridor care duce de la est la vest, de la uşa aia de 
incendiu pe care ai găsit-o tu. Clădirea asta este... Ah, la naiba! 

Am încremenit. 

— Ce e? 

Gabe părea îngrijorat, dar nu peste măsură. Nu Ah, la naiba! aş 
fi spus dacă aş fi dat peste vreun paznic. Ar fi fost ceva cu mult mai 
puternic. 

— Am în față o uşă securizată. Apărea în schița aia? 

— Nu, probabil că a fost adăugată ulterior, a răspuns Gabe cu 
un ton sumbru. 

Îi puteam auzi degetele gonindu-i nebune pe tastatură. 

— Stai puțin, încerc să pătrund în sistemul lor de securitate 
prin Pi-ul tău. Spune-mi ce vezi. 

— Un senzor infraroşu pasiv. 

Mă uitam la ovalul clipitor montat deasupra uşii. Fram în afara 
razei sale de acțiune. 


— OK, atunci aşteaptă, senzorul acela poate declanşa o alarmă. 

— Serios? am răspuns. 

Evident că ştiam asta. Nu uşa era cea care mă îngrijora — ca să 
fiu sinceră, Gabe şi cu mine putem trece de cele mai multe. Însă un 
senzor infraroşu pasiv înseamnă de obicei un detector de mişcare, 
iar activarea acestuia în afara orelor de program riscă să-i alerteze 
pe paznici. Însă uşa de incendiu nu declanşase vreo alarmă, ceea ce 
fusese un semn bun. Am început să mă apropii încet. 

— Jack? a spus Gabe şi degetele i s-au oprit din tastat. Jack, 
draga mea, vorbeşte-mi! Ce faci acum? Nu ne dorim un alt 
Zanatech. 

Zanatech. În. Un singur cuvânt: câini. Nu am nimic cu ei ca 
animale de companie, dar urăsc câinii de pază. Chestiile alea chiar 
pot face prăpăd. Şi pot să fugă. Repede. 

L-am ignorat pe Gabe şi am mai înaintat cu un pas, ținându-mi 
răsuflarea. 

Senzorul s-a aprins, înregistrându-mi prezența, iar eu am închis 
ochii şi m-am pregătit sufleteşte pentru sunetul alarmelor, paşi 
grăbiţi... Dar singurul lucru care s-a întâmplat a fost că s-a deschis 
lin uşa. 

— Jack? 

Vocea lui Gabe mi-a izbucnit în ureche cu mai multă autoritate 
după ce mi-a auzit răsuflarea. 

— Ce s-a întâmplat acum? 

— E totul în regulă. S-a deschis uşa. Nu cred că s-a declanşat 
nimic altceva. 

Puteam auzi acum în receptor maxilarul lui Gabe încleştându- 
se. Făcea eforturi să nu-mi dea replica pe care ar fi vrut să mi-o dea, 
dar ştiam ce cuvinte se abținea să îmi spună. Ar fi vrut să aştept 
până ce el ar fi reuşit să acceseze sistemul de securitate prin 
intermediul Pi-ului şi să afle dacă uşa avea sau nu o alarmă. Însă 
treaba asta ar fi putut dura chiar şi ore, iar în domeniul nostru de 
activitate simplul fapt că nu faci nimic poate fi un risc în sine. 
Uneori, trebuie să acționezi pur şi simplu din instinct, după cum îţi 
spune nasul. 

În plus, nici măcar nu s-ar putea spune că a fost cu adevărat 
impulsiv, iar Gabe o ştia prea bine. Fusese instinct, unul bine şlefuit 
în anii în care făcusem fix acest gen de lucruri. 

— Speri că nu s-a declanşat nimic altceva, a răspuns el într-un 
sfârşit, făcându-mă să zâmbesc. 

Îmi permiteam să fiu mărinimoasă. Dacă ar fi început să ţipe 
vreo alarmă sau dacă, mai rău, s-ar fi auzit lătrături, în timp ce 
Gabe ar fi urlat Ti-am spus eul, aş fi râs cu gura până la urechi. Dar 
una dintre cele mai bune calități ale lui Gabe e că ştie să piardă 


elegant, aşa că pur şi simplu a trecut mai departe şi s-a concentrat 
pe următoarea provocare: 

— Şi acum unde eşti? Pe culoarul ascensorului? a întrebat el. 

— Da. 

Am privit în jurul meu. Decorul culoarului consta dintr-un 
scaun futurist din metal şi o yucca înaltă. 

— Sunt trei coridoare care încep de aici şi... 

Am ridicat privirea către panoul de deasupra uşii ascensorului. 

— ...fir-ar! Sunt 14 etaje! Ştim la ce etaj ar trebui să se afle sala 
serverelor? 

— Stai puțin, a răspuns Gabe şi am auzit din nou clicurile 
tastelor de calculator. Pare să fie la etajul al cincilea, deci poți să 
începi de acolo. Tu la ce nivel eşti? La parter? 

— Nu sunt sigură, am privit eu din nou în jur. Parcarea este pe 
două niveluri. 

Un panou lung, pe peretele din fața liftului, prezenta toate 
etajele. Se pare că eu mă aflam la primul. Iar al cincilea — IT şi HR 
— apărea şi el cu patru rânduri mai sus. Deci cam atât despre 
vrăjitoriile informatice ale lui Gabe. 

l-am trimis o poză făcută rapid cu telefonul, însoțită de 
mesajul: Pe bune, Sherlock?, şi i-am auzit în cască râsul zgomotos 
atunci când mesajul i-a ajuns. 

— Ştii care e treaba? Noi ăştia, geniile tehnice, suntem 
obişnuiţi ca oamenii să ne ceară să le rezolvăm şi problemele pe 
care le-ar putea rezolva şi singuri. 

— Du-te și trage-ți-o, Medway, i-am replicat. 

A râs din nou — de data aceasta mai degrabă un chicotit 
reținut şi sugestiv, care mi-a provocat fluturi în stomac. 

— M-aș duce, dar mă gândesc la cineva mai sexy. Ajunge acasă 
în vreo oră, două. Dacă își mişcă fundul. 

Am simțit cum un zâmbet mă trage irezistibil de buze, dar i-am 
răspuns sec: 

— N-o să mă întorc acasă deloc dacă nu mă bagi în sala 
serverelor, aşa că să faci bine să-ți muţi gândurile înapoi la treabă şi 
să-mi laşi fundul în pace. 

M-am uitat la panoul de comandă al ascensorului. Era genul 
acela high-tech la care trebuie să prezinți cardul ca să poți alege 
etajul. 

— liftul are cititor de carduri, presupun că accesul la etajele 
superioare necesită card special. 

— Nu cred că pot rezolva problema înainte să primesc acces în 
sala serverelor, aşa că va trebui să urci pe picioarele tale, draga mea. 

Am oftat teatral şi am căutat cu privirea ieșirea de incendiu, 
casa scărilor. Într-un colț al culoarului se afla o uşă cu eticheta 


respectivă pe ea, dar înainte de a o deschide am lăsat pe jos, lângă 
uşa liftului, un stick USB virusat. Gabe îmi dăduse vreo şase la 
plecare, mici obiecte cu aspect inocent încărcate cu un software de 
tip troian conceput chiar de el. Cu puțin noroc, cineva care ar fi 
venit luni la serviciu l-ar fi cules de pe jos şi l-ar fi inserat în 
computerul său, în încercarea de a-i detecta proprietarul. Şi atunci 
ar fi găsit pe el o grămadă de fişiere Word fără nicio importanță şi o 
bucăţică şmecheră de cod care s-ar fi instalat singură pe hard-disk 
drive, după care ar fi stabilit contactul cu nava-mamă şi ar fi 
permis accesul — read/write — pe computerul său cât timp acesta 
ar fi fost conectat la internet. 

Am ajuns la etajul cinci, am lăsat pe jos un alt USB şi apoi mi- 
am atins casca. 

— Te afli într-un hol, i-am spus eu lui Gabe cu o voce robotică. 
Coridoarele duc către nord, est şi vest. La sud de tine se află un 
ascensor. În depărtare se zăreşte un turn înalt, de un alb-strălucitor. 
Nu, stai, ultima parte e din jocul Colossal Cave Adventure. 

— Lasă USB-ul ăla, a spus Gabe şi eu am izbucnit în râs. 

— Unu la mână, ai folosit trei cuvinte. Şi doi, am făcut deja 
asta. Ceea ce ai fi putut şti şi tu dacă ai fi reuşit să pătrunzi în 
sistemul CCTV. Deci, pe care coridor să o iau? 

M-am uitat spre cele trei coridoare la fel de lipsite de orice 
identitate, în timp ce în cască se auzeau clicurile mouse-ului lui 
Gabe, în căutare de indicii de orientare în spațiu. 

— Deci ai luat-o pe scara de incendiu şi liftul C se află în 
spatele tău, da? a întrebat Gabe. 

— Da. Sau cel puţin aşa cred, că este liftul C. În stânga am o 
uşă pe care scrie HR, dacă asta te ajută cu ceva. 

— Da, mă ajută. Cred că trebuie să o iei pe coridorul din fața ta. 

Am ridicat un deget în semn de încuviințare, apoi mi-am 
amintit că Gabe nu avea cum să mă vadă încă şi am păşit către uşa 
de sticlă aflată chiar în fața mea. De data aceasta, nu s-a deschis 
automat. 

— OK, e o altă uşă securizată, iar eu mă aflu de partea greșită. E 
un cititor de carduri şi aici. Ce să fac, Inspectore Gadget? 

— Poţi să bagi un cod pe undeva? 

— Da, e o tastatură. Numerică. 

— Aşteaptă o clipă. Nu ştiu dacă pot anula securizarea, dar 
poate reuşesc să găsesc codul în sistemul lor, cu ajutorul Pi-ului tău. 

Am dat din cap şi am început să aştept, cu braţele încrucişate, 
în timp ce îl auzeam pe Gabe tastând cu rapiditate şi mormăind 
câte o înjurătură. Am simțit din nou cum îmi vine să zâmbesc şi, 
pentru o clipă, mi-am dorit să fiu împreună cu el, în livingul de 
acasă, să îmi pot încolăci braţele în jurul pieptului său lat şi să-l 


sărut pe ceafa lui caldă, unde părul brunet îi era aproape ras într-o 
tunsoare pierdută. Îl iubeam pe Gabe, iubeam totul la el, însă în 
astfel de momente, când stătea cu capul în jos şi era complet 
absorbit de munca lui, îl iubeam cel mai mult. Şi nu pentru cât de 
sexy era să-l privesc făcând ceva la care era chiar foarte, foarte bun. 
Fra şi camaraderie aici, sentimentul că eram eu şi cu el, singuri 
împotriva lumii. 

În fine, uneori eram şi unul împotriva celuilalt. Faptul că eram 
soț şi soție nu înseamnă că nu eram şi competitivi. Şi eu eram bună 
în ceea ce făceam. Chiar foarte bună, se pare. 

În timp ce aşteptam, am întins o mână către tastatură şi am 
introdus 1234. Nu s-a întâmplat nimic, doar o luminiță roşie care s- 
a aprins o clipă. Am ridicat din umeri. Nici nu mă aşteptasem la 
altceva, dar întotdeauna merită să încerci. Am tastat apoi 4321. Din 
nou nimic. Nu am riscat o a treia încercare, poate exista un sistem 
de autoblocare. Însă mi-a venit o altă idee şi am băgat mâna în 
geantă, să caut doza cu aer comprimat. 

— Cum merge, iubitule? l-am întrebat pe Gabe în timp ce 
desfăceam capacul. 

Am primit un mormăit slab drept răspuns. 

— Nu prea merge. Am intrat în sistem, dar se pare că nu 
reuşesc să le accesez funcțiile de administrare. Încerc să intru prin 
e-mailurile cuiva, să văd dacă nu a trimis codul altcuiva. 

— Grăbeşte-te, Medway. Dacă vrei să mă întorc repede acasă, 
poate că ar fi vremea să îţi mişti tu fundul ăla mişto? 

Singurul răspuns pe care l-am primit a fost un mârâit, pe 
jumătate frustrare, pe jumătate râset. 

Am fixat cutia cu aer comprimat în crăpătura uşii şi am apăsat 
trăgaciul. S-a auzit un şuier lung şi puternic, de aer forțat să treacă 
printr-o mică deschizătură, apoi uşa s-a deschis larg. Am scos un 
mic chiot de bucurie. Degetele lui Gabe s-au oprit din tastat. 

— Ăă... ce s-a întâmplat? 

— Nimic, doar am rezolvat o problemă pe care geniile tehnice 
ar fi trebuit să o rezolve şi singure. 

— Ce? Să nu spui că ai deschis uşa! Cum? 

— Ştii prea bine, dragule. Aer comprimat în crăpătură. 
Diferența de temperatură zăpăceşte senzorul de infraroşu pasiv. Tu 
nu te-ai fi gândit la asta! 

— Oh, să-mi bag... 

— Parcă stabiliserăm că mie trebuia să-mi faci asta, nu-i aşa, 
domnule Medway? l-am tachinat eu. 

Am auzit cum enervarea lui Gabe, învins pentru a doua oară 
într-un interval atât de scurt, s-a transformat în râs. 

— Aşa am făcut, mda. Şi dacă tot veni vorba de funduri mişto, 


pune-l la treabă pe al tău, iubito. Timpul trece. 

— Timpul trece, am fost eu de acord şi am pornit pe coridor, cu 
luminile aprinzându-se una după alta, pe măsură ce treceam prin 
dreptul lor. 

Era un coridor lung, cu birouri pe ambele părți, la fel ca acela 
aflat cu patru etaje mai jos, însă nicio sală cu servere. Am aruncat o 
privire în spatele unei uşi nemarcate, dar era o debara, de fapt, 
plină cu materiale de curățenie, un mop şi o găleată. A mai licărit o 
lumină. Acum puteam vedea până la capătul culoarului, acolo 
unde făcea un cot. Dacă ar fi venit cineva din fața mea, aş fi fost 
luată prin surprindere. 

Un pârâit în cască. 

— Tot nimic? 

— Încă nu, am răspuns scurt, apoi m-am oprit ca să ascult. 

— Ai..., a început Gabe, dar l-am şâşâit rapid. 

Nu era nevoie să-i spun de două ori. Am auzit un clic uşor, 
semn că îşi oprise microfonul ca să nu mă mai deranjeze nici măcar 
cu sunetul respirației. 

Din față s-a auzit un zgomot. Nu de paşi, slavă Domnului, ci 
acel bâzâit jos al ventilatoarelor de computer şi al aparatelor de aer 
condiționat care făceau ore suplimentare. O sală cu servere se aude 
înainte de a fi văzută. 

— Am găsit-o, i-am şoptit eu lui Gabe. Sau, în fine, dacă nu e 
asta, înseamnă că în spatele uşii din fața mea ar trebui să fie vreun 
Cessna. 

Când m-am apropiat suficient de uşa prevăzută cu sistem de 
ventilație, am putut citi semnul lipit pe ea: ACCESUL INTERZIS cu 
excepția personalului autorizat. 

L-am ignorat şi am încercat clanța. Era încuiată, desigur, iar 
faptul că nu se vedea nicio gaură pentru cheie era un necaz 
suplimentar. Probabil că aş fi putut păcăli o încuietoare fizică, însă 
uşa aceasta nu avea decât un cititor de carduri în stânga clanței. 
Nici măcar o tastatură pe care ar fi putut fi introdus un cod. Iar uşa 
era bine construită, nu exista niciun spaţiu pe sub ea. Eram 
aproape sigură că trebuia să existe şi vreun buton de declanşare 
intern, dar mă îndoiam că l-aș fi putut apăsa cu atât de puțin spațiu 
de manevră la dispoziție. Ventilatorul fusese instalat astfel încât 
lamelele să fie înclinate în jos, nu în sus, iar deschiderea era mult 
prea mică pentru a fi utilă. Chiar dacă aş fi sărit până acolo, nu aş fi 
putut trece dincolo şi, în plus, nici nu trebuia să stric ceva. 

— Iubito? am auzit în ureche. 

— Are cititor de card. Nu pot introduce niciun cod. 

— Draci! 

Ştiam că acum Gabe se trăgea gânditor de barbă, încercând să 


cântărească opțiunile. Nu e dificil să codezi un card de acces, dacă 
ai echipamentul necesar şi ştii codul, ceea ce noi nu ştiam. Şi chiar 
dacă ar fi reuşit să îl descopere pe undeva prin intranet, eu eram 
aici, iar echipamentul de codare era acasă. Şi treaba trebuia 
terminată astă-seară. 

— Deasupra? 

Întrebarea lui Gabe era fix cea pe care mi-o puneam şi eu, aşa 
că am încuviințat. 

— Imi citeşti gândurile. 

Am privit în sus și în jos pe coridor, făcând inventarul 
încăperilor aflate de o parte și de alta a sălii serverelor. În stânga era 
un birou obișnuit, cu un perete vitrat care dădea spre hol și două 
mese de birou. Probabil că ușa nu era încuiată, având în vedere că 
era un spațiu comun, dar peretele de sticlă nu era chiar ideal — 
oricine ar fi mers pe coridor m-ar fi putut vedea acolo. La dreapta... 
și acum am simțit o tresărire de satisfacție. La dreapta era o toaletă. 
A bărbaților — dar asta nu avea nicio relevanță pentru scopul meu. 
Ideea era că peretele coridorului era din gips-carton compact. 

— Houston, avem o toaletă! i-am murmurat eu lui Gabe. 

— Uşor ca A, B, WC. 

— Uşor pentru tine, care stai în fund acasă, am replicat eu şi i- 
am auzit râsul drept răspuns în timp ce deschideam uşa. 

Înăuntru m-am oprit o clipă, să-mi scot haina şi să mi se 
obişnuiască ochii cu lumina care s-a aprins imediat. Pe peretele din 
spate, care dădea spre hol, se aflau mai multe chiuvete. În dreapta 
erau două pisoare, iar drept în față, cabinele de WC. Am deschis 
uşa primeia şi am descoperit cu o uriaşă satisfacție că era un design 
standard: un vas cu rezervorul montat deasupra, la înățimea 
pieptului. Moda nouă, cu rezervorul încastrat în perete, este mai 
elegantă, dar nu mi-ar fi fost de folos. 

Am coborât capacul WC-ului, m-am cățărat pe el şi apoi am 
sărit pe rezervor, unde m-am oprit o clipă, ghemuită, sub tavanul 
casetat. Am evaluat situația, asigurându-mă că sunt bine echilibrată 
şi că echipamentul meu este bine fixat, după care am împins uşor, 
în sus, o casetă a tavanului. 

S-a mişcat imediat, făcând să plutească spre podeaua toaletei 
un norişor de praf şi de muşte moarte. M-am ridicat, rugându-mă 
în gând ca peretele dintre cele două camere să fie suficient de solid 
ca să mă ţină. A scârțâit încetişor când mi-am îndoit genunchiul şi 
încă o dată când mi-am introdus piciorul îndoit prin deschizătura 
îngustă. Nu a cedat nimic, aşa că, în mai puţin de 20 de secunde, 
eram întinsă pe burtă în spaţiul dintre tavanul fals şi cel real. Era 
foarte cald acolo, foarte. Căldura venea de la conductele argintii 
şerpuite ale sistemului de aer condiționat care lucra din greu să 


răcească rackurile cu servere din încăperea de dedesubt. Mi-am 
aprins lanterna şi am luminat prin jur: aveam un spațiu foarte 
îngust prin care mă puteam târî, iar capătul lui se pierdea în beznă. 

Cu grijă, cu foarte mare grijă, mi-am pus lanterna între dinți şi 
mi-am croit drum cât de aproape puteam față de zidul de suport. 
Apoi, mi-am înfipt unghiile în ceea ce speram să fie o placă dintr- 
un colț de tavan al camerei serverelor. S-a desprins la fel de uşor ca 
o trapă, însă golul de dedesubt era de-a dreptul descurajant. Câteva 
turnuri de servere cu luminițe clipind, prea înghesuite pentru a fi 
escaladate, şi vreo doi metri şi jumătate până la podea. Mă puteam 
lăsa în jos — partea superioară a corpului meu este destul de 
puternică — dar exista o şansă destul de mare să nu mai reuşesc să 
mă urc înapoi. Ceea ce năştea o întrebare importantă: uşa sălii 
serverelor se deschidea din interior fără card de acces? 

Am rămas întinsă pe planșeul despărțitor, mi-am scos capul 
prin gaura din tavan şi mi-am îndreptat lanterna către uşă. 
Întinzându-mi gâtul cât de mult am putut, am văzut că era un fel 
de panou în dreptul mânerului uşii, dar nu îmi puteam da seama 
exact ce era cu el, umbra unuia dintre turnurile de servere mă 
împiedica să observ detaliile. Poate că era un sistem de deschidere a 
uşii sau o alarmă de incendiu... Ori doar un întrerupător electric. 
Trebuia să mă apropii mai mult ca să pot să mă lămuresc. 

Cu mare precauție, am pus deoparte panoul pe care tocmai îl 
ridicasem și m-am târât mai departe, mai aproape de centrul 
camerei. Lonjeroanele au scârțâit puțin, dar nu s-au mișcat, iar eu 
mi-am ținut respirația în timp ce am început să ridic un al doilea 
panou. Nu ştiu de ce, dar acesta era mai țeapăn, poate că era blocat 
de conducta de aer condiționat lipită de panoul adiacent, aşa că a 
trebuit să trag de el cu toată puterea. Am simțit cum cedează un 
colț şi am început să trag şi mai tare. S-a desprins o întreagă 
latură... 

Şi apoi, cu un sunet tunător, tot panoul s-a rupt în două, iar eu 
m-am întins pe spate. 

Am rămas încremenită acolo câteva clipe lungi, cu panoul rupt 
în mână. Zgomotul fusese atât de puternic, încât îmi țiuiau 
urechile şi mi-l imaginam rezonând prin spațiul îngust din tavan 
de-a lungul întregului hol, reverberând prin conducte şi făcând ca 
plafonul fals să vibreze cu totul, ca o membrană de tobe. Un strat 
de praf gros se ridicase în jurul meu, mici carapace de insecte mi se 
depuneau în păr şi pe față, iar în ureche am început să aud vocea 
panicată a lui Gabe: 

— Jack! Jack! Eşti OK? Iubito, eşti bine? Ce s-a întâmplat? 

— Sunt OK, am şoptit eu. 

Mi-am dus mâna la cască, să verific dacă încă stătea bine în 


ureche. Îmi tremurau degetele din cauza şocului. 

— Am... am rupt un panou din tavan. 

— A sunat ca o împuşcătură! 

Îi puteam percepe uşurarea din glas şi, deodată, am simțit 
dorința sfâşietoare să îl am alături; ştiam că şi el simțea asta. Asta 
era partea cea mai dificilă: când ceva mergea prost — sau mergea 
aproape prost — celălalt să nu aibă cum să te ajute. 

— Iisuse, iubito, să nu-mi mai faci aşa ceva. Am crezut că au 
tras în tine. 

Am încuviințat cu solemnitate. 

— Sunt bine acum, dar, Gabe, chiar a fost foarte tare. Dacă mai 
lucrează cineva la etajul ăsta, cu siguranţă a auzit. 

— Necazul e că nu pot intra în sistemul CCTV să verific, până 
nu conectezi tu stickul ăla, a spus Gabe. 

Dispăruse orice urmă de tachinare din vocea lui şi acum părea 
îngrijorat, dar încerca să nu o arate — fiindcă nu voia să îmi 
transmită din emoţiile lui şi pentru că ştia că nu suport 
întotdeauna o atitudine excesiv de protectoare. 

— Pe bune, iubito, eşti bine? 

— Sunt bine. 

Am pus deoparte panoul rupt şi am revenit la poziția dinainte, 
cu sprijin pe coate, pipăindu-mă să văd dacă eram întreagă. Pulsul 
începuse să îmi încetinească, iar din buzunare şi din rucsac părea să 
nu-mi lipsească nimic. Apoi mi-am dat seama că lanterna îmi 
căzuse prin gaura din tavan şi acum zăcea pe podeaua sălii 
serverelor, orientată într-un punct îndepărtat de uşă. Tot nu ştiam 
dacă exista sau nu un sistem de blocare a acesteia. 

Fi bine, futu-i, nu exista decât o singură cale să intru în camera 
serverelor şi dacă nu puteam să mai ies, asta era! Puteam să dorm 
acolo, dacă era neapărat necesar. Am trecut prin situații mai rele. 

Am continuat cu voce hotărâtă: 

— Îmi dau drumul. 

Gabe a început să râdă, dar cam tremurat. 

— Ştii că-mi place să vorbeşti murdar, iubito, dar nu cred că e 
momentul. 

— Să ţi-o trag, am mârâit eu şi m-am tras înspre gaură. 

De data asta, râsul lui a sunat mai liniștit. 

— De-abia aștept. Cât de sus ești? 

— 2,50? Poate 2,75? Dar nu mai mult. 

— Succes! 

— Mersi, am răspuns eu sec. 

M-am sprijinit de lonjeroanele din rama panoului lipsă, 
evaluând spațiul de dedesubt, mi-am frecat vârfurile degetelor de 
creta de alpinist legată de rucsac și am început să mă las lent în jos, 


în cameră, cu mușchii încordați de efortul de a-mi controla 
coborârea. lată motivul pentru care îmi petreceam cinci dimineți 
plictisitoare pe săptămână la sală. Nu ca să încap în blugii skinny și 
în niciun caz pentru Gabe, căruia nu-i păsa nici cât negru sub 
unghie de mărimea pe care o port la haine. Ci pentru asta. Pentru 
acest moment în care totul depindea de forța bicepșilor mei şi de 
puterea cu care strângeam bara. 

În fine, şi pentru a putea fugi de agenţii de securitate, dar 
speram să nu fie cazul în acea noapte. 

Câteva momente mai târziu, atârnam de vârfurile degetelor, cu 
braţele complet întinse. M-am uitat în jos. Cred că mai aveam 
vreun metru până jos. Înălțimea camerei fusese mai mare decât mi- 
ar fi plăcut şi mi-am dorit să fi fost încălțată cu ceva care să 
absoarbă mai eficient șocul decât perechea de Converşi. Dar 
degetele mele au început să protesteze, așa că am numărat până la 
trei. 

Mi-am dat drumul. 

Am aterizat în patru labe, fără niciun zgomot, ca o pisică. 

— Am intrat, i-am spus eu lui Gabe. 

— Eşti genială. Îți zic suficient de des asta? Acum, ai luat 
stickurile și al doilea Pi? 

— Da. 

M-am ridicat în picioare şi am căutat în rucsac plicul cu bule pe 
care mi-l dăduse Gabe cu câteva ore mai devreme, plin cu device- 
uri pregătite cu atenție. 

— Unde trebuie să le bag? 

— Fii atentă, a început Gabe cu vocea lui serioasă acum, toată 
numai concentrare. Uite ce trebuie să faci... 

Cred că trecuseră cam cinci minute când am conectat ultimul 
stick, mi-am şters palmele transpirate, m-am îndreptat de spate şi 
m-am uitat în jur după lanternă. Am căutat-o vreun minut, apoi 
am zărit o lumină slabă venind de sub cel mai îndepărtat turn de 
servere. Probabil că o lovisem din greşeală cu piciorul când 
căzusem şi o trimisesem tocmai acolo. 

Era foarte în spate, însă am reușit să o agăț cu mica mea rangă 
şi apoi m-am apucat să inspectez la lumina ei panoul de lângă ușă. 

Un buton verde. Nu scria nimic pe el, dar trebuia să fie cel care 
debloca rapid ușa, nu-i așa? Cu siguranță că normele de prevenire a 
incendiilor prevedeau că nu ar fi tocmai înțelept să ai angajați 
blocaţi în încăperi pline cu echipamente electronice. 

Înainte să îl apăs, am aruncat o privire spre tavan. Lipseau două 


panouri, unul dislocat şi unul rupt în două. Planul inițial nu 
prevăzuse deteriorarea instalațiilor şi a mobilierului, însă unele 
accidente nu pot fi evitate, toată lumea știe. Poate că ar trebui să 
mă urc din nou acolo, via toaleta bărbaţilor, şi să pun la loc panoul 
pe care l-am dat laoparte. 

Tocmai mă gândeam la această posibilitate când vocea lui Gabe 
mi-a pârâit din nou în ureche. Avea o nuanță nouă în ton, de data 
aceasta: 

— lubito, mai ești acolo? 

— Tocmai plecam. Ce este? 

— Vin după tine. Am reuşit să intru în sistemul lor de 
supraveghere video. Un paznic urcă pe scările din spate şi altul cu 
liftul principal. Acum trec de etajul al treilea. 

— Cât timp mai am? 

— Maxim două minute. Cred că mai puțin. 

— Să rămân pe loc? 

— Nu, se uită prin camere. Presupun că cineva a auzit 
zgomotul. 

— OK, atunci plec. 

Cu un frison de emoție, am apăsat pe butonul verde. Pentru o 
clipă, nu s-a întâmplat nimic, şi mi s-a strâns stomacul. Poate că 
paznicii făcuseră ceva pentru a dezactiva sistemul? Am tras de 
mânerul uşii, iar aceasta s-a deschis către interior. 

— Unde-or fi? am şoptit eu în timp ce ieşeam, tiptil, pe coridor. 

Când am trecut din nou prin dreptul senzorilor de mişcare, s- 
au aprins luminițele. Imediat cum aveau să ajungă aici, paznicii 
aveau să-şi dea seama că a fost cineva la acest etaj. 

— Cred că la patru. 

Gabe vorbea concis. Probabil că era cocoşat tot în fața 
ecranelor, încercând să compare planurile clădirii cu imaginile 
camerelor de supraveghere pe care le urmărea acum. Lucruri la care 
eu eram varză — planuri şi hărți şi bla-blauri tech —, dar care erau 
pasiunea vieții lui. 

— Salut, te văd! 

M-am uitat în sus şi cred că am văzut ochiul negru, neclipitor, 
al unei camere de securitate. I-am trimis o bezea lui Gabe şi mi l- 
am imaginat zâmbindu-mi înapoi, apoi mi-am pus întrebarea dacă 
odată cu el se mai uita la camera asta şi vreun paznic din vreun 
birou, siderat. 

Gândurile mi-au fost risipite de vocea acum autoritară a lui 
Gabe: 

— Nu, renunţă la asta! Ai un paznic chiar în față, e pe cale să 
intre pe holul de la etajul cinci. Intoarce-te şi ia-o pe scara din 
spate. Poate reuşeşti să cobori înainte ca tipul să termine la etajul 


patru. Să nu alergi! Omul e chiar sub tine, o să audă zgomotul. 

Tăcută şi ascultătoare, m-am grăbit în cealaltă direcție, 
recunoscătoare tălpilor de cauciuc ale Converșilor mei. Aproape că 
ajunsesem la scări, când s-a auzit din nou Gabe, scurt şi imperativ: 

— Schimbare de plan! E pe scară. 

Futu-i. Nu puteam spune nimic şi Gabe ştia asta. Îşi privea 
nevasta pe nişte ecrane, prinsă ca un şoarece între două pisici. Nu 
era nicio cale de ieşire. Trebuia să mă ascund undeva. 

— Strecoară-te într-un birou, mi-a ordonat el. 

Dar i-o luasem înainte, deja încercam la rând uşile. Prima 
încuiată. A doua încuiată. Cine erau oamenii ăştia? Nu aveau 
încredere în colegii lor? A treia încuiată. Am căutat frenetic prin 
rucsac şperaclele mele şi le-am înfipt în gaura cheii, forțându-le 
cam tare şi riscând să le rup înăuntru, nu doar să deblochez 
mecanismul. Dar am avut noroc şi, cu un clic care mi-a făcut inima 
s-o ia razna, încuietoarea a cedat. M-am strecurat înăuntru, am 
încuiat uşa la loc şi am rămas cu spatele rezemat de ea, încercând 
să îmi potolesc bătăile inimii. 

— Te văd, s-a auzit din nou Gabe, agitat, în urechea mea. 

Mi-am sucit gâtul într-o parte şi mi-am dat seama că aşa era. 
Chiar şi aşa lipită de uşă cum eram, tot puteam fi observată prin 
fereastra biroului, iar paznicii se apropiau. Gabe şi-a oprit 
microfonul ca să pot asculta mai bine în jurul meu, iar acum le 
auzeam paşii pe coridor şi vocile din ce în ce mai tare. 

Nu aveam decât câteva secunde să iau o hotărâre. 

Se uită prin birouri. Avertismentul lui Gabe mi-a răsărit în minte. 
Dacă deschideau uşa, eram terminată. 

M-am aruncat pe podea, m-am rostogolit sub o canapea şi am 
rămas întinsă, cu faţa lipită de covor şi cu bătăile inimii bubuindu- 
mi în urechi. Pentru o clipă, mi-a venit în minte, din senin, o 
imagine suprarealistă a angajatei mele imaginare, Jen, şi ce-ar fi 
făcut ea acum, de-abia abținându-mă să izbucnesc într-un râs 
isteric. 

Am continuat să stau întinsă, ținându-mi respirația şi 
răsucindu-mi, iar şi iar, inelul de pe mâna stângă, cu degetul mare. 
Era ticul meu obişnuit în momente de stres — un obicei aflat 
undeva la mijloc între roaderea unghiilor şi încrucişarea degetelor, 
doar că acesta îl implica şi pe Gabe. Ceea ce avea sens pe deplin: cel 
puțin jumătate din timp, soarta mea se afla în mâinile soțului meu. 

Am auzit paşi oprindu-se în fața uşii şi zgomot de clanță. 

— Şi asta e încuiată. 

— Toate sunt încuiate la etajul ăsta, a răspuns altă voce. Am eu 
cheia universală, prinde! 

Am auzit zornăit de chei aruncate şi iar mi-am înăbuşit râsul 


când cel care trebuia să le prindă a ratat şi cheile au căzut pe podea. 

— Data viitoare te rog să mi le dai în mână, da? am mai auzit, 
apoi cheia s-a răsucit în broască şi uşa s-a deschis. 

Fasciculul unei lanterne s-a rotit prin cameră şi mi-am ţinut 
respirația, rugându-mă să nu îl îndrepte şi sub canapea. Zgomotul 
unui scaun pe rotile dat laoparte... apoi foșnetul unei uşi 
închizându-se. 

Am răsuflat adânc, pe cât de încet am putut. Respirația a ieşit 
tremurată. 

— Nimic aici, s-a auzit de afară. La budă te-ai uitat? 

— Goală. 

Vocea celui de-al doilea avea un uşor ecou, de parcă se auzea 
chiar din mijlocul băii. A urmat o pauză, apoi: 

— Stai o clipă... 

Nu puteam vedea nimic de sub canapea, aşa că mi-am ridicat 
mâna cu mare grijă şi mi-am atins casca din ureche: 

— Spune-mi, am murmurat eu, un pic mai puternic decât 
respiraţia. 

— Au descoperit gaura din tavan, mi-a răspuns, tot în şoaptă, 
Gabe. 

Rahat. 

— Ia vino să vezi, a spus al doilea paznic. 

S-au auzit paşii primului paznic, cel care verificase biroul în 
care mă aflam, grăbindu-se pe coridor. Scârțâitul uşii de la baie... 
apoi un poc slab când s-a închis uşor în urma lui. 

Începusem să mă extrag de sub canapea, când vocea lui Gabe 
mi-a izbucnit în ureche ca un țipăt înfundat şi grăbit: 

— Du-te, du-te, du-te! Acum! 

Nu era nevoie să-mi spună. Deja eram în picioare şi 
deschideam uşa, uitându-mă în sus şi în jos pe coridor, nehotărâtă 
încotro s-o apuc. 

— În partea opusă lifturilor! a spus Gabe, iar eu am zbughit-o 
imediat. 

Am fugit pe coridor, apoi am cotit-o spre alte uşi de securitate 
în fața cărora probabil m-aş fi blocat dacă Gabe nu ar fi apucat să le 
descuie deja. Acum mă aşteptau deschise, iar eu m-am strecurat 
într-un hol mic. 

— Uşa de incendiu din dreapta ta, a spus Gabe. 

Am trecut şi prin aceasta şi m-am trezit pe o scară spiralată şi 
ameţitoare, căreia i se pierdea capătul în întuneric. Uşa grea, de 
incendiu, s-a închis cu zgomot în urma mea, dar nu mi-a păsat. 
Ratasem deja orice şansă de a ieşi pe furiş de acolo. Nu mai conta 
nimic acum, în afară de faptul că trebuia să scap. 

Am coborât un rând de trepte. Două. Inima îmi pompa cu 


putere în urechi. 

— Aproape ai ajuns, a spus Gabe. Hai, poţi să o faci, mai sunt 
trei etaje şi apoi o iei imediat la stânga, unde e altă uşă de incendiu. 

— Şi da-dacă e şi acolo o-o-o alarmă? am gâfâit eu. 

Încă un rând de trepte. Mai am unul. 

— Dă-o naibii. Cealaltă uşă nu avea sistem de alarmă. Şi dacă e 
una aici, o să o dezactivez eu. O să reuşeşti, mă auzi? O să reuşeşti. 

— OK. 

Nu mai aveam suflu să vorbesc mai mult acum. Ultimul etaj, 
apoi am virat la stânga, ghemuindu-mă pe sub trepte. Desigur, uşa 
de incendiu se afla acolo unde îmi spusese Gabe, iar în spatele ei — 
libertatea. 

Am bătut în bara uşii, un pic crispată la gândul că poate avea să 
izbucnească vreo alarmă, dar nici de data aceasta nu s-a auzit 
nimic. Mi-am notat ceva în minte, pentru raport, dar nu era 
urgent. Deocamdată mă aflam afară, în binecuvântatul aer liber. 

— Futu-i! a urlat Gabe în urechea mea, cu râsul tremurat, pe 
jumătate isteric al cuiva care se uită la un film cu sufletul la gură. 
lisuse! Ai fost incredibilă. Nu credeam că o să reușești. 

— Nici eu. 

Inima îmi bătea să îmi rupă pieptul, dar m-am forțat să 
traversez parcarea cu pas liniştit. Poate că erau paznici pe aici şi 
chiar nu avea niciun sens să le arăt cu degetul pe cine căutau. 

— Oh, băga-mi-aş! Deloc nu mi-a plăcut asta! 

Gabe a râs din nou, de data asta cu hohotul ăla bubuitor pe 
care-l iubesc atât de tare. 

— De prima propoziție mă voi ocupa eu. Iar despre a doua, ştim 
prea bine amândoi că e o minciună. Ai adorat fiecare minuţel. 

— OK... recunosc că mi-a plăcut un pic, am replicat eu 
zâmbind. 

— Doar un pic? Păreai că te distrezi de minune. 

— Încă mă caută înăuntru? 

— Mda, încă purică etajul cinci. Unul dintre ei a deschis şi 
camera serverelor, dar nu a observat nimeni stick-urile. Ai făcut o 
treabă strălucită, iubito! 

— Ştiu, am răspuns eu cu modestie şi imediat am auzit hohotul 
de râs al lui Gabe drept răspuns. 

— Te descurci singură de acum înainte? Trebuie să intru în 
rețea înainte să se prindă şi ăia ce se întâmplă. 

— Da, aproape că am ajuns la maşină. Ne vedem în... 40 de 
minute, cred că nu e trafic la ora asta târzie, am spus după ce mi- 
am verificat telefonul. 

— Vrei să comand ceva de mâncare? 

Mi-am dat seama că eram lihnită. Nu mănânc niciodată înainte 


de o misiune — nu-mi place să alerg cu stomacul plin —, însă 
acum doar ideea de mâncare mă făcea să salivez. 

— Da! O pizza mare cu ciuperci, ardei... Ştii ce? Şterge pizza! Aş 
vrea mai degrabă un burger vegan cu ciuperci, de la Danny. Cu 
maioneză cu trufe şi extra ceapă. O mai fi deschis la ora asta? 

— Ar trebui să fie. 

— Perfect. Nu uita de coleslaw. Şi porție dublă de cartofi. Nu, 
mai bine cartofi dulci. Şi să le spui să nu le pună în aceeaşi pungă 
cu ale tale. Data trecută m-am trezit cu şunca ta scârboasă lipită de 
burgerul meu vegan. 

— Am înţeles, să trăiţi! Cartofi dulci prăjiți. Extra bacon. Pe 
curând, iubito! Te iubesc. 

— Şi eu te iubesc, i-am răspuns, după care am oftat fericită şi 
mi-am scos casca din ureche. 

Zidul mi s-a părut mai greu de escaladat de data aceasta, cu 
muşchii dureroşi şi inima încă bătându-mi îmbătată cu adrenalină. 
M-am cățărat pe o pubelă de reciclare şi am coborât de pe zid 
aproape de colțul în care îmi lăsasem maşina, căutând deja prin 
rucsac după chei în timp ce mă redresam. Nici măcar nu mă uitam 
în jur, ceea ce s-a dovedit oricum fără importanță. Pentru că, 
imediat cum am dat colțul, ei mă aşteptau. 

Am păşit drept în brațele şefului pazei. 


1 Replică din serialul Urzeala tronurilor, când Jon îi dă Aryei o lecţie de mânuit spada (N.t.). 
2 Hard-disk drive, cu acronimul HDD - dispozitiv electronic-mecanic pentru stocarea sau 
memorarea nevolatilă a datelor (N.t.). 


Duminică, 5 februarie 


Minus şapte zile 


— Vă rog să mai încercați o dată. 

Ştiam că vocea mea deja începuse să sune țâfnoasă şi am 
încercat să mi-o calmez puțin. Dacă reacționezi, şi persoana cu care 
vorbeşti va reacționa în consecință. Regula numărul unu a 
ingineriei sociale: rămâi agreabil şi ceilalți vor proceda, cel mai 
probabil, la fel. Dar era atât de enervantă toată treaba asta! Ce rost 
avea să am un card de ieşire din închisoare dacă garantul nu 
răspundea la telefon? 

— Vă asigur că este la curent şi poate garanta pentru mine. 

— Să vedem dacă am înţeles bine, a început polițistul cu un aer 
epuizat, trecându-şi o mână peste față. Sunteţi un... cum i-aţi zis, 
tester pen? 

— Sună aiurea, știu. Tester de penetrări. 

Polițistul a pufnit, paznicul care îmi luase rucsacul a rânjit, iar 
nervii mei s-au amplificat. 

— Chiar există, vă asigur. Cu asta mă ocup: testarea sistemelor 
de securitate. 

— Şi soțul dumneavoastră este hacker? 

— Nu este hacker. 

În fine, asta era o minciună, pentru că Gabe chiar era hacker, 
doar că nu în sensul sugerat de polițist. 

— Este şi el tester de penetrări, ca şi mine. Amândoi ne ocupăm 
cu acelaşi lucru. Fl e pe partea digitală, eu fac treburile fizice. 
Firmele ne angajează ca să le spargem sistemele de securitate, apoi 
să le raportăm ce ar trebui să îmbunătățească. Citiţi asta. 

li întind scrisoarea pe care mi-a dat-o Gabe de dimineaţă. 
Polițistul îşi îndreaptă lanterna înspre ea. 

— „În atenţia persoanelor interesate: confirmăm prin prezenta 
că Jacintha Cross şi Gabriel Medway de la Crossways Security au 
fost autorizaţi să efectueze un test de penetrare fizică şi informatică 
la birourile companiei noastre, Arden Alliance“, a citit el cu voce 
tare, după care a ridicat din umeri şi i s-a adresat paznicului: Ce 
zici? E hârtia companiei? 

— Nu am nicio idee, frate! a răspuns paznicul. 

Părea extrem de plictisit, de parcă nu-şi dorea decât să se 
întoarcă la biroul lui, în loc să stea în parcarea asta bătută de vânt. 

— Noi subcontractăm serviciile de pază peste noapte. Sunt 
angajatul firmei Baxter Bland. Mie mi se pare OK scrisoarea, adică 
are logoul bun şi toate alea, însă poate fi la fel de bine şi imprimată 
de pe internet, după părerea mea. 

— Şi tipul ăsta, Jim Cauldwell, a bătut polițistul cu degetul în 
semnătura din josul foii, cine ziceai că este? Ce e aia CISO? 

— Chief information security officer. Adică responsabilul cu 
securitatea informatică, am explicat eu răbdătoare. El ne-a angajat, 


iar acesta este numărul lui personal de telefon. Dar ce-ar fi să-l 
sunați pe şeful dumneavoastră? l-am întrebat eu pe agentul de 
securitate. Am înțeles că nu sunteți angajat direct de Arden 
Alliance, dar Jim a spus că a pus la curent firma de securitate, aşa că 
ar trebui să poată confirma şi cineva de la voi că sunt în regulă. 

— Glumiţi, nu-i aşa? m-a privit paznicul de parcă aş fi fost 
nebună. E trecut de miezul nopții şi e weekend. Nici nu m-aş gândi 
să-mi sun şeful pe numărul de acasă, chiar dacă l-aş avea. Şi-ar face 
jartiere din maţele mele. 

Mi-am înăbuşit un geamăt. 

Alesesem în mod deliberat o sâmbătă pentru testul nostru, 
tocmai pentru că Arden avea personal redus, doar câțiva agenți 
pentru relații cu clienții şi minimul necesar la pază şi la IT. 
Duminica erau complet închişi, ceea ce însemna că, cu puțin 
noroc, Gabe ar fi avut tot weekendul la dispoziție pentru a cotrobăi 
prin sistemele lor înainte ca IT-ul să se întoarcă la birou luni şi să 
descopere ce făcuserăm pe acolo. Acum, această opțiune mi se 
părea o idee foarte, foarte proastă. Evident că Jim Cauldwell îşi 
rupsese orice legături cu serviciul peste weekend, ca restul colegilor 
săi. 

— Mai încerc o dată la tipul ăsta, CISO, a spus polițistul, fără 
să-şi ascundă iritarea. 

Practic, i se putea citi pe față: Ar trebui să fiu pe urmele 
infractorilor adevăraţi. 

— Dar dacă nu răspunde nici acum, veți veni la secție cu mine. 

Am oftat. Se anunţa o noapte lungă. 


kkk 


După vreo două ore, ne aflam la secția de poliție. Jim Cauldwell 
încă nu răspunsese (trebuia să discut cu Gabe despre asta, să 
includem ceva penalități în contract, să nu se mai întâmple aşa 
ceva, era a doua oară anul ăsta), iar ofițerul începuse să vorbească 
despre arestare. Futu-i. Puteam petrece o noapte în arest — am trăit 
şi mai rele — însă dacă lucrurile se complicau și ne trebuia un 
avocat, totul avea să devină foarte scump. 

— Aş putea să-l sun pe soțul meu, vă rog? 

Incercam să nu-mi arăt panica în voce, dar era acolo, sub forma 
unui mic tremur care mă făcea să par vinovată. 

— Pe bune, chiar este o uriaşă neînțelegere. Poate reuşeşte el să 
dea peste altcineva de la firmă. 

— Sigur, a răspuns plictisit polițistul şi mi-a întins un telefon 
peste birou. 

Rucsacul meu, plin cu ceea ce polițistul notase ca obiecte 


dubioase („echipamente digitale, şperacle şi unelte pentru spargeri 
de case“), rămăsese la biroul de la intrarea în secție, odată cu 
mobilul meu. Chiar dacă nu eram efectiv arestată, mă simțeam 
periculos de aproape de asta. 

Noroc că ştiam pe dinafară numărul lui Gabe, aşa că l-am 
format imediat pe telefonul cu tastele lipicioase de la prea multă 
folosință. A început să sune. Şi a sunat, şi a tot sunat... Nodul din 
stomac mi s-a strâns şi mai tare şi m-am trezit că îmi suceam inelul 
iar şi iar pe deget — piatra ciobită sclipea în lumina venită de sus. 
Era... ciudat. Pot înțelege că Jim Cauldwell o fi uitat să-şi schimbe 
setările de „nu deranjati“ înainte să se ducă la culcare, nu era ceva 
obişnuit pentru nopțile lui. Dar Gabe? El clar nu şi-ar opri soneria 
telefonului cât timp nu am terminat o misiune. Pe de altă parte, îi 
spusesem că aproape ajunsesem la maşină, pe la ora... M-am uitat la 
ceasul de deasupra biroului. Iisuse, se făcuse aproape 2 dimineața! 
Poate că Gabe adormise? 

— Nu răspunde, i-am comunicat eu polițistului, fără să fac 
efortul de a-mi masca durerea din glas. 

Am lăsat telefonul jos, iar polițistul m-a privit de parcă 
înțelegea perfect cum mă simțeam. 

— Uite ce e... Am uitat cum ați zis că vă cheamă. 

— Agent de poliție Williams, a răspuns polițistul. 

— Uite ce e, domnule Agentdepoliție Williams. Ştiu că toată 
povestea e o risipă uriaşă din timpul dumneavoastră şi îmi cer 
scuze pentru asta. Nu ştiu ce să mai spun. Ni s-a cerut să spargem 
clădirea, iar CISO-ul o poate confirma. Când am încheiat 
contractul, ni s-a spus că la acel număr de telefon se va răspunde 
24 din 24, dar se pare că idiotul ăla a uitat şi şi-a închis telefonul. 

— Şi chiar nu mai avem pe cine să sunăm? a întrebat 
Agentdepoliţie Williams. Nimeni care să confirme că sunteţi cine 
spuneți că sunteți? 

— V-am dat cartea mea de identitate, dar dacă vreți să vă mai 
confirme cineva că sunt pe bune tester de penetrări şi nu vreo 
nebună cu o conservă cu aer comprimat, atunci răspunsul este 
negativ. Nimeni până nu se deschid birourile. 

Mi-am proptit capul în mâini. Adrenalina urmăririi se dusese şi 
acum mă simțeam atât de obosită, încât îmi venea să plâng. 

— Sau poate... 

Oh, Doamne! Nu! Am simţit din nou nodul. 

Nu el. Aş prefera să-mi petrec noaptea în arest. 

— „Sau poate“ ce? a întrebat Williams, iar eu mi-am muşcat 
buza. 

— Nimic. 

Nu. Nici nu se punea problema să îl sun pe el. Nici măcar dacă 


asta ar fi însemnat să mă las arestată. 

— Asta este, am continuat eu, resemnată. Am priceput, trebuie 
să vă faceți treaba, arestați-mă. 

Polițistul a oftat şi a dat din cap, dar nu de parcă ar fi negat 
ceea ce urma să se întâmple, ci mai mult ca o acceptare ostenită a 
inevitabilului. Ştiam că îşi doreşte asta la fel de puțin ca mine — 
hârțogăraia, bătaia de cap, probabilitatea destul de mare ca toate să 
se dovedească degeaba peste doar câteva ore, când domnul CISO 
avea să se trezească şi să descopere lungul şir de apeluri ratate de pe 
telefonul său. 

Pe de altă parte, eu chiar fusesem prinsă intrând prin efracție, 
cu un rucsac plin de documente şi ecusoane false, pe lângă o 
groază de instrumente tare dubioase. În locul lui, şi eu m-aş fi 
arestat. 

— Mă duc să vorbesc cu colegul meu, a spus el în timp ce-şi 
împingea scaunul în spate, cu un scârțâit dureros. 

Am încuviințat. 

După ce uşa s-a închis în urma lui, m-am lăsat pe spătarul 
scaunului, cu capul pe spate, şi am rămas cu ochii fixați în tavan. 
Ăsta părea să aibă plăcile mai solide. În orice caz, mai solide decât 
cea pe care o rupsesem mai devreme. Mi-am trecut în revistă 
alegerile de viață, gândindu-mă la Jim Cauldwell, pe care în 
momentul acesta îl uram nespus, şi la Gabe, care, cel puţin în 
aparență — şi cu totul inexplicabil — sforăia la ora asta, în loc să-şi 
facă treaba pentru care fuseserăm plătiți, şi anume să pătrundă în 
serverul principal de la Arden Alliance şi să scotocească pe-acolo 
cât de mult se putea înainte să fim detectați. Era incredibil de atipic 
pentru el s-o lase baltă şi să se ducă la culcare. În mod normal, eu 
mă întorceam acasă după astfel de misiuni, mâncam ceva 
comandat, apoi mă prăbuşeam frântă după atâta cățărat pe pereți, 
ghemuit pe sub camere de supraveghere şi spart încuietori, cu 
adrenalina la maxim. lar pe Gabe îl găseam încă lucrând când mă 
trezeam a doua zi, cocoşat deasupra biroului său, testând şi 
cotrobăind şi sondând limitele sistemului de securitate instalat de 
respectiva firmă. 

Pe undeva, amândoi ne doream să fim prinşi. E distractiv să fii 
mereu echipa roşie, cei care se prefac că atacă, însă prezentarea 
ulterioară a raportului către echipa de securitate nu fusese 
niciodată amuzantă. Să le spui toate lucrurile pe care le făcuseră 
prost, toate greşelile şi toate ocaziile ratate de a opri hackerii... 
Ceea ce ți-ar fi plăcut mai mult să poți spune — şi ceea ce clienții 
îşi doreau să audă — era: „Partea asta a securității tale a rezistat, ați 
făcut treabă bună“. 

Din nefericire, acum, chiar dacă am fost prinsă, n-aş putea 


spune asta, preponderent pentru că fusesem prinsă din cauza 
greşelilor mele, şi nu a vreunui nivel deosebit de profesionalism 
din partea lor. Am fost o mare idioată să rup panoul acela din tavan 
şi una încă şi mai mare să parchez fix în fața clădirii pe care 
intenționam să o sparg. Probabil că, dacă n-aş fi făcut asta, aş fi 
putut intra şi ieşi fără probleme, chiar dacă m-ar fi observat pe 
monitoare şi chiar dacă s-ar fi activat vreo alarmă de la uşile de 
incendiu. Nu e normal să poți deschide mai multe uşi de incendiu 
noaptea, în afara orelor de program, şi să nu te detecteze nimeni. 
Aveam de gând să le trag o mare săpuneală în raport, dar şi să îmi 
recunosc propria incompetență. O porție dublă de neplăceri şi 
foarte probabila mea prostie de a mă fi lăsat prinsă le vor distrage 
atenţia de lacunele reale din sistemul lor de securitate şi le-ar oferi 
posibilitatea negării plauzibile a ceea ce era, la urma urmei, o 
organizare internă de mântuială. 

Speram ca Gabe să fi găsit ceva care să facă să merite tot efortul 
din noaptea asta, ceva ce să nu poată ignora cu un: „Eh, până la 
urmă te-au prins, nu-i aşa?“ Parole necriptate. Date importante de- 
ale clienţilor. Vreun acces de admin care i-ar oferi ocazia unui 
hacker real să facă prăpăd pe bune. 

Pe când mă gândeam la toate astea şi mă întrebam, din nou, de 
ce nu răspundea Gabe, din spatele meu s-a auzit o voce familiară: 

Jeff Leadbetter. Rahat. 

— Să mor io dacă asta nu e celebra Jack Cross! 

Rânjea ca o pisică ce tocmai a prins un şoricel extraapetisant 
într-un colț din care ştie că nu prea are cum să scape. 

— Ce-ai mai făcut de data asta, Cross? 

— Ştii prea bine că n-am făcut nimic, mi-am încrucişat eu 
braţele la piept, încercând să nu-i arăt cât de tare mă scotea din 
sărite prezența lui. Doar că nu putem da de tipul care ne-a angajat. 

— Sanjay zicea că a prins o fată cu o poveste ciudată, ceva cu 
testarea de penetrări, a izbucnit el într-un râs puternic de i se 
scuturau umerii largi. M-am gândit că n-or fi prea multe tipe care 
fac chestia asta. De ce nu m-ai sunat, dacă aveai nevoie de cineva 
care să confirme cine eşti? 

Ştii prea bine de ce, i-am răspuns eu, dar doar în gând. 

— Habar n-aveam dacă erai la serviciu, am răspuns cu jumătate 
de gură. 

Jeff a zâmbit. 

— Păi ştii cum se zice, răufăcătorii nu iau niciodată pauză. Arăți 
bine, Cross. Cred că toate cățărările, săriturile şi mersul aplecat te 
țin în formă. 

Ce să răspund la aşa ceva? Aş fi vrut să răspund Du-te dracu”!, 
ştia prea bine. Dar mai ştiam amândoi şi că n-ar fi fost chiar genul 


de lucru pe care să-l spună cineva aflat pe punctul de a fi arestat 
unui ofițer de poliție de rang superior în acel moment. M-am 
mulțumit să-i arunc o privire sugestivă. La urma urmei, nu aveam 
de ce să mă simt ruşinată. 

Însă Jeff se uita la mâna mea, cea pe care îmi tot suceam inelul. 
Mi-am lăsat repede brațele în jos, blestemându-mi în minte 
obiceiul idiot, însă deja îşi ridicase o sprânceană şi acum rânjea ca 
un mâncător de rahat ce era. 

— Opa! Logodită, Cross? În sfârşit s-a găsit cineva să te facă 
femeie cinstită? 

— Măritată, de fapt. 

Ceea ce nu te priveşte, aş fi vrut să adaug, dar m-am forțat să-mi 
ţin gura. 

— S-a terminat crosul după bărbați? a spus Jeff, după care a 
început să râdă singur de propria glumă. 

— Dacă vrei să ştii, nu mi-am schimbat numele. 

La asta, Jeff doar a zâmbit. 

— Ştim amândoi că eu nu aş fi acceptat aşa ceva, Cross. 

Mda, Gabe nu e un idiot nesigur de el, suferind de un complex 
patriarhal, am gândit eu. 

— Deci e în ordine, şefu'? s-a auzit vocea lui Williams din 
spatele lui Jeff. 

— Da, e în ordine, s-a întors Jeff spre Williams râzând. Cel 
puțin, ea e cine a spus că e, dacă la asta te referi. Ne cunoaştem de 
o grămadă de vreme, nu-i aşa, Jack? 

— Da, am aprobat eu, după care mi-am lipit strâns buzele. 

— Aş putea să-ți povestesc multe... 

Jeff m-a măsurat din cap până în picioare, uitându-se la jacheta 
mea strâmtă şi la pantalonii mulaţi cu o expresie aproape lascivă. 

Şi eu aş putea să povestesc multe, m-am gândit eu, dar ştiam că 
era prea târziu pentru asta. Am mai încercat o dată să spun acele 
poveşti, cam în perioada în care ne-am despărțit, şi lucrurile nu s- 
au terminat cu bine. 

Dintre toate secțiile de poliție în care puteam fi târâtă, de ce, de 
ce, de ce trebuia să fie asta? Nici măcar nu era cea în care lucra în 
mod normal — era în cealaltă parte a orașului. Ori fusese transferat, 
ori ținea locul cuiva. 

S-a lăsat tăcerea. Știam ce voia el. Voia să îl rog. Voia să-l implor. 
Să îi spun: Te rog, Jeff. Te rog, ajută-mă! 

Fi bine, n-aveam să spun aşa ceva. Nici dacă asta însemna să-mi 
petrec o noapte în arest. 

— Deci... îi dau drumul, şefu'? am auzit, uşurată, vocea din 
spatele lui Jeff. 

Aproape că uitasem de prezenţa lui Agentdepoliție Williams. Jeff 


nu putea face nimic cât el era încă acolo. 

Jeff nu a răspuns nimic câteva clipe, doar zâmbea în continuare 
şi am simțit cum unghiile mi se înfig în lemnul biroului. N-ar 
putea... Adică n-ar inventa vreun pretext să-l trimită pe Williams 
undeva, ca să petrec eu noaptea cu el, într-o sală de interogatoriu, 
ascultându-i vocea tărăgănată şi moale, care îmi provoca şi acum 
fiori pe şira spinării? 

Apoi a râs din nou şi a ridicat din umeri: 

— Hai că doar făceam mişto de tine. Du-te. 

Chiar dacă cel care întrebase fusese Williams, se părea că îmi 
răspunde mie. 

— Valea! Dar să nu uiţi că îmi rămâi datoare. 

— Oh, n-o să uit, i-am spus cu buzele strânse şi cu o cantitate 
suficientă de venin în voce, cât să se întrebe ce anume vreau să 
spun. Eu nu uit niciodată, am adăugat eu în timp ce mă ridicam de 
pe scaun şi îmi puneam jacheta. Poţi să fii sigur de asta. 

— N-aud şi eu mulțumiri? 

Nu se mişcase din dreptul uşii, iar silueta lui masivă îmi bloca 
accesul. 

Am scrâşnit din dinți. 

— Mersi. 

O altă pauză, după care Jeff a izbucnit din nou în râs şi s-a dat 
laoparte. 

— Bine, atunci, du-te de-aici! Şi nu mai intra în belele! 

De-abia când am ieşit în stradă, în aerul răcoros al nopţii, am 
simțit petele umede şi reci de la subsuori — transpirația panicii 
pure. 

Încă mi-era frică de Jeff Leadbetter. Probabil mereu îmi va fi. 

Se făcuse aproape 4 dimineața când am ajuns înapoi acasă, pe 
Salisbury Lane. Eram amețită de oboseală şi îmi țineam cu 
dificultate şi chiar cu durere ochii deschişi în timp ce conduceam 
automat pe străzile aproape pustii ale cartierelor rezidențiale din 
sudul Londrei. Mă gândisem inițial să las maşina la Arden Alliance, 
dar parcasem într-o zonă restricționată şi ştiam că, atunci când 
aveam să mă prăbuşesc în sfârşit într-un pat, urma să mă mai 
trezesc de-abia după vreo 12 ore. Deci şansele de a mă trezi la timp 
ca să o recuperez înainte de a fi blocată (sau, şi mai rău, ridicată) 
erau foarte fragile. 

Am luat un Uber până acolo unde mă prinsese paznicul, apoi 
am condus încet până acasă, cu fereastra deschisă, sperând că nesul 
prost pe care îl primisem la poliție să mă ţină trează cel puțin încă 


o oră. Dar pe măsură ce străzile au început să mi se desfăşoare una 
după alta în fața ochilor, a trebuit să recunosc că luasem o hotărâre 
greșită. Mai întâi, am cotit aiurea într-un loc şi m-am trezit pe nişte 
străzi pe care nu le mai văzusem în viața mea. Mi-a luat 
surprinzător de mult timp să reuşesc să găsesc drumul înapoi, către 
traseul pe care îl cunoşteam. Dar faptul că m-am rătăcit puțin din 
cauza lipsei somnului nu era foarte important. Problema cea mare 
era că mă simțeam în pericol să adorm la volan, iar ăsta era chiar 
ultimul lucru de care aş fi avut nevoie. Cumva, totuşi, combinația 
dintre aerul rece al nopții, cafea şi țipetele furioase ale fetelor de la 
Runaways mi-a ținut ochii deschişi şi, într-un sfârşit, ura!, după 
una dintre cele mai lungi şi mai de rahat nopți din viața mea, am 
reuşit să opresc în fața căsuţei noastre cu două camere sus şi două 
jos. 

Când am ajuns la uşă, am scotocit prin rucsac în căutarea 
cheilor, înăbuşindu-mi un căscat şi aproape scăpându-le pe jos 
când am reuşit să le găsesc. Le-am prins chiar înainte să atingă 
aleea pavată, folosindu-mi toată dexteritatea de care mai eram în 
stare, se pare, pentru că, în secunda următoare, m-am împiedicat 
de o sticlă cu lapte. În depărtare a început să latre isteric un câine. 
Mi-am înjurat propria stângăcie şi am rămas în fața uşii, 
aşteptându-mă să văd lumina de pe hol aprinzându-se şi pe Gabe 
coborând scările, somnoros. Însă nu s-a întâmplat nimic. Probabil 
că dormea foarte adânc. 

Am reuşit să bag cheia în broască de-abia după două sau trei 
încercări. Eram atât de obosită, încât mă simțeam aproape amețită 
din cauza asta. Însă imediat cum s-a deschis uşa, am știut că ceva 
nu era în regulă. 

Mai întâi, m-a izbit mirosul. Pentru câteva clipe, nu mi-am dat 
seama ce era. Nu simțeam decât că mirosul obişnuit, liniştitor, 
amestecul acela de arome de bucătărie şi de rufe proaspăt spălate, 
inefabilul miros de acasă... lipsea. Sau, mai degrabă, era şi el 
prezent, dar acoperit de altceva. Ceva cu totul neaşteptat, atât de 
nepotrivit în context, încât nu reuşeam deloc să realizez despre ce 
era vorba. Era un miros bizar, fetid, bogat în fier, aproape dulce, care 
îmi amintea de... de... oare de ce anume? 

Şi apoi mi-am dat seama. Era mirosul de la măcelăria din josul 
străzii. 

Era miros de sânge. 

Şi nici atunci nu am înţeles. Cum să fi înțeles aşa ceva? 

Nu am înțeles nici când am văzut urmele de sânge pe podeaua 
din hol. 

Nu am înţeles nici când am atins clanța umedă şi cleioasă a 
livingului. 


Nu am înțeles nici când am intrat în cameră şi Gabe era 
prăbuşit peste computer, în cea mai mare baltă de sânge pe care o 
văzusem vreodată. 

Pentru că... pentru că nu avea cum să fie al lui, nu-i aşa? Era 
imposibil ca o ființă umană să aibă atâta sânge. Trebuia să existe o 
altă explicație — una teribilă, fantastică, nebunească. 

— Gabe? am scâncit eu. 

El nu s-a mişcat. Ecranul computerului din fața sa era negru, 
doar luminițele de la PC-ul înalt licăreau prin băltoaca scursă de pe 
birou, în poala lui şi de acolo pe jos. 

Nu am vrut să mă duc până la el, dar trebuia să o fac. 

— Gabe! l-am strigat eu din nou, cu mai multă disperare. 

Dar el tot n-a mişcat. Aşa că am pus până la urmă piciorul în 
mâzga aceea oribilă şi alunecoasă, simțind cum grosimea ei mi se 
agăța de încălțări în timp ce păşeam pe covor. 

În gât mi se blocase un hohot de plâns, care a scăpat când am 
ajuns la Gabe şi i-am atins umărul. Un urlet distorsionat de 
suferință, ca sunetele scoase de animalele rănite. 

— Gabe, Gabe, trezeşte-te, trezeşte-te! 

N-a spus nimic, nici nu şi-a ridicat capul sau n-a dat vreun 
semn că m-ar fi auzit, aşa că mi-am apropiat umărul de al lui ca să 
îl fac să se ridice, sprijinit de spătarul scaunului. 

Era incredibil de greu — 90 de kile de oase şi muşchi — şi nu 
eram sigură că puteam să îl mişc, dar dintr-odată s-a răsucit, mai 
bine zis greutatea lui s-a răsturnat pe scaun, astfel încât am putut 
vedea ce-i făcuseră. 

Gâtul. Îi tăiaseră gâtul într-un mod oribil şi brutal, cum nici nu 
puteam înțelege — nu era tăietura aceea dreaptă de bisturiu pe care 
mi-aş fi imaginat-o, ci carne măcelărită ieşind printr-o gaură 
zdrențuită, ca şi cum cineva sau ceva i-ar fi smuls traheea prin 
partea din față a gâtului, lăsând o rană ca o gură mare, stacojie şi 
rânjită. 

Gabe. 

Nu-mi puteam lua ochii de la el, de la capul atârnându-i pe 
spate în acel unghi atât de nenatural, încât îl făcea să pară atât de 
mort, într-un fel în care chiar nu mai puteam nega realitatea celor 
întâmplate. 

Şi totuşi. Şi totuşi, fața lui era încă Gabe. Nasul acela puternic 
curbat, ca de senator roman. Pomeţii aceia. Forma buzelor. 
Asprimea bărbii sale şi delicatețea pielii de la baza gâtului. Toate 
astea încă erau Gabe, încă erau bărbatul pe care îl iubeam. Însă ceea 
ce vedeam în fața ochilor era un cadavru. 

De-abia dacă mă mai țineam pe picioare. Am mers împleticit 
până la canapea, unde m-am prăbuşit, strângându-mi genunchii la 


piept şi legănându-mă, legănându-mă. Mi-am dat seama că 
scoteam un sunet straniu, ceva între un vaiet şi un chelălăit, ceva 
ce forma numele lui Gabe. 

Nu putea fi adevărat. Aşa ceva nu se putea întâmpla. Nu se 
putea. Nu lui Gabe, nu. Dulcele, amuzantul, priceputul Gabe, ale 
cărui mâini mari puteau, cu aceeaşi dexteritate, să scoată un capac 
înțepenit sau să fixeze o aripă de mierlă. Gabe al meu, care putea 
repara orice, îndrepta orice, transforma chiar şi cea mai groaznică 
zi într-una OK, cu doar una dintre îmbrățişările lui enorme şi 
atotcuprinzătoare. 

Însă ceea ce i se întâmplase acum nu se mai putea repara. 

Nu ştiu cât am rămas acolo, privind în gol spre trupul lui Gabe 
şi spre reflexiile luminițelor de la computer în întunecata baltă de 
sânge. 10-20 de minute? Tremuram incontrolabil şi mă luase un 
frig oribil, de nesuportat. 

Dar până la urmă am reuşit să mă adun. Ştiam ce aveam de 
făcut — ce ar fi trebuit să fac încă din momentul în care intrasem 
pe uşă. 

Mi-am pipăit rucsacul cu mâinile țepene şi tremurânde, în 
căutarea mobilului. Ştiam că era acolo, chemasem Uberul de pe el, 
dar tot mi-a luat o grămadă să-l găsesc, iar când l-am scos, avea 
ecranul negru. 

A trebuit să mă sprijin de pereți către bucătărie, unde era un 
încărcător. Şi am avut nevoie de trei încercări să înfig cablul în 
priza USB, pentru că mâinile încă îmi tremurau îngrozitor. Metal 
frecat de metal, urme roşiatice lăsate pe ecran, la fiecare încercare 
eşuată. Dar până la urmă l-am băgat. 

A durat dureros de mult până să se deschidă telefonul. 
Strălucirea ecranului şi defilarea diverselor animații şi logouri mi-a 
rănit ochii. 

În sfârşit, ecranul parolat. L-am deschis şi am apăsat pe iconița 
de telefon. 

Am format 999. 

Şi am aşteptat. 

Când mi-a răspuns cineva, nu eram prea sigură că puteam 
vorbi, însă atunci când mi-am auzit vocea, m-a surprins siguranța 
ei: 

— Poliția, am spus eu drept răspuns la întrebarea operatoarei. 

Am înghiţit în sec. Trebuia să fiu tare. Trebuia să fiu tare. Şi-aşa 
amânasem prea mult. 

— Grăbiţi-vă, vă rog. Soțul meu... a fost ucis. 

Următoarele câteva ore s-au scurs în ritmul năucitor, 
suprarealist al unui coşmar cu ochii deschişi. Mai întâi s-au auzit 
sirenele, urlând din ce în ce mai aproape. Apoi tot spaţiul a fost 
umplut de lumina albastră şi pulsatilă a girofarurilor. Apoi cineva a 
bubuit în uşă şi un val de poliţişti s-a revărsat înăuntru. Au pus 
întrebări pe care eu nu mă gândisem să mi le pun. Casa era 
prevăzută cu sisteme de siguranță? Ar mai putea fi cineva înăuntru 
acum? Avea Gabe duşmani? 

Ştiu că pare ciudat, dar nu mă gândisem niciodată la asta. 
Acum, la gândul că cineva s-ar fi putut ascunde la etaj în timp ce 
eu boceam lângă trupul lui Gabe, am înghețat din nou. Dar chiar şi 
dacă ar mai fi fost cineva, trebuie să fi plecat de mult. 

Cât despre ultima întrebare, sigur că Gabe nu avea niciun 
duşman. Si-gur. Ideea însăşi era absurdă. Toată lumea îl iubea: 
prietenii, clienţii, familia. Oh, Doamne! M-am imaginat dându-le 
vestea părinților lui Gabe şi dintr-odată am retrăit şocul 
descoperirii de mai devreme, simțind că riscă să mă copleşească din 
nou. 

M-au dus sus, unde o polițistă foarte drăguță m-a ajutat să ies 
din hainele țepene, pătate de sânge, şi să intru într-un trening 
curat şi uscat, după care m-a condus înapoi la parter, încă 
tremurând necontrolat, către maşina de poliție care ne aştepta. 

Când am trecut prin hol — holul meu — am întors capul şi am 
zărit, prin uşa deschisă a sufrageriei, o frântură din forfota 
criminaliştilor îmbrăcați în alb din cap până-n picioare. 
Acoperiseră podeaua cu plastic şi instalaseră reflectoare puternice, 
care luminau totul într-un alb oribil. 

Pentru o clipă, am simțit cum se învârte casa în jurul meu. Mi- 
am întors capul. Am încercat să respir. M-am concentrat la paşii pe 
care îi aveam de făcut până la portiera maşinii de poliție. 

Nu ştiu cât timp am stat acolo, pe bancheta din spate. Am 
continuat să tremur în ciuda păturii în care mă înfăşurase cineva şi 
a aerului cald şi uscat din maşină. La un moment dat, a ieşit cineva 
şi i-a făcut semn polițistei care stătea lângă mine. Aceasta a ieşit din 
maşină şi cei doi au purtat o conversație şoptită, după care polițista 
a urcat din nou maşină, însă de data aceasta pe scaunul şoferului, şi 
s-a întors să vorbească cu mine: 

— Jack, te simți în stare să vii cu noi la secție? Nu te reținem 
mult, doar vrem să clarificăm lucrurile cât încă îți sunt proaspete în 
memorie. 

Am dat din cap că da. Adevărul era că nu mă simțeam în stare 
de nimic. Şi nici nu-mi puteam imagina ceva mai puțin atrăgător 
decât să mă duc acolo şi să retrăiesc hidoşenia, iar şi iar. Voiam 
doar să mă pot târî undeva în întuneric şi să îmi urlu de acolo 


durerea. Voiam să-i dau laoparte pe poliţiştii din hol şi să iau trupul 
lui Gabe în brațe, să-l legăn, apoi să le spun tuturor să se care 
naibii, să ne lase în pace, să ne lase să fim doar noi doi. 

Voiam să beau până la leşin. 

Dar trebuia să fac asta — pentru Gabe, în primul rând. Ştiam că 
polițista avea dreptate. Exista o fereastră de oportunitate pentru 
urmărirea celui care făcuse asta, iar eu risipisem deja minute 
prețioase, poate chiar ore, cât zăcusem şocată în living. 

Un alt polițist, mult mai tânăr, s-a instalat pe scaunul 
pasagerului şi s-a întors şi el către mine, să se prezinte: 

— Jack, eu sunt agent-detectiv Miles. Îți mulțumesc că accepți 
să vii la secție. O să facem tot posibilul să nu dureze prea mult, dar 
vrem să ne asigurăm că nu ratăm nimic. Ai tot ce-ţi trebuie? 

Am încuviințat, deşi nu era adevărat. Îi pierdusem pe Gabe. El 
era singurul de care aveam nevoie. Nimic altceva nu conta. 

— Hai să mai trecem o dată în revistă cronologia, a spus femeia 
aşezată în fața mea. 

Avea o voce amabilă, chiar blândă aş spune, însă cuvintele ei 
mă făceau să doresc să plâng — sau să țip, sau să fac ceva. Eram 
teribil de obosită. Nu dormisem mai mult de 24 de ore şi îmi 
petrecusem noaptea ferindu-mă de agenți de securitate şi 
cățărându-mă prin tavane, înainte să mă întorc acasă la cea mai 
traumatizantă experiență din viața mea. Nici nu mai vedeam bine 
de atâta oboseală. Iar cel mai greu era că mă simțeam amorțită şi 
confuză din pricina unei dureri pe care nici măcar nu începusem să 
o accept, darămite să o procesez. 

Eram într-o sală de interogatorii cu agentul Miles, tânărul ofițer 
din maşină, şi cu partenera sa, detectiv-sergent Malik. Aceasta mă 
privea peste masă cu un amestec de răbdare şi simpatie în priviri. 

— Nu pot, am şoptit eu. Nu mai pot să fac asta. Nu pot. 

— Ştiu. Ştiu că este foarte dificil. Dar ne-ai fost de foarte mare 
ajutor povestindu-ne despre asociații lui Gabe şi toate celelalte, 
acum doar vrem să ne asigurăm că am notat corect şirul 
evenimentelor, apoi te lăsăm să pleci. 

Voiam doar să-mi pun capul jos şi să-mi închid ochii, urechile, 
totul. Dar puteam face asta. Trebuia să fac asta. Pentru Gabe. 

M-am întărit pentru o ultimă relatare a faptelor. 

— Am plecat de la secția de poliție la... 

M-am oprit confuză: ce am spus înainte? Nu-mi mai puteam 
aminti cronologia. Evenimentele nopții începeau să se încețoşeze. 

— Îmi pare rău. Sunt foarte obosită. Cred că era pe la 2 


noaptea. Sau nu, mai târziu. Îmi amintesc că eram încă în sala de 
interogatorii când am văzut că ceasul arăta ora 2, am explicat eu 
frecându-mă la ochi şi simțindu-mi creierul mai mult decât 
extenuat. Am luat un Uber până la Arden Alliance, unde îmi 
lăsasem maşina. Probabil că puteți verifica în aplicație ora exactă 
când a venit Uberul, dacă e nevoie. Apoi m-am urcat în maşina 
mea şi am condus până acasă. 

— Şi ai avut telefonul închis în tot timpul acesta? 

— Nu l-am închis eu, se dusese bateria. Nu ştiu când. Am 
chemat Uberul de pe el, deci funcționa încă la plecarea de la secție, 
dar trebuie să fi cedat nu mult după asta. 

— Şi nu ai folosit vreun sistem de navigaţie? 

Am scuturat din cap. 

— Nu, maşina noastră e veche şi nu are aşa ceva. N-aş vrea să 
fiu nepoliticoasă, însă aş putea şti la ce folosesc toate astea? Ce 
legătură are sistemul meu de navigație cu moartea lui Gabe? 

— Încercăm doar să ne facem o imagine cât mai precisă, a spus 
Miles cu o voce liniştitoare, sau care cel puţin aşa se dorise, dar care 
mă făcuse, nu ştiu de ce, să mă zbârlesc toată. 

— Dar v-am spus deja toate astea, vi le-am spus deja. Zici că 
suntem în Kafka, mie mi-a murit soțul, iar voi mă întrebaţi de 
bateria telefonului. 

— Şi când ai ajuns acasă? a întrebat Malik, de parcă nu aş fi 
spus nimic. 

Vocea ei era amabilă, dar mai alertă, de parcă îşi dăduse seama 
că nu-mi doream compasiunea lor. 

— Cred că era în jur de 4 dimineaţa... Îmi aduc aminte că m- 
am uitat la ceasul de bord când am cotit pe strada noastră. Am 
parcat, am deschis uşa de la intrare şi am găsit... 

Am închis ochii, rememorându-mi oroarea. Imaginea gâtului 
mutilat al lui Gabe s-a proiectat imediat pe pleoapele mele şi am 
deschis ochii la loc, zguduită de amintirea acelei trăiri pline de 
teroare şi de neîncredere. 

— În fine, ştiţi ce am găsit. 

— Nicio urmă de paşi, niciun semn de luptă? 

— Nimic, am dat eu din cap. Toate urmele de paşi pe care le-aţi 
văzut erau ale mele. Nu exista nimic, niciun semn că cineva ar fi 
plecat de acolo, doar pata de sânge de pe clanța sufrageriei. Asta 
îmi amintesc. Pentru că este ceea ce am văzut mai întâi şi am ştiut 
că ceva nu era în regulă. 

— Şi Gabe cum era aşezat când l-ai găsit? 

— Era cumva prăbuşit peste computer, am spus eu. 

Simțeam cum amorțeala punea din nou stăpânire pe mine şi 
am început să tremur, nu în felul acela incontrolabil de mai 


înainte, ci mai degrabă ca şi cum aş fi fost cuprinsă de frisoane, în 
ciuda căldurii dinăuntrul camerei de interogatoriu şi a cănii cu 
cafea fierbinte pe care o strângeam în palme. 

— Dacă n-ar fi fost sângele, aş fi putut crede că adormise. 
Încă... 

Am înghiţit în sec. Îmi era aproape imposibil să mă gândesc la 
asta. 

— Încă avea pe urechi căştile lui de anulare a zgomotului. Cred 
că persoana care l-a ucis... sau persoanele... au venit din spate şi... 

M-am oprit. Nu puteam să o spun. Mi se pusese un nod în gât 
şi tot ce am putut face a fost să dau din cap. 

— Şi apoi, ce ai făcut? a întrebat Miles. 

— Am încercat să îl ridic. M-am gândit... Nu ştiu la ce m-am 
gândit. Că putea să fi leşinat, să se fi lovit la cap sau ceva. L-am 
împins puțin spre spătar, era foarte greu şi la început nu credeam 
că l-aş putea mişca, însă deodată i s-a deplasat cumva greutatea şi s- 
a răsucit pe spate şi am văzut... i-am văzut... 

M-am oprit. 

— Gâtul lui... era... 

M-am oprit din nou, inspirând cu putere pe nas şi încercând să 
mă țin tare. 

Malik şi Miles au tăcut câteva clipe bune. Doar mă priveau cum 
făceam efortul de a mă controla, până când Malik mi-a întins o 
cutie cu batiste de hârtie peste birou şi mi-a spus încet: 

— Îmi pare rău. Ştiu cât de greu este. Ce ai făcut după aceea? 
Era pe la 4 dimineaţa, da? 

— Ppp... probabil. 

Am înghițit în sec şi am clipit de câteva ori, să îmi limpezesc 
ochii. 

— Sau poate ceva mai târziu. Chiar nu ştiu, sincer. Cred că 
intrasem în şoc. Doar m-am ghemuit strâns pe canapea şi... N-am 
mai ştiut de mine. Nu puteam... nu puteam înțelege ce se 
întâmplase. 

Mâinile îmi tremurau şi mai tare acum. Atât de tare, încât m- 
am temut să nu scap din mână cana cu cafea. Oricum, nici nu o 
puteam bea. Am lăsat cana pe masă şi m-am apucat cu mâinile de 
genunchi, să încerc să opresc tremuratul. Cum aş fi putut explica ce 
se întâmplase, felul în care corpul meu refuzase pur şi simplu să 
proceseze înşiruirea aceea de evenimente? Mi l-am imaginat pe 
Gabe cum scria cod până noaptea târziu, cum înjura de fiecare dată 
când programul crăpa pe undeva. Eroare: a apărut o excepție 
neprevăzută. Fix aşa mă simțisem şi eu. Ecran albastru. Măcar de-aş 
fi putut să le arăt lui Malik şi lui Miles mesajul de eroare, să-i pot 
face să înţeleagă. 


— Pur şi simplu... pur şi simplu mi s-a rupt filmul, am spus eu, 
mai mult şoptit. Nu pot explica asta. Nu am leşinat sau ceva, însă 
nu... nu mă puteam mişca. Nu puteam face nimic. Ştiu că a fost o 
tâmpenie. Ar fi trebuit să sun imediat. Ştiu asta. Însă... nu am putut. 
Nu puteam procesa tot ce mi se întâmplă. 

Am înghițit din nou. Îmi simțeam gâtul blocat de lacrimile ce 
se cereau plânse. Nu mai plânsesem de când îi găsisem corpul lui 
Gabe — poate pentru că ştiam că, dacă m-aş fi pornit, n-aş mai fi 
putut să mă opresc. 

— Îmi pare rău, am spus eu cu tremur în voce şi uitându-mă la 
amândoi. Îmi pare foarte rău. Dacă aş putea da timpul înapoi şi v-aş 
putea suna imediat, aş face-o. Însă acum nu pot schimba ceea ce s-a 
întâmplat. Şi v-am spus tot ce ştiu. Soțul meu este mort. 

Ultimul cuvânt s-a auzit ca un vaier. Nici măcar nu ştiu de ce l- 
am spus — ştiam că nu-şi făceau decât meseria, nu încercam să 
obțin un tratament preferențial din cauza a ceea ce i se întâmplase 
lui Gabe. Doar simțisem nevoia să o spun. Să aud cuvintele 
ieșindu-mi din gură, să încerc să mă obişnuiesc cu realitatea lor. 

Voiam să plâng. Voiam să scot din mine insuportabila 
suferință, epuizarea. De ce? De ce nu puteam plânge? Mă simțeam 
de parcă se rupsese ceva în mine. 

Probabil că poliţiştii îmi văzuseră disperarea, pentru că Miles a 
făcut un schimb de priviri cu Malik, iar aceasta a ridicat din umeri, 
apoi a încuviințat: 

— Finalul audierii Jacinthei Cross. E ora... 8:02 dimineaţa, 
sâmbătă, 5 februarie. 

A închis reportofonul şi s-a aplecat spre mine: 

— Mulţumesc, Jack. Ştiu că nu poate fi deloc uşor, însă ai fost 
de un real ajutor. Telefonul tău o să rămână la noi, OK? Dacă ai 
nevoie să suni pe cineva, poți să le foloseşti pe cele de-aici. 

— Deci pot să plec acasă? am întrebat. 

Vocea mi-a sunat spart. Malik a zâmbit cu compasiune şi a 
clătinat din cap: 

— Îmi pare foarte rău. E locul unei crime. Nu ai la cine să stai 
până terminăm? 

Am închis ochii încercând să gândesc, să trec în revistă oamenii 
pe care i-aş fi putut suna. Creierul meu părea să fi fost 
scurtcircuitat, scotea scântei de fiecare dată când încercam să găsesc 
un nume. Gabe prăbuşit peste computer. Gabe cu capul atârnând 
pe spate, cu gâtlejul scuipat afară prin piele, ca într-o scenă din 
Alien. Gabe. Gabe. 

— Soră-mea, am spus într-un sfârşit. Aş putea să mă duc la sora 
mea. Locuieşte în nordul Londrei. Puteţi să o sunați? 

— Sigur. Cum o cheamă? 


— Helena. Helena Wick. 07422... 

M-am oprit brusc. Rahat. Ce număr avea Hel? Îl ştiam pe 
dinafară acum câțiva ani, pe când de-abia începusem testările de 
penetrare şi nu-l ştiam pe Gabe, să-l pot suna în caz că lucrurile o 
luau razna. Dar acum eram atât de obosită, încât de-abia îmi 
puteam aminti propriul nume, darămite ceva mai complicat. 

— 07422..., am încercat din nou, iar de data aceasta cifrele 
lipsă au urmat repede, ca un vers dintr-un cântecel pentru copii, 
derulat fără pauză. Cred că este corect. Nu l-am mai format de mult 
din memorie. 

— Nicio problemă, a spus Miles. Mă descurc. 

S-a făcut nevăzut, apoi s-a întors după câteva minute şi mi-a 
spus: 

— Te aşteaptă. O să mergi cu o maşină de patrulă. 

Am dat din cap. Mă simțeam copleşită de un val uriaş de 
oboseală. Poate că audierea de la poliție se sfârşise, dar ideea de a o 
suna pe Helena mă făcuse să realizez ceva ce ar fi trebuit să ştiu de 
la bun început: că acest coşmar era de-abia la început. Va trebui să 
îi povestesc ce se întâmplase. Apoi soțului ei, Roland. lar ei vor 
trebui să le spună gemenelor — ceva ce nişte fetițe de patru ani n- 
aveau cum să înțeleagă. Şi cum ar fi putut face asta dacă eu însămi 
de-abia reuşeam să procesez faptul că unchiul Gabe nu avea să mai 
vină să le vadă vreodată? Că plecase pentru totdeauna? 

lar după Hel urmau părinţii lui Gabe, prietenii noştri, banca, 
firma de cablu etc. etc. etc. 

Mi-am adus aminte de momentul în care muriseră părinții 
noştri, de aiuritoarea birocraţie, de nesfârşitele tabele compilate de 
Helena.  Informări către compania de credite. Înştiințarea 
asiguratorilor. Anularea abonamentului TV. Scrisoarea către 
medicul de familie. Durase luni întregi. 

— Jack? am auzit-o pe Malik şi am ridicat privirea spre ea, 
dându-mi seama că vorbise cu mine. 

— Scuze, am spus eu, cu buzele uscate şi lipite între ele. Nu 
eram... nu ascultam. Poți să mai spui o dată? 

— Noi suntem gata, a spus ea cu blândeţe. Mergem? Eşti OK? 

— OK, am răspuns. 

Dar nu era adevărat. Nu eram OK. Şi nu aveam să mai fiu 
vreodată. 

Hel mă aştepta în prag când maşina poliției a oprit în fața casei 


sale, o micuță construcție semidetaşată, zugrăvită în alb, tipică 
Londrei. Pe faţă i se citea îngrijorarea, deşi uşor atenuată — dar 


numai uşor — când m-a văzut ieşind din maşină. 

— Jack! s-a năpustit ea spre mine, pe aleea mozaicată. 

M-am prăbuşit în braţele ei şi mi-am îngropat faţa în familiarul 
miros al părului surorii mele. 

— Oh, Doamne, Jack! a mai spus ea, cu vocea frântă. Nu-mi 
vine să cred, nu pot să cred că e adevărat! 

— O lăsăm pe Jack cu dumneavoastră, doamnă Wick, a spus 
Malik, pe un ton plin de compasiune. Ne puteți da un număr de 
telefon ca să păstrăm legătura? Din păcate, trebuie să îi mai 
reținem o vreme mobilul. 

— Da, a răspuns Hel, părând cu mintea aiurea. Da, sigur. Adică, 
presupun... al meu e OK? Poate? ÎI aveţi deja, nu-i aşa? 

— Da, îl avem. Există un telefon fix în casă? 

— Da, a spus Helena şi a făcut o mişcare agitată către cineva 
dinăuntru, despre care mi-am dat seama că era Roland: Rols, Rols, 
poți să le dai o carte de vizită? 

— Sigur, a spus Roland. 

I-am auzit paşii luând-o înapoi pe hol, apoi întorcându-se către 
uşă. 

— Mulţumesc, Hel, am spus eu. 

M-am tras din braţele ei, însă ea a continuat să mă țină de 
mână. 

— Îmi pare foarte rău. Probabil că a fost... 

— La dracu’! a replicat scurt Helena. 

Mâna ei şi-a accentuat strânsoarea, înfingându-mi aproape 
dureros inelul în deget. 

— Nu fi proastă, Jack, cum să te scuzi pentru aşa ceva? 

A luat cărțile de vizită întinse de Roland şi i le-a dat lui Malik. 

— Iată. Numărul profesional e cel de jos. Sunt ziaristă şi lucrez 
de acasă. Mă găsiți întotdeauna, ori la el, ori la cel de mobil. Iar 
ăsta, a arătat ea spre cealaltă carte de vizită, de dedesubt, e al 
soțului meu. Este avocat. 

— Super, a spus Malik. Mulţumesc. Şi, Jack, îți mulțumesc şi ție, 
pentru toată răbdarea. Ştiu că a fost o experienţă oribilă. Ne auzim 
curând. O să ți se desemneze şi un ofițer de legătură cu familia, care 
îți va putea răspunde la orice întrebare. Presupun că te va contacta 
cândva în cursul zilei de luni. Mai e ceva cu care te-aş putea ajuta 
înainte să plec? 

Am clătinat din cap. Nu voiam decât să mă ghemuiesc în patul 
mic şi alb din camera de oaspeţi a lui Hel şi să plâng până adorm. 
Doar că lacrimile încă se lăsau aşteptate. 

Când m-am trezit, felinarele stradale erau aprinse şi lumina lor 
se strecura prin perdelele pe care Helena probabil că le trăsese 
înainte să iasă din camera mea. Razele de lumină îmi cădeau pe 
față şi am început să clipesc, făcând eforturi să mă ridic în fund, cu 
ochii mijiți. 

Pentru o clipă, am ştiut unde eram — camera din pod a lui Hel 
îmi era la fel de familiară precum propriul pat — , dar nu şi de ce 
ajunsesem acolo, şi am rămas o vreme, cu durere de cap şi oboseală 
până în măduva oaselor, încercând să îmi amintesc ce se 
întâmplase şi de ce simțeam acea ciudată senzație de groază. Ceasul 
de la căpătâiul patului arăta 18:45 şi m-am frecat la ochi confuză, 
când mi-am dat seama că felinarele tocmai se aprinseseră, deci era 
apusul, nu dimineaţa. lar această revelație mi-a provocat o altă 
senzație de ciudată, de parcă totul în jur îşi pierduse echilibrul, iar 
eu alunecam... alunecam... 

Apoi mi-a revenit amintirea. Sau nu, revenit este cuvântul 
greşit. Nu a revenit pur şi simplu, ci m-a izbit cu putere în pântec, 
lăsându-mă îndoită de durere şi gâfâind. 

Gabe era mort. Gabe era mort. 

Am rămas multă vreme fără să fac nimic, cu genunchii strânşi 
la gură şi cu mâinile peste cap, încercând să asimilez cele 
întâmplate, încercând să-mi înghesui informaţia în creier. Oare aşa 
avea să fie în fiecare dimineață de acum înainte? Fiecare zi ce urma 
avea să înceapă cu chinul de a mă trezi, a întinde mâna în căutarea 
căldurii lui şi a-l pierde, din nou şi din nou? 

Mi-am amintit cum era bunicul după ce muriseră părinții mei. 
Felul în care se uita confuz în jur, cum întreba de mama şi cum Hel 
îi răspundea cu blândețe: „Mama a murit, ţii minte, bunicule? Ea şi 
tata au murit acum doi ani“. Apoi „acum trei ani“. Apoi „patru“. 

Şi de fiecare dată el reacționa cu aceeaşi suferință, fața i se 
crâmpoțea, ochii albaştri i se umpleau de lacrimi neaşteptate. Şocul 
s-a mai atenuat odată cu trecerea anilor, de parcă informaţia se 
instalase acolo, undeva, în ciuda Alzheimerului, însă durerea... 
durerea nu s-a împuținat niciodată. 

După o vreme, când memoria i se deteriorase încă şi mai tare, 
iar demențţa îi răvăşise definitiv creierul, pur şi simplu nu i-am mai 
spus asta. 

— Sunt pe drum încoace, bunicule, îi răspundea Hel. 

Sau: 

— Nu ştiu, bunicule. Nici fu nu ştii unde e mama? 

Iar el îi răspundea, liniştit: 

— Oh, presupun că face un ceai. Vreţi şi voi o ceaşcă? 

Poate că aşa aveam să ajung şi eu. Hel venind spre mine cu o 
ceaşcă cu ceai: Tocmai a sunat Gabe. A zis că revine mai târziu. lar 


ceea ce era mai ciudat e că aproape îmi puteam imagina asta. Dacă 
închideam ochii, îl puteam vedea în casa noastră, aplecat peste 
computerul lui, scriind vreo bucăţică impenetrabilă de cod, 
complet absorbit de ceea ce făcea. Gândul acesta îmi dădea o 
anume senzație de pace, ideea că el putea fi acolo undeva, doar că 
eu nu-l puteam atinge acum. Însă era o pace nesinceră şi ştiam prea 
bine că, oricât aş fi încercat să mă păcălesc, tot ce aş fi reuşit să fac 
era să amân durerea un timp, până aveam să încetez a pretinde că 
toate erau OK, iar agonia avea să mă copleşească din nou. 

Până la urmă, m-am forțat să mă extrag din aşternuturi şi m- 
am ridicat în picioare, clătinându-mă uşor. Puţeam. În principal, a 
transpirație. Rezultatul combinat al eforturilor unei nopți petrecute 
alergând pe la Arden Alliance, fugind de agenţii de securitate, o 
dimineață într-o cameră de interogatorii  supraîncălzită, 
răspunzând întrebărilor a doi poliţişti, şi o zi leșinată sub o pilotă 
de iarnă, îmbrăcată în aceleaşi haine. Miroseam a adrenalină şi a 
frică — un miros pe care îl ştiam prea bine din atâtea situaţii 
dificile cu care mă confruntasem destul de des, însă niciodată nu 
mai fusesem atât de speriată ca noaptea trecută. 

Cineva îl ucisese pe Gabe. Dar de ce? Ce-ar fi putut face blândul, 
amuzantul, iubitorul Gabe pentru a supăra pe cineva în halul ăsta? 
Poate îl confundaseră cu altcineva? Dar cum fusese posibil ca o 
confuzie de identitate să ducă atât de departe, până la crimă? Nu 
părea credibil. Dar nici alternativele nu păreau. 

În timp ce lucrurile începeau să se aşeze în jurul meu, am 
încercat să ignor întrebările astea. Nu aveam un răspuns — 
încercasem o jumătate de noapte şi aproape toată dimineața să trec 
în revistă toate variantele posibile, şi în mintea mea, şi împreună 
cu poliţiştii. lar acum îmi dădeam seama că îmi era teribil de foame 
— practic, eram aproape leşinată de foame. Nu mâncasem şi nu 
băusem nimic în afară de cafea de mai mult de 24 de ore. Dinspre 
scări plutea spre mine mirosul a ceva foarte apetisant — cârnaţi, 
poate? Şi imediat am avut o ciudată senzaţie de disociere. Pentru că 
nu înțelegeam cum se putea să îmi fie foame în timp ce Gabe zăcea 
pe undeva, prin vreo morgă a poliției, mort şi pierdut pentru 
totdeauna. Oare cum era posibil să conteze acum ceva atât de 
lumesc precum mâncarea? 

Şi totuşi, iată că era foarte posibil. Mi-era foame. Mirosul 
cârnaților mă făcea să-mi lase gura apă, aproape că mă amețea de 
foame. Şi ştiam că Gabe ar fi fost primul care să înțeleagă asta. 
Trebuie să mănânci, îmi spunea el înainte de fiecare misiune. Nu poți 
gândi bine cu stomacul gol. lar eu acum chiar aveam nevoie să 
gândesc. Aveam al naibii de multă nevoie să gândesc. 

Hel îmi lăsase la capătul patului prosoape şi un schimb de 


haine. Nu erau hainele mele, trebuie să fi fost ale ei. Le-am luat şi 
m-am dus la baie, unde le-am lăsat pe capacul scaunului de toaletă 
înainte să păşesc în cabina de duş şi să dau drumul la apă. 

Jetul de apă caldă a venit cu putere şi foarte rapid — nu ca 
bâlbâiala de pe ţevile din casa mea — şi mi-am întors fața în bătaia 
lui, închizând ochii, ascultând asurzitorul şuier al apei peste urechi 
şi dorindu-mi, în acele momente, să pot rămâne acolo pe vecie: 
ferită de lume, cu ochii închişi şi urechile înfundate de apă, 
neputând simți nimic altceva decât acele fierbinți lovindu-mi-se de 
piele. 

Dar asta nu se putea. Mi-am şamponat părul, m-am șters şi m- 
am îmbrăcat, pregătită să cobor la parter şi să dau piept cu o lume 
nouă, o lume fără Gabe. 

— Oh, Jack! 

Roland a ridicat privirea spre mine atunci când am intrat în 
bucătărie, cu părul ud pieptănat pe după urechi şi cu stomacul 
ghiorăind. Am încercat să-i zâmbesc, el s-a ridicat şi m-a cuprins în 
braţe, iar eu am simţit un nod în gât. Am scuturat din cap fix 
înainte să mă pierd în îmbrățişarea lui. Nu, nu, nu. Te rog, nu fi 
drăguţ cu mine, Roland! 

Dar el era. Şi ceva din această îmbrăţişare, senzația pe care mi- 
au dat-o brațele lui înlănțuite în jurul meu m-a făcut să mă înec cu 
nodul acela ca nimic altceva. Roland nu era Gabe — era cu vreo 15 
centimetri mai scund şi cu cel puțin 10 kile mai slab, nici nu avea 
barbă ca Gabe şi nici căldura lui sau mirosul lui nedefinit, dar atât 
de reconfortant. Însă era bărbat şi era bun şi voia să mă liniştească 
— iar astea se apropiau atât de dureros de mult de ceea ce îmi 
doream în acele momente, e drept, nu de la el, încât a fost aproape 
de nesuportat. 

La un moment dat, m-am desprins din îmbrățişare. Roland m-a 
lăsat, dar a făcut-o cu o expresie de tristețe pe față. 

— Te rog, nu mai fi atât de drăguţ cu mine, Rols. Eu... 

M-am oprit să înghit în sec şi să îmi caut cuvintele. 

— Eu de-abia mă ţin pe picioare şi n-aş vrea să... n-aş vrea să 
pic iar. Nu ştiu dacă o să pot să... 

— Am priceput, a spus Roland. 

Avea ochii plini de o compasiune îndurerată, dar imediat şi-a 
îndreptat umerii şi s-a forțat să schițeze un zâmbet: 

— Operaţiunea „Sus colțurile buzelor!“ începe acum. 

Hel era lângă aragaz, cu spatele la mine, dar ştiam că observase 
ceea ce se întâmplase între noi şi ştiam că ştia că ceea ce îmi trebuia 


acum nu era mila, ci puterea de a trece peste seara asta fără să mă 
prăbuşesc din nou, iar cea mai bună cale pentru a reuşi era să 
păstrăm cu toții o aparență de normalitate. 

— Câţi cârnaţi vrei? m-a întrebat ea peste umăr, cu un ton 
forțat vioi, iar eu am simţit o imensă recunoştinţă pentru asta. Sunt 
vegani. 

— Câţi ai? 

— 12. Fetele s-au culcat deja, aşa că sunt toți numai pentru noi. 

— Atunci îmi vreau toată porția, deci patru, am spus eu. 

Mă durea puţin gâtul de la efortul de a vorbi normal, însă 
vocea mi-a sunat aproape sigură. 

— Mersi, Hel. Sunt lihnită. 

— Piure? Sos? 

— Da. Şi da. 

A umplut trei farfurii cu cârnaţi, piure şi sos de ceapă, în timp 
ce Roland a curățat masa de căni şi figurine Playmobil, pentru ca 
apoi să aşeze pe ea cuțite, furculițe şi pahare. Câteva minute mai 
târziu, stăteam cu toții în jurul micii lor mese, iar eu sorbeam cu 
atâta plăcere dintr-un pahar cu vin roşu, încât m-am speriat puțin. 
Am rămas o vreme aşa, cu ochii închişi, doar simțind căldura 
vinului filtrat în sistemul meu sangvin, amorțind totul, şi m-am 
gândit... aş putea rămâne aici. Aş putea sta aşa, în această lume 
călduroasă şi încețoşată de vin, în care absența lui Gabe doare un 
pic mai puţin. Până atunci nu înțelesesem niciodată cum stă treaba 
cu abuzul de anumite substanțe, chiar şi în cele mai grele momente 
din viața mea anterioară, cum au fost tirul care a făcut praf maşina 
părinților mei pe când aveam doar 17 ani sau vlăguitorul declin al 
relației mele cu Jeff după câțiva ani — chiar şi în mijlocul celei mai 
cumplite disperări, nu simțisem niciodată nevoia să renunţ la 
trăirile mele. Dar acum... acum, dacă aş fi putut face să-mi dispară 
durerea, aş fi făcut-o. Dacă m-aş fi putut târî înapoi în camera de 
oaspeţi a lui Hel şi să nu mai ies vreodată de acolo, aş fi făcut-o. 
Pentru că nu-mi mai rămăsese nimic, în afară de sfâşietoarea 
suferință a absenței lui Gabe. 

— Jack? am auzit eu ca venind de foarte departe. Jack, eşti OK? 

M-am forțat să deschid ochii. Roland mă privea îngrijorat. 

— Da, scuze. Sunt OK. 

Am tăiat o bucată de cârnat şi am băgat-o în gură, mestecând 
conştiincios pentru a-i arăta cât de OK eram. Şi chiar avea gust... 
bun. Chiar şi aşa, cu Gabe mort şi toată lumea mea fărâmițată, 
cârnatul încă avea gust bun. Am mestecat, am înghițit, am împins 
cu forța bolul mâncării dincolo de durerosul nod al lacrimilor 
neplânse ce părea să-şi fi făcut culcuş pentru totdeauna în gâtul 
meu. 


— Încă unul? a întrebat Roland cu sticla întinsă spre paharul 
meu. 

Începuse deja să toarne când i-am spus, cu părere de rău: 

— Mulţumesc, Rols, dar ajunge. N-aş vrea să mă... Poate că 
mâine trebuie să vorbesc iar cu poliția. 

— Ai dreptate, a spus Hel şi mi-a strâns mâna. Chiar nu ai 
nevoie şi de o mahmureală. La ce oră te vezi cu ei? 

— Nu ştiu. Nu au spus direct că vor să mă vadă, dar mi s-a 
părut că nu... 

M-am oprit. Nu ştiam cum să transpun în cuvinte acea 
tulburare, neliniştea pe care am resimțţit-o în timpul audierii. 

— Mi s-a părut că nu au fost pe deplin mulțumiți de cronologia 
mea. M-au pus să o repet de mai multe ori. Au spus că s-ar putea să 
mai aibă şi alte întrebări. 

— Cronologia? s-a încruntat Hel, lăsându-şi cuțitul jos. Cum 
adică? Ce cronologie? 

— Nu ştiu sigur. Mai întâi m-au întrebat despre drumul cu 
maşina. De ce mi-a luat atât de mult să mă întorc de la Arden 
Alliance şi de ce am avut telefonul închis. Dar cel mai mult au 
insistat pe timpul scurs de când am descoperit corpul lui Gabe 
până am sunat la poliție. Păreau să creadă că era ceva suspect în 
asta. 

— Despre cât timp e vorba? a întrebat Roland, după un scurt 
schimb de priviri cu Hel. 

— Nu ştiu, am răspuns cu toată sinceritatea. Poate o jumătate 
de oră. Poate mai mult. Ştiu, a fost o prostie imensă, dar cred că... 
cred că am intrat în şoc. Însă oricum era mort, cu totul şi cu totul, 
şi foarte evident. Sângele era deja rece şi lipicios. Nu se mai putea 
face nimic. 

La amintirea aceea — mirosul de măcelărie, dezastrul acela de 
tendoane şi carne sfârtecate, revărsat din gâtlejul lui Gabe —, m-au 
trecut fiorii şi mi-am încleştat fălcile, strângând cu toată puterea în 
mâini cuțitul şi furculița, să îmi opresc tremuratul degetelor. 

— Ţi-au oferit un avocat? a întrebat Roland, iar cuvintele astea 
au izgonit imaginile din mintea mea. 

L-am privit puțin confuză: 

— Nu. Adică... în fine, da, m-au întrebat dacă vreau un avocat, 
dar eu am refuzat. De ce? 

— Nimic, dar... 

Un alt schimb de priviri cu Hel. Amândoi aveau expresii 
îngrijorate acum. 

— Păi, ştii, poate e doar deformaţie profesională, dar toată 
treaba asta... cronologia şi ce spuneai despre telefon... sunt un pic 
îngrijorătoare. 


— Adică? am întrebat eu uimită. Doar nu vrei să spui... E 
imposibil să mă suspecteze pe mine, nu-i aşa? De ce-aş... 

Din nou mi-am simțit gâtul blocat şi a trebuit să înghit cu 
dificultate. 

— De ce dracu', aş... 

Hel a luat o gură de vin, după care a aşezat cu grijă paharul 
înapoi pe masă. 

— Pentru că, din felul în care ai povestit, poate părea că a 
fost... Poate părea un asasinat la comandă, Jack. 

— Un asasinat la comandă? 

Fram pur şi simplu blocată de ceea ce spusese. 

— Scuze, chiar ai spus „asasinat la comandă“? 

Ideea era atât de neașteptată, încât m-a descumpănit complet. 
Nu mi-aş fi imaginat în veci că Hel şi-ar fi putut face griji pentru 
una ca asta. 

— Dar... ce... De ce? 

— De ce cred eu că ar putea fi o lovitură la comandă? Păi... din 
cauza metodei. 

O vedeam cât de mult efort făcea să îşi aleagă cu grijă 
cuvintele, însă imaginea aceea mi-a răsărit din nou înaintea 
ochilor, gâtlejul revărsat prin piele al lui Gabe, expus şi plin de 
sânge, de parcă cineva împinsese un cuţit chiar în spatele jugularei 
şi trăsese de ea, smulgând-o şi secționând, în acelaşi timp, artere, 
tendoane şi tot ce mai găsise acolo. 

— Aşa lucrează profesioniștii. Am documentat câteva poveşti 
despre asasinate plătite şi... seamănă destul de bine. 

— Nu asta am vrut să întreb, am rostit eu cuvintele grunjoase 
printre dinții încleştați, încercând să-mi alung din minte imaginile 
evocate de răspunsul lui Hel. Am vrut să întreb de ce naiba ar fi 
vrut cineva să-l omoare pe Gabe. Un jaf ratat sau ceva de genul 
acesta, să zicem că aş putea înțelege. Dar o crimă la comandă?! Nu 
are niciun sens. 

— Păi tocmai asta e problema. De ce să vrea cineva să omoare 
un om ca Gabe, un tip adorabil, fără trecut dubios, fără duşmani şi 
fără secrete? Dar, Jack, totuşi nu pare un jaf. Şi nici nu este. Pare că 
cineva a intrat în casă, i-a tăiat gâtul şi a plecat fără să lase urme. 
Ăsta nu este un jaf ratat, este altceva. 

Am rămas tăcută pentru o vreme, dându-mi seama că avea 
dreptate. Cum de nu mi-am dat seama până acum? Mi-am amintit 
întrebările poliţiştilor, despre asociați, despre starea noastră 
financiară, dacă Gabe fusese vreodată vreun împătimit al jocurilor 
de noroc sau amestecat în vreo afacere criminală, dacă avea 
duşmani. Nu, nu şi nu. Cu excepția... 

— În fine... Gabe avea şi el un trecut. 


Cuvintele mi-au ieşit forțate şi cu părere de rău din gură, 
simțeam că îl trădam cumva acum, deşi el nu făcuse, în niciun caz, 
un secret din asta. Dacă venea vorba despre acest subiect, povestea 
cu sinceritate. Ba chiar făcuse şi nişte activități cu copiii în şcoli şi 
cu grupuri de tineret pe tema celor întâmplate. Nu era un secret, 
dar nici ceva cu care să se mândrească. lar eu nu le povestisem 
niciodată despre asta Helenei şi lui Roland. 

— Sau ceva de genul. Dar nu văd ce importanţă ar avea în acest 
context. 

— Ce vrei să spui? s-a încruntat Roland. Ce fel de trecut? 

— A avut o condamnare pentru piraterie informatică, la 17 ani. 
A fost trimis la... Nu ştiu unde a fost trimis. Ceva închisoare 
juvenilă, cred. Apoi i s-a interzis să se atingă de calculatoare câțiva 
ani. Dar asta s-a întâmplat cu mult timp în urmă, vreo 15 ani sau 
aşa ceva. 

Hel nu spunea nimic, doar îşi muşca buzele. Într-un sfârşit, a 
dat din cap: 

— Nu, nici eu nu văd ce importanță ar putea avea. Şi asta mă 
îngrijorează şi mai tare. 

— Ce vrei să spui? 

Mă simțeam contaminată de îngrijorarea ei, îmi transmitea o 
senzație stranie, ca o presimţire de rău augur, iar asta se exterioriza 
sub forma unui acces de iritare. 

— Cred că te cam învârți în jurul cozii, Hel. Spune direct ce 
vrei să zici. 

— Uite, a început Hel punându-şi paharul pe masă cu o mică 
bufnitură. Sunt două tipuri de oameni care angajează criminali 
plătiți. Mafioți şi neveste. lar cum Gabe pare să nu aibă nicio 
legătură cu mafia... 

Mi-au căzut fălcile. Şi mi-au trebuit câteva momente bune să- 
mi regăsesc glasul. Apoi am izbucnit cu furie: 

— Ce dracu' spui, Hel? 

— Vorbeşte mai încet, o să le trezeşti pe fete, a răspuns Hel pe 
un ton scăzut. Şi nu fi proastă! Bineînţeles că n-am vrut să spun că 
tu ai fi comandat uciderea lui Gabe, ar fi de-a dreptul absurd. Nici 
măcar nu mi-ar putea trece prin minte aşa ceva. Dar dacă cineva ia 
în considerare faptele brute, ce observă? N-ai niciun alibi. Aveai 
telefonul închis. Nu există niciun semn de intrare forțată, deci ori 
Gabe a lăsat un străin în casă, ceea ce, pe bune, e cam de necrezut, 
ori cineva i-a dat criminalului o cheie. Şi mai e şi faptul că ai 
aşteptat o juma” de oră înainte să suni la poliţie... 

— Dar ţi-am spus, am răbufnit eu, însă Helena nu m-a lăsat să 
continui. 

Cu o voce hotârătă, de parcă încerca să nu se lase copleşită de 


sentimente, a continuat: 

— Ştiu, Jack. Ştiu. Şi înţeleg perfect. Însă ceea ce mă 
îngrijorează foarte tare e că nu prea cred că va înțelege şi poliția. 
Dacă vor vrea să mai vorbească cu tine pe tema asta, cred că trebuie 
să îți iei un avocat. 

Nu am răspuns nimic imediat, meditând la ceea ce spusese Hel. 
Adunate aşa, una după alta, chiar că suna rău. Dar cum să creadă 
cineva că l-aş fi omorât eu pe Gabe, cum? Ce motiv aş fi putut avea? 

— Tu ce părere ai? l-am întrebat într-un final pe Roland. Eşti 
avocat. Are dreptate Hel, să angajez pe cineva? Adică nu ar arăta şi 
mai rău dacă aş apărea cu un avocat, de parcă aş avea ceva de 
ascuns? 

— Eu cred că are dreptate, a spus Roland. Îmi pare rău. 
Criminalitatea nu e domeniul meu, dar sunt sigur că la fel ar spune 
orice coleg. Îți pot da nişte nume, dacă vrei. 

— N-am nevoie de niciun afurisit de avocat! am explodat eu. 

Se întorseseră şi lacrimile, înțepându-mi acum colțurile ochilor 
şi făcându-mă irațional de furioasă pe Helena şi Roland, care nu 
încercau decât să mă ajute. Nu era vina lor — nimic din toate astea 
nu era vina lor. Dar simțeam o mare nevoie să mă descarc pe 
cineva. Voiam chiar să rănesc pe cineva, iar dacă nu o puteam face 
cu ei, urma probabil să o fac cu mine. 

— E de-a dreptul ridicol! 

Părea că nu mai e mult până când aveam să mă sufoc cu 
hohotele de plâns şi m-am ridicat în picioare, dându-mi farfuria 
laoparte, prea încordată deodată şi prea plină de suferința şi furia 
reprimate pentru a mai sta aşezată la masă şi a mă preface că totul 
era în regulă. 

— Ştiu, s-a ridicat şi Hel în fața mea. Ştiu, Jack. E ridicol şi 
ridicol de nedrept, e de tot rahatul că s-a întâmplat asta şi în special 
că vi s-a întâmplat vouă, ţie şi lui Gabe. 

Şi Hel părea să se chinuie să vorbească fără să se înece acum. 

— Doar că... doar că tu eşti tot ce mi-a mai rămas, Jack. Şi nu 
vreau să îți asumi niciun risc în povestea asta, înţelegi? Sunt şi 
îngrijorată pentru tine. Foarte, foarte îngrijorată. Aşa că, dacă te 
cheamă din nou la poliție, te rog să suni un avocat. Da? 

La vorbele acestea, furia mi s-a dezumflat pe dinăuntru ca un 
balon înțepat, lăsând în urmă doar o intensă oboseală, vecină cu 
disperarea. Umerii mi s-au prăbuşit înainte. 

— OK, am spus eu după ce mi s-a scurs toată furia. 

Poate că fusese din cauza patosului din strigătul lui Hel: tu eşti 
tot ce mi-a mai rămas, Jack. Pentru că nici măcar nu era adevărat. 
Adică pentru Hel, cel puţin. Ea îl avea pe Roland, le avea pe fete, 
avea munca ei. Da, noi eram ultimele membre ale familiei în care 


crescuserăm, acum că se duseseră şi părinții, şi bunicii, şi nu aveam 
nici mătuşi sau unchi, doar una pe cealaltă. Insă ea îşi construise 
propria familie, cu un viitor ce se arăta luminos şi frumos şi plin de 
iubire. Iar până ieri, aş fi putut spune acelaşi lucru şi despre mine. 

Dar acum nu mai puteam. Acum, Gabe era mort şi, odată cu el, 
se dusese naibii şi viitorul acela. 

— OK. Dacă mă cheamă din nou, o să sun un avocat. Promit. 

— Mulţumesc, a spus Hel şi m-a cuprins într-o îmbrățişare. 
Mulţumesc, Jack. Şi iartă-mă dacă mă port ca o mamă-cloşcă, dar tu 
vei rămâne întotdeauna surioara mea cea mică. Te iubesc. 

Am închis ochii şi mi-am lăsat fruntea pe umărul ei. 

Şi eu te iubesc am vrut să spun, dar nu am reuşit să-mi conving 
gâtlejul să dea formă cuvintelor. Doar am rămas acolo, 
îmbrățişând-o pe Hel, încercând să nu mă gândesc la tot ce 
pierdusem. 


Luni, 6 februarie 


Minus şase zile 


Crezusem că nu aveam să pot adormi în noaptea aceea, după ce 
îmi petrecusem dormind aproape toată ziua în camera de oaspeți a 
lui Hel, dar când am urcat în sfârşit scările, imediat după miezul 
nopții, asta am făcut. Nu a fost un somn prea odihnitor — în 
cameră era mai cald decât acasă la mine şi m-am tot sucit şi răsucit, 
fugind de cineva sau de ceva care mă urmărea neobosit, cu 
încăpățânare, fără să mă lase o clipă. 

Una dintre gemene s-a trezit în miez de noapte dintr-un 
coșmar și a strigat-o pe Hel; m-am trezit şi eu, clipind confuză la 
auzul plânsetelor şi încercând să-mi dau seama unde mă aflam. De 
data aceasta, realitatea morţii lui Gabe nu m-a pocnit imediat. Însă 
era acolo, atârnându-mi pe umeri ca o greutate care nu se dezlipise 
niciodată de mine. Ca fantoma de care fugisem toată noaptea şi de 
care nu reuşisem să scap. 

Ceva mai târziu, m-am trezit din nou — de data aceasta din 
cauza zgomotelor începutului unei noi zile de şcoală. Din 
dormitorul de dedesubt, am auzit-o pe Kitty, sora un pic mai mică, 
plângându-se că era nevoită să îşi pună bluza de şcoală. Spunea că 
o deranja pe piele. Şi nu-i plăcea marca. Iar Roland, aflat şi el la 
parter, dăduse drumul la radio şi acum ajungeau până la mine 
sunetele estompate ale canalului Radio 4. 

M-am forțat să mă ridic din pat şi de-abia după ce am întins 
mâna în mod automat după telefon, mi-am amintit că rămăsese la 
poliție. Fir-ar! Mi-a trebuit ceva timp să mă adun, atât mental cât şi 
fizic, apoi am luat halatul împrumutat de la soră-mea de pe 
marginea patului şi am coborât scările la micul-dejun. 

— Jack! a exclamat Roland, care stătea lângă blat şi punea 
sendvişuri în caserole Tupperware, tastând simultan ceva pe 
telefon. Bună dimineaţa! Cum ai dormit? 

— OK, am răspuns eu cu o minciună, dar el nu trebuia să ştie 
adevărul. Mersi. Pot să... adică să mă descurc singură? 

— Da, te rog. Scuze, în câteva clipe trece toată nebunia asta. 
Aşa e mereu plecarea la şcoală, dar se va linişti totul imediat cum 
ieşim pe uşă. Tu bei cafea dimineața, nu-i aşa? Ştii unde o găseşti. A 

A dat din cap către dulapul înalt din colțul bucătăriei. În 
trecere, am observat ceasul: era 8:10. Mai târziu decât aş fi crezut. 

În timp ce puneam cafea în ibric, am auzit de pe scară tropăiala 
celei mai mari dintre gemene, Millie, care a năvălit în clipa 
următoare în bucătărie, hohotind de plâns: 

— Tati! Kitty mi-a pus pastă de dinţi pe bluză! 

— OK, OK, linişteşte-te, nu e sfârşitul lumii! 

Şi tatăl a ridicat-o pe un genunchi şi i-a tamponat bluza 
albastru-regal cu o cârpă de bucătărie, până când din pată n-a mai 
rămas decât o umbră vagă. 


— Ca nouă. 

— Dar tot se mai vede! 

— Nu face nimic, scumpo. Gata, încălțarea, toată lumea! Unde 
e Kitty? 

— Aici! s-a auzit şi Kitty, făcându-şi şi ea o intrare zgomotoasă 
în bucătărie. 

Era deja încălțată şi avea codiţele frumos împletite, probabil 
hotărâtă să contracareze acuzația cu pasta de dinți printr-o 
aparență de şcolăriță model. Nu a manifestat nici cea mai mică 
surpriză când m-a văzut, cu fața înnegurată şi ochii plânşi, la masa 
lor din bucătărie. 

— Neaţa, mătușă Jack! M-am încălțat singură! 

— Dar ţi-ai pus invers pantofii, castravecior, a spus Roland pe 
un ton plin de răbdare şi s-a aplecat să-i inverseze lui Kitty 
pantofiorii roşii, cu cataramă. 

Mi s-a topit inima la vederea pantofilor. Erau atât de mici, încât 
fiecare încăpea cu totul în palma lui Roland. Kitty a privit în jos cu 
atenție tot timpul cât Roland i-a potrivit la loc cureluşele, de parcă 
voia să se asigure că o făcea cum trebuie. Apoi, el s-a ridicat în 
picioare. 

— Acum e bine. E gata toată lumea? Ghiozdane aveţi? 

— Da, au răspuns în cor gemenele. 

— Sticlele cu apă? 

Kitty nu o avea pe a sa şi a urmat o căutare panicată, de data 
asta cu ea având ochii plini de lacrimi, până ce Hel a coborât scările 
în grabă, cu sticla în mână: 

— Uite-o! Se rostogolise sub pat. Gata, fugiți! O să întârziați! 

A urmat un cor de „Pa, mami“ şi „Pa, mătușă Jack“ şi o altă 
alertă de lacrimi din partea lui Kitty, care crezuse că Hel urma să le 
însoţească la şcoală, apoi uşa s-a închis în urma lor, iar sora mea a 
oftat uşurată. 

— Doamne-ajută! Sigur că-mi place să am copii, dar dacă e un 
lucru de care n-o să-mi fie dor, acela este plecatul dimineaţa la 
şcoală. Tu cum mai eşti? 

— OK, am răspuns, chiar dacă nu era adevărat şi Hel o ştia prea 
bine. Auzi, nu ai cumva vreun telefon în plus pe aici? Poliția l-a 
luat pe al meu şi chiar trebuie să... 

M-am oprit. Chiar trebuia să spun unor oameni ce i se 
întâmplase lui Gabe. Şi măcar să activez răspunsul automat pe e- 
mailul firmei noastre, Crossways Security. Aveam o listă de 
aşteptare pentru clienți şi o misiune programată pentru săptămâna 
viitoare. Arden Alliance îşi aşteaptă, probabil, raportul. Ca să nu 
mai vorbesc despre rudele şi prietenii lui Gabe, care vor începe să se 
întrebe de ce nu-şi mai citeşte mesajele de pe grupul de WhatsApp 


al familiei sau nu mai răspunde la e-mailuri. 

— Sigur, a răspuns imediat Hel, văzând cum începe să îmi 
tremure bărbia. Poţi să iei telefonul meu vechi, cel cu care se joacă 
fetele. E perfect funcțional. Cred că Rols are şi un SIM de rezervă 
pe-aici, pe undeva. A primit unul gratis de la giffgaff. 

— Ar fi minunat, am spus eu cu recunoştinţă. Chiar şi fără SIM, 
dacă mă pot folosi de Wi-Fi-ul vostru... 

— Aşteaptă puţin, a spus Hel. Vin imediat. 

I-am auzit paşii urcând scările către living şi zgomotul uşilor 
deschise şi închise, răscolirea cutiilor cu jucării ale fetelor, apoi 
sunete din biroul lui Roland, care se afla în spatele livingului. Apoi, 
din nou, paşi pe scări. 

— Scuză abțibildurile. 

Telefonul Motorola pe care mi-l întindea nu era vechi — de 
fapt, era acelaşi model cu ultimul meu telefon —, însă carcasa îi 
fusese tapetată cu abțibilduri cu unicorni din My Little Pony. 

— Şi cred că... Stai puțin, cred că e şi ceva mai scârbos pe ecran, 
a adăugat ea ştergându-l cu un şervețel umed. Cred că e gem. Gata. 
PIN-ul este 1234, dar este logat pe Gmailul meu, poți să îl resetezi 
cu totul, dacă vrei. Presupun că nu vrei să-mi citeşti mesajele. 

— Eşti sigură? Adică fetele nu se vor supăra dacă le şterg toate 
jocurile? 

— Ba cred că se vor supăra, dar le va face bine să nu mai stea 
atât de mult cu ochii în telefon. În plus, au şi un iPad, sunt sigură 
că se vor descurca. Uite, am găsit şi asta în biroul lui Roland. 

Ţinea în mână un plic mic din carton, pe care l-a deschis şi a 
scos o cartelă SIM, pe care a detașat-o din suportul de plastic. 

— Doamne, de ce le-or face atât de mici? Îmi plăceau mai mult 
când erau suficient de mari cât să le pot vedea cu ochiul liber. 

Nu am răspuns. Eram deja ocupată să caut pe Google „cum se 
resetează Motorola Play“. Ajunsesem pe la jumătatea procesului, 
când a sunat telefonul lui Hel. S-a apropiat de fereastră înainte de a 
răspunde. 

— Alo? Da, eu sunt. Oh... oh, sigur. Stați puţin, v-o dau 
imediat. 

A acoperit receptorul cu mâna şi mi-a spus în şoaptă: 

— Pe tine te caută. De la poliție. 

Nod în stomac. Am luat telefonul de la Hel. 

— Alo, Jack sunt. 

— Bună, Jack! 

Era detectiv-sergent Malik. 

— Scuză-mă că te deranjez atât de devreme, dar cumva eşti 
liberă azi? Ai putea să treci pe la secție? 

— Sigur că da. 


Inima îmi bătea foarte tare. Oare aflaseră ceva important? 

— Aţi găsit vreun indiciu? 

— Avem mai multe direcţii de investigație şi sperăm că ne poți 
ajuta cu unele dintre ele. Însă aş prefera să discutăm la secție despre 
toate astea. 

— Sigur. La ce oră să vin? 

— Să zicem... 

A urmat o pauză, în care o auzeam pe Malik răsfoind un carnet, 
poate o agendă. 

— Să zicem pe la 11? 

— Bine. Mulţumesc. Ne vedem atunci. 

Am închis şi i-am întins telefonul Helenei. 

— Au găsit ceva? 

— Nu ştiu. 

M-am uitat în jos, la telefonul cu unicorni pe care încă îl aveam 
în mână. Procesul de resetare se încheiase şi trebuia să mă loghez 
ca utilizator nou şi să introduc parola rețelei Wi-Fi. 

— Poate că... da? Mi-au cerut să mă duc la ei la ora 11. Dar mai 
mult nu a vrut să-mi spună la telefon. 

— Doamne, sper că au deja o pistă! 

— Şi eu. 

De-abia am rostit cuvintele astea şi mi s-a pus un nod în gât. 
Ideea că persoana care îi făcuse ce-i făcuse lui Gabe era încă în 
libertate... Încă nu reuşeam să procesez povestea asta. 

— Ai mâncat ceva? m-a întrebat Hel. 

Am clătinat din cap. 

— Nu prea mi-e foame. 

Mi-a aruncat o privire de mamă-cloşcă şi a oftat. 

— Ştiu, ştiu, trebuie să mănânc, bla. Adevărul e că mi-e şi cam 
greață. Trebuie să... 

M-am uitat din nou la telefonul pe care îl aveam în mână. Se 
conectase la contul meu de Google şi notificările începuseră să se 
afişeze una după alta pe ecran. E-mail nou. E-mail nou. E-mail nou. 

— Trebuie să încep să le spun oamenilor. Nu pot lăsa clienţii să 
aştepte. Şi mai sunt şi părinţii lui Gabe... 

M-am oprit. Nici măcar nu puteam rosti cuvintele. 

— Mă ocup eu, a spus cu hotărâre Hel. Sincer, Jack, nu poate 
avea nimeni pretenţia să dai tu telefoane acum, la nici o zi după ce 
Gabe... 

S-a oprit şi ea. Nici ea nu voia să rostească acele cuvinte de 
nerostit. A fluturat doar din mână, vag, ceva de genul după toate 
astea. 

Însă eu am clătinat din cap. Probabil avea dreptate şi cu 
siguranță o puteam lăsa să se ocupe de unii dintre acei oameni. Dar 


nu şi de părinții lui Gabe şi de prietenul lui cel mai bun, Cole. Ei 
meritau să audă vestea de la mine înainte de a fi contactaţi de 
poliție, iar din câte bănuiam eu, asta risca să se întâmple imediat. 
Chiar nu-i puteam lăsa să afle de moartea lui Gabe printr-un apel 
telefonic de la Scotland Yard. 

— Nu, de câțiva oameni trebuie să mă ocup personal. Aşa 
trebuie, Hel. Îți promit că te las pe tine cu treburile legate de muncă, 
însă pe John şi Verity şi probabil pe Cole trebuie să îi sun eu. 

— OK, a răspuns Hel resemnată. Dacă aşa simți că trebuie să 
faci... Dar mai întâi o să îți suni avocata, da? 

— Nu acum, am spus eu şi imediat, văzând ce mutră a făcut, 
am ridicat mâna: Dar jur că o sun mai târziu, te rog să nu mă mai 
baţi la cap. Doar că... Trebuie să scap de asta mai întâi. Chiar nu-i 
pot lăsa pe părinţii lui Gabe să audă de la alţii. 

Aveam dreptate şi până şi Hel ştia asta. A încuviințat, deşi cu o 
uşoară reticență. 

— Imi poţi împrumuta şi un laptop? am întrebat eu, dornică să 
schimb subiectul. Pentru muncă, adică. 

A încuviințat din nou şi a luat de pe dulap un MacBook 
ponosit. 

— Fă ce vrei cu ăsta. Parola este „powerpets“, la fel ca la Wi-Fi. 
Toate cu litere mici. Safari e logat cu Gmailul meu, dar poți să 
deschizi un tab ca utilizator anonim sau să foloseşti Chrome. 
Telefonul cred că funcționează acum, i-am activat SIM-ul. Uite aici 
numărul, dacă ai nevoie să i-l dai cuiva. 

A arătat plicul de carton din care scosese cartela. 

I-am mulțumit, apoi am simţit impulsul de a o lua în braţe. 
Mirosea a acasă, a casa copilăriei, mirosul acela pe care mi-l 
amintesc de când intram în casă, după ce mă văzusem cu prietenii 
şi pe care îl inhalam de parcă ar fi fost oxigen. 

— Te iubesc, i-am spus eu. 

— Şi eu te iubesc. 

M-a strâns în braţe şi am simţit în clipa aceea tot ce ar fi vrut să 
îmi spună. Cât de nedreaptă era toată povestea asta. Cât de mult şi- 
ar fi dorit să îmi poată lua din durere, dacă s-ar fi putut. Dar 
niciuna dintre noi nu era genul care să țină măreţe discursuri 
emoționale, aşa că ea s-a desprins din îmbrăţişare, a tuşit şi a luat-o 
către scări. 

— OK, mă găseşti la etaj dacă ai nevoie de mine. Mă strigi, da? 

— OK. 

— Şi la secție te duc eu cu maşina. Ar fi bine să plecăm pe la 
10:30. 

— La 10:30. Am înțeles. 

M-am uitat la telefonul pe care îl țineam în mână. Era cu puțin 


trecut de ora 9. Aveam 90 de minute la dispoziție ca să distrug 
lumea părinților lui Gabe. 


kkk 


După aproximativ 45 de minute, am închis laptopul cu un 
oftat, conştientă că terminasem cu sarcinile uşoare şi mai 
rămăseseră doar cele imposibile. Le trimisesem e-mailuri clienților 
din agendă, fără să le dau prea multe informații. Le-am explicat 
doar că aveam un deces în familie şi Crossways va fi închisă pentru 
cel puțin două săptămâni, timp în care nu aveam să ne îndeplinim 
misiunile. Le-am oferit posibilitatea de a alege între o reprogramare 
şi contactarea unei alte companii de securitate, dintr-o listă de 
recomandări. Apoi am schimbat textul mesajului automat de 
răspuns, scriind cam aceleaşi lucruri. Nu am spus că murise Gabe 
— nu reuşeam să tastez cuvintele astea —, dar eram destul de sigură 
că, oricum, nici nu era nevoie să o fac. Probabil că ştirea avea să 
apară foarte curând în presă. 

Acum trebuia să îi contactez pe părinții lui Gabe, John şi Verity, 
şi pe cel mai bun prieten al său, Cole. Singura întrebare pe care mi- 
o puneam era în ce ordine să fac asta. 

Am hotărât să îi sun mai întâi pe John şi pe Verity, în primul 
rând pentru că îmi închipuiam că poliția avea să dea de ei mai 
repede. Numărul lor de acasă era înregistrat în agenda telefonului 
meu drept „Părinţii lui Gabe“, în timp ce Cole era doar „Cole 
Garrick“, fără niciun alt element care să dezvăluie natura relației 
sale cu Gabe. 

Când am sunat, însă, am dat peste robot. „Aţi sunat la familia 
Medways“, s-a auzit plăcuta voce a lui Verity pe înregistrare. „Nu 
putem să răspundem acum. Ori suntem plecaţi, ori vorbim pe 
celălalt telefon. Vă rugăm să lăsați un mesaj şi vă sunăm noi 
imediat ce putem.“ 

S-a auzit apoi un bip, iar eu mi-am ținut respirația, întrebându- 
mă ce să spun. Futu-i. Futu-i. De ce nu mă gândisem la asta? 
Probabil că ieşiseră să plimbe câinele. Sau poate că îi sunase deja 
Malik şi acum rulau cu viteză pe autostrada de la Oxfordshire la 
Londra. 

— Salut, am spus eu într-un sfârşit, când mi-am dat seama că 
trebuia neapărat să spun ceva. 

Mi se frângea vocea, aşa că am încercat să mă întăresc, 
conştientă că nu trebuia să mă pierd acum, nu aşa. 

— Jack sunt. S-a... s-a întâmplat ceva. Ceva, în fine, ceva serios. 
Mă puteţi suna înapoi? Nu la numărul meu obişnuit, ci la... 

Rahat! Care era numărul telefonului ăstuia? Am căutat plicul pe 


care îl lăsase Hel pe dulap şi l-am citit de acolo. 

— OK... oh, şi să ştiţi că e destul de urgent, am încheiat eu într- 
un mod jalnic, dar chiar nu ştiam ce aş mai fi putut spune. 

Apoi mi-am amintit de întâlnirea cu poliția. N-aş fi putut avea 
o conversație potrivită cu ei în timpul unui interogatoriu. 

— N-o să fiu disponibilă între 11 şi... şi nu ştiu exact. Să zicem 
ora 13? Deci, dacă nu ascultați mesajul acesta înainte de 11, 
atunci... 

Oh, Doamne, o dădeam rău în bară! 

— Sunaţi-mă, la revedere, am mai spus eu. 

Pe la jumătatea lui „revedere“ s-a auzit bipul de încheiere a 
înregistrării, care mi-ar fi pus oricum capăt suferinței. Am închis. 
Mă simțeam gâtuită, dar mă şi bucuram cumva de această amânare. 
Nu ştiam dacă aveam să pot face față suferinței şi şocului lor, în 
condițiile în care şi la mine erau încă atât de dureros de proaspete. 

Am aşteptat 10 minute, gândindu-mă că poate erau în grădină 
sau la etaj, dar nu a sunat nimeni înapoi, iar acum se făcuse 
aproape ora 10. Mai aveam doar o jumătate de oră ca să îl 
contactez pe Cole. În caz că nu o făcuse poliția deja. Dar după ce i- 
am tastat numărul pe telefon, mi-a fost imposibil să apăs pe 
apelare. Pentru că, ştiam prea bine, Cole chiar ar fi răspuns. Era 
practic lipit de telefon, 24/7. Şi nu mă puteam păcăli că nu ştiam ce 
avea să însemne acest apel pentru el. 

Spre deosebire de mine, Gabe fusese singur la părinți. Însă 
relația lui cu Cole fusese mai strânsă decât a multor frați pe care îi 
cunosc, şi se știau aproape dintotdeauna. Se cunoscuseră în şcoala 
primară şi legaseră o prietenie complet neaşteptată, care îi uimise 
pe profesori. Gabe avusese mereu o aplecare către anarhie. Verity 
îmi spusese odată că, la cinci ani, Gabe era genul acela de copil 
pentru care un buton pe care scria Nu apăsați însemna o tentație 
irezistibilă — şi nu c-ar fi fost un copil rău, ci pentru că nu ştia ce 
făcea butonul acela. Şi-a trecut cu greu examenele, prea ocupat să 
exploreze haotica lume online pe care tocmai o descoperise pentru 
a mai studia serios. Iar apoi, la 16 ani, apăsase un buton în plus şi 
se trezise de partea greşită a legii — o greşeală care l-a costat 
aproape un deceniu pentru a-şi reveni. 

Cole fusese, dimpotrivă, elevul perfect: examenele cu A pe 
linie, o diplomă de la Cambridge, un stagiu la Apple, apoi o 
recrutare la Cerberus, o firmă de IT în plină ascensiune din Marea 
Britanie, care devenise în ultimii ani un jucător important în 
industria tehnologică. Aparent, nu aveau nimic în comun şi 
nimeni n-ar fi crezut, la prima vedere, că ar fi putut fi prieteni — 
Cole cu tricourile lui imaculate şi adidaşii albi, iar Gabe în blugi 
rupți şi bocanci Doc Martens. 


Dar în ciuda diferențelor, prietenia lui Cole cu Gabe rezistase în 
timp, născută din pasiunea lor comună pentru jocurile pe 
calculator, tehnologie şi programare şi sudată apoi de ceva mult 
mai profund, o afecțiune reciprocă autentică şi totală, pe care doar 
dacă erai orb n-o observai. Nu am văzut niciodată doi bărbați 
îmbrățişându-se la despărțire ca Gabe și Cole — se cuprindeau unul 
pe altul cu atâta putere, de parcă n-ar fi vrut să-şi mai dea drumul 
vreodată. Cole îmi spusese odată că perioada cât Gabe stătuse la 
puşcărie fusese una dintre cele mai singuratice din viața lui. 

lar acum, eu trebuia să îl anunț pe Cole că Gabe plecase. Pentru 
totdeauna. 

Când în sfârşit l-am sunat pe Cole, nu a răspuns imediat. 
Telefonul tot suna şi suna, iar după primele sunete de apel 
începusem să simt acelaşi oribil sentiment de uşurare pe care îl 
resimțisem şi când John sau Verity nu îmi răspunseseră, mai 
devreme. Era o prostie, bineînțeles, nu aveam cum să scap de 
conversațiile astea, dar mă simțeam ca atunci când îmi amânam 
temele pentru acasă — un fel de eliberare, deşi ştiam că era una 
falsă. 

Şi chiar când mă pregăteam să închid, s-a auzit un clic şi vocea 
lui Cole, puţin lipsită de suflu: 

— Alo? Cine e? 

— Cole? Sunt... Jack. 

— Jack? 

Vocea i s-a stins puțin şi am putut să-l văd cu ochii minții cum 
îşi lua telefonul de la ureche pentru a se uita pe ecran, să se asigure 
că nu a înțeles greşit. Când s-a întors la microfon, părea confuz: 

— Eşti bine? Ăsta nu e numărul tău, nu-i aşa? 

— Nu e, am spus eu şi am înghițit în sec. 

Era foarte dificil. Mult mai dificil decât îmi imaginasem. 

— Ce s-a întâmplat? 

Vocea lui confuză, grijulie, cu un accent dureros de similar cu 
al lui Gabe, mi-a răsucit un pumnal în stomac. Nu-mi doream 
decât să pun telefonul jos şi să urlu. 

— Cole... am început eu, dar vocea mi s-a frânt sub presiunea 
enormului şi durerosului nod de lacrimi neplânse adunate în gât. 
Cole, e vorba de Gabe. A... ela... 

Am inspirat adânc, tremurând şi încercând să rostesc cuvântul. 

— Jack? Ce-a făcut Gabe? Ce s-a întâmplat? l-am auzit pe Cole 
cu un amestec de uimire şi îngrijorare în voce. 

— Oh, Doamne, Cole... A murit. 

Ultimul cuvânt a izbucnit nu ca parte a informaţiei pe care tot 
încercam să i-o comunic, ci ca un geamăt lung şi aproape 
incoerent, de durere. 


— Ce? Cum dra... Jack, tocmai ai spus cumva că Gabe a murit? 
Cum... Ce? Ce s-a întâmplat? Cum? 

Am uitat că nu mă poate vedea şi am dat din cap, apoi mi-am 
dus mâna la ochi şi i-am închis ca şi cum aş fi putut opri toate 
amintirile ce începuseră să dea năvală neinvitate. Nu erau amintiri 
obişnuite, mici imagini rememorate voit. Erau mai degrabă nişte 
flashbackuri de sindrom de stres posttraumatic, insuportabil de 
reale. Pentru o clipă, aproape că am simțit mirosul sângelui. Doar 
gândul acesta şi mi-a venit să vomit. 

— M-am întors de la muncă, am spus eu cu vocea tremurândă, 
chinuindu-mă să rostesc cuvintele, şi l-am găsit... gâtul lui era... 

Chiar nu voiam să spun asta, însă imaginile din mintea mea 
erau mult prea vii, iar vorbele s-au spus cumva singure, în contra 
mea: 

— Cineva îi tăiase gâtul. 

— Stai puţin, vrei să spui că a fost ucis? 

— Da. Doar că eu... mie nu-mi vine să cred. Nu pot să cred. 

— Nu pot să cred, a spus şi Cole, ca un ecou inconştient al 
cuvintelor mele, cu vocea buimacă. Nu are niciun sens. Gabe? Cine 
ar putea să-i dorească răul lui Gabe? 

— Nu ştiu. Mai întâi am crezut că fusese un jaf ratat, dar... 

Mi-a revenit în minte vocea lui Hel, şovăitoare, dar plină de o 
oribilă siguranță: Din ce spui, arată ca un asasinat la comandă, Jack. 

— Futu-i! a șoptit Cole, mai mult ca pentru sine. Futu-i. Futu-i. 
I-au... i-au tăiat gâtul? 

— Îmi pare rău, i-am răspuns eu cu vocea sufocată. Nu am vrut 
să te anunt aşa, dar m-am gândit că poate te sună de la poliție. 

— Iisuse, Jack, nu trebuie să te scuzi! 

De data aceasta, vocea lui Cole s-a frânt. Când a reuşit să 
vorbească din nou, se auzea de parcă era pe punctul de a izbucni în 
plâns, iar eu am închis ochii, dorindu-mi să-i fi putut spune toate 
astea față în față. Aş fi dat orice pentru o îmbrățişare acum... 

— Eu ar trebui... Doamne, eu ar trebui să îmi cer iertare! Ce-aş 
putea să fac acum? Te pot ajuta cu ceva? Cu orice? 

— Nu prea cred... 

M-am aplecat deasupra blatului din bucătărie şi mi-am sprijinit 
capul în mâini. Părea că greutatea tuturor acestor întâmplări era 
prea mare pentru ca trupul meu să o poată duce. 

— Nu prea pot face nici eu nimic până când poliția nu va 
finaliza ancheta. Eventual să le spui tu oamenilor? Dacă te simţi în 
stare. Ştiu că ar trebui să fac eu asta, însă pur şi simplu nu pot. 

— Oh, sigur, Doamne! Sigur că pot să o fac. Cui vrei să spun? 
Tuturor? 

— Nu trebuie să fie o postare pe Facebook sau ceva de genul 


acesta. Dar măcar prietenilor noştri dacă le-ai putea spune... N-aş 
vrea ca aceia care l-au cunoscut să afle de la jurnalul de seară. 

— John şi Verity ştiu? a întrebat Cole. 

— Nu. 

Am rămas pe gânduri, muşcându-mi interiorul buzei. Părinții 
lui Gabe îl cunoşteau bine pe Cole. Acesta petrecuse mult timp în 
casa lor când era mic, îl considerau aproape ca pe un fiu. Cu 
siguranță aveau numărul lui de telefon şi probabilitatea ca Verity să 
îl sune pe el dacă nu dădea de mine era foarte mare. 

— L-am sunat, dar nu mi-au răspuns. lar acum trebuie să mă 
duc la secție. Știu că s-a întâmplat ceva rău, dar nu ştiu ce anume. 
Mă gândesc că... mă gândesc că, dacă te sună pe tine, ai putea să le 
comunici tu. Mai bine află de la tine decât de pe vreo rețea de 
socializare. Spune-le că am încercat să dau de ei. Şi o să încerc din 
nou când mă întorc de la poliție. 

— Sigur, a spus Cole încet. Doamne, Jack, nici nu ştiu ce să... 
Îmi pare foarte rău. Nici măcar nu îmi vine să cred ce s-a întâmplat. 
Poliția are ceva indicii? Se ştie cine a fost? 

— Nu ştiu, am răspuns, sprijinindu-mi fruntea în pumni şi 
apăsându-mi încheieturile degetelor în orbite. Sora mea, Hel, crede 
că... 

M-am oprit. Îmi era incredibil de greu să spun lucrurile astea, 
simțeam că, dacă le pun în cuvinte, devin cumva reale, într-un 
mod insuportabil — dar m-am forțat să o fac. 

— Sora mea crede că a fost un asasinat la comandă. Din cauza 
metodei folosite. Că cineva a planificat uciderea lui Gabe. Tu ce... 
Ţi s-a părut cumva îngrijorat ultima dată când ai vorbit cu el? 

— Hristoase! a exclamat Cole de parcă i-aş fi tras un pumn în 
burtă. Nu, am vorbit cu el... vineri, parcă. Ziceam să ieşim la o 
bere, părea perfect normal. Asta e şi teoria poliției? 

— Nu ştiu. Ieri păreau complet pierduţi, dar azi-dimineață m- 
au sunat să-mi ceară să trec pe la secție şi mi s-a părut... nu ştiu de 
ce, dar mi s-a părut că găsiseră ceva. Nu sunt sigură. Nu ştiu dacă ar 
trebui să discut despre chestiile astea. 

Habar nu aveam care erau regulile. Aveam oare voie să vorbesc 
cu oamenii despre ce se întâmplase? Poate că poliția avea nevoie să 
păstreze secrete unele informații. 

— Poate că ar fi bine să nu repeți nimănui ce ţi-am povestit, i- 
am spus eu lui Cole. Poate că mă înşel cu totul. 

A urmat o lungă tăcere, Cole părând să încerce să proceseze ce-i 
spusesem. Şi pe bună dreptate. Când a deschis din nou gura, a 
sunat de parcă făcea efortul de a-şi reveni cât de cât. 

— Ascultă, Jack, dacă o să contactez oameni, va trebui să ştiu ce 
să le spun. Cum propui să le prezint toate astea? Şi ce să le spun 


când o să întrebe dacă să te sune? 

— Aa 

La asta nu mă gândisem. O parte din mine simțea că nu aş fi 
putut face față apelurilor, curiozității, compasiunii. Cu Cole şi Hel 
era altceva — Hel era din familie, iar Cole îl iubise pe Gabe la fel de 
mult ca mine —, însă ceilalți prieteni ai lui Gabe, în special cei pe 
care nu-i cunoşteam prea bine... 

— Cred că cel mai bine ar fi să le spui adevărul, că nu ştim ce s- 
a întâmplat. E o anchetă în curs. Cât despre mine... Telefonul meu 
a rămas la poliție. Deci nu mă poate suna nimeni. Pe ăsta l-am 
împrumutat de la soră-mea şi nu ştiu cât îl voi folosi. Poate le spui 
că, pentru moment, pot fi găsită doar pe e-mail? 

— Sigur. Şi îți pot transmite eu mesajele dacă apare ceva. 

— Mulţumesc, am răspuns, după care m-am uitat la ceas. Cole, 
scuze, dar trebuie să plec. Trebuie să ajung în curând la secție. O 
să... 

Aş fi vrut să-l întreb Eşti bine? O să fii OK?, dar suna atât de 
incredibil de stupid. Bineînţeles că nu avea cum să fie OK. Niciunul 
dintre noi nu era. Vieţile noastre, ale amândurora, tocmai fuseseră 
sfâşiate. 

— Să ştii, Jack, a rupt Cole tăcerea, că sunt aici dacă ai nevoie 
de ceva, OK? Orice. Şi vorbesc serios. Gabe este... 

S-a blocat. ÎI auzeam înghițind în sec la celălalt capăt al firului, 
încercând să se controleze în timp ce îşi corecta timpul verbal: 

— Gabe era, în fine, ca un frate pentru mine, ştii? Ceea ce 
înseamnă că tu eşti sora mea. Deci mă suni, OK? La orice oră din zi 
şi din noapte, serios. 

— Mulţumesc, Cole, am şoptit eu. 

Apoi am pus telefonul jos şi am rămas cu privirea în gol până 
când Helena a coborât la parter. 

— Apropo, ce ţi-a spus avocata? m-a întrebat Hel în timp ce 
parca maşina în spatele secției de poliție. Vă întâlniți aici? 

Nu am răspuns nimic. A tras frâna de mână şi a întors spre 
mine o față şocată: 

— Jack. Să nu spui că nu ţi-ai sunat avocata. 

— Nu am apucat să o fac. 

— Jack..., a început Hel, dar am întrerupt-o scurt. 

— Uite, înțeleg perfect ce vrei să spui. Doar că... Nu ştiu, mă 
gândesc că ar putea părea ciudat şi cumva ostil dacă m-aş prezenta 
însoțită de avocat. Nu am nimic de ascuns. Nu vreau ca un avocat 
să îmi spună să nu răspund la anumite întrebări. Ceea ce vreau cu 


adevărat este să fie găsit ucigaşul lui Gabe. 

— Ştiu că asta vrei, a răspuns Hel. Şi ştiu şi că nu ai nimic de 
ascuns. Sper doar să îşi dea seama şi poliția de asta. 

A început să bată darabana cu degetele în volan. 

— Uite, a continuat ea, ştiu că nu te pot obliga să faci asta, dar 
măcar poți să îmi promiți că, la primul semn, cel mai mic semn, că 
lucrurile o iau într-o direcție greşită, opreşti discuția? Nu mai spui 
nimic şi nu mai faci nimic până vine un avocat. Zici doar că îţi ceri 
dreptul de a fi asistată de un avocat şi că nu le mai răspunzi la nicio 
întrebare până când nu ajunge unul acolo. OK? 

— OK, am răspuns. Dar chiar cred că exagerezi. 

— Eu nu cred asta, Jack. Nu vreau să sune prea dur, dar să ştii 
că nu degeaba sunt suspectate mereu soțiile. Tu ai fi putut avea şi 
mijloacele, şi oportunitatea. Singurul lucru care le lipseşte pentru a- 
şi construi cazul este un motiv. Nu le da tu unul! 

Cu ultima frază chiar sărise calul. Nu am mai spus nimic, doar 
i-am aruncat o privire, iar ea a zâmbit. 

— Scuze, nu asta am vrut să spun. Uite, ştiu că nu ai fi avut 
niciun motiv să îl ucizi pe Gabe şi că probabil sunt eu paranoică. 
Dar ai? 

— Un motiv? am întrebat eu cu o voce mai înaltă cu o octavă 
decât în mod obişnuit. Îți baţi joc de mine? Evident că nu am avut 
niciun motiv afurisit! Nici măcar nu îmi închipui să fi putut exista 
vreunul! 

— Dar nu asta am vrut să zic! Te întrebam dacă ai avocat! 

— Oh, am făcut eu, după care m-am oprit, încercând să îmi 
amintesc. E o tipă... Melanie nu ştiu cum. Lucrează pentru o firmă 
numită Westland Law. Am avut nevoie de serviciile ei de vreo două 
ori, când unele misiuni s-au complicat. 

Telefonul m-a anunţat cu un bip că primisem un e-mail şi m- 
am uitat automat către el. Era de la un client care îmi transmitea 
toată compasiunea lui şi îmi spunea să nu-mi fac griji pentru 
contractul nostru, dar privirea mi-a fost atrasă de ceasul afişat în 
partea de sus a ecranului, care arăta ora 11, aşa că m-am întors să- 
mi desfac centura de siguranţă. 

— OK. Ziceau că speră că au găsit ceva. 

— l-auzi! Vrei să te aştept? 

— Mai bine nu. N-am idee cât va dura. Pot să iau un taxi la 
întoarcere, dacă e nevoie. 

— Bine. Atunci... ai grijă! 

Hel s-a aplecat şi m-a sărutat pe obraz, iar eu am îmbrăţişat-o. 

— Te iubesc, mi-a spus ea. 

— Şi eu te iubesc. 

— Ai bani la tine? 


Tocmai mă pregăteam să dau ochii peste cap şi să-i spun să nu 
se mai agite atât pentru mine, când mi-am dat seama că, de fapt, 
chiar nu aveam. Nici vreun card nu aveam, îmi lăsasem portofelul 
cu totul în camera de oaspeţi a lui Hel. 

Ea mi-a văzut fața şi şi-a deschis poşeta. 

— Vezi? Sunt bune şi mamele-cloşcă la ceva. Uite, ăsta e tot 
cash-ul pe care îl am, dar cred că îţi ajunge. 

Mi-a întins două bancnote, una de 10 şi una de 20 de lire, pe 
care le-am luat — după ce m-am strâmbat la ea — şi le-am băgat în 
husa telefonului. 

— Repetă după mine: „Hel are întotdeauna dreptate“. 

„Hel are întotdeauna dreptate“, am repetat eu, făcând 
efortul să îi zâmbesc. Apoi am coborât din maşină şi am continuat 
să îi simt privirea tot drumul prin parcare până la uşa secției. 

Înăuntru era zgomot mare şi mirosea a soluții de curățare şi 
pahare de cafea folosite. În timp ce aşteptam la rând să vorbesc cu 
polițistul de la recepție, nu m-am putut abține să scrutez un pic 
locul, de parcă aş fi fost într-o misiune. Două ieşiri — una spre 
stradă, nepăzită, una către interiorul secției, fără încuietoare, din 
câte îmi puteam da seama. Probabil că sub tejgheaua recepției 
exista un buton de activare. O cameră CCTV fixată într-un colț, cu 
un imens unghi mort, care acoperea aproape tot peretele din 
dreapta mea — ceea ce nu era prea inspirat pentru o secție de 
poliție. Mi se părea foarte bizar că nu îmi aminteam nimic din 
toate astea. Probabil că şocul îmi ştersese dintre memorie jumătate 
din evenimentele nopții trecute — ceea ce mi s-a părut ciudat, dar 
nu mai ciudat decât faptul că încă evaluam profilul de risc al unei 
clădiri într-o lume în care Gabe nu mai exista. 

Când mi-a venit rândul, mi-am spus numele şi am explicat că 
aveam întâlnire cu detectiv-sergent Malik. Polițistul de la recepție 
mi-a zâmbit politicos şi mi-a spus să iau loc, dar de-abia făcusem 
asta când Malik şi-a făcut apariția pe uşa interioară. Am încercat să- 
i citesc limbajul corpului. Nu semăna a polițist care tocmai 
rezolvase un caz, iar anxietatea mea a crescut puțin în intensitate 
în timp ce mă ridicam în picioare. 

— Bună! 

— Bună, Jack! Mulţumesc mult că ai venit. Mai sunt câteva 
lucruri pe care aş vrea să le clarificăm, după ultima noastră discuție. 
Te rog să mă urmezi... 

— Sigur. 

Mi-a făcut semn să intru, apoi a luat-o înainte, ghidându-mă cu 


pas alert printr-un adevărat labirint de săli şi birouri administrative. 

— Aţi găsit vreo pistă? 

— Pentru asta, cel mai bine ar fi să vorbeşti cu polițista de 
legătură cu familia. Te-a contactat? 

— Nu încă. 

— OK, o să mă ocup de asta, a spus Malik, după care m-a 
invitat într-o cameră de interogatorii similară cu cea din noaptea 
trecută. 

— Bună, Jack! 

Agentul-detectiv Miles era deja înăuntru şi, când am intrat, s-a 
ridicat şi mi-a întins mâna. Am remarcat din nou cât de tânăr era, 
părea de-abia ieşit de pe băncile facultății. Pe masă se afla un 
casetofon, pe care Miles l-a apăsat după ce ne-am aşezat pe scaune, 
şi apoi s-a uitat la Malik. Aceasta a dat din cap şi a început să 
vorbească: 

— Audierea începe la ora 11:12, luni, 6 februarie. Agent- 
detectiv Alex Miles şi detectiv-sergent Habiba Malik o audiază pe 
martora Jacintha Cross, cunoscută şi ca Jack Cross, în legătură cu 
moartea soțului ei, Gabriel Medway. Jack, aceasta este o audiere 
voluntară, nu te afli sub arest şi poți pleca oricând. Totuşi, o decizie 
de arestare poate interveni oricând şi atunci poți decide să pleci 
fără a fi interogată. 

A făcut o pauză, a tras adânc aer în piept, iar eu mi-am dat 
seama că mă încrunt. Nu-mi ziseseră la fel ieri... sau poate că da? 
Însă înainte să apuc să întreb ce înseamnă acea schimbare de 
formulare, Malik a continuat: 

— Nu eşti obligată să spui nimic, dar tot ce vei spune poate fi 
folosit ca probă împotriva ta, iar apărarea ta riscă să fie prejudiciată 
dacă omiți să menţionezi ceva, atunci când eşti întrebată, cu 
intenția de a folosi informaţia în instanță. Ai dreptul la asistență 
juridică gratuită şi independentă şi poţi cere oricând un avocat. 
Poți să ceri consultanţă şi într-un alt spațiu decât această cameră, 
apoi să te întorci aici pentru audiere. Înţelegi aceste drepturi? 

— Aăă... da, am răspuns eu încet. 

Încă încercam să îmi dau seama ce fusese diferit în formularea 
avertismentului. Poate că mă contaminase Hel cu paranoia ei, dar 
eram sigură că nu-mi spuseseră treaba cu arestarea când mă 
audiaseră prima dată. Oare ce însemna această schimbare? Să fi 
avut Hel dreptate? 

— Jack, te-am chemat înapoi pentru că am vrea să clarificăm 
unele lucruri din declarația pe care ne-ai dat-o acum două nopți, a 
spus Malik. 

Am încuviințat. Polițista a răsfoit printr-un carnețel, apoi s-a 
oprit, semn că găsise ceea ce căuta: 


— Așa. Ne-ai spus că ai plecat de la secția de poliție pe la ora 2 
noaptea, corect? 

— Mmm... da, poate un pic după 2. Îmi aduc aminte că am 
văzut că era aproape 2 în timp ce eram încă în secție. 

— Bine. Ai luat apoi un Uber, care te-a dus înapoi la maşina ta, 
după care ai condus până acasă, unde ai ajuns pe la... 

S-a uitat din nou în carneţel. 

— ...pe la 4 dimineaţa. Corect? 

— Aşa cred. Poate puțin mai târziu. 

— În regulă. Doar că... Uite, Jack, poate ne ajuţi puțin cu treaba 
asta, pentru că nu reuşim să punem lucrurile cap la cap. De la 
secția de poliție până la locul în care zici că ţi-ai lăsat maşina se 
face cam o jumătate de oră. 

M-am încruntat şi mai tare. Nu mi-a plăcut felul în care a spus: 
„zici“. Ce naiba, ştiau unde îmi lăsasem maşina! Doar un polițist 
de-al lor m-a luat de acolo. 

— Probabil că aşa este, am răspuns eu, încercând să păstrez un 
ton egal. 

— Apoi încă o jumătate de oră... sau hai să fim generoşi şi să 
spunem 45 de minute de la Arden Alliance până la casa ta. Ceea ce 
înseamnă ora 3:15, maxim. Dar la 999 ai sunat de-abia pe la 5 
dimineața. Ceea ce, trebuie să recunoaştem, înseamnă o grămadă 
de timp rămas neacoperit. 

Am simțit cum se ridică în mine un mic val de furie, dar l-am 
împins înapoi. Ştiam că asta era treaba lor, să pună toate lucrurile 
cap la cap. Dar m-am stăpânit cu greu să nu le trântesc ceva de 
genul: N-ar trebui să îl căutați pe ucigașul lui Gabe în loc să mă 
perpeliți pe mine? 

Am inspirat profund. 

— Păi, în primul rând, eram extraordinar de obosită la 
întoarcere, aşa că am greşit de câteva ori drumul. Nu ştiu exact cu 
cât m-au întârziat greşelile astea, însă nu m-aş mira prea tare să fi 
ajuns acasă de-abia către ora 4. 

— OK. 

— Şi după aceea, v-am spus — cum v-am spus deja era subtextul 
pe care încercam să nu îl subliniez prea tare acum — că am intrat 
într-un fel de stare de şoc, când i-am văzut cadavrul lui Gabe. Ştiu 
că ar fi trebuit să sun la 999 în clipa în care l-am găsit, însă nu 
am... nu am făcut-o. Nu am putut. Nu înțelegeți? Nu ți se întâmplă 
zilnic să dai peste... 

M-am oprit. Amintirile îmi reveneau cu o forță care risca să mă 
sufoce. 

— ...peste soțu... 

Vocea îmi tremura. Am schimbat cursul, dorind să-mi păstrez 


controlul asupra situației: 

— Dar nu cred că e foarte important, pentru că Gabe era cu 
siguranță mort de multă vreme când eu am ajuns acasă. Vă spun 
eu, sângele era deja lipicios şi închegat. Şi, mai mult de atât, l-am 
sunat de la secție şi nu a răspuns. Cred că... 

M-am oprit din nou, în încercarea de a-mi potoli tremurul din 
vocea devenită prea acută şi prea plângăreață, ca a unui copil. Nu 
plânge, nu plânge, nu plânge. 

Malik nu a spus nimic, doar se uita cum încercam să rezist, 
apoi a împins spre mine, în tăcere, o cutie cu şerveţele. Am înşfăcat 
unul aproape cu furie şi l-am mototolit în pumn. 

— Cred că era deja mort, am spus cu o voce dură şi plată, din 
cauza eforturilor de a nu ceda în fața lacrimilor. Când am sunat. Mi 
s-a părut ciudat atunci. Intenționa să mă aştepte treaz, stabiliserăm 
să comandăm ceva de mâncare. Dar nu e doar asta. Gabe nu m-ar fi 
lăsat aşa, de izbelişte, niciodată, niciodată. Nu se relaxa niciodată 
până nu mă vedea acasă, vie şi nevătămată. Pe la 2 noaptea ar fi 
trebuit să nu mai fie om de îngrijorat ce-ar fi fost, nici nu se pune 
problema să fi lăsat telefonul să sune până intra robotul, ca atunci. 
Nu dacă era viu. Deci cred că a fost ucis înainte de ora 2. Ceea ce 
înseamnă că toate astea — şi aici am făcut un gest larg către 
casetofon, care să cuprindă toate întrebările lor şi obsesia asta 
referitoare la ce-am făcut în noaptea aceea, minut cu minut — sunt 
un rahat. La ora 2 eram încă la secția de poliție din celălalt capăt al 
oraşului. Iar voi ştiţi asta. E o mare... o uriaşă pierdere de timp. 

Respiram din greu. Venisem aici crezând — chiar sperând — să 
aflu ceva nou despre cazul lui Gabe, să mi se spună că aveau o 
pistă. În schimb... aproape că nu-mi venea să cred. Părea că Hel 
avusese dreptate. Eram tratată ca un suspect. 

— OK, a spus Malik, schimbând şi ea cursul. Mulţumim că ne- 
ai explicat puțin mai clar ce-ai făcut în noaptea aceea, Jack, chiar 
ne este de mare ajutor. Acum poți să ne spui ce ai făcut după ce ai 
găsit cadavrul soțului tău? 

— Dar v-am spus, am răspuns eu cu vocea iar tremurată, în 
ciuda tuturor eforturilor de a mă stăpâni. Am încercat să îl mişc, 
am încercat să-l trezesc, apoi, când mi-am dat seama cât de... cât de 
neajutorată eram, m-am dus şi m-am făcut ghem pe canapea. Am 
rămas acolo... nu ştiu cât timp. Poate 20 de minute? Poate mai 
mult. 

— Nu te-ai atins de computerul lui? 

— Ce? 

Întrebarea aceasta chiar m-a surprins. 

— Nu. Nu, sigur că nu! Nu-mi păsa mie atunci de nenorocitul 
ăla de computer! 


— Nu ai luat nimic din el? Nu ai observat că lipsea ceva? 

— Să iau ceva din el? am repetat eu, complet confuză acum. 
Despre ce vorbeşti? E o stație de lucru, nu aveam ce să iau din el. Te 
referi la vreun drive sau ceva? 

— Un HDD, a precizat Miles. 

Agentul-detectiv mi-a zâmbit încurajator, de parcă încerca să 
facă pe polițistul cel bun prin comparaţie cu polițista cea... nici nu 
ştiu cum să-i spun... teribil de ridicolă care era Malik. 

— Ai luat HDD-ul lui Gabe, Jack? a continuat Miles. 

— Nu! În niciun caz! m-am holbat eu la el, încercând să îi 
descifrez expresia. Nici măcar nu m-am atins de computerul lui. 
Stai puţin, vrei să spui că îi lipseşte HDD-ul? 

— Despre cuțitul de bucătărie ce ne poți spune? a întrebat 
Malik, din cealaltă parte a mesei. 

M-am întors către ea, uşor ameţită de brusca schimbare de 
subiect. 

— Ce cuţit de bucătărie? 

— Îi recunoşti? 

A împins spre mine pe masă o fotografie, după care a vorbit în 
direcția casetofonului: 

— Îi arăt acum Jacinthei Cross fotografia unui cuțit de 
bucătărie, cu lama lată şi un logo în japoneză. 

ÎI recunoşteam. Era... era cuțitul nostru. De fapt, era al lui Gabe, 
cuțitul acela japonez mare şi solid, pe care îl folosea la tăiat carnea 
şi care costase aproape 300 de lire. Îl adăugase pe lista cadourilor 
noastre de nuntă, în ciuda protestelor mele cum că era o nebunie 
să dea cineva atât de mulți bani pe un cuțit. În contrapartidă, Gabe 
fusese de acord cu covorul acela ridicol, din imitație de piele de 
oaie, pe care îl doream eu pentru baie şi care s-a tocit imediat şi s-a 
pătat cu pastă de dinţi şi stropi de la duş. Covorul rezistase până la 
a doua aniversare a nunții, apoi cedasem şi îl aruncasem. Cuţitul 
era la fel de ascuţit ca în prima zi şi îl foloseam zilnic. Da, era 
cuțitul nostru. Doar că acum era acoperit de pete închise la culoare, 
ca de rugină. Pete care semănau mai degrabă cu... 

Am simțit cum mi se scurge sângele din obraji. 

— Este... este cuțitul nostru. L-am primit drept cadou de nuntă. 
Cu el... e cuțitul cu care... 

N-am putut continua. Mi se făcuse deodată incredibil de frig. Şi 
de frică. 

Malik s-a aplecat din nou spre casetofon şi a spus: 

— Precizez că Jacintha Cross a identificat... 

— M-am răzgândit, am întrerupt-o eu imediat. Vreau un 
avocat. 

Miles şi Malik au făcut un schimb de priviri, după care Malik a 


încuviințat: 

— OK. Nicio problemă, Jack. Audierea a fost întreruptă la... — 
şi aici s-a uitat la ceas — ora 11:19. 

Casetofonul s-a oprit cu un clic şi polițista s-a ridicat, 
îndreptându-şi spatele. 

— Mă duc să rezolv. E în regulă dacă te rog să aştepţi aici? 

Am dat din cap că da, însă adevărul era că nu mi se părea nimic 
în regulă în acele momente. Ar fi trebuit să vin cu un avocat de la 
bun început. Ce naiba făcusem? Vocea lui Hel îmi răsuna în minte: 
Repetă după mine: Hel are întotdeauna dreptate. 

— Ai avocat pe care să îl sunăm? m-a întrebat Malik. Dacă nu, 
îți putem aduce noi unul. 

— Da, am răspuns. 

Mi-am stors creierii în căutarea numelui avocatei — tocmai i-l 
spusesem lui Hel la uşa secției, dar şocul părea să îmi fi golit 
complet mintea. 

— Melanie... Oh, Doamne, care e numele de familie? Melanie 
Blair, de la Westland Law. O ştiţi? 

— Mda, cred că ne-am mai intersectat cu ea. OK. Mă duc să dau 
nişte telefoane. Aşteptați-mă aici. 

A ieşit din cameră şi uşa s-a închis lin în urma ei. Miles şi cu 
mine am rămas aşezaţi într-o tăcere inconfortabilă. Miles s-a 
aventurat în căutarea unui zâmbet pe care şi-l dorea plin de 
compasiune, dar nu i-a reuşit decât unul deosebit de tensionat, 
căruia nu am putut să-i răspund. Nu mă simțeam deloc în stare să 
zâmbesc. Cuţitul nostru. Cuţitul nostru. Ce însemna asta? Unde îl 
găsiseră? Imi aduceam aminte cum îmi luaseră amprentele, în 
noaptea în care murise Gabe, însă atunci presupusesem că făceau 
asta doar pentru a le elimina dintre cele găsite la locul crimei. 
Acum, acea simplă acțiune căpătase o semnificație mult mai 
sinistră. 

Trecuseră poate vreo 10 minute de când aşteptam, când Malik a 
venit înapoi şi a băgat capul pe uşă. S-a uitat doar la colegul ei, nu 
şi la mine: 

— Al, poţi să vii puţin? 

— Sigur. 

Miles s-a ridicat în picioare, mi-a adresat un alt zâmbet uşor 
ciudat şi s-a strecurat afară din sala de interogatoriu, lăsându-mă 
singură să-mi dau seama ce însemnau toate astea. Fram eu un 
suspect serios? Dar de unde şi până unde? De ce? Ar fi trebuit să-şi 
dea seama că Gabe fusese ucis cu mult înainte să ajung eu acasă. 

Dar puteau? Am realizat că habar n-aveam cât de precise pot fi 
estimările orei decesului. Eu aş fi putut ajunge acasă pe la 3. Nu o 
făcusem, dar ei nu aveau de unde să ştie dacă nu-i mințeam. Se 


putea stabili cu certitudine, la patru sau cinci ore după săvârşirea 
faptei, dacă cineva murise la ora 2 sau la ora 3 dimineața? Dintr- 
odată, nu mai eram sigură de nimic şi îmi doream mai mult ca 
orice să fi sunat la poliție în clipa în care intrasem pe uşă şi 
văzusem sângele lui Gabe pe podea. 

Telefonul împrumutat mi-a vibrat în buzunar. Era un alt e-mail, 
de la un expeditor necunoscut pentru mine. Sunsmile Insurance 
Ltd. Subiectul mesajului era: Important: documente ataşate. Oare era 
un nou test de penetrare, pe care îl aranjase Gabe, dar uitase să îl 
treacă în agendă? 

Mai mult ca să-mi distrag gândurile de la aşteptarea tăcută şi 
agonizantă, decât pentru că mi se părea ceva foarte important, am 
deschis mesajul să îl citesc: 

Stimată dnă Cross, 
Am plăcerea să vă confirm că asigurarea de viață comună cu dl 
Gabriel Medway este acum activă. 
Vă rog să citiți polita de asigurare ataşată, deoarece cuprinde unele 
excluderi și condiții de acoperire importante. Păstraţi-o în siguranță, veţi 
avea nevoie de ea în cazul unei cereri de despăgubire. 
Acoperirea dv. a început la data primei plăţi, 1 februarie, şi va fi 
reînnoită anual, la aceeaşi dată. 
Felicitări că aţi ales liniştea sufletească pe care numai Sunsmile o 
poate da. 
Sue 
Sunsmile Insurance 

Ce dra... Nu avea niciun sens! Eu nu cumpărasem nicio poliţă 
de asigurare. Poate Gabe? Şi să nu-mi spună? Niciodată nu ne 
gândiserăm la asta înainte. Nu avuseserăm nevoie de asigurare nici 
pentru casă, o plătiserăm într-o singură tranșă, din economiile lui 
Gabe şi din partea mea de moştenire de la părinți. Iar ca liber- 
profesionişti, oricum nu aveam prea multe opțiuni de acoperire 
pentru situații speciale, precum pierderea locului de muncă sau 
vreo boală. În rest, şansele ca unul dintre noi să moară ni se 
păruseră atât de improbabile — cel puțin până acum două zile —, 
încât nici măcar nu le luaserăm în considerare. Ne spuseserăm 
dintotdeauna că lucrurile aveau să se schimbe odată cu apariția 
copiilor. Atunci, ar fi fost o dovadă de responsabilitate să îi 


protejăm pentru cazul în care ceva, oricât de improbabil, s-ar fi 
întâmplat. Până atunci, însă, cu siguranţă ar fi fost doar o risipă de 
bani. 

Poate era spam? O tentativă mai bizară de phishing? M-am 
gândit să răspund la e-mail, să încerc să aflu mai multe, însă când 
am aruncat o privire către detaliile expeditorului am descoperit că, 
în ciuda subsolului personalizat al paginii, în loc de adresa de e- 
mail a acestuia, era scris celebrul: Nu răspundeți acestui mesaj. Era 
foarte posibil ca Sue nici măcar să nu fie o persoană reală. 

E-mailul avea în ataşament un fişier .PDF şi, în ciuda îndoielilor 
mele şi a nenumăratelor predici ale lui Gabe, care îmi răsunau şi 
acum în cap, despre cât de multă încredere să am în ataşamentele 
ciudate, am făcut clic pe el. 

Textul era scris foarte mic, iar pe ecranul minuscul al 
telefonului devenea aproape imposibil de descifrat, însă am reuşit 
să citesc primele rânduri. 

Se pare că Gabe şi cu mine cumpăraserăm fiecare câte o poliţă 
de asigurare de viață, unul în beneficiul celuilalt. Şi că suma 
asigurată era de 1 000 000 de lire. 

Am scăpat telefonul din mână. A zăngănit pe gresie într-un fel 
care m-a făcut să tresar puternic, cu nervii deja întinşi la 
maximum, şi m-am grăbit să bâjbâi după el, cu pulsul zvâcnindu- 
mi în urechi. 

Fra imposibil. Cu totul imposibil. Chiar dacă Gabe aranjase 
ceva, ceea ce era improbabil, 1 000 000 de lire?! Era o sumă 
absurdă, aproape dublă față de prețul căsuței noastre. Cu mult mai 
mult decât aveam nevoie pentru a ne duce traiul, oricare dintre 
noi. 

Nu, dacă era adevărată — şi aşa părea să fie —, atunci nu putea 
exista decât o singură explicație: cineva înscenase toată povestea. 
Mai mult: cineva îmi înscenase toată povestea. 

Mi se înscenase ceva. 

Gândul era aproape de neconceput și, holbându-mă la 
telefonul din mâna mea, tot nu credeam că am putea fi adevărat, 
chiar dacă părea evident că era singura explicație. Dar cum? De ce? 

Nu puteam răspunde la nicio întrebare. Insă o altă revelație m- 
a făcut să-mi simt adrenalina explodând: telefonul meu se afla la 
poliție. Ceea ce însemna că ei aveau acces la contul meu de Gmail. 
Ceea ce însemna că era chestiune de ore, dacă nu chiar de minute, 
până când aveau să observe şi ei mesajul. 

Trebuia să îi arăt e-mailul lui Malik, să îi spun versiunea mea 
înainte ca persoana la care se afla telefonul meu să pună lucrurile 
cap la cap şi să ajungă la concluzia eronată. 

M-am ridicat în picioare, cu pielea străbătută de mici pişcături 


electrice, datorate şocului. M-am dus la uşă şi am deschis-o, dar 
afară nu era nimeni şi, când mă pregăteam să scot capul pe uşă şi 
strig după Malik, mi-am amintit de Hel, cu avertismentele ei care 
îmi răsunau acum în memorie: Nu degeaba sunt suspectate mereu 
soțiile. Tu ai fi putut avea şi mijloacele, şi oportunitatea. Singurul lucru 
care le lipseşte pentru a-şi construi cazul este un motiv. Nu le da tu unul! 
Futu-i. Futu-i. Habar nu aveam ce să fac. Să aştept cuminte să vină 
avocata? Dacă descopereau e-mailul între timp, ar fi arătat foarte, 
foarte rău că nu le-am spus eu înainte. 

Nu. Chiar trebuie să i-l arăt lui Malik, fără nicio întârziere. La 
urma urmei, nu făcusem nimic rău. Dacă mă mişc rapid şi ajung la 
ea înaintea colegilor săi, am încredere că-mi va asculta şi mie 
versiunea. Mda, pentru că ultima dată când ai avut încredere în poliţie, 
a fost de-a dreptul perfect, s-a auzit o voce sarcastică în creierul meu, 
iar de data aceasta nu era vorba de cea a lui Hel, ci de a mea. 

Mi-am amintit ultima oară când am sunat la poliție — de fapt, 
chiar la această secție — ca să îl reclam pe prietenul meu, ofițer de 
poliție activ, pentru violență domestică. Nu numai că nu m-au 
ascultat, nici nu au completat vreun raport, din câte ştiu, au făcut 
ceva încă şi mai rău: au început să se răzbune. Mi s-a umplut cutia 
poştală de amenzi din parcări în care nu fusesem niciodată. Am 
avut parte de mai multe controale „aleatorii“, la ore ciudate, şi am 
fost dusă la secție după ce mi s-au găsit şperacle în geantă şi 
interogată cu orele până să-i conving că nu eram o hoață. Am 
primit apeluri de la persoane necunoscute în toiul nopții. Nu am 
putut să-mi închei asigurarea auto pentru că maşina mea figura ca 
furată. Şi toate începuseră când l-am pârât pe Jeff Leadbetter 
colegilor săi, iar ei i-au sărit imediat în ajutor. 

Da, sigur, Malik nu era Jeff. Nici măcar nu era încă polițistă 
când l-am reclamat eu pe Jeff, din ce știam. Insă situaţia de acum 
avea o miză cu mult mai importantă decât o despărțire nasoală. 
Dacă o dădeam în bară acum, riscam să-mi petrec restul zilelor în 
puşcărie, în timp ce adevăratul ucigaş al lui Gabe ar fi continuat să 
se bucure de libertate. 

Singurul lucru care le lipseşte pentru a-şi construi cazul este un 
motiv. Nu le da tu unul! 

Încă încercam să mă hotărăsc, când am auzit vocea lui Malik pe 
coridor şi m-am strecurat înapoi în sala de interogatoriu, cu inima 
bubuindu-mi în piept. 

— ...ştiu, dar tot cred că trebuie să o arestăm, am auzit eu. 

Vocea era încă destul de îndepărtată, dar zgomotul tocurilor 
arăta clar că Malik se apropia. 

— OK, da, sunt amprentele ei pe cuțit, dar eu tot cred că... 

Malik l-a întrerupt nerăbdătoare pe Miles: 


—  Cuţitul are cea mai mică relevanță, Al. Dar sunt toate 
celelalte. 

Zgomotul paşilor a încetat, semn că Malik se oprise undeva pe 
la mijlocul coridorului, să-şi susțină mai bine cauza: 

— Cronologia pe care ne-a dat-o pute ca naiba, telefonul ăla a 
rămas fără baterie fix când îi convenea mai bine să nu-i poată fi 
verificate deplasările, iar cireaşa de pe tort e că a avut nevoie de 
aproape o oră ca să sune la 999. 

— Ştiu, dar..., a încercat din nou Miles, însă Malik îi dădea 
înainte. 

— Ca să nu mai zic de părerea criminaliştilor care au puricat 
locul crimei şi au scris în raportul inițial că nu există niciun semn 
de intrare prin efracție. Te rog să-mi explici şi asta. 

— Poate criminalul a sunat la uşă, a spus Miles timid, iar Malik 
a pufnit. 

— Chiar crezi că victima noastră ar lăsa un străin în casă şi apoi 
s-ar aşeza liniştit la calculator, cu căştile pe urechi, aşteptând să îi 
taie gâtul? Era cât uşa omul ăla, îmi pare rău, chiar nu pot crede aşa 
ceva. Eu zic să o arestăm. Punct. 

— Dar cum am putea justifica necesitatea acestei arestări, 
totuşi? a întrebat Miles. Adică, ce anume s-a schimbat de ieri până 
azi? Dacă şefu' nu a considerat că se încadra atunci, nu văd cu ce ar 
fi diferite lucrurile acum. La urma urmei, nici nu şi-a schimbat 
povestea, nici nu pare să aibă vreo intenție de a fugi, nu? E 
cooperantă şi a venit singură la noi. 

— O fi cel de-al şaselea simţ, nu ştiu, dar chiar nu îmi inspiră 
încredere. Prea găseşte câte o scuză la toate, telefonul i se descarcă, 
se „rătăceşte“ în drum spre casă — şi aici aproape că am auzit 
ghilimelele din tonul lui Malik —, apoi leşină sau ce naiba susține 
că i s-a întâmplat când într-un sfârşit a reuşit să ajungă acasă. Nu, 
îmi pare rău, Al, dar toate astea adunate sunt prea mult pentru 
mine. Nu mă convinge deloc în rolul de văduvă îndurerată. Mă duc 
să vorbesc cu Rick înainte să ajungă avocata. 

— Asta este, tu eşti şefa, a spus Miles şi de data asta i-am 
„auzit“ ridicatul din umeri. Vrei o cafea înainte să ne întoarcem la 
treabă? 

— Nu, mersi. Vreau să-l prind pe Rick înainte să plece la prânz, 
să văd dacă îmi dă acceptul. Nu cred că avocata poate ajunge aici 
mai devreme de o jumătate de oră, deci nu e grabă. 

— OK. Mă duc să o întreb şi pe Jack dacă vrea ceva, apoi te 
aştept în camera de interogatorii? 

Malik trebuie să-şi fi semnalizat în vreun fel aprobarea, după 
care am auzit din nou sunetul paşilor apropiindu-se. 

M-am furişat fără zgomot înapoi pe scaunul meu, cu inima 


bătându-mi nebuneşte şi încercând să-mi dau seama ce însemnau 
toate astea. 

Cineva îmi înscenase uciderea lui Gabe. Cu siguranță. Din cele 
spuse de Malik — niciun semn de intrare forțată, nicio urmă a 
vreunui intrus — era clar că nu fusese nici vreo confuzie, nici vreun 
jaf ratat. Fusese o lovitură la comandă, îndeplinită de cineva foarte 
bun, dacă fusese în stare să intre în casă şi să îl omoare pe Gabe 
fără să lase nici cel mai mic indiciu. lar acum îşi acoperea urmele 
acuzându-mă pe mine. Cu excepția cazului în care ar fi greşit, ceea 
ce până acum nu făcuse, totul avea să depindă dacă Malik avea să 
mă creadă că nu eu încheiasem acea poliţă de asigurare. 

Imi tremurau mâinile. Mi-am adus aminte de vremurile când 
de-abia începusem să mă ocup de misiuni, aşa tremuram şi atunci. 
Mi-l amintesc pe Gabe îngenunchind în fața mea şi spunându-mi: 
Inspiră pe nas! Trei, doi, unu... Acum expiră pe gură! Trei, doi, unu... 
Inspiră pe nas, trei, doi, unu... Expiră pe gură... O să reuşeşti! 

Mi-am dat seama că respiram lent şi tremurat, cu dinţii 
încleştați din cauza panicii. Gândeşte, Jack, gândeşte! O să reuşeşti! 

OK, deci nu puteam avea încredere în Malik. Era clar că nu 
aştepta decât o dovadă a vinovăţiei mele, iar dacă îi arătam e- 
mailul, ar fi fost ca şi cum i-aş fi oferit-o pe tavă. Să şterg e-mailul? 
Poate că, ştergând mesajul din server, aş putea câştiga ceva timp, 
măcar până ajungea avocata, dar era evident că mă aflam în vizorul 
lor. Eram aproape sigură că instalaseră un backup pe telefon, să se 
asigure că nu ştergeam informații incriminatorii. Aşa ar fi făcut 
Gabe, eram sigură. Ştiam şi eu, după atâtea discuţii cu el, că nimic 
nu este şters cu adevărat, niciodată, nu prin apăsarea butonului 
Delete şi golirea Recycle Bin. Dacă mă bănuiau de ceva, aveau să 
scotocească prin telefonul ăla până găseau ceva. 

Pe de altă parte, dacă deja văzuseră e-mailul şi mă prindeau că 
îl şterg din server... asta chiar m-ar fi terminat. Ar părea că 
încercam să distrug dovezi. Deci nu. Nu voi face asta. Ar însemna 
sinucidere. 

Dar mi se părea imposibil și să stau cu e-mailul ăla care pândea 
din inbox, aşteptând să fie citit în orice clipă. Era un fel de 
numărătoare inversă până la arestarea mea. Dacă asta se întâmpla, 
n-aveam încredere că Miles şi Malik l-ar mai fi căutat pe adevăratul 
ucigaş al lui Gabe. În ochii lui Malik eram deja vinovată, iar acel e- 
mail era ultimul cui din coșciugul meu. Aş fi suportat să fiu arestată 
pentru ceva ce nu am făcut, poate chiar şi ideea că aveam să fiu 
judecată pentru asta, însă gândul că ucigaşul lui Gabe s-ar putea 
plimba fără grijă în libertate, râzându-şi de noi, nu-l puteam 
suporta. Până aveam eu să ajung la tribunal, indiferent care ar fi 
fost verdictul, persoana care făcuse asta avea să fie de mult plecată 


din țară, după ce-şi va fi acoperit toate urmele, făcând imposibil 
actul dreptății. 

Asta era. Aveam două opțiuni — să-i arăt e-mailul lui Malik 
acum sau să aştept să îl găsească singură —, iar ambele duceau la 
nedoritul final cu ucigaşul lui Gabe scăpat de pedeapsă. 

Sau poate că... Ideea mi se părea aproape imposibilă. Poate că... 
puteam pleca de aici, pur şi simplu? La urma urmei, nu eram 
arestată. Încă. Fusesem... cum îi spusese Malik? Fusesem 
cooperantă şi venisem singură. Apoi mi-am amintit de cuvintele lui 
Malik de la începutul discuţiei: ...poți pleca oricând. Totuşi, o decizie 
de arestare poate interveni oricând şi atunci poți decide să pleci fără a fi 
interogată. 

Asta însemnase acea amenințare voalată. Ești aici de bunăvoie, 
dar te putem aresta dacă încerci să pleci. 

Futu-i. Futu-i. 

Inspiră pe nas, trei, doi, unu... Dar nu am reuşit. Deloc. Eşuasem 
jalnic. Măcar de l-aş fi putut auzi pe Gabe şoptindu-mi în cască — 
sau, şi mai bine, stând alături de mine în carne şi oase şi liniştindu- 
mă în felul acela cald şi imposibil de descris în cuvinte în care doar 
el ştia să o facă. Dar era imposibil. Eram singură. Şi nu aveam nici 
cea mai mică idee ce să fac. 

Tocmai îmi sprijinisem capul în mâini, încercând să îmi dau 
seama care îmi erau opțiunile, când clanța s-a mişcat şi în cadrul 
acesteia s-a ivit fața zâmbitoare a lui Miles: 

— Jack, scuze pentru întârziere. Încercăm să dăm de avocata ta. 
E pe drum, va ajunge în vreo 20 de minute. Vrei ceva de băut? 
Ceai, cafea? Altceva? 

— Ăăňă... 

Am înghițit în sec, sperând că tumultul emoţiilor care mă 
măcinau pe dinăuntru nu se vede şi pe fața mea. Gândeşte-te că eşti 
într-o misiune. Una oarecare. Joci doar un rol. 

— Xăă, da, mulțumesc frumos. Un ceai ar fi minunat. 

Miles a încuviințat şi tocmai dădea să plece când mi-a venit o 
idee: 

— Fără cofeină, dacă se poate. Sau poate că aveți de mentă? Dar 
să nu-ți faci probleme dacă nu aveți, merge şi unul normal. 

Miles a părut să se îndoiască. 

— Mda, nu prea cred că avem niciunul dintre ele, dar o să caut. 

Am expirat şuierat după ce a închis uşa. Nu voiam ceai şi în 
mod cert nu mi-ar fi păsat dacă avea sau nu cofeină, dar mizam pe 
faptul că amabilul şi bine intenționatul Miles ar fi încercat să caute 
ce-i cerusem, iar pentru mine ar fi fost importante şi cele doar 
câteva minute pe care le-aş fi câştigat dacă se apuca să întrebe 
printre colegi dacă aveau ceai de mentă. 


Pentru că luasem deja o decizie — una de o certitudine 
înghețată şi dură. 

Nu aveam să aştept să fiu arestată pentru o crimă pe care nu am 
comis-o. Urma să fug. 

M-am forțat să rămân pe loc până ce sunetul paşilor lui Miles s- 
a pierdut pe coridor. Când nu l-am mai auzit, m-am ridicat şi am 
ieşit pe uşă. Aveam un ciocan în piept, dar am fost atentă să inspir 
doar pe nas şi să expir doar pe gură. Putea fi o misiune ca oricare 
alta. Mai făcusem asta de o sută de ori, nu-i aşa? 

Am început să-mi repet în cap poveştile pe care le-aş fi spus 
dacă aş fi fost nevoită. Dacă mă prindeau Malik sau Miles, le-aş fi 
spus că mă duceam la toaletă. Dacă mă întreba altcineva, le-aş fi 
dat un nume fals. Kate era bun. Deocamdată, fără nume de familie, 
doar dacă aş fi fost presată, dar Kate era un nume destul de comun 
pentru femeile de vârsta mea, erau şanse mari să găsești una în 
orice organizație. Apoi ar fi trebuit să improvizez ceva. Nu eram 
îmbrăcată suficient de elegant cât să trec drept avocată şi nu aveam 
asupra mea nimic din echipamentul meu uzual. Aşa că urma să 
depind de orice s-ar fi aflat la îndemână prin secție. 

Miles o luase la stânga, iar Malik probabil la dreapta și 
judecând după zgomote, ea se dusese să caute un coleg. Era o 
probabilitate mai mare ca ea să fie închisă în vreun birou, undeva, 
decât ca Miles să se întoarcă, dintr-un moment în altul, cu ceaiul. 
În plus, la dreapta era şi drumul pe care venisem și aveam șanse 
mai mari să găsesc ieşirea dacă o luam pe-acolo. 

Am luat-o la dreapta. Coridorul trecea pe lângă un şir întreg de 
săli de interogatoriu, birouri şi uşi închise. Mergeam repede şi cu 
pas hotărât, cu haina atârnată pe umăr, încercând să par de-a casei, 
mă duceam undeva ca să văd pe cineva. 

Stânga la colț. Drept pe lângă un fel de vestiar. Apoi, în capătul 
culoarului, unde eram nevoită să fac la... Fir-ar! Nu-mi aduceam 
aminte dacă la dreapta sau la stânga. Am ezitat, încercând să refac 
din memorie drumul de mai devreme cu Malik. În mod normal, 
dacă sunt într-o misiune, am grijă să fiu foarte atentă la schema 
clădirii, dar acum o oră nici măcar nu-mi trecea prin minte că 
aveam să ajung în această situație, nu am făcut vreun efort special 
să rețin drumul. Am închis ochii, încercând să vizualizez toate 
schimbările de direcție pe care le făcuserăm. Am trecut de recepție. 
Printr-o uşă. Apoi pe un coridor pe lângă camera cu copiatorul. 
Apoi... stânga, sigur? Da, stânga. Ceea ce înseamnă că acum trebuia 
să o iau la dreapta. 


Am cotit cu pas rapid pe coridorul pustiu, iar moralul meu a 
sărit un pic de bucurie când am recunoscut copiatorul prin uşa 
deschisă. Eram pe drumul cel bun. Parcă lucrurile fusese prea 
uşoare. În câteva minute, dacă nu și mai repede, aveam să fiu afară, 
la aer. 

Şi apoi am ajuns la uşă. 

Îmi aminteam cum trecusem prin ea la venire, dar şi altceva: 
Malik tastase ceva în partea din stânga a uşii. Atunci nici nu mă 
gândisem, am crezut că apăsase vreun buton, dar acum vedeam 
clar cititorul bej de carduri. Probabil că Malik ținuse în mână vreun 
device sau un card de acces pe care îl lipise de cititor. Rahat. Rahat. 
Lângă cititorul de carduri era un buton de alarmă în caz de 
incendiu, din acelea pentru activarea cărora trebuie spart un geam. 
Poate că butonul acela descuia uşa, din motive de securitate, însă 
era un „poate“ foarte palid, mult prea nesigur ca să-mi asum acest 
risc. Dacă declanşam o alarmă, toți poliţiştii din clădire ar fi alergat 
spre ieşire — deci către mine. 

Ce puteam face? Dacă aş fi avut sculele la mine, aş fi forțat 
plăcuța metalică — părea să fie un contact electromagnetic simplu 
—, dar nu aveam decât hainele de pe mine. Oare mai exista o ieşire 
alternativă sau una prin spate? Arestările se numără printre 
riscurile meseriei de tester de penetrări şi, din rarele ocazii în care 
ajunsesem până în arest, ştiam că secțiile erau foarte bine securizate 
în acea zonă, dar în rest nu erau chiar Fort Knox. Când eram cu 
Jeff, secția în care lucra... dar mi-am îndepărtat repede gândul 
acesta din minte. Nu mă puteam gândi şi la Jeff acum. O eventuală 
întâlnire cu el ar fi fost singurul lucru care ar fi putut agrava 
situația în care mă aflam. 

Deodată, am auzit paşi — pantofi de femeie — apropiindu-se 
de colțul coridorului. Să rămân locului? Să profit ca să mă strecor 
pe uşă în urma ei? Dacă era Malik, aş fi fost terminată. 

Am oscilat o vreme care mi-a părut o eternitate, deşi trebuie să 
fi fost doar o secundă sau două, apoi am cedat în ultima clipă şi m- 
am furişat în camera copiatorului şi am rămas aplecată asupra 
aparatului cât acea persoană a trecut prin spatele meu. Nu era 
Malik. Nu am putut vedea exact cine era, dar îmi dădeam seama, 
după siluetă, că era mai în vârstă şi mai corpolentă. S-a oprit la uşă, 
apoi am auzit clicul făcut de cititorul de carduri la activare, apoi a 
ieşit. 

Fir-ar. Fir-ar. Trebuia să-mi fi ascultat primul instinct şi să încerc 
să ies prin spatele ei. O făcusem de atâtea ori în misiuni, pretextând 
că nu-mi merge cardul sau prefăcându-mă foarte grăbită. Poți scăpa 
aşa de 9 ori din 10. Însă acum miza era mult mai importantă, iar 
procentul acela de 10% şanse de a fi prinsă contase suficient cât să 


îmi pierd curajul. 

Respirând tremurat, m-am uitat în jur, în speranța că aş putea 
găsi ceva — orice — care să îmi fie de folos. Sigur că un pasaj 
abandonat ar fi fost mult prea mult, dar un plan de incendiu n-ar fi 
fost imposibil şi poate că aş fi putut afla de acolo unde se găsea o 
altă ieşire. 

Nu era niciun plan în camera copiatorului. Însă privirea mi-a 
fost atrasă de ceva aproape la fel de bun: un marker. Unul dintre 
acelea groase, robuste, marca Sharpie. 

L-am luat şi m-am întors pe coridor, m-am asigurat că nu mă 
vedea nimeni, apoi l-am aşezat vertical, cu vârful sprijinit de linia 
dintre toc şi uşa propriu-zisă. Slavă Domnului că eram pe 
dinăuntru. Dinspre exterior ar fi fost cu mult mai dificil să fac un 
truc de genul acesta. 

Apoi m-am retras în camera copiatorului, am împăturit o 
bucată de hârtie într-o formă de mărimea unui card de acces şi am 
început să aştept. Şi să aştept. 

Probabil că nu trecuseră mai mult de trei sau patru minute de 
când plecasem din sala de interogatoriu, dar eram dureros de 
conştientă că Miles nu avea să mai întârzie mult, dacă nu cumva 
ajunsese deja. Să zicem că avusese nevoie de două minute să fiarbă 
apa. Apoi încă vreun minut să se facă ceaiul, să amestece, să ia 
laptele. Dacă s-ar fi obosit să caute pe la colegi ceai decofeinizat, 
atunci înseamnă că aş fi avut vreo două minute în plus, dar de asta 
nu aveam cum să fiu sigură. lar dacă se întorcea şi găsea sala goală, 
cam cât timp ar fi trecut până când ar fi dat alarma? 60 de secunde? 
Nu, am mai avut de-a face cu oameni ca Miles şi nu erau chiar atât 
de hotărâți. Malik, da, dacă ar fi găsit sala goală, ar fi sunat alarma 
înainte să apuci să spui „cuţit“. Însă Miles... nu prea cred. El nu era 
acelaşi gen, ci mai degrabă unul care avea mereu îndoieli, tipul de 
subordonat. Ceea ce însemna că mai întâi ar fi încercat să o 
găsească pe Malik ca să verifice dacă nu cumva mă dusese deja în 
arest. Şi apoi? Cu puţin noroc, ar fi căutat mai întâi în toalete, dar 
nici de asta nu aveam cum să fiu sigură. Odată ce o găsea pe Malik, 
mi-era clar că jocul ar fi fost gata. Părea genul care acționa rapid şi 
gândea după aceea. 

Mă gândeam încă la toate astea când am auzit iar paşi pe 
coridor. De data aceasta era un bărbat, cu mers hotărât. Nu Miles. 
Cineva cu pantofi mai grei şi cu pasul mai apăsat. Am văzut 
trecând prin fața uşii un ofițer în uniformă şi am auzit imediat 
zgomotele făcute de cardul de acces al acestuia şi de uşa care se 
deschidea. Când să se închidă la loc, însă, nu am mai auzit clicul 
care semnala asta. Am auzit un alt zgomot, de plastic trosnit. 

Am aşteptat ca polițistul să observe sunetul, să se aplece, să 


examineze podeaua... 

Inspiră pe nas! Trei, doi, unu... 

Nimic. Doar zgomotul paşilor din ce în ce mai îndepărtați. 

Am răsuflat uşurată şi am luat-o cât de rapid puteam pe coridor 
spre uşă. De data aceasta, clar, rămăsese un pic deschisă. Markerul 
se răsturnase împiedicându-i închiderea. 

Pentru orice eventualitate, în caz că mă vedea cineva, am atins 
cititorul de carduri cu hârtia împăturită, mimând validarea, apoi 
am împins în uşă, fără să uit să dau markerul laoparte cu piciorul, 
în trecere. Uşa s-a închis în spatele meu. 

Partea care urma avea să fie cea mai dificilă. Nu mai aveam 
foarte mult până afară, însă trebuia să trec de recepție. Avea să îşi 
amintească de mine polițistul de serviciu, urma să se întrebe de ce 
nu eram însoțită de Malik sau de Miles? 

La sosire, aveam jacheta în mână, acum mi-am pus-o pe mine, 
după care mi-am înfăşurat eşarfa în jurul gâtului, în încercarea de 
a-mi ascunde cât mai mult din părul roşu, distinctiv. De ce, of, de 
ce nu îl ascultam pe Gabe când îmi spunea: Eh, cu siguranță îşi vor 
aminti de tine camerele CCTV. 

Dar era prea târziu acum. Tot ce mai puteam face era să merg 
foarte repede şi să sper că nu mă va observa nimeni. 

Mă apropiam de uşa dinspre parcare și de recepție. Nu îl 
vedeam pe polițistul de serviciu, aflat în spatele peretelui din hol, 
însă vedeam pe cineva care vorbea cu el, cel mai probabil 
plângându-se de ceva, după cum sugera limbajul corpului său. 

— Domnule, vă rog să nu-mi vorbiţi pe tonul acesta, l-am auzit 
pe polițist răspunzându-i într-un registru între plictiseală şi 
amenințare. 

Am grăbit pasul, cam până la limita a ceea ce credeam eu că ar 
fi fost normal şi, aproape fără să mă gândesc, m-am orientat spre 
dreapta sălii de aşteptare, către acel punct mort al camerelor de 
supraveghere pe care îl observasem mai devreme. Inspiră pe nas, 
trei, doi, unu... Expiră pe gură, trei, doi, unu... 

Eram aproape la uşă. 

— Scuze, am auzit un ton indignat din spatele meu şi a trebuit 
să mă înfrânez să mă întorc să verific dacă polițistul mi se adresase 
mie... scuze, dar o să vă rog să plecaţi dacă nu... 

Nu eram eu. Nu cu mine vorbea. Am pus mâna pe uşa 
principală, am împins-o şi iată-mă afară, în parcare, cu genunchii 
tremurând şi cu muşchii slăbiți de uşurare. 

Simțeam nevoia copleşitoare de a o suna pe Hel, dar ştiam că 
nu îmi permiteam luxul de a pierde nici măcar o secundă. Trebuia 
să scap. O puteam suna din taxi, dacă era nevoie. Am străbătut 
parcarea aproape în fugă şi am ieşit în stradă, trecând în revistă 


opțiunile pe care le aveam. Nu Uber. Nici nu instalasem aplicația 
pe telefonul împrumutat, era prea uşor de urmărit. Mai bine un 
taxi normal. Doar să am norocul să oprească vreunul. Şi oare 
aveam vreun ban? O amintire fugară mi-a trecut prin minte: Hel cu 
două bancnote în mână, eu strecurându-le în husa telefonului... 
Hel are întotdeauna dreptate. Fir-ar al naibii, chiar aşa era. Dacă 
scăpam cu bine din toate astea, aveam să-i ascult mereu sfaturile. 

Am văzut un taxi apropiindu-se, cu lumina galbenă aprinsă. I- 
am făcut semn cu mâna, încercând să nu par un fugar. Dar simplul 
fapt că gândisem cuvântul pentru prima dată m-a făcut să simt ca 
un şoc impactul realității: oh, Doamne, ce făcusem? 

— Bună ziua, am spus gâfâind uşor când taxiul s-a oprit lângă 
mine. Mulţumesc. Mă puteți duce la... 

M-am oprit. Rahat. Unde mergeam? Trebuia să plec din Londra, 
dar înainte de asta aveam nevoie de nişte haine, de mâncare şi, cel 
mai important lucru, de bani. Sigur că Hel ar fi fost persoana cea 
mai potrivită să mi le dea pe toate, însă poliția s-ar fi aşteptat ca eu 
să mă duc la ea şi nu aveam nicio idee cât timp îmi rămânea la 
dispoziție. De fapt, îmi doream să merg acasă la mine, să îmi fac 
bagajul, însă asta ar fi însemnat sinucidere de-a dreptul. 

Sau nu? 

— Haide, dragă, l-am auzit pe şofer, uşor nerăbdător. Mergem 
odată? 

— Pe... ăăă... Salisbury Lane, m-am hotărât eu până la urmă şi 
am urcat în taxi. 

Fram nebună? 

— SE10. O ştiţi? 

— Mda, o ştiu, a răspuns şoferul şi s-a înscris în trafic. 

Am întors capul să mă uit în urmă, cu respirația întretăiată, 
dacă nu cumva începeau să se reverse din curtea poliției maşinile 
cu girofaruri albastre, dar nu s-a întâmplat nimic. 

M-am sprijinit de spătarul banchetei şi am încercat să mă 
gândesc mai bine care erau riscurile. Până la urmă, nu părea să fie o 
idee chiar atât de nebunească. Da, un risc exista, dar nu chiar atât 
de mare. Probabil că puseseră vreun polițist de pază la uşă, dar 
tocmai acesta era motivul pentru care nu s-ar fi aşteptat deloc să 
mă întorc acasă. Mai întâi ar fi sunat-o pe Hel, care le-ar fi spus, de 
bună-credință, că mă lăsase la secție. Apoi... apoi cred că ar fi 
început să caute prin alte părți. Poate chiar să îmi urmărească 
telefonul. Dar să sperăm că până atunci aveam să intru şi să şi ies 
deja. 

Mi-am scos telefonul din buzunar, l-am închis, apoi m-am 
aplecat înspre şofer: 

— Am spus Salisbury Lane, dar de fapt vreau să merg la 


Salisbury Gardens, ştiţi unde este? 

— Hm... 

Şoferul s-a scărpinat puțin în cap, semn că se gândea la 
întrebarea mea. 

— E fundătura aceea care se face de la colțul lui Salisbury Lane? 
Cea cu pubul acela în capăt? 

— Exact. Mă puteţi lăsa acolo? 

— Sigur că da. Vă las unde vreţi, mie mi-e egal. 

— Şi dacă ați putea să ocoliți... 

Dar m-am oprit. Voiam să-i zic să ocolească capătul Salisbury 
Lane unde era casa mea, dar mi-am dat seama deodată că era o 
prostie. Eram într-un taxi. Poliţiştii nu aveau cum să observe pe 
cineva care trecea pe acolo într-un taxi, iar eu puteam vedea în 
acest fel cum stăteau lucrurile, dacă mai erau criminaliştii la fața 
locului. 

— Da? a întrebat şoferul. 

— Nimic, am clătinat din cap. Scuze, era o prostie. Tot înainte. 

— Adică... mână, birjar! a râs şoferul. 

Am încuviințat, dar nu am râs odată cu el. Acasă, da. Numai că 
nu ştiam cine s-ar putea să mă aştepte acolo. 


kkk 


După vreo 10 - 15 minute, taxiul a cotit pe Salisbury Lane şi, 
pentru o clipă, am retrăit cu o intensitate vie, aproape de 
nesuportat, ultima dată când virasem şi eu acolo — epuizată după 
o noapte la poliție, bucuroasă să fiu aproape acasă, lipsită de orice 
bănuială despre ceea ce aveam să descopăr acolo. 

Maşina a încetinit ca să treacă peste limitatoarele de viteză, iar 
eu m-am uitat la propria casă, încercând să-mi dau seama dacă era 
vreo mişcare înăuntru. Nu era nicio mişcare — sau cel puțin 
niciuna pe care să o pot detecta. Perdelele erau trase, uşa de la 
intrare era închisă şi nu se vedea nici urmă de poliție, cu excepția 
maşinii de patrulare parcate în fața casei, cu o siluetă umbrită la 
volan. Fie deja terminaseră de analizat locul crimei, fie aşteptau 
vreo echipă de specialişti. 

Nu era nicio lumină aprinsă în casă, în ciuda faptului că ziua 
era destul de mohorâtă, iar printre maşinile parcate nu era niciuna 
pe care să nu o recunosc ca fiind a vreunui vecin. Am răsuflat 
uşurată. Expiră pe gură, trei, doi, unu... 

— Aici e bine? 

Vocea şoferului mi-a întrerupt şirul gândurilor. Tocmai cotise 
către Salisbury Gardens şi am simţit un fior de emoție în stomac. 

— Da, e perfect. Mulţumesc mult. Cât face? 


— 22,45 de lire. Să zicem 22. 

I-am întins bancnotele de la Hel. 

— Îmi dați 5 lire mărunt? 

Şoferul a dat din cap şi a numărat mărunțişul, apoi am băgat 
monedele în buzunar şi m-am dat jos din maşină, cu inima 
bătându-mi tare în piept. Am luat-o către capătul ceva mai rău- 
famat al străzii, înspre garaje. 

În dreapta garajelor se afla o alee mică, năpădită de vegetație, 
folosită înainte de gunoieri, când oamenii nu îşi scoteau pubelele 
în fața grădinilor lor. Acum era plină de urzici şi mărăcini, dar se 
putea merge pe ea, mai treceau biciclişti sau se mai jucau copiii, 
suficient cât să o menţină relativ curată. 

În capătul aleii se afla o poartă încuiată cu un lacăt al cărui 
cifru se presupunea că ar fi trebuit să îl ştiu. Însă nu mi-l aminteam, 
iar gardul era uşor de sărit. Nu credeam că ar fi observat cineva, şi 
chiar dacă ar fi făcut-o, nu credeam că ar fi spus ceva. Nu locuim în 
genul ăla de cartier. 

Văzute din spate, casele arătau foarte diferit şi mi-a luat mai 
mult decât mă aşteptasem să o găsesc pe a noastră. La un moment 
dat, chiar am crezut că o ratasem, deşi era greu de crezut. Şi atunci 
am văzut-o: zidul zugrăvit în alb, peticul cu smocuri de iarbă, 
trandafirii cățărători plantați de mine mai degrabă din motive de 
securitate decât pentru că aş fi avut vreo pasiune specială pentru 
flori. Erau plini de spini şi se întinseseră pe tot zidul grădinii, 
descurajând pe oricine ar fi încercat să-l escaladeze. Blestemându- 
mi obsesia pentru securitate din trecut, mi-am scos jacheta 
tremurând — pentru că fix atunci s-a găsit vântul aspru de 
februarie să trimită o rafală pe alee — şi am aruncat-o pe zid, 
acoperind covorul de trandafiri. Nu era cine ştie ce, tot am simțit 
spinii înfingându-mi-se adânc în palme în timp ce m-am urcat pe 
zid, dar a ajutat. 

M-am lăsat uşor în grădină, mi-am recuperat jacheta, apoi m- 
am grăbit să mă las în jos şi să mă ascund în spatele mesei de pe 
terasă, cu inima bătându-mi rapid de teamă să nu mă fi văzut 
cineva. Însă pe uşa din spate a casei nu s-a ițit capul niciunui 
polițist, aşa că, după vreo două minute, m-am ridicat şi m-am uitat 
cu durere la mâinile mele însângerate. Nu aveam ce să fac decât să 
îmi smulg vreo doi spini mai mari, să-mi şterg palmele de fundul 
jeanşilor şi să mă avânt spre următoarea provocare: să intru în casă. 
Fără chei, care rămăseseră în geanta lăsată la poliție, şi fără sculele 
mele obişnuite, nu era chiar o treabă uşoară, însă adevărul era că 
Malik avusese dreptate când spusese că Gabe n-ar fi lăsat niciodată 
un străin în casă, după care să se aşeze la loc, cu căştile pe urechi, şi 
să aştepte să îi fie tăiată beregata. Nu, cineva pătrunsese prin 


efracție în casă şi, mai mult de atât, fără să lase vreo urmă — ceea 
ce însemna că o puteam face şi eu. 

Aveam două avantaje: primul era că nu trebuia să mă tem de 
criminalişti. Amprentele şi ADN-ul meu se găseau deja peste tot 
prin casă, nu trebuia să port mănuşi sau să îmi acopăr hainele. Al 
doilea era că eu cunoşteam bine planul casei şi punctele ei slabe. 

Dar care puncte slabe? Lucrând în domeniu şi având o tonă de 
echipamente IT scumpe, şi eu, şi Gabe fuseserăm destul de 
preocupaţi de siguranța casei, iar parterul era clar inexpugnabil. 
Uşa din spate avea o încuietoare încastrată cu butuc zdravăn, iar 
ferestrele erau încuiate de două ori şi aveau senzori antiefracție în 
caz de spargere a geamului. Evident că ştiam codul, dar mai ştiam 
şi că, în timp ce deschiderea uşii din față îți lăsa 30 de secunde ca 
să anulezi declanşarea alarmei, spargerea oricăruia dintre geamuri o 
declanşa imediat, iar eu aveam nevoie de ceva timp pentru a intra 
în casă şi a urca până în camera de oaspeţi de la etaj înainte ca 
polițistul din față să se năpustească înăuntru. 

În ceea ce priveşte etajul, însă... acolo existau ceva speranțe. M- 
am uitat în jur, prin curțile vecine, apoi am tras unul dintre 
scaunele de pe terasă şi m-am cățărat pe acoperișul plat al 
bucătăriei care era puţin ieşită în afară față de restul casei. 

Sus era încă şi mai frig, iar vântul m-a făcut să mă clatin pe 
picioare imediat cum m-am ridicat. Micile băltoace de pe acoperiş 
erau înghețate şi le-am ocolit cu atenţie. Dacă alunecam, eram 
terminată. 

Chiar în fața mea se afla fereastra de la baie. Era încuiată, ca de 
obicei, însă am observat ceva ciudat: ventilatorul din partea de sus 
nu se învârtea. 

De obicei îl lăsam deschis, pentru că baia are trei pereți 
exteriori şi era rece şi umedă, iar ventilația era singurul mod prin 
care țineam mucegaiul la distanță. Într-o zi vântoasă ca asta, ar fi 
trebuit să se învârtă zdravăn. Dar palele erau liniştite acum, 
nemişcate. Poate îl oprise poliția? Dar de ce să o fi făcut? 

Am examinat mai atent ventilatorul. Era făcut dintr-un plastic 
transparent. Se putea vedea o fisură în partea exterioară a brațului 
de fixare — o fisură pe care nu îmi aminteam să o mai fi văzut 
înainte, deşi mă holbam la ventilatorul acela în fiecare dimineaţă şi 
în fiecare seară de când ne mutaserăm pe Salisbury Lane, în timp ce 
mă spălam pe dinți sau pe mâini. Acum, că-l priveam cu alți ochi, 
am realizat ceva ce m-a făcut să simt un gol în stomac, cu un 
amestec de speranţă şi teamă. 

Ventilatorul nu era prins bine. 

Fie întotdeauna fusese aşa, fie îl forțase cineva cu vreo sculă, 
dar era doar înfipt în tăietura circulară, astfel că, după ce mi-am 


băgat unghiile pe sub marginea din plastic, a ieşit cu uşurinţă de 
acolo. 

Apoi n-a mai fost decât o treabă de câteva secunde să-mi bag 
brațul prin gaură, să trag de zăvorul ferestrei şi să las geamul în jos, 
cu un scârțâit de lemn umed. 

Intrasem. Şi, dacă nu mă înşelam crunt asupra acelei fisuri, 
probabil că aşa intrase în casă şi ucigaşul lui Gabe, spărgând 
ventilatorul. 

Gândul acesta mi-a dat o imediată stare de rău. Fram aproape 
sigură că păşeam acum fix pe urmele celui ce îi tăiase gâtul lui 
Gabe. Indiferent cine făcuse asta, stătuse chiar acolo în urmă cu 
mai puțin de 48 de ore. Ultima persoană dinaintea mea care 
atinsese acel ventilator şi zăvorul, ultima persoană care deschisese 
acea fereastră şi se strecurase apoi în linişte prin îngusta 
deschizătură, exact cum făceam şi eu acum, era persoana care îl 
omorâse pe Gabe. 

Pentru câteva clipe, până să ating pardoseala băii, am crezut că 
aveam să vomit. Şi nu doar din cauză că îmi dădusem seama că 
urmam aceeaşi cale cu ucigaşul soțului meu, ci din cauza tuturor 
celor întâmplate, a amestecului aceluia grețos dintre familiaritatea 
casei şi stranietatea faptelor mele. Baia era încă plină de 
mărunțişurile mele: produse de machiaj revărsate din diverse 
recipiente sau lacuri de unghii picurând pe raftul dulăpiorului cu 
oglindă. Pe marginea chiuvetei se afla ceara pentru barbă a lui Gabe 
și, văzând-o, mi s-a pus iar un nod în gât. Însă pe clanță era praf 
pentru prelevarea amprentelor, iar când am ieşit în hol am văzut 
plăci de plastic aşezate pe jos, pentru a prezerva stropii de sânge şi 
urmele de pantofi. În aer plutea o aromă străină, de chimicale, cel 
mai probabil de la sprayurile şi şerveţelele folosite în timpul 
cercetării. Însă cel mai puternic dintre toate şi cel care îmi făcea cel 
mai profund rău era mirosul sângelui lui Gabe, duhoarea aceea 
metalică, de măcelărie, care mă asaltase când deschisesem uşa 
casei, cu două nopți în urmă. 

Dintr-odată, nu am mai fost deloc sigură că puteam face asta. 
Am rămas câteva clipe ținându-mă de balustradă, luptând cu 
panica pe care o simțeam gata să mă copleşească. Absența lui Gabe 
nu mi se păruse niciodată atât de uriaşă, atât de reală. Murise. Încă 
de când îl găsisem, îmi petrecusem fiecare secundă de trezie 
încercând să înțeleg asta, încercând să o cred, însă acum, aici, 
înconjurată de bunurile noastre comune, conştiinţa a ceea ce se 
întâmplase m-a năpădit ca un val mult prea mare pentru a mă 
putea lupta cu el. M-am trezit scurgându-mă în genunchi, cu 
mâinile încă încleştate de balustradă, iar din gura mea încerca să se 
strecoare, ca un geamăt, numele lui. Gabe. 


Îl doream atât de mult! Aş fi dat orice — orice — să-l aud cum 
bagă cheia în uşă și mă strigă apoi de la intrarea în hol: Iubito, m- 
am întors! 

Am închis ochii. Iubito, o să reuşeşti. 

Ba nu. Nu aveam cum să reuşesc. Nu puteam. 

Numai că trebuia. Pentru că nimeni altcineva nu ar fi putut să o 
facă. 

M-am ridicat cu greu, am inspirat adânc şi m-am urnit către 
capătul holului, unde era camera folosită pe post de birou pentru 
mine sau cameră de oaspeţi. Trebuia să mă concentrez pe ceea ce 
aveam de făcut şi să plec repede. 

Înăuntru îmi era mai uşor să ignor prezența poliției. Era clar că 
periaseră superficial camera — lipsea laptopul meu, la fel şi câteva 
dintre dosarele noastre, dar în rest totul părea cam neatins. M-am 
rugat în gând în timp ce mă îndreptam spre dulapul încastrat din 
colțul camerei. Dacă ceea ce căutam dispăruse, atunci toată această 
călătorie fusese degeaba şi nu făcusem decât să pierd o oră din 
prețiosul meu timp. 

Ştiam exact unde ar fi trebuit să fie: jos, pe jumătate ascuns de 
un morman de valize, o cutie cu decoraţiuni de Crăciun şi un 
suport pliant de rufe. Toate astea încă erau acolo când am deschis 
uşa şi am scos articol cu articol, stivuindu-le în spatele uşii, și am 
oftat uşurată. Iată-l! Dragul meu rucsac de 40 de litri, absolut 
comun, jumătate dintr-o pereche. Bagajul meu de urgență. 

Gabe avea unul de nişte ani, încă de când începuse să lucreze 
în domeniul securității online. Nu era neobişnuit să primească 
vreun apel panicat de la un client, genul „avem o situație urgentă“ 
şi să sară în maşină ca să se ducă acolo, să petreacă un număr 
nespecificat de zile şi nopți scormonind prin logurile serverelor. 
Rucsacul lui era plin de echipamente IT, scule de diagnosticare, tot 
felul de cabluri de rezervă — plus o pereche de chiloți de schimb şi 
un pachet vidat cu cafeaua lui preferată. 

Pentru testele de penetrare nu prea existau apeluri de urgenţă, 
aşa că, până să-l cunosc pe Gabe, nu-mi trecuse prin minte să am 
un astfel de rucsac. Dar atât mă bătuse la cap cu „nu se ştie 
niciodată“, încât iată că acum îi eram mai recunoscătoare decât 
puteam exprima în cuvinte. 

I-am desfăcut capacul şi m-am uitat fugitiv înăuntru, să verific 
dacă toate lucrurile erau la locul lor: păreau neatinse. Am presupus 
că poliția îşi concentrase eforturile doar pe locul propriu-zis al 
crimei şi verificase restul casei superficial şi doar pentru lucrurile 
evidente. La urma urmei, le rămânea tot timpul din lume să caute 
arme sau droguri odată ce terminau cu camera de jos. 

Am făcut un inventar rapid al lucrurilor despre care ştiam că 


trebuiau să fie înăuntru — un laptop de rezervă cu încărcător, un 
încărcător de mobil şi vreo două schimburi de haine, genul ăla de 
chestii negre şi confortabile pe care le port la muncă. Mai aveam şi 
o grămadă de scule şi echipamente pe care poliția cu siguranță le-ar 
fi confiscat dacă le-ar fi găsit, adică şperacle, diverse pene, un teanc 
de legitimaţii şi badge-uri false de la companii precum Intel, 
Hewlett-Packard sau unele de curățenie pentru birouri, şi un device 
pentru clonat carduri de securitate. Erau şi câteva mărunțișuri 
practice, necesare în zilele lungi sau nopțile târzii de muncă pe care 
le presupuneau deseori misiunile mele — snackuri, batoane 
energizante, analgezice, apă şi o trusă de toaletă cu articolele de 
bază pentru reîmprospătare rapidă. 

Mai era şi un card bancar, dar care probabil acum mi-ar fi fost 
inutil, iar cândva se mai aflaseră acolo şi o sută de lire. Din păcate, 
ori eu, ori Gabe om fi intrat în banii ăia la vreo nevoie, pentru taxi, 
pentru că acum nu se mai vedea nicio bancnotă. 

Nu puteam face mare lucru, în afară de a mă înjura singură — 
sau, în fine, de a o înjura pe acea Jack din trecut. Singura întrebare 
era dacă mai trebuia să adaug ceva în bagaj şi, dacă da, ce anume. 
Nu voiam să fie nici prea greu, nici prea umflat; acum rucsacul era 
suficient de mic cât să pară unul obişnuit, de navetist, astfel încât 
să pot trece neobservată prin metrou sau vreun birou. Dacă i-aş 
ataşa un cort, m-ar face să ies în evidenţă şi ar fi şi mai obositor de 
cărat. Insă înăuntru ar mai fi fost suficient loc pentru lucruri 
esențiale. Aveam deja o pereche de ochelari falşi, precum şi o 
orteză şi o eşarfă pentru braț, care mă scoseseră din câteva situații 
încurcate în trecut. Este uimitor cât de săritori devin oamenii când 
văd o femeie cu brațul legat, cum îi deschid orice uşi, inclusiv de 
securitate, cum tastează în locul ei PIN-uri pe panouri de securitate 
— genul ăsta de lucruri. Dar probabil că aveam nevoie de nişte 
haine mai călduroase. Bagajul acela fusese gândit pentru a trece 
neobservată în vreun birou, nu pentru o fugă. 

În capătul scării se afla coşul cu rufe curate, pe care nu 
apucasem să le pun la locul lor. Am luat o pereche de şosete, nişte 
bluze mai groase şi mai multe perechi de chiloți, precum şi un 
hanorac moale pe care l-aş fi putut folosi şi drept pernă sau, la o 
nevoie, drept burtă falsă, de gravidă. 

Ce-mi mai trebuia? Paşaportul? Nu cred, ar fi fost inutil. N-aş fi 
apucat să ajung la vreun port fără ca numele meu să fie deja pe o 
listă. În plus, trebuia să rămân aici. Nu-mi doream decât să aflu ce i 
se întâmplase cu adevărat lui Gabe, or asta nu puteam face din 
Insulele Cayman, chiar dacă aş fi putut ajunge până acolo. 

Tocmai mă pregăteam să închid rucsacul şi să plec, când mi-a 
venit o idee: cheia privată a lui Gabe, codul de acces la portofelul 


lui cu bitcoini. Îmi spusese cândva unde se afla, dar nu-mi 
aminteam acum. Ştiam că era şi notat undeva, pe spatele unei cărți, 
doar că nici asta nu-mi aminteam: care carte. Rahat. Rahat. Oare de 
ce nu făcusem un efort mai serios să rețin lucrurile astea? Îmi 
amintesc doar că o spusese pe un ton haios atunci. Ca pe o glumă. 
Oare unde ai putea ascunde o cheie? 

Cele mai multe dintre cărțile noastre erau jos, în living, iar eu 
nu puteam să intru acolo, nu încă. Îmi spuneam că era din cauza 
polițistului de pază afară, ar fi putut vedea mişcare pe după 
perdelele subțiri, dar nu acesta era adevărul sau, cel puțin, nu tot. 
Adevărul era că nu mă simțeam pregătită să mă întorc în locul în 
care murise Gabe. 

În dormitorul nostru era o mică bibliotecă şi m-am hotărât să 
încerc acolo mai întâi. Dacă nu găseam nimic, aveam să mă 
gândesc apoi dacă să risc să intru în living. 

Mi-a fost ceva mai greu să intru în dormitorul nostru decât în 
camera de oaspeți. Totul arăta atât de normal. Hainele mele 
împrăștiate neglijent pe sofaua mică şi veche de la picioarele 
patului. Blugii lui Gabe, împăturiți grijuliu deasupra caloriferului. 
Cartea lui, rămasă deschisă pe noptieră, cu fața în jos, lângă un 
pumn de mărunțiş. Până şi pilota rămăsese deranjată fix în poziția 
în care o lăsasem în dimineața dinaintea testului de la Arden 
Alliance. Cât trecuse de atunci? Am încercat să număr: o zi... 
două... Trebuie să fi fost cu trei nopți înainte când dormisem 
pentru ultima dată în patul meu, cu corpul lui Gabe lipit de al 
meu. Mi se părea că fusese într-o altă viață, parcă o altă persoană 
dormise acolo cu el, una care nu era răvăşită de durere, cu amintiri 
ce mi se înfigeau în inimă, ca un pumnal, în fiecare minut. Dacă. 
Dacă am fi rămas aici, cu trupurile înlănțuite. Dacă i-aş fi spus că 
nu mă simțeam bine. Dacă aş fi ştiut. Dar nu am făcut-o. Nu aş fi 
avut cum. Dacă totuşi aş fi rămas acasă, ghemuită pe canapea şi 
uitându-mă la televizor în loc să mă strecor în sala serverelor de la 
Arden Alliance, poate că nimic din toate astea nu s-ar fi întâmplat. 
Sau am fi fost morți amândoi. Şi poate că n-ar fi fost chiar atât de 
rău. 

Ştiam că trebuia să iau ce trebuie şi să ies repede, dar nu m-am 
putut împiedica să mă duc către partea de pat a lui Gabe şi să mă 
cuibăresc în spațiul rămas gol în urma trupului său. Mi-am afundat 
fața în perna lui şi i-am simţit mirosul. Mirosea a Gabe. 

Fram cât pe ce să izbucnesc în plâns şi mi-era clar că ar fi fost 
foarte periculos să fac asta. Dacă mă pierdeam iar, poliția avea să 
mă găsească peste câteva ore cu perna lui Gabe la piept şi plânsă 
până la leşin. Dar, Dumnezeule, chiar nu voiam să plec! Măcar 
câteva minute să mai stau aşa, ghemuită şi cu ochii închişi, să mă 


prefac că totul era în regulă, că Gabe coborâse doar puțin să facă 
cafea şi că urma să se întoarcă dintr-o clipă în alta cu ceştile, 
încercând să le țină în echilibru în timp ce deschidea uşa 
dormitorului cu cotul... 

Am simțit că îmi vine să urlu, un urlet animalic de jale pe care 
m-am forțat să îl trimit înapoi în rărunchi. Apoi m-am forțat şi să 
mă ridic în capul oaselor, să îmi cobor picioarele din pat şi să trag 
adânc aer în piept. 

O să reuşeşti. 

Ba nu, m-am gândit eu, disperată. Nu există nici cea mai mică 
şansă să fac asta. Şi chiar dacă aş putea, nu vreau să o fac — nu 
vreau nimic din toată povara asta deodată lăsată pe umerii mei. 

Dar nu aveam de ales. Şi ştiam că, dacă aş fi fost eu acolo, 
zăcând cu gâtul tăiat şi tot sângele revărsat pe podea, Gabe n-ar fi 
rămas în niciun caz ghemuit în adâncitura lăsată de mine în pat, 
dându-se bătut. În niciun caz. El n-ar fi risipit nicio clipă până nu l- 
ar fi găsit pe cel responsabil pentru asta şi nu l-ar fi nimicit. 

Gabe nu ar fi renunțat niciodată. Deci nici eu nu puteam să o 
fac. 

M-am ridicat în picioare. 

Mica lui bibliotecă era lângă pat şi pe unul dintre rafturi încă se 
afla paharul cu apă din urmă cu trei nopți. Pe margine încă purta 
urma buzelor lui, dar m-am ţinut tare, l-am împins laoparte şi am 
început să caut printre cărți, cu capul aplecat ca să pot citi titlurile 
de pe cotoare. Conjuraţia imbecililor, nu. Ultima teoremă a lui Fermat, 
nu. Grădina de ciment, nu. Empire of Pain. The Music of the Primes. 
Nu, nu şi nu. 

Am scanat toate titlurile, cu frustrare crescândă, uitându-mă la 
amestecul acela familiar, tipic pentru Gabe, de literary fiction şi 
nonficțiune ştiinţifică. Gusturile noastre nu se prea potriveau. Eu 
înclinam către Neil Gaiman, Ursula K. Le Guin, Robin Hobb — 
fantasy şi SF-uri de bază, ca pentru o tocilară ce sunt. Ceea ce îmi 
îngreuna sarcina de a-mi aminti titlul menţionat de Gabe. Însă 
băgam mâna-n foc că nu era niciunul dintre cele de aici. 

Şi apoi am văzut-o. Nu stătea în picioare pe raft, ci culcată, în 
spațiul dintre rândul de cărți şi raftul de deasupra. O carte veche şi 
tare uzată, cu o copertă ieftină din anii 1960, zgâriată şi ruptă pe 
alocuri. 

Cheia de sticlă, de Dashiell Hammett. 

Am auzit în amintire vocea gravă şi jucăuşă a lui Gabe: O cheie 
cu cheie, te-ai prins? 

Am scos cu grijă cartea de pe raft — hârtia veche şi lipiciul 
cotorului păreau gata să se sfărâme în orice moment — şi am 
deschis-o. 


Înăuntrul copertei erau trei coduri lungi, scrise atent cu 
creionul, fiecare cu peste 20 de caractere, cifre şi litere amestecate. 

Unul dintre aceste şiruri de semne — şi nu aveam nicio idee 
care anume — reprezenta o sumă de peste 20 000 de lire, deşi 
existaseră fluctuații mari şi era imposibil să ştiu exact cât mai era 
acolo acum. Singura cale de acces la ea erau numerele acestea. 

Nu aveam timp să scriu toate şirurile şi cu siguranță nu aveam 
cum să le memorez, aşa că am luat cartea cu totul şi am aşezat-o 
deasupra în rucsac. Şi chiar în acest moment, de afară s-a auzit un 
zgomot care mi-a făcut pulsul să crească. 

Era un zgomot bine cunoscut, unul pe care, de altfel, îl făcusem 
eu însămi cu câteva nopți în urmă: cineva lovise cu piciorul în 
sticlele de lapte de la uşă. 

— Draci! s-a auzit dinspre grădina din față. Scuze, tocmai m-am 
împiedicat de nişte sticle de lapte. 

Au urmat câteva pârâituri de stație radio şi nişte cuvinte 
întrerupte şi când m-am dus la geam să mă uit discret din spatele 
perdelelor dormitorului, am văzut un polițist în fața uşii de la 
intrare, cu un telefon mobil în mână. 

Deşi nu crezusem că era posibil ca inima să îmi bată şi mai 
repede de atât, acum a făcut-o. 

— Mda, a mai spus polițistul. Mda, am înțeles. Intru acum, dar 
sunt aproape sigur că nu e aici. Nu am văzut pe nimeni, doar pe 
poştaş. Aşteaptă puțin. Cheia face figuri. 

Rahat. Rahat. 

Mi-am aruncat rucsacul pe umăr şi am luat-o la fugă pe coridor 
cât de silențios puteam, însă nu ajunsesem decât pe la jumătatea 
drumului către scară, când am auzit a doua cheie răsucindu-se în 
uşă. Am încremenit pentru o clipă, uitându-mă cu jind înspre uşa 
băii — însă era în raza vizuală a uşii de la intrare, iar aceasta avea să 
fie deschisă în orice clipă. Aşa că m-am întors în dormitorul nostru, 
închizând uşa în urma mea. 

Am rămas cu urechea lipită de uşă şi cu ochii închişi, încercând 
să aud cât mai bine ceea ce se petrecea la parter. Un bufnet metalic 
la deschiderea uşii, când zăvorul s-a lovit de perete (zugrăveala 
mea!), apoi paşii apăsați ai polițistului intrând în casă. 

Mi-am ținut respiraţia şi am continuat să ascult, întrebându-mă 
ce să fac acum. 

— Am intrat, s-a auzit vag vocea poliţistului de la parter. Nu 
văd nimic nelalocul lui, dar lasă-mă să fac o verificare completă. 

Un pârâit de răspuns radio, apoi paşii polițistului în hol şi 
scârțâitul bucății aceleia de parchet mai vechi, când a intrat în 
living. 

Slavă Domnului pentru bătrânele case victoriene, mi-am zis în 


gând şi am apăsat cu mare grijă clanța dormitorului. Am pus un 
picior afară, dar imediat l-am tras înapoi, când am auzit din nou 
pârâitul radioului şi paşii polițistului pe hol. 

— Jos nu e nimic. Arunc şi sus o privire. 

Rahat. Chiar că eram blocată. Nici nu se punea problema să ies 
acum, cu polițistul pe scări, şi nici nu-mi închipuiam că nu avea să 
verifice şi dormitorul. Oare se va uita şi în şifonier? Sau sub pat? 

Am rămas o clipă locului, indecisă, dar mi-am revenit la auzul 
scârțâitului unei trepte de jos. Ceea ce îmi spusesem în timpul 
misiunii de la Arden Alliance era valabil şi acum, ca atunci: în 
munca mea, simplul fapt că nu faci nimic poate fi un risc în sine. 
Uneori, trebuie să acționezi pur şi simplu din instinct. 

Am fugit în cealaltă parte a dormitorului, cu grijă să nu calc pe 
bucata de parchet desprinsă de lângă fereastră, am deschis uşa 
şifonierului şi m-am strecurat înăuntru, trăgând-o după mine. 

Fix la timp. 

Hainele încă se bălăngăneau pe umeraşe când am auzit uşa 
dormitorului deschizându-se şi sunetul ghetelor polițistului pe 
covor. Inima îmi bubuia în urechi şi am strâns tare rucsacul la 
piept, de parcă încercam să-i înăbuş zgomotul. Prin crăpătura uşii 
dulapului, puteam să-i văd silueta, întunecată în contre-jourul 
ferestrei, şi l-am urmărit cu răsuflarea tăiată cum s-a aplecat să se 
uite sub pat, apoi s-a ridicat. Îi auzeam respirația grea chiar şi 
printr-o uşă. Suna de parcă era răcit sau poate astmatic. Oare ai 
voie să fii polițist dacă suferi de astm? Dacă nu era prea în formă, 
atunci poate că aş fi reuşit să fug. Dar speram să nu fie nevoie de 
asta. 

Am închis ochii, încercând să nu fac nici cel mai mic zgomot, 
deşi şifonierul era dureros de înghesuit, iar capa de blană artificială 
cumpărată pentru nunta lui Hel mă gâdila pe la nas. Te rog, te rog, l- 
am implorat telepatic, te rog să pleci naibii de-aici... 

Şi chiar atunci, de parcă eu l-aş fi convins s-o facă, l-am văzut 
întorcându-se şi îndreptându-se către uşă. 

Am respirat uşurată. 

Apoi am strănutat. 

Pentru o clipă, aproape că am crezut că aveam să scap, că 
polițistul avea să creadă că fusese un zgomot de-afară. 

Dar el s-a răsucit pe călcâie şi atunci am ştiut că eram 
terminată. Singurul lucru care mă mai putea ajuta acum era 
elementul-surpriză. 

Cu un urlet sălbatic, am trântit cu putere uşile şifonierului şi 
am sărit afară, făcându-l să se dea un pas în spate, şocat. Şi-a 
revenit repede şi a vrut să mă prindă, ocolind capătul patului, dar 
eu m-am ferit la dreapta, nu la stânga, cum părea să se fi aşteptat el, 


apoi am sărit pe saltea şi am folosit-o drept catapultă pentru a 
ajunge mai aproape de uşa dormitorului. 

— Stai! l-am auzit strigând în urma mea. Stai pe loc! Poliţia! 

Dar n-am făcut-o. Nu eram chiar atât de proastă. Am ieşit pe 
culoar şi m-am mai oprit, pentru o frântură de secundă de 
nehotărâre, în capătul scărilor: jos şi în stradă sau afară pe acelaşi 
drum pe care intrasem? 

Ambele trasee presupuneau riscuri. În fața casei se afla maşina 
poliției şi o foarte reală şansă ca în ea să se mai afle un polițist, 
alertat de zarva din casă. 

Însă, dacă mă întorceam pe unde venisem şi cineva blocase 
aleea, m-aş fi trezit într-o capcană. 

Nu aveam timp să cântăresc prea mult opțiunile. După o foarte 
mică pauză, m-am năpustit în baie, am împins în sus geamul 
culisant şi m-am aruncat pe acoperişul înghețat, rostogolindu-mă 
pe suprafața pietruită, în pocnetele gheții din băltoace. 

Nu aveam timp pentru coborârea atentă şi controlată pe care o 
plănuisem. M-am aruncat pe cealaltă parte a acoperişului, înspre 
grădina vecinului, gândindu-mă că gardul lui va constitui un 
obstacol în plus pentru poliţişti, dacă aceştia aveau să iasă pe uşa 
din spate. 

— Stai! Te somez... am auzit din nou în urma mea, împreună 
cu respirația aceea greoaie. 

Am aterizat cu o bufnitură, unda de şoc radiindu-mi până în 
genunchi, am zărit fața şocată a bătrânului nostru vecin prin 
geamul de la bucătărie, m-am îndreptat de spate cu un mic efort 
dureros, apoi am fugit pe poartă spre aleea din spate. Trebuia să ies 
de acolo înainte ca polițistul să apuce să cheme ajutoare şi să 
transforme aleea într-o fundătură-capcană. 

Poarta era închisă cu lacătul şi nu era timp pentru şperacle, 
chiar şi presupunând că mecanismul antic şi ruginit încă 
funcţiona. Mi-am aruncat rucsacul dincolo de zid şi, după ce mi- 
am luat puțin avânt, m-am cocoțat şi eu pe acesta. Mi-am înfipt 
degetele în mortarul fărâmicios de pe creasta lui, încercând să ignor 
protestul scrâşnit al unghiilor mele, am căutat cu piciorul până am 
găsit o cărămidă ieşită în afară, apoi m-am împins şi am reuşit să 
ajung deasupra, pe burtă. 

La aterizare am simţit imediat un junghi într-o parte, chiar sub 
coaste. Vreun ciob? O ramură mai noduroasă de clematită? N- 
aveam timp să mă opresc să verific. De aici, de sus, îl vedeam pe 
polițist chinuindu-se să iasă şi el pe fereastra de la baie, cu stația 
radio între dinţi; se auzeau până la mine respirația lui şuierătoare şi 
pârâiturile codurilor de răspuns. 

Ignorând sunetul de haine sfâşiate, mi-am lăsat picioarele în 


jos, pe rând, de cealaltă parte a zidului, apoi am aterizat în patru 
labe pe aleea din spate. 

Am înşfăcat rucsacul şi am alergat cocoşată, la adăpostul 
zidului grădinii. În direcția greşită. Adică nu spre capătul deschis al 
aleii, ci în sensul celălalt, cel în care aleea se înfunda. În cele din 
urmă, când sunetul stației radio a polițistului s-a pierdut în 
depărtare, am ajuns la o poartă promițătoare, pe cealaltă parte a 
aleii, cu un lacăt curat şi strălucitor. Grădinile acelea erau ale 
caselor de pe Lancaster Lane — o terasă care dădea înspre Salisbury 
Lane şi cu care împărțeam aleea din spate. Dacă reuşeam să ajung 
la vreuna dintre casele alea... 

Mi-am scos şperaclele şi, cu degetele tremurânde, m-am pus pe 
treabă cât de repede puteam, rugându-mă să pot deschide lacătul 
înainte ca polițistul Şuierici să sară şi el gardul grădinii. Spre 
norocul meu, nu era vreun lacăt complicat, ci unul simplu, de la 
magazin, și mi-a luat doar câteva clipe să-l deschid. Imediat cum 
am auzit clicul sperat, m-am strecurat în grădinița îngrijită de 
dincolo de poartă. 

Ajunsă acolo, mi-am îndreptat spatele, mi-am netezit părut şi 
am încercat să-mi liniştesc tremuratul teribil. Partea aceasta urma 
să fie, într-un fel, cea mai grea. Nu aveam decât să sper că voi reuşi 
să trec de ea cu o atitudine de vecină voioasă. 

Mi-am pus cel mai încrezător zâmbet pe care îl posedam şi am 
bătut la uşă, apoi m-am dat puţin în spate şi am aşteptat. 

Pentru un timp care mi s-a părut foarte lung, nu a venit 
nimeni. M-am uitat peste umăr, simțind cum mă cuprinde 
anxietatea. Dar chiar când mă gândeam să încerc altă grădină — 
sau să-mi scot din nou şperaclele — am zărit o umbră în spatele 
geamului, am auzit sunetul unei chei în broască şi am văzut o față 
mirată de femeie iscodind-o pe a mea. 

— Ce dracu” cauţi în grădina mea? 

Pe un şold ținea un bebeluş. Am zâmbit încă şi mai larg, dar şi 
mult mai mâhnit. 

— Îmi pare rău, dar poarta era deschisă. 

Ceea ce era o minciună, bineînțeles, dar am sperat că avea să 
dea vina pe partenerul ei de viață. 

— Sunt vecina de la numărul... 

Am făcut o pauză infinitezimală, pentru că nu voiam să dau 
numărul de la propria casă, în caz că avea să o întrebe poliția. 

— ...45. Mă cheamă Ella. Am făcut o mare prostie: m-am 
încuiat pe dinafară. Am crezut că pot să ies pe poarta din capătul 
aleii, dar nu-mi amintesc codul. Poate îl ştiţi dumneavoastră? 

— N-am nicio idee. 

M-a măsurat din cap până-n picioare, probabil reevaluându-şi 


ostilitatea inițială. Am zâmbit către bebeluş şi el mi-a întors 
zâmbetul. Din depărtare s-au auzit o pufnitură şi o înjurătură vagă. 
Părea că polițistul trecuse şi el de zid. Trebuia ca femeia să se decidă 
odată, dar nu puteam să i-o cer eu: propunerea trebuia să vină de la 
ea. Şi deodată, slavă Domnului, am auzit-o: 

— Vreți să treceţi prin casă? 

— Dacă nu vă deranjează... Imi cer mii de scuze. 

Am urmat-o printr-o bucătărioară în dezordine, versiunea cu 
bebeluş a bucătăriei noastre, plină de încuietori de siguranță la 
uşile dulapurilor şi de litere magnetice pe frigider. 

— Mulţumesc, mi-ați salvat viața, am spus eu când am ajuns la 
uşa din față şi am auzit-o cu mare uşurare pe cea din spate 
închizându-se. M-am simțit tare fraieră când am văzut că nu se 
potriveşte cheia la uşa din spate. 

— Şi a noastră e la fel, a răspuns vecina, care se mai dezghețase 
puțin între timp. Se închide doar pe dinăuntru. Nicio problemă. La 
ce număr ziceați că staţi? 

— La 45. 

M-am rugat să nu-şi cunoască prea bine vecinii, dar eram destul 
de optimistă: nu doar că eram în Londra, dar ne şi aflam la o 
distanță suficient de mare pe stradă. 

— Mi-a părut bine de cunoştinţă, am adăugat eu. 

— Şi mie. 

Am ieşit pe uşa din față şi a trebuit să fac un efort să-mi ascund 
uşurarea la vederea străzii pustii, fără vreo maşină de poliție. 

— Mulţumesc încă o dată, am spus. Numai bine! 

— Numai bine! mi-a răspuns femeia şi a închis uşa în urma 
mea. 

Când am ieşit din Lancaster Lane în strada principală, mi-am 
băgat mâinile în buzunare, să le opresc din tremurat. Sentimentul 
de uşurare că scăpasem de polițistul Şuierici scăzuse, iar durerea din 
partea în care mă lovisem la aterizarea de pe gard crescuse. Nu 
aveam timp să mă opresc şi să verific. Cel mai important lucru 
acum era să mă îndepărtez cât mai mult de Salisbury Lane, unde 
probabil că se adunau deja maşinile de poliție. Apoi... Doamne! Ce 
trebuia să fac apoi? Aveam nevoie de bani. Şi de un plan. 

Hel. Trebuia să o contactez pe Hel şi să-i explic ce se 
întâmplase. Dar acasă la ea nu mă puteam duce — era primul loc în 
care m-ar fi căutat Miles şi Malik. Am încercat să îmi liniştesc 
creierul frenetic cât să-mi calculez măcar următorii paşi. Să o sun, 
oare? Probabil că încă nu puseseră sub urmărire şi telefonul lui Hel 


— nu ştiam eu prea multe în domeniul acesta, dar eram destul de 
sigură că pentru urmărirea telefoanelor ai nevoie de mandat, iar 
obținerea unui mandat durează. Deci capătul firului dinspre Hel era 
probabil destul de sigur acum. 

Dar cândva, cineva chiar avea să îi verifice lista apelurilor, deci 
tot aveau să afle. Avea vreo importanță? Am încercat să analizez cât 
se poate de profund. Telefonul acesta, plin de abțibilduri cu 
unicorni, pe care mi-l dăduse Hel de dimineață, nu putea avea viață 
prea lungă de acum înainte. Odată ce poliția ar fi descoperit cât de 
mulți oameni care aveau legătură cu mine şi cu Gabe fuseseră 
sunați de pe el — plus că SIM-ul lui trebuie să fi fost înregistrat pe 
contul lui Roland —, devenea ușor de urmărit, deci inutil de azi 
înainte. Ceea ce însemna, totuşi, şi că îl puteam folosi pentru o 
ultimă oară. 

L-am deschis şi am format numărul lui Hel. 

— Jack! 

Vocea ei era veselă şi amabilă, fără nicio picătură de îngrijorare 
mai mult decât cea pe care o avea deja dinainte, de când ştia că 
sora ei era interogată la poliție. 

— Ai terminat? Să vin să te iau? 

— Ascultă, am răspuns eu abrupt. Hel, am făcut o mare prostie. 
Nu! am adăugat repede când am auzit-o încercând să intervină, să 
pună întrebări. Nu am timp să explic acum, dar sunt într-un mare 
rahat. Ai avut dreptate, sunt suspectă în ochii poliției. 

— OK, a spus Hel, cu un tremur uşor în voce, pe care îmi 
dădeam seama că încerca să şi-l stăpânească. OK. Dar sper că... că 
nu te-au arestat. 

— Nu i-am lăsat să o facă. Am plecat de la interogatoriu. 

— Şi te-au lăsat? 

— Păi n-au prea... ştiut de asta. Însă acum ştiu. Şi mă aştept să 
fi fost deja emis un mandat de arestare pentru mine. 

S-a lăsat tăcerea la celălalt capăt al firului. Îi puteam auzi 
respirația lui Hel şi era clar că de-abia se abține să nu-şi piardă 
cumpătul şi să strige la mine Ce naiba ai făcut?, cum probabil 
simțea nevoia să facă. 

— Am nevoie de cash, am întrerupt eu acea gravă tăcere. Cât de 
mulți îmi poți da. Dar să nu te duci la bancă, scoate cât poți de la 
un ATM. 

În caz că era urmărită, o călătorie la bancă ar fi reprezentat un 
indiciu clar. 

— Şi... haine călduroase. Şi un sac de dormit. 

Rahat. De ce mai aveam nevoie? De fapt, cel mai mult aveam 
nevoie de un plan, dar în momentul acesta nu aveam niciunul, în 
afară de cel de a fugi din Londra înainte să fiu arestată. 


— Ah, şi încă ceva: decolorant. Pentru părul meu, adică. 
Trebuie să scap de roșul ăsta. 

— OK, a rostit scurt Hel. Când şi unde? 

— Nu ştiu, am răspuns eu, după care am încercat să meditez 
puțin. De cât timp crezi că ai nevoie să faci rost de toate? Probabil 
că n-ar trebui să amânăm prea tare. Cu cât îi lăsăm poliției mai 
mult timp să obțină mandate şi să te pună şi pe tine sub 
supraveghere, cu atât mai dificil ne va fi. 

— Este ora... 

După felul în care vocea i s-a auzit brusc mai îndepărtată, mi- 
am dat seama că luase telefonul de la ureche ca să se uite la ceas. 

— E trecut de 13:30. Să zicem o oră ca să strâng toate lucrurile, 
apoi încă o jumătate de oră să mă asigur că nu sunt urmărită. Ah, 
dar trebuie să le iau pe fete la ora 15. Futu-i. Nu-mi prea rămâne 
timp pentru asta. 

— La ce oră iese de la serviciu Rols? Sau poate că e mai uşor să 
ieşi după cină? 

Ideea de a căuta un loc unde să trec neobservată, dar 
tremurând, până după căderea întunericului nu era foarte 
ispititoare, dar nici nu prea aveam de ales. 

— Nu, stai aşa, a spus încet Hel. Fetele... cred că e o idee. 

— Ce anume? Să ne vedem la şcoală? Nu prea cred că... 

— Nu la şcoală, dar poate la mall. Cel de pe strada principală, 
cu cinematograful? Ne oprim deseori acolo pe drumul spre casă, ba 
ca să mergem la toaletă, ba ca să luăm vreo gustare, şi acolo există 
o groază de intrări şi de ieşiri. 

— Nu ştiu ce să zic, Hel. 

Încercam să-mi maschez îngrijorarea din glas, dar nu reuşeam. 

— Nu-mi place ideea de a le amesteca şi pe fete în treaba asta. 
Dacă se întâmplă ceva rău? Cum o să te poți asigura că nu eşti 
urmărită dacă trebuie să ai grijă de două puştoaice de patru ani? 

— Niciuna dintre noi nu are manual de instrucțiuni pentru 
situații de-astea, Jack. 

Vocea lui Hel a sunat puțin iritată, dar se simțea şi îngrijorarea 
în ea. 

— Şi pentru mine e prima dată. Dar mi se pare că cea mai 
sigură cale ar fi să mă ţin de rutina obişnuită, nu crezi? Dacă într- 
adevăr sunt şi eu pusă sub supraveghere, atunci poliția ar fi alertată 
de ceva ce nu fac de obicei. În timp ce să le iau de la şcoală pe fete, 
drumul spre casă, oprirea la toaletă... toate astea le fac în fiecare zi. 

— OK, am spus încet. Deci... cum facem? 

— Există o toaletă publică la parter, lângă Urban Outfitters. Are 
două intrări: una dinspre cinema şi una dinspre zona cu magazine. 

— OK, ne vedem acolo. La ce oră? 


— Să zicem pe la... 15:30? Poate întârziem câteva minute, dacă 
or fi fetele obosite, dar o să încerc să ajung la timp. 

— OK, am spus eu din nou, apoi am privit în josul străzii: Hel, 
o să arunc telefonul ăsta acum, te superi? 

— Probabil că fetele vor fi distruse să-şi piardă nivelul la Pretty 
Pawz, a spus Hel cu umor negru, dar vor supraviețui. Acum du-te! 
Şi ai grijă să nu te prindă. 

Aproape două ore mai târziu, am ajuns la mallul lui Hel, 
încălzită şi cu picioarele îngrozitor de dureroase. Mersesem pe jos 
din Lancaster Lane, în loc să iau un taxi sau autobuzul, deoarece 
eram conştientă că deja cheltuisem mare parte din cele 30 de lire 
de la Hel şi că, dacă nu reuşeam să ne întâlnim în după-amiaza 
asta, banii rămaşi ar fi putut fi toate resursele mele pentru viitorul 
apropiat. Aveam bitcoinii lui Gabe, dar eram destul de sigură că 
nicio casă de schimb serioasă nu mi-ar dat cash pe ei, sau cel puțin 
nu fără a le arăta un act de identitate. Autobuzul ar fi fost mai 
ieftin, dar cum autobuzele din Londra nu mai acceptă numerar, 
doar carduri contactless, nu am vrut să risc. N-aveam nicio idee 
dacă poliţiştii nu îmi monitorizau deja şi cardurile. 

Pe drum, m-am oprit la una dintre omniprezentele tarabe cu 
mărunțişuri pentru turişti gen tricouri cu I O London şi mi-am luat 
o şapcă de baseball neagră, simplă, cu logoul metroului în față. Cu 
gulerul tras în sus şi şapca trasă în jos, fața îmi era foarte bine 
ascunsă de camere şi de ochi iscoditori, dar tot mă simțeam dureros 
de conştientă de părul meu de culoarea unei cutii poştale. De ce, de 
ce, de ce alesesem o culoare atât de ridicolă? 

Şi deodată m-a lovit o amintire, extrem de clară şi de dureroasă, 
cu Gabe îngropându-şi fața în părul meu, cu buzele lipite de tâmpla 
mea, cu vocea lui adâncă în ureche: Este fix culoarea viței canadiene 
toamna, când îşi schimbă culoarea... Imi place enorm... 

Atunci râsesem. OK, Wordsworth. 

Dar acum, amintirea cuvintelor lui şoptite mi-a strâns inima. 

Însă nu puteam să mă gândesc la el în aceste momente, nu 
puteam risca să mă pierd aici, în plină stradă, în fața atâtor turişti şi 
oameni ieşiţi la cumpărături. Trebuia să merg înainte şi să încerc să- 
mi dau seama ce trebuie făcut ca să scap din încurcătura asta 
blestemată în care mă băgasem. 

Şi am avut suficient timp să mă gândesc la asta pe lungul drum 
din Lancaster Lane până la mall şi să mă întreb dacă nu cumva 
făcusem ceva inimaginabil de stupid, ceva absolut de neiertat, când 
fugisem din secția de poliție. Nu-mi făceam nicio iluzie că nu m-aş 


fi transformat, într-o fracțiune de secundă, dintr-un martor-cheie al 
unei anchete polițienești în suspectul numărul unu, o evadată cu o 
țintă mare şi roşie pictată pe spate. Pentru că era evident că o 
persoană nevinovată nu ar fi fugit. Aceasta era probabil logica 
poliţiştilor şi nu le puteam reproşa nimic. Exista o singură 
problemă: eu nu eram vinovată. 

Aş fi putut rămâne acolo. Le-aş fi putut arăta poliţiştilor acel e- 
mail şi le-aş fi putut spune „Uitaţi, eu nu am făcut nimic din toate 
astea, ceva e în neregulă, cineva încearcă să-mi pună mie în cârcă 
uciderea lui Gabe“. Cu siguranţă ar fi putut urmări e-mailul acela 
până înapoi la expeditor. Cineva completase acel formular, îl 
trimisese, procesase plata. Iar acel cineva trebuia să fie aceeaşi 
persoană cu cea care îl ucisese pe Gabe, nu-i aşa? 

De ce o făcusem? De ce îmi asumasem un asemenea risc 
nebun? 

Cunoşteam răspunsul. Cu Gabe mort, nu-mi prea mai păsa ce 
se întâmplă cu mine, dar gândul de a fi închisă într-o celulă fără a 
avea voie mai mult de un telefon, în timp ce poliția ar fi urmărit 
pistă falsă după pistă falsă, în speranța de a găsi ceva ca să mă 
poată condamna — ei bine, gândul acesta era de neîndurat. Nu 
pentru ce ar fi însemnat pentru mine, dar şi pentru că fiecare 
moment risipit cu urmărirea mea avea să fie folosit de adevăratul 
criminal ca să poată dispărea în ceaţă, iar eu nu aş fi putut face 
nimic pentru a-l împiedica. 

Dacă poliția nu era în stare să-l găsească pe ucigaşul lui Gabe, 
eu eram. Iar dacă, pentru asta, trebuia să umblu cu o ţintă pe spate, 
fie. 

Până şi mie mi se păruse doar un impuls de moment faptul că 
fugisem. Însă îmi petrecusem prea mulți ani acumulând cunoștințe 
— aceleaşi care mă făcuseră să iau decizia de a deschide uşa 
securizată de la Arden Alliance în loc să aştept ca Gabe să rezolve 
problema în locul meu. Şi ştiam, în adâncul inimii mele, că era o 
situație de genul acela în care simplul fapt că nu faci nimic poate fi 
un risc în sine. Da, această hotărâre avea o miză de un milion de 
ori mai mare decât Arden Alliance. Şi, da, aş fi putut aştepta. Ba 
chiar cred că Hel ar fi spus că ar fi trebuit să aştept. I-aş fi putut arăta 
e-mailul lui Malik şi aş fi putut aştepta să văd ce făcea cu el. 

Dar aşteptarea ar fi fost un risc. Şi încă unul foarte mare, 
tocmai pentru că miza era de un milion de ori mai mare decât un 
test oarecare de penetrare. Existau două întrebări uriaşe care 
începeau cu dacă, ambele depinzând de decizia mea de a rămâne 
sau nu la poliție și de ambele depinzând libertatea mea. 

Prima era: dacă persoana care falsificase asigurarea aceea nu 
făcuse nicio greşeală? Dacă folosise un browser securizat şi un VPN 


— ceva ce folosea şi Gabe suficient de des cât să nu dea de bănuit 
— şi reuşise să falsifice şi plata, ca venind dinspre contul lui Gabe? 
Poate chiar fuseseră atenți la toate detaliile şi nu le scăpase nimic. 
În cazul acesta, n-ar mai fi rămas decât cuvântul meu împotriva 
tuturor aparenţelor care mă serveau pe o tavă de argint poliţiştilor 
— iar Malik îmi arătase deja că nu dădea doi bani pe cuvântul meu. 
Poliția mă dezamăgise o dată; nu vedeam de ce nu ar face-o şi a 
doua oară. lar la gândul că aşa ceva s-ar putea întâmpla — la 
gândul cu mine închisă într-o celulă de unde să-mi fie imposibil să 
ies, în timp ce Jeff Leadbetter ar otrăvi-o pe Malik contra mea, 
spunându-i că eram o psihopată, iar ucigaşul lui Gabe şi-ar râde în 
barbă de toate astea — ei bine, la gândul acesta mi-a venit să 
vomit. Fusese acel dacă ce mă făcuse să fug din camera de 
interogatoriu, la doar o fracțiune de secundă de când îmi trecuse 
prin cap. 

A doua întrebare dacă... îmi trecuse prin cap pe drumul de 
întoarcere de pe Lancaster Lane. Şi, într-un fel, era chiar mai 
înfricoşătoare. lar această întrebare era: dacă persoana care plătise 
asigurarea era... Gabe? 

Nu aveam nicio dovadă că o făcuse. Nu discutaserăm niciodată 
despre asta. Însă trebuia să existe ceva, cineva, care să îi fi cauzat 
moartea lui Gabe. Nu aveam nici cea mai mică idee ce sau cine, dar 
acum, rememorând ultimele câteva săptămâni, am început să mă 
întreb dacă nu cumva Gabe se aşteptase oarecum la asta. 

Nu spun că ar fi ştiut că urma să moară — ar fi absurd. Gabe nu 
ar fi aşteptat niciodată să apară un asasin plătit şi să îi vină de hac. 
M-ar fi avertizat, ar fi sunat la poliție, ar fi făcut ceva ca să ne 
protejeze pe amândoi. Însă existaseră câteva lucruri care, 
retrospectiv, ridicau multe întrebări. O oarecare nervozitate, ca un 
fel de trac ce nu îl caracteriza deloc. De câteva ori încercasem să 
vorbesc cu el şi era absent, cu mintea atât de pierdută şi ochii fixați 
în calculator, încât a trebuit să îl bat efectiv pe umăr ca să-i atrag 
atenția. Clătinase din cap şi spusese: Scuze, iubito, multă muncă 
stresantă, dar nu mi se păruse normal. Gabe îşi iubea munca. 
Desigur, nu-i plăcea să se lupte cu impozitele şi nici să gestioneze 
bătaia de cap pe care o reprezintă facturările — cui îi plac? —, însă 
ridurile dintre sprâncene şi ambiguitatea deliberată erau noi. 

Cu cât mă gândeam mai mult, cu atât deveneam mai sigură că 
ceva chiar îl preocupase în ultima săptămână de viață. Ceva 
suficient de minor cât să nu mă alarmeze, dar existase ceva — ceva 
mai serios decât îmi dădusem eu seama şi poate chiar mai serios 
decât îşi dăduse seama Gabe. lar dacă avusese într-adevăr 
probleme, dacă se lovise de ceva care să-l facă suficient de paranoic 
încât să se gândească la faptul că ar trebui să mă protejeze, în caz că 


lui i se întâmpla ceva rău, atunci... da. În cazul acesta, chiar mi-l 
puteam închipui făcând aşa ceva. Şi făcând-o fără să îmi spună, 
probabil că şi lui i se părea complet ridicol, evident că era, n-avea 
rost să mă încarce şi pe mine cu paranoia lui, dar, oricum, nu se 
ştie niciodată, nu strica să se gândească la o plasă de siguranță 
pentru mine, în caz că era anihilat. 

lar dacă aceasta era realitatea, dacă Gabe chiar ar fi cumpărat 
acea asigurare, atunci nu puteam dovedi că nu am știut. Şi în loc să 
mă protejeze după moarte, s-ar putea ca Gabe să mă fi condamnat 
să putrezesc în închisoare pentru uciderea lui. 

La gândul acesta, mi-a venit să plâng. Gabe încercând să facă 
totul pentru binele meu, dar ajungând să fie cel care să mă atragă, 
fără voia lui, în capcana bunelor sale intenții. 

Nu te mai gândi la asta, mi-am spus eu continuând să merg 
înainte. Nu trebuia — nu puteam — să plâng. Nimic nu atrage mai 
mult atenția decât o femeie plângând pe stradă, chiar dacă îşi ține 
capul plecat şi acoperit cu o şapcă de baseball. Trebuia să trec 
neobservată. 

Tocmai ajunsesem foarte aproape de intrarea principală în 
mall, când am observat ceva şi m-am oprit. O cabină telefonică cu 
aparatul dinăuntru vandalizat, pe geamul căreia fusese lipit un 
avertisment laminat: Defect. 

M-am uitat în stânga şi-n dreapta, m-am strecurat în cabină şi, 
după repulsia provocată de mirosul de urină, am dezlipit cu grijă 
semnul de pe geam. Banda s-a mototolit puţin, dar anunţul era în 
continuare lizibil. Am băgat-o în buzunar şi am ieşit din cabină, 
cerându-mi scuze în gând următoarei persoane care ar încerca să 
dea un telefon. 

În centrul comercial era foarte cald, chiar înăbuşitor, 
comparativ cu frigul de februarie de afară, iar eu am început să 
transpir instantaneu cu jacheta şi şapca. Nu îmi puteam permite să 
scot niciuna dintre ele, aşa că mi-am şters transpirația de pe nas şi 
mi-am făcut drum prin mulțime, încercând să nu privesc prea fățiş 
în urma mea. 

Era aproape imposibil să mă fi urmărit cineva. Poliția nu avea 
cum să ştie unde eram sau că mă îndreptam către întâlnire. Poate 
Hel să fie deja urmărită, dar cum ea avea să ajungă aici de-abia 
peste... Am uitat că îmi aruncasem telefonul la un coş de gunoi 
aflat la vreo trei kilometri depărtare, undeva pe Salisbury Lane, şi 
am băgat mâna în buzunar după el. Noroc cu ceasul cel mare din 
holul mallului. Mai aveam 15 minute. Timp suficient. 


Chiar şi aşa, am luat-o intenționat prin aglomerația cea mai 
mare, am urcat cu liftul şi am trecut prin holul cinematografului, 
după care am intrat în Urban Outfitters şi am coborât pe scara 
interioară a magazinului. 

Am ieşit din magazin şi tocmai mă uitam după toaleta de care 
îmi vorbise Hel, când mi-am dat seama de ceva. Durerea din coaste, 
de la lovitura aceea de la aterizarea în tufişul de clematite, care se 
atenuase uşor în timp ce mergeam, se simțea acum diferit. 
Devenise... înțepătoare. Şi-mi provoca şi o senzaţie cam 
îngrijorătoare de gâdilat, care nu părea a fi doar de la transpirație. 

M-am oprit într-un colț mai retras, acoperit cu plante din 
plastic, şi mi-am băgat mâna pe sub jachetă. Când am scos-o, 
aveam vârfurile degetelor roşii. Şi nu doar că ar fi fost puţin 
murdare, erau pline de sânge. Reuşisem să mă tai destul de rău 
când aterizasem după săritura peste zid. 

Am înjurat discret, mi-am şters mâna de blugi, rugându-mă-n 
gând să nu se vadă sângele pe stofa închisă la culoare, şi am 
încercat să mă gândesc ce ar fi de făcut. Trebuia să opresc 
sângerarea înainte să-mi îmbibe hainele şi să devin mai evidentă 
decât eram deja. Era prea târziu să o sun pe Hel, probabil că era 
deja pe drum, cu fetele. Trebuia să caut eu ceva de prim ajutor. 
Vizavi era o farmacie mare, Boots, unde probabil puteam găsi tot ce 
aveam nevoie. Problema era că îmi dădusem aproape ultimul sfant 
pe şapca ce avea rolul să-mi acopere părul. 

Am rămas câteva clipe cu ochii la magazinul din fața mea, 
cântărind opţiunile. 

Am mai furat din magazine în trecut. Nu era ceva de care să fiu 
mândră, dar soră-mea şi cu mine reacționaserăm diferit la moartea 
părinților noştri. Ea îşi băgase capul între umeri şi se dusese la 
şcoala de jurnalism, unde avusese rezultate excepționale. Eu... nu. 
O luasem razna, mă purtam aiurea, renunțasem la şcoală. Iar 
undeva pe drumul acesta spre pierzanie, începusem să fur din 
magazine. Nu că aş fi avut nevoie — părinții noştri nu fuseseră 
bogaţi, însă avuseseră o asigurare de viață decentă, care ne putea 
furniza suficient cât să trăim Hel şi cu mine, dacă eram cumpătate. 
Însă furatul acela mă făcea să simt că eram... vie. Că dețineam 
controlul. Că eram prădătorul, nu prada. 

S-a dovedit că mă pricepeam. Chiar foarte bine. lar pentru 
cineva care se zbătea la şcoală şi nu reuşea să-şi treacă examenele 
era ceva stimulativ să descopere un domeniu în care performa. 
Chiar şi cum eram pe atunci, fără nicio pregătire, înțelesesem cum 
funcționează sistemele de securitate: cum să descopăr unghiurile 
moarte ale camerelor de supraveghere, cum să profit de 
schimburile de tură, cum să dezactivez diversele tipuri de etichete 


de securitate pe care le foloseau un magazin sau altul. Nu spusesem 
nimănui, nici lui Hel, nici prietenilor. Nu folosisem niciodată 
lucrurile furate. N-aş fi putut oricum să o fac fără ca Hel să mă 
întrebe de unde luasem banii pentru o geantă de designer sau cum 
de îmi permisesem să cumpăr acea pereche de blugi. De cele mai 
multe ori, mă întorceam a doua zi şi lăsam, discret, lucrurile furate 
în vreo cabină de probă, astfel încât angajaţii să le găsească acolo şi 
să le ducă înapoi în raion. Alteori, îmi donam prăzile către vreun 
magazin de caritate. 

Până la urmă, sigur că am fost prinsă. M-am întors la un 
anumit magazin de prea multe ori, iar acolo lucra un agent de 
securitate mai bine pregătit decât alții — şi mai bine pregătit decât 
mine. Acel paznic drăguţ care mi-a spus că-mi risipeam aiurea 
talentul, că existau slujbe cinstite pentru oameni ca mine, clienți 
care îşi doreau să afle cât de bine le funcționau sistemele de 
securitate şi care le erau punctele slabe. Ideea că aş fi putut fi plătită 
pentru asta... plătită să le vin de hac sistemelor de securitate şi să 
pătrund prin efracție în diverse clădiri... a fost de-a dreptul o 
revelație. A 

De atunci, nu am mai furat. li promisesem acelui paznic că, 
dacă mă lasă să plec, nu o s-o mai fac niciodată. Însă acum, în timp 
ce mă uitam la magazinul din fața mea, mi-am dat seama că eram 
pe punctul de a-mi încălca promisiunea. 

Pe pansamente nu erau lipite etichete de securitate. Ceea ce era 
important. Însă o cutie de zece costa aproape 10 lire, ceea ce 
însemna cu 9 lire mai mult decât posedam. Şi chiar dacă nu 
avusesem încă ocazia să mă uit la rana mea de sub haine, cantitatea 
de sânge de pe degete mă făcea să cred că un pachețel cu plasturi 
ieftini, de 50 de pence, n-ar fi făcut față. Am început să-mi fac 
calcule, uitându-mă la rafturile cu produse de prim ajutor. Purtam 
încă rucsacul în spate şi şapca pe cap — ceea ce nu era chiar ideal. 
Nu-mi puteam permite să-mi dau şapca jos, aş fi riscat să fiu 
recunoscută după părul meu roşu. Însă acum, cu un bagaj umflat 
în spate şi jacheta închisă până în gât, arătam ca un hoț de 
magazine — şi încă unul nepriceput, adică ce e mai rău. În zilele 
mele de glorie, aş fi putut fura jumătate din ce se găsea pe aici, 
după care să ies cu capul sus din magazin. Însă acum arătam 
dubios, iar dacă m-ar fi percheziționat cineva, cu rucsacul ăla plin 
de scule pentru spart case, nu aveam nicio şansă să scap basma 
curată. Ceea ce însemna că trebuia să fiu deosebit de atentă. Chiar 
atunci, paznicul care patrula de-a lungul raioanelor mi-a aruncat o 


privire, fără să spună nimic, aşa că m-am decis pe loc: un singur 
produs. Şi nu plec fără să plătesc. 

Am luat pansamentele şi m-am îndreptat cu ele în mână, foarte 
la vedere, către casele de marcat cu autoservire, fără să îmi modific 
cu nimic pasul în timp ce treceam pe lângă raftul cu bombonele şi 
gume de mestecat, de unde am luat în trecere un pachet ieftin, de 
Wrigley's Extra, şi l-am palmat imediat. 

La casă, am mutat pachetul de pansamente în mâna în care 
țineam guma, astfel încât, atunci când am trecut totul prin fața 
cititorului de coduri de bare, pe ecran să apară, cu un bip, articolul 
„Gumă de mestecat — 0,70 lire“. 

Am lăsat doar guma jos, pe cântarul de securitate, iar pachetul 
l-am păstrat deasupra, în mână, în timp ce cu mâna liberă am 
apăsat repede pe butonul de plată. Mă temeam să nu se uite cineva 
peste umărul meu, însă casele nu erau păzite de un agent de 
securitate, ci de o angajată care stătea în cealaltă parte a cozii şi îşi 
examina cu atenție unghiile, nici măcar nu se uita în direcția mea. 
Am introdus moneda în aparat, rugându-mă să nu fie scuipată 
înapoi, iar când pe ecran a apărut mesajul Plată acceptată am închis 
ochii, fără să încerc să-mi maschez uşurarea. 

Am luat bonul şi restul, apoi m-am îndreptat hotărâtă spre 
ieşire, cu capul sus şi cu spatele către camera de supraveghere. 
După ce am ieşit din magazin, am răsuflat adânc. Reuşisem. Pentru 
prima dată după aproape 10 ani, furasem ceva — şi scăpasem 
neprinsă. Era o senzaţie ciudată şi nu neapărat plăcută. 

La toaletă era pustiu. Toate cele cinci cabine de WC aveau uşile 
larg deschise, iar eu m-am grăbit să mă spăl pe mâini şi să scot 
semnul cu Defect de sub haină. Banda autoadezivă nu s-a lăsat uşor 
dezlipită, dar am reuşit într-un sfârşit să o lipesc — uşor strâmb — 
de uşa din mijloc, după care m-am strecurat în cabină. Am lăsat în 
jos capacul scaunului de toaletă, m-am aşezat pe el, apoi mi-am 
ridicat picioarele şi le-am încrucişat pe capac, astfel încât prezența 
mea să nu fie vizibilă din afară. 

Mi-am dat jos jacheta şi mi-am ridicat bluza, ca să verific ce 
naiba îmi făcusem în grădina vecinului. 

Primul gând a fost că era o groază de sânge acolo. Mai mult 
decât mă aşteptam şi destul cât să-mi simt stomacul agitându-se la 
amintirea lui Gabe. Se scursese pe abdomen şi se îmbibase în blugi, 
astfel încât burta şi coapsele mele erau atât de năclăite, încât era 
dificil să-mi dau seama ce pățisem. Tricoul era negru, slavă 
Domnului, însă când l-am atins am descoperit că era umed şi 


țeapăn. 

Am curățat tăietura cu salivă şi hârtie igienică: rana în sine nu 
arăta prea rău, dar nici prea bine. În timp ce mă uitam la 
înțepătura aceea zdrențuită din care se prelingea un sânge 
întunecat, mă gândeam că mi-ar fi prins bine să ştiu ceva mai 
multe despre primul ajutor. N-avea cum să fie o simplă zgârietură 
de la clematită. Trebuie să fi fost ceva ieşit din zidul acela — o 
țepuşă de metal sau poate un ciob de sticlă. Indiferent ce fusese, 
părea că mă aruncasem cu destulă forță în ea cât să treacă prin 
jachetă şi bluză, până sub ultima coastă din dreapta. 

Durea, dar nu pe cât de tare m-aş fi aşteptat — mai degrabă ca o 
pulsaţie. Iar eu eram mai degrabă furioasă pe propria prostie de a 
nu fi verificat zidul acela cu mâna înainte de a mă arunca pe el. 

Ceea ce aş fi vrut, însă — şi ce ar fi trebuit să fur —, era un 
antiseptic. Dar nu mă vedeam furând pentru a doua oară acum. În 
plus, nici nu voiam să mă gândesc la posibilitatea de a o rata pe 
Hel. M-am mulțumit să desfac un pansament din ambalajul de 
protecție, să îl apăs pe rană şi să scot o bluză curată din rucsac. 
Apoi am aşteptat. 

Următoarele câteva minute au trecut incredibil de încet. 
Nemaiavând nici măcar telefonul împrumutat, nu ştiam cât era 
ceasul, dar chiar şi aşa, numărând secundele în minte şi ascultând 
oamenii care intrau şi ieşeau, am fost sigură că trecuseră mai mult 
de zece minute. Mult mai mult. 

— Tot timpul se defectează astea! am auzit o fată care probabil 
că se uita la semnul meu. Ce tâmpenie! 

— Aruncă unii scutece în WC, a răspuns prietena ei. 

Probabil că se machiau în oglindă — vocea fetei sunase uşor 
distorsionată, ca atunci când faci botic să îți verifici rujul. 

— Ţevile nu sunt făcute pentru aşa ceva. 

— Ai terminat? Filmul a început la şi jumate. 

— Eh, relax, ăştia dau mereu o tonă de reclame. Şi e de-abia... 
De-abia e 15:40, a adăugat fata după o scurtă pauză. 

— Da, dar mie îmi plac trailerele. Şi vreau să-mi iau şi o cola. 

— Relax! a bombănit-o celalaltă fată, dar imediat s-a auzit şi 
clicul capacului de la ruj. Gata, am terminat. Mulțumită? Hai să 
mergem. 

Am auzit apoi, prin uşa deschisă, sunetul muzicii din holul 
cinematografului, ce s-a stins imediat cum uşa s-a închis la loc, şi 
mi-am înăbuşit un geamăt. 15:40. Ce se întâmplase? Hel își dăduse 
seama că era urmărită? Cât timp să mai aştept? Incă 10 minute, 
încă 20? 

Minutele au continuat să se scurgă şi tocmai mă gândeam să 
minimalizez pagubele şi să plec înainte ca vreo femeie de serviciu 


să vină şi să vadă ce e cu semnul acela Defect, când uşa toaletei s-a 
dat de perete şi am auzit o atât de familiară voce mică şi ascuțită: 

— Dar, mami, de ce nu avem voie să luăm câteva gogoşi de la 
Krispy Kreme? 

— Pentru că aşa am zis eu, i-a replicat Hel. 

Părea îngrijorată şi la capătul răbdării. 

— Şi pentru că sunt pline de zahăr. Şi pentru că deja ați primit 
o gustare după şcoală. Acum duceți-vă amândouă la WC! 

Am crăpat puțin uşa cabinei mele şi am rostit cu mare 
prudenţă: 

— Hel? 

Hel s-a răsucit pe călcâie şi fața ei a trecut într-o clipă printr-o 
largă gamă de emoţii, de la frică la şoc şi la o adâncă uşurare. 

— Jack! Oh, pentru numele lui Dumnezeu! 

M-a luat în brațe şi şi-a afundat fața în părul meu: 

— Am crezut că te-am ratat! Îmi pare rău că a durat aşa mult. 

— Oh, Doamne, Hel... Nu e cazul să îți ceri tu scuze. Eu sunt 
cea care ar trebui să o facă. Eşti bine? Adică, vreau să spun, a fost 
totul în regulă pe drum? 

Ai fost urmărită? voiam s-o întreb, dar nu puteam lângă copii. 
Nu avea niciun sens să fac situația să pară şi mai înspăimântătoare 
decât era. 

— Aşa şi aşa, a spus Hel, cu o mişcare rotativă din mână. Sunt 
aproape că sigură că era un tip în civil în fața casei, dar mi-a 
pierdut urma când am intrat în şcoală. Am plecat de acolo prin 
terenul de joacă, pentru orice eventualitate. E cam dificil pentru un 
bărbat singur să stea pe lângă un loc de joacă fără să-l ia nimeni la 
întrebări. Însă treaba asta ne-a întârziat puţin, pentru că n-am 
putut pleca de acolo fără zece minute în leagăne. Slavă Domnului 
că a avut nevoie Kitty la WC! 

— Mami, s-a auzit din cabina vecină, am făcut caca. Poți să mă 
ştergi la funduleț? 

Hel a oftat. 

— Da, bine, vin acum. Dar la şcoală te descurci singură, Kitty, 
nu înțeleg de ce ai nevoie de ajutorul meu acasă. Eşti fată mare 
acum! 

— Eu pot să mă şterg singură la funduleţ, s-a auzit Millie 
mândră de ea din cabina lipită. Am făcut caca în pauză. 

— Doamne sfinte! a mormăit Hel. 

— Ascultă, i-am spus eu, trebuie să plec de aici. Ai adus ce te- 
am rugat? 

— Da, găseşti totul aici, a spus Hel şi a scos o pungă de plastic 
de la Tesco din încăpătoarea geantă Cath Kidston pentru mămici, 
cea în care avea mereu tricouri de schimb pentru fete, gustări şi 


jurnale de lectură şcolare. 

— Regret că nu am putut aduce mai multe. M-am gândit că ar 
bate la ochi dacă m-aş căra cu o valiză la şcoală. Dar ţi-am adus 
haine, un sac de dormit, decolorant, un telefon cu cartelă 
preplătită de la Tesco şi 250 de lire. Îmi pare rău că nu ţi-am putut 
aduce mai mulți bani, dar mi-am atins limita zilnică a cardului. 

— Doamne, dar nu e cazul să te scuzi atât! 

M-am apucat să scotocesc prin pungă, simțind cum pulsează în 
mine uşurarea când am descoperit cât de multe reuşise Hel să 
înghesuie în ea. Sub sacul de dormit se aflau un hanorac bleumarin 
şi un fes tricotat, gri, aşa că mi-am înlocuit cu ele jacheta şi şapca 
de baseball. Mi-am împins toate şuvițele rebele de păr roşu sub 
marginile fesului, sperând să nu fie prea evident faptul că încerc să- 
mi ascund părul, apoi am pus restul lucrurilor la loc în pungă. 

Cu fața neacoperită, dar părul ascuns, mi se părea că arăt 
suficient de diferit de cea care intrase pe uşa dinspre magazine a 
toaletei, astfel încât să par o persoană diferită pentru camerele de 
supraveghere. 

— Ai plătit cash pentru telefon? am întrebat în timp ce îmi 
introduceam mâinile pe sub bretelele rucsacului, strâmbându-mă 
uşor de durerea resimțită. 

— Da, am plătit cash. Şi pentru cartelă. Am luat-o de la unul 
dintre magazinele alea dubioase de pe bulevard, ai 100 de lire 
credit preplătit. Ascultă, Jack..., a început ea şi m-a luat de mâini, 
observând în sfârşit sângele care încă îmi desena conturul 
unghiilor. Ia stai! Ăla e sânge, cumva? Eşti OK? 

— Nu-i nimic, pe bune. Doar o tăietură. În schimb, tu eşti o 
eroină de-a dreptul, Hel. 

— Mami, tot mai am caca la funduleț, s-a auzit dinspre cabina 
de toaletă, pe tonul acela copilăresc-autoritar pe care numai un 
copil de patru ani îl poate avea. O să terminați vreodată de vorbit? 

— Am zis că vin acum, a mârâit Hel. 

— Du-te, i-am spus eu, după care am luat-o în braţe. 

Am strâns-o cu mai multă ardoare acum, conştientă că puteam 
să ne mai vedem de-abia peste... În fine, nici că voiam să mă 
gândesc la asta. Adică la ceea ce s-ar fi putut întâmpla dacă nu 
reuşeam să rezolv lucrurile. 

— Ajut-o pe Kitty. Te iubesc, Hel. 

— Şi eu te iubesc, a spus şi Hel, cu vocea pierită. 

— Mami, o să număr până la trei, am mai apucat eu să aud 
când am deschis uşa, după care, dacă nu vii să mă ştergi la 
funduleţ, o să mă supăr foarte, foarte, foarte tare. Unu, doi... 

Am ieşit în furnicarul centrului comercial. 

Eram înconjurată de o sută de oameni — cumpărători, angajaţi, 


paznici. Şi totuşi, nu mă simțisem niciodată mai singură ca acum. 

Am ieşit pe o altă uşă decât cea pe care intrasem, apoi m-am 
oprit puțin în stradă, să mă gândesc ce să fac. 

Ce puteam să fac? Gravitatea situaţiei, enormitatea faptului că 
plecasem din secția de poliție, toate începeau să se simtă acum, iar 
dacă mă gândeam prea mult la asta riscam să mă simt strivită de 
povara revelaţiei. Eram o fugară. Fugeam de poliție. Mi se părea 
ceva aproape imposibil de crezut. 

Dintr-odată am realizat şi că eram extrem de obosită. Şi că 
aveam probabil doar puțin timp la dispoziție ca să plec din Londra. 
Poliţiştii încă mă căutau prin cartierul meu sau prin cel al lui Hel, 
sperând să le apar brusc pe radar, să contactez vreun prieten sau să 
rămân într-o zonă cunoscută. Mai devreme sau mai târziu aveau să- 
şi dea seama că mă îndepărtasem de acele locuri. Şi atunci raza 
cercetărilor se va extinde, la fel şi numărul forțelor de poliție 
implicate. 

Trebuia să ies din Londra şi să mă duc într-un loc... neaşteptat. 
Apoi puteam să mă liniştesc puţin şi să mă gândesc la ce aveam de 
făcut în continuare. 

Întrebarea era: unde să mă duc? Oraşele erau scumpe şi pline 
de poliție şi echipamente de supraveghere. Iar comunitățile mai 
izolate erau mici, un străin era imediat observat acolo, mai ales 
dacă era vorba de o femeie singură în toiul iernii. 

Deci îmi trebuia ceva la mijloc. 

Dar mai întâi trebuia să scap de părul ăsta. 

Fără el, eram doar o femeie oarecare, între 25 şi 35 de ani, de 
înălțime şi constituție mai degrabă modeste, îmbrăcată în haine 
banale, fără nimic ieşit din comun. Cu el, puteam fi recunoscută 
instant. Camerele de supraveghere m-ar fi „ochit“ într-o clipă şi nu 
puteam purta oriunde şepci sau glugă. 

M-am gândit mai întâi să caut o altă toaletă publică, însă 
decoloratul durează ceva, aşa că mi-am dat seama că ar fi mai bun 
un hotel ieftin. Sau mai bine un hostel. Acolo puteam trece 
neobservată printre tineri aflați în tranzit, cu rucsacuri în spate. 

Am scos din buzunar telefonul de unică folosință de la Hel, l- 
am deschis şi am căutat pe net: „hostel tranzit Londra“. Am găsit 
unul chiar după colț, şi accepta şi cash pe deasupra. Mi-am aruncat 
rucsacul pe un umăr şi am pornit într-acolo. 


kkk 


— Nu e voie cu muzică în dormitor după ora 22, m-a anunțat 
tânăra plictisită de la recepție, cu un puternic accent australian. În 
căşti e OK. Fără mâncare şi alcool, de asemenea. Foloseşti sala de 


mese pentru asta. Nu se fumează nicăieri înăuntru, nici ţigări, nici 
iarbă. O să declanşeze alarma de incendiu şi o să fii dată afară, aşa 
că nici să nu încerci, OK? 

— OK, am răspuns. Nu fumez. 

— Desigur, a dat fata din mână. Nu fumezi. Jos sau sus? 

— Pardon? 

— Patul de jos sau patul de sus. 

— Ah... Cred că... sus? 

Fata a dat din cap şi a trântit pe blatul recepției un card din 
plastic şi o cheie mică, de vestiar. 

— Cheia hostelului, a arătat ea cu degetul la card. Şi de la 
cameră. Eşti în dormitorul numărul 5. 

— Şi asta? am arătat eu cheița. 

— Cheia pentru compartimentul de bagaje, a răspuns fata, apoi 
s-a uitat la rucsacul meu: dar poate că nu o să ai nevoie de ea. O 
noapte, ai zis? 

— Da. 

— 24 de lire. 

M-am scotocit prin buzunare şi am scos două dintre bancnotele 
de la Hel. Fata a scuturat din cap şi mi-a întins un cititor de 
carduri, în care a lovit cu unghia: 

— Scuze, nu acceptăm cash. 

— Ce? Dar aşa scria pe site-ul vostru! 

Fata a ridicat din umeri. 

— Probabil că nu l-a actualizat nimeni. Card sau contactless. 

— Nu pot plăti cu cardul, am spus eu pe un ton egal. 

Încercam să-mi păstrez cumpătul, dar îmi venea să plâng. Mi se 
părea că trecuseră o sută de ani de când dormisem ultima dată, şi 
alți o sută de când nu mai fusesem fericită sau măcar capabilă să 
mă relaxez. Nimerisem în mijlocul unui coşmar cu ochii deschişi şi 
idioata asta nu voia să primească bani cash? 

— Contul meu este descoperit, nu am decât cash. 

— Card sau contactelss, a repetat fata. 

M-am holbat la ea. Nu ştiam ce să fac. 

— Îmi pare rău, a adăugat fata, deşi nu părea să creadă nici ea. 
E posibil să găseşti ceva în Maida Vale, unde să plăteşti cash. 

A întins mâna să-mi ceară cheile înapoi. 

Am rămas cu ochii fixați la ea şi cu gândul la drumul lung până 
în Maida Vale, la taxiul pe care nu mi-l puteam permite, la poliția 
care poate că deja o urmărea pe Hel întorcându-se acasă de la mall. 
Ce naiba puteam să fac? 

— Uite aici, am auzit eu o voce din spate. 

O voce gravă, de american. Apoi cineva s-a aplecat peste 
umărul meu şi şi-a atins telefonul de cititorul de carduri, care a scos 


un bip. Plată acceptată, a scris pe ecran. 

M-am întors şi m-am uitat în sus, nevenindu-mi să cred. Un tip 
înalt şi negru cu dreaduri îngrijite stătea în spatele meu cu mâinile 
în buzunare. Când privirile ni s-au întâlnit, a zâmbit şi a ridicat 
uşor din umeri. 

— Xăă... oh, Doamne... adică... Mulţumesc! 

Mă bâlbâiam pentru că habar nu aveam ce să spun. 

— Pe bune, mi-ai salvat viața. Mulţumesc. Oh, şi ține, te rog! 

I-am întins bancnotele, dar a refuzat: 

— Neee, e în regulă. 

— Dar nu pot să... 

Nu ştiam cum să formulez. Nu era cu mult mai tânăr ca mine. 
Dacă o făcuse sperând să ies cu el în oraş sau ... altceva, era exclus 
și devenise de-a dreptul hilar. Şi ar fi trebuit să-i spun asta. Dar dacă 
omul era, pur şi simplu, bunul samaritean? Cum să-i spun fără să 
par nesimtit de infatuată? 

— Rămân aici doar o noapte, m-am hotărât eu să-i spun până 
la urmă. Dacă nu îți plătesc acum... 

— E în regulă, a repetat el şi a zâmbit. 

Avea un zâmbet foarte bun. Am simțit că începea să se rupă 
ceva în mine. 

— Nu trebuie să mi-i dai înapoi. Am întâlnit mulți oameni care 
au fost drăguți cu mine pe drum, acum mă bucur că pot ajuta şi eu 
o domniţă la ananghie. 

Spre surprinderea mea, i-am zâmbit înapoi. Sunase tare 
simpatic fraza aceea de modă veche cu tărăgănatul lui accent 
american. 

— Dar dacă vrei să îmi mulțumeşti, Roşcato, dă şi tu mai 
departe când vezi pe cineva în nevoie, OK? 

— Aşa o să fac, am răspuns. 

Apoi mi-am muşcat buza. Aş fi vrut să îi spun cât de mult 
însemna pentru mine gestul lui, dar ieşea din discuţie să îi spun 
ceva fără să bat şi mai tare la ochi decât o făceam deja. 

— Serios acum, chiar îți mulțumesc. Cum... cum te cheamă? 


— Lucius. 
Mi-a întins mâna şi mi-a scuturat-o zdravăn pe a mea. Mâna lui 
era mare şi caldă, iar pentru o fracțiune de secundă — una 


dureroasă — atingerea degetelor noastre mi-a amintit de Gabe. 

— Lucius Doyle. Pe tine cum te cheamă? 

Întrebarea m-a prins nepregătită. 

— Pardon? 

— Cum te cheamă? Presupun că ştii cum te cheamă, nu? mi-a 
zâmbit el evident amuzat, aproape râzând. 

Futu-i. De ce nu mă gândisem înainte la asta? 


— K... Kate, am răspuns amintindu-mi în sfârşit numele 
inventat la secția de poliție. Kate... Hudson. 

Nu ştiu de unde mi-a venit numele ăsta de familie. Nu ştiam 
niciun Hudson, dar îmi păruse un nume potrivit cu ocazia, 
suficient de anonim şi uşor de uitat, fără să sune a pseudonim 
evident. 

— Ca pe actriță? 

Mi-am tras o palmă pe frunte în gând. Bineînțeles că aşa o 
chema pe actrița aia! Din cauza asta îmi şi venise atât de uşor pe 
limbă numele de familie! 

— Da, am spus eu încercând să mă prefac amuzată. Dar nu 
suntem rude, din păcate. Presupun că ţi-ai dat şi singur seama de 
asta. 

— Trebuie să semnezi aici. Nume, adresă, e-mail, număr de 
telefon, am auzit-o pe fata de la recepție. 

Şi-a subliniat părerea generală asupra situației cu un foarte 
sugestiv căscat, gen mă scuzați că vă întrerup. 

— Sigur, am răspuns. 

Eram cumva uşurată că mă deturnase de la discuţia cu Lucius. Îi 
eram datoare, e drept, dar asta nu însemna că trebuia să las garda 
jos în faţa lui, iar eu mă simțisem periculos de aproape să o fac. Am 
completat formularul pe care mi l-a întins peste blat, inventând o 
adresă fictivă în Cornwall şi rugându-mă să nu-şi dea seama că ăla 
nu era un cod poştal real, pentru că habar nu aveam care era codul 
din Padstow. Însă eram destul de sigură că nu era EX24. 

Am scris cu grijă, încercând să formez literele şi cifrele cât mai 
ilizibil cu putință. Nu mă aşteptam să îmi verifice adresa de e-mail 
şi telefonul, însă, dacă ar fi făcut-o, măcar să am scuza unor 
plauzibile pete de cerneală. 

Când am terminat de scris, Lucius dispăruse deja. 

— Am spus că mai am puţin! am strigat eu. 

Era pentru a treia oară când cineva bătea în uşa sălii de duş şi 
nici că puteam să îl condamn pentru asta. Stăteam acolo de 
aproape o oră, mai întâi ca să îmi curăț rana de sub coaste şi să o 
bandajez din nou, pe cât puteam eu de bine, apoi ca să-mi aplic 
decolorantul pe păr. Ar fi trebuit să dureze o jumătate de oră, însă 
vopseaua roşie se dovedise tare încăpăţânată şi am fost nevoită să 
mai dau un rând, mulțumindu-le-n gând lui Dumnezeu şi lui Hel 
că ea se gândise să îmi aducă două cutii. La a doua tură, mirosise 
încă şi mai îngrozitor, iar acum nu doar că îmi lăcrimau ochii, dar 
mă mânca nasul iar scalpul începuse să mă usture. Pe cutie scria Nu 


lăsați să acționeze mai mult de 30 de minute. Prima dată lăsasem 20, 
dar cum nu funcționase, a doua oară m-am hotărât să aştept 
perioada maximă, 30 de minute. Poate că după asta avea să îmi 
cadă tot părul. O femeie cheală ar fi mai puțin remarcată decât una 
cu părul roşu-aprins? Mă îndoiam. 

Într-un final, alarma telefonului nou a sunat şi am intrat la loc 
în duş, aplecându-mi capul şi încercând să ţin jetul de apă la 
distanță de bandajul proaspăt de sub coastele mele. Priveam 
vârtejul de spumă albă şi cremoasă care se formase deasupra 
scurgerii. Măcar nu părea să-mi dispară prea mult păr odată cu el. 
Când am ieşit din duș, tremurând, m-am uitat cu teamă în oglindă, 
pentru că nu ştiam ce urma să văd. Părul era încă la locul lui, slavă 
Domnului, iar culoarea roşie dispăruse în sfârşit. O fată cu un păr 
murat, de un blond platinat, mă privea şi ea surprinsă — îmi 
semăna întru totul, doar că îi dispăruse toată culoarea din păr. 

Când mi-am ridicat mâinile să-mi pipăi şuvițele ude şi fragile, 
am observat că degetele îmi tremurau. Nu mai mâncasem de... Am 
încercat să îmi aduc aminte de când. De la micul-dejun, iar atunci 
de-abia dacă mâncasem o felie de pâine prăjită, pe fugă. Se părea că 
supraviețuiam doar cu şocuri şi frică. Apoi s-a auzit o nouă 
bubuitură în uşă, care m-a făcut să sar în sus, cu nervii vraişte, şi 
mi-am dat seama că, dacă nu băgam ceva de mâncare în mine, 
aveam să leşin. 

— Am spus că, am început eu încercând să-mi înghit lacrimile 
cât să nu se simtă în voce, în timp ce-mi trăgeam blugii peste 
picioarele încă ude şi tremurânde, am spus că ies naibii acum! Mai 
lasă-mă-n pace! 

— Să ştii că aici nu suntem la spa, mi-a trântit-o fata de afară, 
frumoasă şi foarte bronzată, când am deschis uşa. Sunt doar trei 
duşuri aici, pentru toată lumea. Iisuse! Ce tupeu au unii! 

Şi s-a împins în mine intenționat ca să treacă prin spațiul 
strâmt al uşii. 

— Du-te dracu’! i-am spus eu înciudată, înghițindu-mi cu greu 
nodul din gât. 

Voiam... Doamne, nici măcar nu ştiam ce voiam. Voiam să mă 
ghemuiesc pe patul închiriat, să-mi trag perdelele din jurul saltelei 
şi să mă ascund până când toate astea aveau să dispară. Voiam să 
mă trezesc a doua zi şi să descopăr că nu fusese decât un coşmar, 
cel mai nenorocit coşmar avut vreodată. Voiam să îl găsesc pe cel 
care-i făcuse asta lui Gabe şi să-i smulg bucățele mici din corp, una 
câte una, până când ar fi sângerat de moarte, într-o lentă agonie. 
Voiam să mă duc acasă, să-mi înfund faţa în pieptul lui Gabe şi să-i 
îmbrăţișez trupul cald şi puternic. Voiam să-i ascult inima. Voiam 
să plâng. De ce nu puteam plânge? 


În loc de toate astea, mi-am scos laptopul din bagaj şi m-am 
dus la cantină, mi-am luat un pahar cu noodles, am turnat apă 
clocotită de la fierbătorul din colț şi m-am cocoțat pe un scaun de 
lângă fereastră, să mănânc. 

În timp ce-mi băgam în gură tăiețeii opăriți, încercam să ignor 
durerea teribilă de sub coaste şi să mă concentrez la ce trebuia să fie 
următoarea mișcare. A doua zi, era clar, trebuia să plec din Londra. 
Dar unde? Şi trebuia să o contactez şi pe Hel, să îi spun că eram 
OK, măcar pentru noaptea asta. Dar nu ştiam cum să o fac. Îi ştiam 
numărul pe dinafară, dar, dacă îi trimiteam mesaj de pe telefonul 
meu, poliția putea să înțeleagă că eu îi scriam, iar din momentul 
acela, numărul devenea instant urmărit. 

Aş fi putut să-i trimit un e-mail — Gabe instalase VPN-uri pe 
toate laptopurile noastre, teoretic ar fi fost imposibil să îmi 
detecteze cineva locația pornind de la un e-mail, dacă mi-aş fi luat 
toate măsurile de precauţie. Dar m-am gândit că poliția avea să 
citească, până la urmă, tot ce trimiteam eu, plus răspunsurile lui 
Hel. 

Am deschis laptopul. Primul lucru pe care l-am făcut a fost să 
dezactivez toate serviciile de localizare. Apoi am activat VPN-ul şi 
m-am conectat la internet. Am apăsat pe butonul browserului, 
surescitată. Mintea mea îmi spunea că eram protejată de VPN — 
îmi ascundea identitatea față de oricine din rețeaua Wi-Fi a 
hostelului şi făcea ca oricine ar fi încercat să urmărească traseul e- 
mailului meu către terminalul lui Hel să ajungă până la birourile 
operatorului VPN şi atât. Însă, spre deosebire de Gabe, eu nu 
înțelegeam pe deplin tehnologia aceasta. Ştiam cum funcționează 
un VPN doar în linii mari. Eram în siguranță dacă deschideam 
Gmail în mod normal? Sau ar fi trebuit să folosesc Tor, browserul 
acela de pe dark web cu funcție de anonimat, pe care îl folosea 
Gabe când intra pe forumurile acelea dubioase de hacking? Oare 
funcționa Gmail în Tor? 

Am rămas aşa vreo cinci minute, cu degetele lipite de touchpad, 
dar fără să fac clic. Apoi, am îndrăznit şi am apăsat. Era destul de 
improbabil ca poliţiştii să-i monitorizeze e-mailul lui Hel chiar 
acum, iar dacă aveau să îmi urmărească mesajul până la hostel, 
speram să ajungă aici de-abia după ce voi fi plecat. 

Am trecut în revistă, rapid, lista mesajelor primite pe Gmail — 
conversații legate de muncă, actualizări de rutină, nimic important, 
până mi-a sărit în ochi e-mailul primit de la Sunsmile Insurace, cel 
de la care pornise totul. La vederea lui, mi s-a întors stomacul pe 
dos. Am retrăit momentul în care realizasem ce mi se întâmpla cu 
adevărat. Oare chiar fusese în dimineața aceasta? Simțeam că 
îmbătrânisem cu 50 de ani de atunci. 


Mesajul stătea cuminte la locul lui, citit, dar aparent neatins în 
vreun alt fel — deşi clar nu aveam cum să ştiu dacă poliția nu îl 
puricase deja şi nu contactase societatea de asigurări. Dacă o făcuse, 
atunci trebuia doar să merg înainte şi atât. 

Încă mă uitam în gol spre mesajele necitite din inbox, 
încercând să găsesc cuvintele sincere care ar fi putut-o linişti pe 
Hel, când am auzit şi văzut alerta de mesaj nou. 

M-am uitat rapid către expeditor. Era Jeff Leadbetter. 

Nu am făcut nimic timp de un minut. Nu am deschis mesajul. 
O parte din mine dorea să o facă — Jeff lucra cu Miles şi cu Malik, 
pentru numele lui Dumnezeu! Putea avea vreo informație utilă sau 
puteam afla cât de aproape era poliția pe urmele mele. În acelaşi 
timp, însă, era vorba de Jeff. El era poliția. Şi mai era şi bărbatul 
pentru care risipisem cinci ani din viață încercând să-l evit şi să-l 
uit. 

E-mailul s-a instalat, necitit, în fruntea inboxului. O bombă 
încă neexplodată, plină de posibilități. Dacă avea vreun virus 
ataşat? Nu se vedea niciun ataşament, însă Gabe îmi povestise 
cândva despre un exploit care folosea imagini încorporate pentru a 
pirata computerul, plantându-i viruşi în clipa în care era deschis. 
Am înghițit în sec. Apoi am intrat în setări şi am bifat căsuţa Cere 
permisiunea înainte de a descărca imagini externe. 

Într-un final, cu senzația că îmi asumam un risc nebun, cel mai 
probabil, am deschis e-mailul de la Jeff. 

Vai, vai, vai, cineva n-a fost fetiţă cuminte. Aşa începea. 

Mi-a venit să-l închid la loc. Simțeam că o lavă de greață se 
trezea în mine. Cum naiba m-am putut vedea cu omul ăsta? Nu 
mai vorbesc de faptul că m-am şi culcat cu el... Doar gândul la asta 
mă făcea să vomit. 

Dar m-am forțat să citesc mai departe. 

M-a sunat azi Habiba Malik. Mi-a zis că Alex, colegul ei, avusese o 
discuţie foarte interesantă cu o cunoştinţă de-a mea, până când 
respectiva cunoştinţă fugise de la interogatoriu. Fără să anunţe pe 
nimeni. Apoi, se pare că băieţii de la tehnic găsiseră ceva foaaaarte 
dubios pe mobilul tău. 

Serios acum, Jack, ai cam încurcat-o. De fapt, ai încurcat-o foarte 
tare. Şi nici nu se pune problema să continui aşa. Nu-mi dau seama ce 
vrei să faci, dar cred că voi, civilii, nu realizaţi cât de greu este să treceţi 
neobservaţi. O să rămâi fără bani, nu-ţi poți folosi cardurile, nu-ți poți 
folosi telefonul, clar nu ai cum să ieşi din ţară şi, dacă citeşti mesajul 
acesta acum, înseamnă că băieţii de la tehnic deja ți-au localizat adresa 
IP. Practic, eşti terminată, scuză-mă că ţi-o spun. Deşi probabil că ştiai 
deja, nu-i aşa? 

Ascultă-mă şi predă-te. Altfel, nu faci decât să îţi înrăutățeşti 


situaţia, dacă amâni momentul când vei fi prinsă. Pentru că ORICUM 
vei fi prinsă. Toată lumea pățeşte asta până la urmă. Deci predă-te, 
caută-ți un avocat bun, declară-te vinovată. 

Şi apropo: de ce ai făcut-o? Te bătea? Te înşela cu altele? Ar fi 
trebuit să vii la mine. Aş fi găsit o soluţie. Într-un mod strict 
profesional, desigur, ca ofițer de poliţie 

Când am terminat de citit ultimul rând, îmi trecuseră greața şi 
frica, gonite de singura emoție care îmi mai rămăsese: o furie 
mistuitoare. Fără să stau prea mult pe gânduri, am pocnit butonul 
de răspuns şi am început să tastez cu atâta forță, încât laptopul 
aproape că mi-a căzut din poală. 

Jeff. Du-te dracu’! Pe bune, chiar DU-TE DRACU'!! Cum de ai 
îndrăznit să te gândeşti măcar o secundă că Gabe m-ar fi agresat 
VREODATĂ??? Este de-a dreptul HILAR, mai ales venind din partea ta. 

Te-au pus şefii să îmi scrii? A fost ideea lor să îmi trimiți balivernele 
astea jalnice, în speranța că aş putea să-mi deschid sufletul, să îți spun 
secretele mele, eventual să te implor să mă salvezi sau măcar să 
dezvălui vreun indiciu legat de locația mea? De fapt, chiar SPER că 
citesc şi şefii tăi acum, pentru că am ceva important de spus. Ceva ce 
am încercat să spun şi acum cinci ani, numai că nu a vrut să mă asculte 
nimeni. 

Deci, oricine ar citi ce scriu eu aici, aflați că am fost prietena lui Jeff 
Leadbetter timp de doi ani, de la 20 la 22 de ani. M-a tratat ca pe un 
gunoi cel puțin 80% din perioada respectivă, iar când într-un final am 
reuşit să mă adun şi să îl părăsesc, m-a lovit, m-a ameninţat şi apoi m-a 
hărțuit vreo şase luni. Când l-am reclamat la poliţie, colegii lui au 
muşamalizat totul. 

Aşa că du-te dracu’, Jeff, şi duceţi-vă dracu’ toți cei care veți citi 
asta. Şi nu, nici măcar nu e nevoie să mai spun că NU mi-am ucis soțul. 
Însă cineva a făcut-o, cineva care a intrat în casă prin aerisirea de la 
geamul din baie şi apoi i-a tăiat gâtul. Am descoperit asta în doar cinci 
minute, tot atât cât v-ar fi putut lua şi vouă, dacă nu eraţi atât de 
ocupați să încercaţi să mă scoateţi vinovată. Aşa că puneţi osul la 
treabă şi duceți-vă să-i PRINDEȚI naibii pe ăia care au făcut asta. 

Am apăsat pe butonul de expediere cu o furie care îmi făcea 
degetele să tremure şi am aşteptat să văd cum pleacă mesajul. Apoi 
mi-am sprijinit capul în mâini şi am încercat să-mi dau seama dacă 
nu cumva tocmai făcusem o greşeală uriaşă. 

O mare parte din mine ştia că făcusem, probabil, exact ceea ce 
spera poliția să fac cu acel e-mail, dacă se ştia despre el. Ştiuseră 
probabil că aveam să mă enervez — chiar şi cineva care nu ar fi fost 
la curent cu povestea mea din trecut cu Jeff şi-ar fi dat seama că 
frazele mele batjocoritoare şi infatuate nu erau decât rezultatul 
furiei. Şi totuşi, am răspuns, căzând în capcana unui simplu 


utilizator de forumuri care muşcă momeala unui troll de pe 
internet şi ripostează. 

Dar poate că poliția nu ştia ce VPN tare avea Gabe — unul 
super securizat, trecut prin mai multe țări cunoscute pentru lipsa 
lor de cooperare cu forțele de ordine din UK şi din SUA. 

În fine, ceea ce făcusem rămânea bun făcut. Nu aveam 
opțiunea de a anula trimiterea mesajului, iar dacă, într-adevăr, îmi 
dezvăluisem locaţia, poate că exista şi o parte bună. 

M-am forțat să nu mă mai gândesc la Jeff Leadbetter şi am 
deschis fereastra de mesaj nou, apoi am completat adresa lui Hel la 
destinatar. Până aici, fusese uşor. Însă când am încercat să mă 
gândesc ce aş putea să îi scriu, a fost ca şi cum m-aş fi lovit de un 
perete din cărămidă. Sunt OK? Dar nu eram. Nu-ţi face griji? Ba da, 
chiar era cazul să-şi facă. 

Dragă Hel, m-am hotărât eu într-un sfârşit. Sunt la adăpost. Am 
acces la e-mailuri, dar trebuie să fii conştientă de faptul că poliția poate 
citi tot ce scriem noi aici. 

Până acum, numai banalități. Cum să-i trimit un mesaj cu 
adevărat important? 

Şi atunci m-a lovit un gând atât de teribil, încât am simţit că 
mă sufoc: lucrurile ar fi mers cu mult mai uşor dacă eu chiar l-aş fi 
omorât pe Gabe. Dacă aş fi ştiut dinainte, m-aş fi putut pregăti: aş fi 
adunat cash şi telefoane de unică folosință, aş fi gândit din timp un 
protocol eficient pentru un schimb de mesaje securizat cu Hel. Aşa, 
însă, eram nevoită să improvizez pas cu pas, devastată de suferință 
şi încercând să nu stric şi mai tare lucrurile decât o făcusem deja. 

Încă mă mai gândeam ce să fac, când am auzit că primisem un 
nou mesaj. Nivelul de adrenalină mi-a crescut brusc: oare deja îmi 
răspunsese Jeff? 

Dar când am intrat înapoi în inbox, am observat că ultimul 
mesaj primit nu era de la Jeff. Am recunoscut numele 
expeditorului: Julian Archer, un vechi prieten de-al lui Gabe. Iar la 
subiect scria: Sincere condoleanţe. 

Dragă Jack, am citit eu în fereastra de previzualizare, tocmai am 
aflat teribila veste de la Cole Garrick... 

Am închis ochii. Nu puteam face față la toate astea — şocul, 
compasiunea, întrebările. 

Am închis browserul. 

Dar ceva din mesajul lui Julian mi-a rămas în minte: numele 
lui Cole și convorbirea noastră de dimineaţă, de pe telefonul cu 
unicorni al lui Hel. Sunt aici dacă ai nevoie de ceva, OK? Orice. $i 
vorbesc serios. 

Cole ştia la fel de multe despre computere ca şi Gabe, iar despre 
securitatea telefoniei mobile probabil că ştia şi mai multe, fiind 


domeniul lui de activitate. Era cea mai potrivită persoană să mă 
înveţe ce aveam nevoie acum: cum să comunic în siguranță cu Hel. 
Probabil că poliția avea deja pe listă toți prietenii şi familia, dar nu 
şi pe Cole, pe care nici nu-mi aminteam când îl sunasem ultima 
dată înainte de dimineața aceasta — iar acum o făcusem de pe 
vechiul telefon al lui Hel, nu de pe al meu. Până azi, comunicarea 
dintre noi se făcuse doar prin intermediul lui Gabe. Nu mă 
îndoiam că poliția avea să ajungă cândva şi la Cole, însă nu 
vedeam niciun motiv pentru care să îl fi pus pe vreo listă prioritară. 

Mai mult de atât, Cole fusese cel mai bun prieten al lui Gabe. 
Dacă Gabe chiar se gândise la ceva în ultimele câteva săptămâni, 
ceva ce nu putuse împărtăşi cu mine, din varii motive, Cole 
rămânea singura persoană în care ar fi avut încredere. Trebuia să 
aflu dacă Gabe cumpărase sau nu acea asigurare de viață şi exista 
şansa — nu foarte mare, e drept, dar măcar exista — ca poate Cole 
să ştie ceva despre asta. 

Dar cum să iau legătura cu el fără să atrag atenţia poliţiei 
asupra noastră? 

Încă mă gândeam cum să fac, când o voce gravă s-a auzit din 
fața mea: 

— Hei, ce s-a întâmplat cu părul tău, Roşcato? 

Cuvintele astea m-au adus înapoi la realitate şi m-am uitat în 
sus, uşor alarmată la gândul că cineva era la curent cu schimbările 
mele de look. Apoi mi-am dat seama că era Lucius, tipul de la 
recepție. Evident, el mă văzuse cu părul roşu după-amiază. 

Am râs mânzește: 

— Nu ştiu... Simțeam nevoia de o schimbare, cred. Ştii şi tu 
vorba aia, blondele se distrează mai bine. 

— Te-nţeleg. Păreai foarte serioasă adineauri. E totul OK? 

Întrebarea era amabilă, însă absurditatea ei mi-a trezit un 
hohot de râs interior aproape isteric, ce amenința să izbucnească în 
afară. M-am forțat să rămân serioasă în timp ce îl priveam 
gândindu-mă ce să îi răspund. 

Eh, doar încercam să-mi dau seama cum să-l contactez pe cel mai 
bun prieten al soțului meu abia decedat fără să se prindă poliţia. Ai vreo 
idee? 

— Xăă... trebuie să scriu un e-mail mai delicat, am răspuns 
până la urmă cu voce tare. Pentru un prieten. Mă gândeam cum să 
formulez. 

— Ah, a făcut Lucius şi a zâmbit cu tipul acela de zâmbet care 
încrețeşte pielea de la coada ochilor. 

Mi-am dat seama că era mai în vârstă decât îmi păruse la prima 
vedere. Probabil că era de vârsta mea sau chiar ceva mai mare. 

— Ştii ce? Eu am o regulă: dacă nu poți să scrii un lucru, mai 


bine îl spui. Şi întotdeauna am fost de părere că e mai bine să îi 
spui față în față cuiva lucrurile importante. 

Faţă în față. Mi-am muşcat buza, întrebându-mă dacă era cea 
mai stupidă idee pe care o auzisem vreodată sau dacă omul ăsta nu 
era un geniu. Faţă în față. Ştiam unde locuia Cole. Ştiam şi unde 
lucra. Era improbabil, foarte improbabil să fi fost deja pus sub 
supraveghere. Cel puțin, nu încă. Aş fi putut să... mă duc la el? 

— Ştii ce? Cred că ai dreptate. 

— Eu am întotdeauna dreptate, mi-a făcut Lucius cu ochiul. 
Noapte bună, Blondo. 

— Noapte bună, i-am răspuns imediat. 

Apoi el a plecat, iar eu mi-am închis laptopul, am aruncat la 
gunoi paharul rămas de la tăiței şi m-am ridicat cu o senzaţie de... 
parcă nu i-aş fi zis chiar „speranță“, dar măcar ceva asemănător cu 
un scop. Acum aveam un plan, chiar dacă unul deosebit de sumar. 

Mă duceam să dorm puțin. Apoi aveam să îl caut pe Cole. 


Marţi, 7 februarie 


Minus cinci zile 


Când m-am trezit, eram complet dezorientată. Fram întinsă pe 
un pat nefamiliar, înconjurată de o draperie violet, iar sub coaste, 
în partea din dreapta, aveam o durere surdă, pulsândă. În cameră 
era extrem de cald, părul îmi mirosea a decolorant şi şampon ieftin 
şi în jur auzeam respiraţiile altor oameni. 

Apoi mi-am amintit: eram într-un hostel, pe o saltea subțire 
într-un pat suprapus, iar colegele de cameră dormeau, ceea ce 
însemna că probabil era încă devreme. 

M-am ridicat în capul oaselor. Mă durea capul, mă durea 
abdomenul şi aveam senzația că nu dormisem deloc, deşi știam că 
o făcusem. Însă somnul îmi fusese populat cu coşmaruri oribile: 
imagini cu Gabe plin de sânge, ridicându-se în picioare cu un 
rânjet înfiorător şi implorându-mă Te rog, ajută-mă, iar cuvintele îi 
ieşeau şuierate prin tăietura gâtului; urmăriri transpirate prin 
centre comerciale, în care eu fugeam de un polițist care arăta cam 
ca Jeff Leadbetter, doar că era îmbrăcat cu haina lui Hel şi împingea 
un căruț cu gemenele — o imagine care, în alte circumstanţe, ar fi 
fost amuzantă, dar nu şi în visul acesta. 

Am rămas câteva clipe aşteptând ca totul să se stabilizeze, să 
dispară senzația aceea bolnăvicioasă de teamă şi piesele zilei să se 
aşeze la locul lor. Într-un sfârşit, când mi-am dat seama că lucrurile 
nu aveau să se îmbunătățească, am tras draperia şi am coborât pe 
scara patului până pe podea. 

M-am îmbrăcat pe cât de discret am putut în acel 
semiîntuneric. Telefonul arăta ora 6:34. Cole obişnuia să se 
trezească devreme, se ducea la sală înainte de serviciu aproape în 
fiecare zi, iar până la ora 9 era de obicei aşezat la biroul său din 
Limehouse. Ceea ce însemna că aveam suficient timp să o iau la 
picior prin Londra şi să îl prind înainte de a ajunge acolo. Singura 
întrebare era ce să fac cu bagajul. Era greu — mai greu decât aş fi 
vrut să car — şi ar fi rămas în siguranţă în cutia de sub pat. Dar nu 
ştiam dacă aveam să mă mai întorc aici; poate că faptul că îi 
răspunsesem lui Jeff la e-mail fusese o uriaşă greşeală din partea 
mea. Până la urmă, am descuiat compartimentul pentru bagaje, mi- 
am tras rucsacul afară şi mi l-am pus în spate, cu o grimasă. 

Ajunsă în hol, am lăsat cheile pe blatul recepției şi am ieşit în 
frigul dimineţii de februarie în Londra. 


kkk 


Plimbarea până în Limehouse a durat mai mult decât mă 
aşteptasem; când am intrat pe străduțele înguste din Wapping spre 
râu şi biroul lui Cole, traficul era deja foarte aglomerat, iar eu, din 
ce în ce mai anxioasă. 


Nu doar că riscam să întârzii la întâlnirea cu Cole mă îngrijora. 
Niciodată nu fusesem mai conştientă de numărul mare de camere 
CCTV din Londra — sute, mii poate, pe care până azi nici nu le 
observasem măcar, cu excepția cazurilor în care aveam vreo 
misiune. Acum, când mă strecuram încovoindu-mă pe alei 
lăturalnice şi treceam rapid pe lângă intrările la metrou, le 
conştientizam foarte dureros: lentile de plastic ce îmi urmăreau 
trecerea, îmi captau imaginea, o depozitau pe un disc sau o 
transmiteau vreunei camere de control de-a Scotland Yardului. 
Singura salvare — cea pe care tot încercam să mi-o repet în minte, 
pentru a lupta cu paranoia în creştere — era însă tocmai faptul că 
erau atât de multe. A căuta o persoană printre miile de imagini 
produse de vasta rețea de supraveghere a Londrei semăna nu cu a 
căuta un ac în carul cu fân, ci cu a căuta un anumit grăunte de 
nisip pe o plajă. Nu-mi rămânea decât să sper că tehnica nu 
ajunsese la stadiul în care softurile de recunoaştere facială să 
decupeze fețele tuturor oamenilor şi să le scaneze în căutarea unui 
set de caracteristici biometrice. Nu cred că puteau face asta... sau 
puteau? Mi se părea că de-abia ieri citisem, pe nişte bloguri 
sarcastice, glume despre iPhone-urile care nu reușeau să distingă, la 
pornire, fețele asiatice. 

În fine, dacă puteau, oricum n-aveam ce face. Nu puteam decât 
să mă duc la biroul lui Cole şi să îl prind înainte să dispară 
înăuntru pentru tot restul zilei. 

Cerberus Security era o companie tech specializată în crearea de 
aplicaţii de confidenţialitate şi securitate pentru telefoane mobile. 
Incepuse de jos, cu o aplicație de blocare a reclamelor care se 
bucurase de un succes neaşteptat. Apoi se extinsese la antiviruşi, 
programe de gestionare a parolelor şi softuri pentru părinții 
îngrijoraţi care doresc să îşi țină copiii sub control. 

Birourile firmei se aflau în Kynes Wharf, o clădire masivă din 
lemn vopsit negru, chiar lângă Tamisa. Un fost depozit de bumbac 
care adăpostise la vremea lui baloți veniți din toată lumea, pe vase 
care urcau fluviul cu fluxul. Acum, fusese convertită în clădire de 
birouri hipstereşti. Demult, Cerberus ocupase doar ultimul etaj, 
când Cole se angajase în firmă, imediat după terminarea facultății. 
În timp, firma se dezvoltase şi acum ocupa toată clădirea, după ce îi 
împinsese încet afară pe ceilalți chiriaşi. Iar Cole se dezvoltase şi el 
odată cu ea. 

Am trecut de colțul clădirii şi am văzut un şir discontinuu de 
tineri venind din toate direcțiile. Nu semănau cu angajații de la 
Arden Alliance — cei mai mulți erau prea tineri şi nicidecum 
îmbrăcaţi la costum și cravată. Aici m-aş fi potrivit de minune cu 
părul meu roşu şi Converşii. Dar nu intenționam să intru — cel 


puțin, nu încă. Am aşteptat să zăresc în mulțime fața lui Cole, cu 
grijă să nu fiu observată de ochiul camerei CCTV montate sus pe 
un zid; semăna cu o pasăre ciudată cuibărită în mijlocul unor şiruri 
de sârmă ghimpată. Iisuse, chiar sunt peste tot! M-am retras şi m- 
am întors cu fața către Tamisa, cu malurile ei mâloase şi rău 
mirositoare, deşi ştiam că era o prostie: dacă poliția ar fi verificat 
înregistrările acelei camere, imaginea mea fusese deja captată. 
Faptul că acum mă întorsesem cu spatele nu avea cum să mă ajute 
prea mult. 

M-am uitat la telefon, cu frica încolăcindu-mi-se în stomac. Era 
9:10. Îl ratasem? Gândul de a trebui să mă hazardez până la 
recepție şi a fi nevoită să răspund la Aveţi o întâlnire programată? sau 
Îmi arătați, vă ros, un act de identitate? nu era unul tocmai plăcut. 

Şi atunci, l-am văzut. Stomacul meu a săltat de bucurie. 

Mergea cu paşi mari şi capul în jos, concentrat la ecranul 
telefonului, cu fața umbrită de gluga ridicată a hanoracului. Părul 
lui blond-închis, sau ceea ce se putea vedea din el, era ud şi 
nepieptănat, de parcă venea direct de la duşul sălii de sport, iar 
Cole arăta tras la față şi nebărbierit, de parcă nu dormise deloc. 
Cole arătase mereu ca un actor principal dintr-un film cu liceeni: 
chipeş, bine tuns, în contrast total cu bărboşenia neîngrijită, dar 
sexy, a lui Gabe. Chiar auzisem odată, într-un aeroport, două 
adolescente chicotind dacă era sau nu Zac Efron. Acum arăta, 
însă... părea să arate ca un bărbat care tocmai îşi pierduse cel mai 
bun prieten, ucis cu brutalitate. 

— Cole, l-am strigat eu. 

Încercasem să nu strig prea tare, dar m-a auzit. A ridicat 
privirea şi s-a uitat în jur, confuz pentru că nu ştia de unde venise 
chemarea. 

Am respirat adânc: 

— Cole, eu sunt. 

S-a oprit şi s-a uitat direct către mine acum, tot confuz. Apoi m- 
a recunoscut şi expresia i s-a transformat într-una de şoc. 

— Jack? 

Vocea lui mi-a răsucit acelaşi pumnal în stomac ca şi ieri, când 
i-am auzit-o la telefon. 

— Ce... Stai, ţi-ai făcut ceva la păr? De-abia te-am recunoscut. 

— Trebuie să vorbim. 

Îmi simțeam fața înțepenită de efortul de a ține totul sub 
control. Cole a încuviințat cu o îngrijorare evidentă, dar pe care 
încerca să o disimuleze. 

— Sigur, a dat el din mână către uşa de la Cerberus Security. 
Hai înăuntru. 

Am ezitat câteva momente. Mi se părea o idee proastă să intru 


în biroul lui în văzul colegilor, al recepționerelor şi al agenţilor de 
securitate. Dar aveam de ales? Alternativa ar fi fost să vorbim în 
mijlocul străzii. Ambele variante îmi păreau imposibile. 

— Am putea să... 

Am înghițit în sec în timp ce mă uitam în stânga şi-n dreapta 
pe stradă, contorizând camerele de supraveghere şi observându-l pe 
paznicul aflat chiar în holul clădirii de birouri. 

— E vreo cafenea pe aici sau un loc în care am putea vorbi în 
privat? N-aş vrea să... 

M-am oprit pentru că nu ştiam cum să formulez ceea ce voiam 
să spun. Încercam să îi comunic că nu voiam să-i fac şi lui 
probleme dacă venea poliția să îi pună întrebări după această 
întâlnire, dar cum să-i spun direct? 

Cole m-a privit o clipă cu o îngrijorare nedumerită desenată 
între sprâncenele lui închise la culoare. 

— Depinde cât de privat vrei. Să ne întoarcem în apartamentul 
meu? 

Apartamentul lui Cole se afla la doar zece minute de mers de 
Cerberus, un alt fost depozit convertit într-un penthouse superb, 
cu vedere la Tamisa, ce îl făcuse pe Gabe, atunci când Cole ni l-a 
arătat prima dată, să ofteze pentru că părea să lucreze în domeniul 
greşit. Ar fi fost linişte acolo... şi privat. Dar, cumva, propunerea 
aceasta mă făcea să mă simt inconfortabil. O clădire atât de 
elegantă avea cu siguranță CCTV şi nu era chiar exclus ca poliția să 
o fi pus deja sub urmărire. Şi mai era şi superba prietenă a lui Cole, 
un fost model care acum făcea artă, pe nume Noemie. N-aş fi vrut 
să o bag şi pe ea în povestea asta, dacă se putea. 

— Noemie e acasă? am întrebat eu într-un sfârşit. 

— E la San Francisco, cu treabă, a dat din cap Cole. 

— Cred că apartamentul tău... 

M-am oprit, cu ochii la colegii lui care treceau pe lângă noi. În 
niciun caz nu îi puteam spune ce începusem, că mă urmărea poliția 
şi ar fi fost prea riscant să mergem la el. Până şi faptul că stăteam 
aici îmi provoca o neplăcută senzaţie de expunere publică, pe care 
nu o puteam formula deschis. Dar Cole a părut să înțeleagă. 

— OK, atunci am o idee. E o biserică veche după colț. Nu e 
niciodată încuiată în perioada asta a anului, vicarul o lasă deschisă 
pentru persoanele fără adăpost care ar dori să se încălzească puțin. 

Am încuviințat şi l-am urmat în direcția din care venise. Am 
trecut prin vreo două alei înguste şi un cimitir pustiu, în mijlocul 
căruia se ridica o biserică mică, cu zidurile pătate de funingine, 
dominată de două tise uriaşe. Într-un colț se aflau două corturi şi 
un homeless înfăşurat într-un sac de dormit. Avea ochii închişi. Mi 
s-a strâns inima şi i-am lăsat tot măruntul pe care îl mai aveam în 


paharul de carton de lângă covoraş. Nu s-a mişcat deloc şi am 
putut doar să sper că se va trezi înainte ca altcineva să îi culeagă 
banii de-acolo. Apoi m-am grăbit să-l urmez pe Cole. 

Nu m-am putut abține să privesc în urmă şi să mă uit după 
camere în timp ce ne strecuram printre pietrele de mormânt 
prăbuşite, dar nu era nimic — sau cel puțin nimic care să poată fi 
văzut. Uşa înaltă, din lemn a bisericii părea închisă, dar s-a deschis 
la atingerea lui Cole, care a împins-o încet şi amândoi ne-am 
strecurat înăuntru. 

Acolo era linişte şi răcoare, genul acela de loc care pare aproape 
complet părăsit. L-am urmat pe Cole pe culoar, trecând pe lângă 
tăcutele strane cu spătar drept ce priveau spre altarul destul de 
prăfuit. Mici particule argintii pluteau în lumina palidă ce 
pătrundea filtrată prin vitralii. 

— De unde ştii locul ăsta? am şoptit eu. 

— Uneori o iau prin cimitir când ies la prânz, a răspuns Cole, 
cu o voce nu la fel de joasă ca a mea, care şi-a găsit ecou printre 
grinzi. Ştii, mai mult ca să scap de gândurile de la serviciu. Într-o zi 
era aici o femeie care arunca florile ofilite şi m-a întrebat dacă nu 
voiam să şi intru puțin. Dar, Jack, zi-mi mai bine ce se întâmplă? E 
totul în regulă? Adică... 

S-a oprit şi a înghiţit în sec, continuând cu dificultate: 

— Scuze, am pus o întrebare idioată. Voiam să zic... adică... 

S-a oprit din nou, iar eu am scuturat din cap, incapabilă la 
rândul meu să exprim cât de în neregulă, în foarte-foarte neregulă 
era totul. 

— Nu, am spus eu apoi. Nimic nu este în regulă. Fu am... 

Cole şi-a deschis brațele, iar eu m-am cuibărit între ele, 
tremurând cuprinsă în strânsoarea lor. Am rămas acolo, cu capul 
lipit de pieptul lui cald, simțindu-i creşterea şi descreşterea 
respirației, pentru prima dată copleşită, în ceea ce păruseră a fi 
multe zile, de agonia zdrobitoare a ceea ce pierduserăm amândoi. 

Şi am rămas aşa multă vreme, stând pur şi simplu lângă altarul 
tăcut, cu fruntea mea odihnindu-se în moliciunea hanoracului său, 
simțindu-i umerii şi pieptul tremurând de o emoție neexprimată. 
Mi-am dat seama că plângea, iar la gândul ăsta m-am simțit 
cuprinsă de un sentiment de vinovăţie. El putea să plângă, eu de ce 
nu puteam? Gabe fusese soțul meu, de ce nu puteam plânge? 

— Este al dracului de nedrept, a reuşit el să rostească într-un 
sfârşit, cu o voce răguşită de lacrimi şi de furie. Oh, fir-ar, Jack! 
Cum o să mergem noi înainte? 

— Nu ştiu, i-am răspuns, făcând şi eu un efort dureros de a 
scoate din mine cuvintele. 

Cole şi-a îndreptat spatele şi s-a şters la ochi cu dosul palmei, 


înmuindu-şi în lacrimi mâneca hanoracului gri-ciment. 

— Ascultă, ştiu că a sunat idiot să te întreb dacă eşti OK, în 
circumstanțele actuale, dar, Jack, arăţi... 

Nu şi-a dus fraza până la capăt, dar ştiam ce voia să spună. Mă 
văzusem şi eu în oglinda neclară şi pătată cu pastă de dinţi a băii 
hostelului, pe când mă spălam de dimineaţă, şi fusesem şocată. Era 
imposibil să fi slăbit în cele trei zile de când murise Gabe, dar aşa 
părea — fața mea ascuţită trecuse de la aparența de puştoaică 
subțiratică la cea de sfrijită, iar toate trăsăturile mele parcă se 
micşoraseră, nedefinite, în lipsa creionului cu care îmi conturam de 
obicei ochii ca de pisică. 

Aşa nemachiată şi cu părul alb, semănam cu o fantomă — ceea 
ce şi eram, oarecum: fantoma femeii care plecase din Salisbury 
Lane către Arden Alliance cu doar câteva nopți în urmă. Aceea 
fusese o femeie fericită, în siguranță, soția iubitoare a unui soț 
iubitor. Acum nu mai eram nimic din toate astea. Acum eram — iar 
cuvântul s-a înfipt într-un mod ciudat în tăcerea aceea — eram 
văduvă. Şi mai eram şi o persoană căutată de poliție. 

— Cole, iartă-mă că îți fac asta, dar nu am ştiut unde altundeva 
să mă duc. 

— Să te iert pentru că îmi faci... ce anume? 

Am tras adânc aer în piept. 

— Ascultă, trebuie să îți spun totul înainte, ca să hotărăşti dacă 
vrei să mă ajuţi sau nu. Pentru că, dacă o... 

— Jack, pe bune? Indiferent despre ce e vorba, clar o s-o fac. Nici 
nu te mai gândi la asta. Doar spune-mi, indiferent despre ce e 
vorba. 

— Sunt căutată. 

Am spus-o brutal şi dintr-odată, pentru că nu ştiam cum altfel 
să o spun. Şi am spus-o ceva mai tare decât intenționasem, 
deoarece cuvintele au născut un ecou în jurul naosului, răsucindu- 
se şi suprapunându-se, vânându-se unele pe altele. Undeva sus de 
tot, deasupra altarului, o pasăre s-a ridicat dând alarmată din aripi, 
apoi s-a aşezat la loc. 

Cole a clipit de câteva ori. 

— Scuze, dar nu am înțeles. Ce cauţi? 

— Nu, Cole, mi-am coborât eu puțin vocea, nu caut nimic, eu 
sunt căutată. Mă caută poliția. Dacă mă ajuţi, e posibil să fii şi tu 
acuzat de ceva. Şi, pentru numele lui Dumnezeu, să nu-i spui lui 
Noemie! Nu vreau să o târăsc şi pe ea în povestea asta. 

— Ce? 

Cole s-a albit la față, deodată foarte îngrijorat, şi pentru o clipă 
m-am temut să nu leşine, oricât de ridicol ar suna asta. Nu mai 
văzusem niciodată pe cineva atât de cumplit de şocat. 


— Te caută poliția? Au înnebunit? Ce s-a întâmplat? 

— Mă suspectează că l-am omorât pe Gabe. 

În timp ce cuvintele îmi ieşeau pe gură, am auzit şi un râs mic 
şi amar, isteric desigur, izbucnind odată cu ele. Sunase atât de 
nebunește să o spun cu voce tare! Oare cum am putut? 

— Nu, a răspuns Cole aproape reflex. Nu. Este o... este o 
nebunie. Nu! 

— Li se pare în neregulă cronologia din noaptea aceea. Dar mai 
este ceva: am găsit un e-mail în mesageria mea. O asigurare de viață 
uriaşă, pe care a încheiat-o Gabe, sau altcineva, înainte să moară. 
Poliția crede că eu am făcut-o. Sau că, măcar, aş fi ştiut de ea. Crede 
că eu l-am omorât şi că am făcut-o pentru bani. 

— O asigurare de viață? a întrebat Cole continuând să clipească 
de parcă era complet beat şi nu reuşea să priceapă ce se întâmplă în 
jurul lui. Nu ştiu... dar... 

S-a împleticit până la prima bancă şi s-a aşezat, cu mâinile 
atârnându-i moi între picioare, părând să încerce să proceseze tot 
ceea ce îi spusesem. M-am dus şi m-am aşezat lângă el. 

— Ştiu. Ştiu, am fost la fel de şocată ca şi tine. Dar telefonul 
meu este la poliție, deci clar au aflat despre asigurare. lar eu nu 
sunt sigură dacă mi s-a înscenat totul sau dacă Gabe chiar a... 

Mi-am înghiţit cuvintele. Era extraordinar de greu pentru mine 
să rostesc aşa ceva. 

— Poate că Gabe chiar a încheiat acea poliţă, pentru că îi era 
frică de ceva. De asta am venit la tine, să te întreb dacă ţi-a spus ție 
ceva, înainte să moară. 

— lisuse! Nu mi-a spus nimic, nu. De ce... ce... 

S-a oprit, cu o expresie năucită. 

— Dacă nu a cumpărat-o el, am început eu să spun ceea ce nu 
îndrăznea el, atunci cineva mi-a înscenat toată povestea. Înțelegi? 
Cineva l-a ucis pe Gabe şi face totul să pară că eu am fost. Nu este 
niciun jaf ratat, nici vreo confuzie de identitate. Cineva a aranjat 
uciderea lui Gabe şi încearcă acum să mi-o pună mie în cârcă. lar 
dacă într-adevăr el a cumpărat polița, atunci am toate motivele să 
cred că se aştepta să fie ucis. 

Cole a continuat multă vreme să se holbeze la mine de parcă 
nu avea nicio idee ce să facă sau să spună. Apoi, a părut să se 
producă un declic în mintea lui şi ochii i s-au înviorat brusc — mai 
văzusem fenomenul la Gabe, alt individ ce rezolva probleme 
eficient sub impulsul adrenalinei, iar asta mi-a strâns inima. 

— OK, a spus el şi s-a ridicat în picioare. 

A făcut câțiva paşi, de la bancă la altar şi înapoi, după care a 
continuat: 

— OK. Deci. Hai să vedem cum putem repara lucrurile. Te 


urmăreşte poliția: oare ce a aflat până acum? 

— Au mobilul meu. Neblocat, am adăugat eu anticipând 
următoarea întrebare. 

Fața lui Cole s-a crispat puţin. 

— Nu e chiar situația ideală, dar asta este. 

— Au majoritatea device-urilor lui Gabe: telefon, laptop şi aşa 
mai departe. Le-am dat toate parolele pe care le ştiam, dar nu-i 
cunoşteam chiar toate logările. Ah, stai! Mi-am amintit ceva din 
timpul interogatoriului. HDD-ul lui nu e la poliție, l-a luat 
altcineva. 

— Cineva i-a luat HDD-ul? 

Cole părea la fel de uimit cum fusesem şi eu. 

— Da. Sau cel puțin nu mai era acolo. M-au întrebat de el. 

— HDD-ul din computerul lui de acasă? 

— Da. 

— Mai lipsea ceva? 

— N-am idee. Înainte să sun la poliție, nu m-am uitat. lar când 
m-am întors acasă nu am mai văzut niciun echipament de-al lui, 
dar am presupus că le luase poliția pe toate. 

— OK, a spus Cole încet. De ce anume ai nevoie acum? 

— Păi, nişte cash am. Am şi haine, şi un telefon de unică 
folosință pe care mi l-a cumpărat Hel, adică soră-mea. Dar am 
nevoie de o cale prin care să pot comunica cu ea. lar pe termen 
lung, am nevoie de un loc în care să dorm. 

— Dar poți să stai la mi... 

Cole s-a oprit brusc şi a dat din cap: 

— Nu, scuze, era să zic o prostie. Mai devreme sau mai târziu, 
poliția va ajunge şi la mine acasă. OK, deci hai să le luăm pe rând. 
Comunicaţii. Lasă-mă să mă gândesc puţin... 

Şi-a întors privirea către modelele proiectate de vitraliile înalte 
pe austerele dale cenuşii. Apoi s-a întors din nou către mine: 

— Cred că cel mai bine e să foloseşti Signal. Are criptare end-to- 
end şi oferă posibilitatea de a-ți seta mesajele să expire după citire. 

— Dar nu trebuie să îţi introduci numărul de telefon în 
aplicație? Partea aia nu e criptată, iar dacă poliția monitorizează 
telefonul lui Hel, atunci m-am ars. 

Cole a clătinat din cap: 

— Nu. Trebuie să introduci un număr de telefon, dar nu e 
musai să fie al tău. 

— Cum adică? Sunt sigură că cer o verificare. 

— Ai nevoie doar de un număr la care să primeşti un mesaj 
text, a spus Cole, după care s-a aşezat pe banchetă, a deschis geanta 
de laptop şi şi-a scos MacBookul: Uite, există multe site-uri care pot 
face asta, le folosim şi noi pentru softurile pe care le dezvoltăm. 


Generează un număr de folosință unică, pe care poți primi 
temporar şi mesaje text. Deci, hai să îl alegem pe ăsta. 

A ales un site dintr-o grămadă de favorite, aparent la 
întâmplare, şi a făcut clic pe el. Instantaneu, ecranul s-a umplut de 
numere de telefon mobil englezeşti, din care a selectat unul şi a 
apăsat pe Deschide. 

— Gata. Instalează-ți Signal pe telefon şi introdu numărul ăsta. 

Am făcut ce mi-a zis, introducând cu mare grijă numărul de 
telefon nefamiliar şi trecând prin tot procesul de creare de cont, 
până nu-mi mai rămăsese decât un singur pas: verificarea 
numărului. Am făcut clic şi, după doar câteva secunde, pe ecranul 
computerului lui Cole a apărut un mesaj pop-up. 

— Apăsaţi pentru verificare..., l-am auzit pe Cole, care a şi apăsat. 

Am aşteptat o vreme, după care Cole şi-a luat telefonul şi a scris 
ceva pe el. Imediat, telefonul meu a vibrat, iar ecranul i s-a deschis. 
L-am deblocat. Aveam o notificare de la Signal, în partea de sus a 
ecranului, cum că primisem un mesaj. Scria: Eşti pe recepție, 
Vrăbiuță Roşie?3 Am rămas cu ochii aţintiți la ecran. Pentru prima 
dată de multă vreme, m-am trezit că zâmbeam. 

— Cole, eşti al naibii de genial! Mulţumesc. 

— Acum poți să îi scrii mesaje lui Hel de pe numărul tău fără ca 
poliția să le poată urmări. Sora ta e pe Signal? 

— Nu prea cred. E mai degrabă genul WhatsApp. 

— Eh, nu-ţi face griji, îi transmit eu cumva mesajul, o să-i spun 
ce să facă. Posibil poliția i-ar putea citi mesajele de pe telefon, dar 
nu ți-ar putea descoperi locaţia pe baza lor. 

— OK. Şi mulțumesc din nou. Slavă Domnului că te pricepi la 
chestiile astea! 

— Cu asta mă ocup, a zâmbit uşor Cole. Apropo de următoarea 
noapte, acum. Mi-ar fi plăcut să te pot găzdui în apartamentul 
meu... 

Nici nu terminase bine fraza că şi scuturam din cap. 

— ...dar e clar că poliția va veni să adulmece cât de curând şi 
pe la mine. Însă Noemie are o căbănuță. A cumpărat-o pentru a 
putea lucra acolo, acum nişte ani. Se află lângă oraşul Rye şi mai 
petrecem uneori weekendurile acolo. Nu e prea luxos, de fapt cred 
că nici încălzire centrală nu are, dar e linişte şi e izolat, e pe numele 
lui Noemie, aşa că nu e chiar locul în care să caute repede poliția. 
Poţi să rămâi acolo până pui la cale un plan pe mai departe. 

La auzul cuvintelor lui, mi s-a pus un nod în stomac — poate 
pentru că ele erau în aceeaşi linie cu întrebarea pe care mi-o şoptise 
toată noaptea subconştientul: ce dracu’ o fi fost în mintea mea? Şi 
ce aveam să fac de acum înainte? Doar nu puteam să fug la infinit. 

— Asta e o mică problemă, am spus eu. Eu... eu nu am nici cea 


mai mică idee ce ar trebui să fac. Nu am planificat nimic din toate 
astea şi acum... acum m-am blocat. Singura mea cale de ieşire este 
de-a dreptul. 

— Cum adică, de-a dreptul? 

— Adică trebuie să merg înainte şi să aflu cine l-a ucis pe Gabe. 

Până şi mie însămi mi-a fost clar că vorbisem cu vocea unui om 
disperat. 

— Trebuie să fac asta. Nimic altceva nu contează acum. 

— Dar, Jack, a început Cole cu o expresie îngrijorată pe faţă, 
dacă ai dreptate şi a fost o lovitură plănuită, nu vreun golan în 
căutare de echipamente scumpe sau vreun jaf eşuat, atunci 
oamenii ăştia sunt periculoşi. Rişti să fii şi tu ucisă. Chiar nu cred 
că e cazul să bagi bățul printre zăbrelele cuştii cu lei. 

— Nu... nu-mi pasă. 

Era pentru prima dată când spuneam cuvintele astea cu voce 
tare. Le simțisem pe-aproape în timpul discuţiei mele cu Helena, 
nerostite, nepermise chiar, dar atât de potrivite. 

— Am de ales între asta şi a putrezi într-o celulă pentru că l-aş fi 
omorât pe omul pe care îl iubeam... 

Dintr-odată, nu am mai putut spune nimic. Lacrimile neplânse 
se întorseseră şi acum mi se adunau, închegate, în gâtlej. M-am 
simțit din nou zdrobită de valul amărăciunii. Gabe mort. Viaţa 
noastră demolată. Poliția pe urmele mele pentru o crimă pe care nu 
am comis-o. Iar ucigașul lui Gabe — ucigașul lui Gabe... Dacă nu 
mă gândeam la asta, dacă pur şi simplu continuam să merg înainte, 
pas cu pas, concentrându-mă doar la ceea ce aveam de făcut 
imediat, aş fi putut reuşi. Dar cuvintele lui Cole mă făcuseră să ridic 
ochii din pământ, mă făcuseră să mă gândesc la situația mea şi la 
ceea ce făceam, pentru prima dată de când fugisem din secție. Iar 
toată nedreptatea asta a celor întâmplate mi-a smuls un geamăt. 

— Jack, nu! a spus Cole cu vocea înceată, dar plină de oroare. 
Te rog, te rog să nu spui asta! Nu te pot lăsa să pleci ştiind că e 
posibil să faci o tâmpenie împotriva ta. 

— Dar deja am făcut o tâmpenie, am răspuns eu sec. Când am 
hotărât să plec din secția de poliție, m-am transformat în suspectul 
numărul unu. Singurul lucru important acum este să-l găsesc pe cel 
care a făcut asta, pentru că, dacă nu aflu cine l-a ucis pe Gabe, viața 
mea e oricum terminată. Nu mai am pentru ce trăi, înţelegi? 

— Jack, nu! a repetat Cole, de data aceasta cu o voce frântă. Te 
rog să nu spui asta. Gabe n-ar fi vrut să... 

S-a oprit. Mi-am închis ochii şi am strâns cât puteam de tare 
din pleoape, sub amenințarea lacrimilor aflate din ce în ce mai 
aproape, dar care nu curgeau niciodată. Pentru că ăsta era cel mai 
rău lucru, avea dreptate Cole: Gabe n-ar fi vrut niciodată nimic din 


toate astea. N-ar fi vrut să mă vadă făcând ceea ce făceam, aruncată 
cu capul înainte în această nebună fantezie a răzbunării. Dar 
necazul dracului era că Gabe nu mai era aici. Fusese ucis, iar eu 
rămăsesem singură. Aşa că nu mai era nimeni care să rezolve toate 
astea, nimeni care să hotărască ce să fac acum — nimeni în afară de 
mine. 

Pentru o clipă, am avut cea mai scurtă şi mai ciudată 
halucinație: căldura cauciucată a unei căşti cu Bluetooth în ureche, 
vocea lui Gabe, joasă, intimă, ținându-mi de urât ca întotdeauna 
atunci când mă aflam într-o misiune. 

O să reuşeşti, iubito. 

Mi-am strâns pumnii până când unghiile mi s-au înfipt în 
pielea moale a palmelor, urându-l pentru cât de mincinos fusese. 

Apoi brațele lui Cole din nou în jurul meu, fața mea strivită de 
umărul lui şi dorința — mai mare ca niciodată — de a plânge, de a 
putea da drumul lacrimilor şi a mă pierde în eliberarea lor. 

— Cum de a putut să mă părăsească? spuneam, cu vocea frântă 
la ultima silabă. Cum a putut face asta, Cole? De ce nu s-a luptat? 
De ce a permis să se întâmple aşa ceva? 

Cole nu a răspuns, doar m-a bătut uşor pe spate, dar eu ştiam 
adevărul. Gabe m-a părăsit pentru că nu a avut de ales. Aşa cum 
nici eu nu am avut de ales când am fugit din acea secție de poliţie. 
Nu am văzut atunci nicio alternativă. 

lar acum, nu aveam nicio altă opțiune decât de a merge 
înainte, de a încerca să aflu cine îi făcuse asta lui Gabe. Şi apoi? Dar 
nu mă puteam gândi atât de departe în viitor... 

Trebuia să rezolv următoarea problemă. Apoi următoarea. 

Să fac pas după pas. 

Până când nu voi mai avea unde să merg. 


kkk 


Înfruntarea stației Charing Cross mi s-a părut o... o nebunie, ca 
să fiu sinceră. Să trec prin mulțimea de-acolo, chiar pe sub ochii 
acelui polițist de la Transporturi sprijinit leneş cu spatele de un 
stâlp, mi s-a părut de parcă mergeam printr-o capcană uriaşă, în 
formă de transport public. 

Dar ştiam că arătam acum foarte diferit de femeia care o 
întinsese din secția de poliție ieri-dimineaţă. Culoarea roşie 
dispăruse, iar cu ajutorul lui Cole şi a unei foarfeci din biroul lui, 
dispăruse şi mare parte din păr, bucurându-mă acum de o tunsoare 
scurtă şi destul de onestă a şuvițelor mele blond-platinat. 
Imprumutasem de la Cole şi o pereche de ochelari de soare şi un 
pardesiu lăsat de Noemie la el în birou — un minunat trenci lung, 


de culoarea nisipului care trebuie să fi costat o sumă inimaginabilă 
de bani, judecând după senzația de moliciune fină pe care mi-a 
lăsat-o lâna lui imediat ce l-am pus pe mine. Cole fusese categoric: 
trebuia să îl iau. Îl puteam lăsa mai târziu la cabană dacă voiam, 
dar lui Noemie în niciun caz nu avea să-i pese de el, din moment 
ce nici nu-şi dăduse seama că atârna în spatele uşii lui de la birou 
de vreo şase luni. Îmi rulasem hanoracul pe sub pulover, astfel 
încât să pară că am o burtică de gravidă — şi chiar părea credibilă, 
dacă nu puneai mâna pe ea. Singurul lucru nelalocul lui era 
rucsacul din spate: sugera mai degrabă o studentă plecată prin 
lume într-un an sabatic decât o viitoare mămică, dar speram să mă 
descurc cumva. 

La intrarea în stație, m-am zărit în vitrina întunecată a unui 
magazin. Poliția căuta o femeie cu păr lung şi roşu, îmbrăcată cu 
un fâş ieftin. Femeia care mă privea acum din oglinda geamului era 
o gravidă blondă foarte bine îmbrăcată, cu ochelari de soare D&G 
şi cu un pardesiu ce costase, probabil, peste 2 000 de lire. Efectul 
era... mda, era de-a dreptul impresionant, trebuia să recunosc. Şi 
era meritul lui Cole. Nu mai aveam nicio legătură cu fata 
înfricoşată care îi aținuse calea înainte să ajungă la birou, cu doar 
câteva ore în urmă. Dar chiar şi aşa, când am păşit drept în direcția 
polițistului de la intrare, a fost un moment tare neplăcut. 

M-am dus la automatul de bilete şi am plătit cash, cu degetele 
tremurându-mi în timp ce navigau pe ecranul tactil urmând 
indicaţiile greoaie, apoi introducând bancnotele boțite în fanta 
aparatului. În aşteptarea biletelor, care se  imprimau cu o lentoare 
chinuitoare, m-am uitat în sus la panou, să verific încă o dată ora şi 
peronul. Nu voiam să mă urc prea devreme şi să risc să fiu prinsă în 
tren, în caz că se întâmpla ceva. Dar nu puteam nici să amân prea 
mult. Îmi mai rămâneau cinci minute de pierdut, ceea ce era destul 
de bine. 

Ultima chitanță a fost scuipată în tăvița aparatului, iar eu am 
luat tot şi am trecut de bariera de control a biletelor. Am simțit 
impulsul aproape irezistibil de a pleca capul atunci când am trecut 
prin fața camerei CCTV de la barieră, dar ştiam că era doar una 
dintre foarte multele instalate peste tot. În plus, dacă aş fi încercat 
să-mi ascund fața, aş fi atras atenţia într-un mod nedorit. Aşa că am 
ales să bag mâna în buzunar şi să-mi scot telefonul, prefăcându-mă 
că privesc cu atenţie ceva de pe ecranul lui. O femeie care îşi 
ascunde chipul când trece prin fața unei camere de securitate — 
uriaş semnal de alarmă. O femeie absorbită de Twitter pe peronul 
unei gări — banalitate. 

Şi totuşi, curgeau apele pe mine în momentul în care am ales să 
urc într-un vagon şi încercam să mă hotărăsc unde era mai bine să 


mă aşez. Locul de lângă uşă, ca să pot fugi uşor în caz că urca 
poliția în tren? Sau unul ceva mai îndepărtat, unde m-ar fi găsit 
mai târziu? Până la urmă, am preferat intrarea — şansele ca poliția 
să urce fix în vagonul meu erau destul de mici —, însă toate 
locurile de acolo erau ocupate. 

Încă oscilam, când un tânăr aşezat pe un scaun s-a ridicat şi mi- 
a făcut semn: 

— Stai aici, drăguţo. 

Nu am înţeles imediat ce spunea, doar m-am uitat la el clipind 
de câteva ori. Apoi mi-am coborât privirea şi mi-am dat seama: 
burtica mea. Scaunele acelea ofereau prioritate bătrânilor, 
persoanelor cu handicap şi... femeilor gravide. 

Am simțit cum îmi porneşte din piept un val de ruşine care îmi 
cuprinde obrajii, chiar dacă îmi venea şi să râd de mine însămi. 
Eram o fugară, mă ascundeam de poliție, eram căutată pentru crimă 
şi totuşi pe mine mă făcea să mă simt vinovată o sarcină falsă? 

— E în regulă, am răspuns eu, sperând că nu mă înroşisem prea 
tare în obraji. Pe bune. Merg mai încolo. 

— Ei, nu-i niciun deranj, drăguţo, a spus băiatul. 

Avea amestecul acela ciudat şi unic de aroganță şi oarecare 
timiditate, caracteristic masculilor aflați la sfârşitul adolescenţei. S-a 
aplecat să îşi ia bagajul şi a pornit pe culoar, lăsându-mi mie 
scaunul gol. 

— Oricum nu-mi place să stau lângă budă, a mai zis el fix 
înainte ca uşa vagonului să se închidă în urma lui, ceea ce m-a 
făcut să râd. 

Mai erau două minute până la plecarea trenului şi m-am aşezat 
cu bagajul în poală şi cu ochii pe geam, tot aşteptând să aud paşi 
grăbiţi pe peron şi strigăte ca: Poliția! Opriti trenul! 

Dar n-a apărut nimeni. Secundele s-au scurs una după alta până 
la 12:40 — ora la care trenul ar fi trebuit să plece. Nu s-a întâmplat 
nimic. Am înghiţit în sec, simțindu-mi ceafa şi fălcile amorţite de 
tensiune. De ce? De ce nu plecam? 

Apoi s-au auzit câteva pârâituri din difuzorul trenului şi eu am 
simțit un junghi în stomac, un val nervos atât de puternic, încât 
am crezut că aveam să vomit. Oare anulau trenul? Sau ne mai 
țineau un pic pe peron, pentru o „inspecție de rutină“? 

Insă, după ceea ce mi-a părut a fi o aşteptare de o mie de ani, s- 
a auzit vocea calmă a conductorului: 

— Trenul de 12:40 circulă în direcția Ashford International, cu 
oprire la Waterloo East, London Bridge... 

A urmat familiara litanie a staţiilor, iar pe lângă vocea 
conductorului am auzit avertizarea sonoră a închiderii uşilor şi 
pornirea motoarelor. 


— ...Headcorn şi Pluckley. Trenul ajunge la Ashford 
International la ora 14. Ne cerem scuze pentru întârzierea cu care 
am plecat, se datorează lipsei de personal. Sperăm să recuperăm pe 
parcurs. Următoarea oprire este... 

Trenul lua viteză din ce în ce mai mare. Ne dezlipiserăm de 
peron şi deodată ne-am aflat afară, în aerul rece şi clar al acelei zilei 
însorite de iarnă. 

Mi-am lăsat capul să se odihnească pe spătarul scaunului şi am 
răsuflat de parcă cineva îmi apăsase un buton de deblocare. 

Reuşisem. leşisem din Londra. 


kkk 


— Aici e bine, i-am spus eu şoferului de taxi. 

Acesta s-a oprit în locul pe care i-l arătasem şi s-a uitat în jur cu 
un aer uşor precaut, la parcarea goală. Vara probabil că era un loc 
drăguţ aici, cu un chioşc ce vindea îngheţată, şi găletuşe, şi lopeți 
din plastic. Într-o după-amiază rece de februarie, era mai degrabă 
dezolant. 

— Sunteţi sigură? 

Am încuviințat. Fusese un risc să iau taxiul — exact genul de 
lucruri pe care aş fi preferat să le evit — dar alternativa era să merg 
pe jos vreo opt kilometri, de la stația Rye, pe drumuri de țară, la 
căderea întunericului, ceea ce nu mă tentase prea tare. 

— Da, sunt sigură. Am întâlnire cu cineva. 

Şoferul a ridicat din umeri. 

— 8 lire 20. 

M-am aplecat să număr măruntul rămas de la biletul de tren, 
monedă cu monedă, adăugând un bacşiş atât de mic, încât m-am 
simțit instant vinovată; dar rezervele mele de cash se împuținau 
dureros de repede şi habar nu aveam când aş fi putut face rost de 
mai mult. Şoferul nu a părut supărat, însă, şi a ieşit cu voie bună 
din maşină, în ciuda vântului de pe drum, să deschidă portbagajul 
şi să-mi scoată de acolo rucsacul. 

— Ţine, drăguţo. Mult noroc! a mai spus el cu ochii la burtica 
mea, făcându-mă să mă simt încă şi mai vinovată. 

Am aşteptat până când a urcat la loc în maşină şi a executat o 
întoarcere în trei mişcări, pentru a o lua înapoi spre şosea, după 
care am pornit-o şi eu de-a lungul plajei în căutarea căsuţei lui 
Noemie. 

Era foarte frig. Frigul ridica vârtejuri de nisip până la nivelul 
genunchilor, cu atâta putere, încât simțeam chiar şi prin pantaloni 
înțepăturile lor. 

Picioarele mi se afundau în dunele moi şi ochii îmi lăcrimau de 


la amestecul de vânt, nisip şi stropi de apă sărată, făcându-mă să 
regret o clipă că nu îi cerusem taximetristului să mă lase chiar în 
fața casei. Dar ar fi fost prea riscant. 

Telefonul spunea că aveam mai puțin de un kilometru de la 
parcare până la cabană, dar pe măsură ce înfruntam dunele mi se 
părea că e mult mai mult de atât şi am început să mă întreb dacă 
nu greşisem ceva. Îmi simțeam genunchii foarte moi de la efortul 
de a înainta prin mişcătorul nisip, rucsacul parcă îmi era plin cu 
pietre, nu cu haine, câteva scule şi un sac de dormit, iar rana de sub 
coaste îmi zvâcnea ca dracu’. 

Am scuturat din cap şi am clipit încercând să-mi scot apa sărată 
din ochi. Ce naiba era cu mine? Nu aşa eram eu. Eu eram o femeie 
puternică, capabilă, într-o foarte bună condiție fizică. În familia 
noastră, o fi fost Gabe cel care scotea capacele de borcane sau 
trăgea maşina de spălat de la perete când se bloca, dar eu eram cea 
rezistentă şi tenace. Nu mai departe de luna trecută alergasem un 
semimaraton pe dealuri, în beneficiul celor de la Cancer Research. 
Iar acum nu puteam nici măcar să merg pe o plajă? 

Adevărul era, bineînțeles, că Gabe nu mai era acea persoană 
acum. Pentru că era mort. Pe viitor, trebuia să mă descurc singură 
cu orice problemă, cu orice capac înțepenit. 

M-a pocnit din nou nedreptatea celor întâmplate, ca un pumn 
în stomac, şi m-am trezit lăsându-mă în jos pe nisip cu fața în 
mâini. Poate că trebuia să o las baltă pur şi simplu, să mă las pradă 
valurilor, să mă ducă în larg. Ce mai conta? Cum de-mi puteam 
închipui că aveam să mă descurc singură cu toate? Şi mai ales să 
dau şi de urma celui care îi făcuse asta lui Gabe. Oi fi fost eu bună 
la cățărat pe garduri şi spart încuietori, dar să-l găsesc pe ucigaşul 
soțului meu? Ar fi trebuit să fie treaba poliției. Insă poliția avea deja 
un suspect: pe mine. 

Dar nu puteam renunța, ştiam. Nu puteam să mă opresc pur şi 
simplu, n-aveam timp să mă simt epuizată, nici să-mi plâng de 
milă. Deja simțeam în mine un impuls oțelit care îmi întărea 
muşchii, pregătindu-mă să mă ridic şi să o iau din nou înainte. Nici 
măcar nu era ceva conştient — partea conştientă a minţii mele era 
aceea care îmi spunea că eram o idioată şi trebuia să renunţ. Era 
altceva, ceva foarte profund, ceva foarte apropiat de sufletul meu. 
Era partea mea dură, îndărătnică şi neîmblânzită care refuza să 
cedeze durerii pierderii lui Gabe — cel puțin nu acum. Era acea 
parte din mine care stătuse în baia hostelului, în mirosul înțepător 
al decolorantului, făcându-mă să frec iar şi iar un scalp dureros 
până când orice urmă de roşu a dispărut. Era acea parte care mă 
împingea să continui, în timpul unei misiuni, să nu mă predau 
paznicilor, să mai alerg un kilometru, să mai obțin un dosar, chiar 


şi atunci când Gabe îmi şoptea în ureche că era destul cât făcusem, 
să mă întorc acasă. 

Fi bine, acum nu mai exista niciun „acasă“. Şi nici nu mă ajuta 
cu nimic să plâng din cauza asta. Trebuia doar să merg înainte. 

M-am forțat să mă ridic încet în picioare, cu mâna apăsată pe 
coaste în încercarea de a-mi calma durerea pulsândă, apoi am luat- 
o din nou înspre întunericul ce începea să acopere cerul. 

Vântul s-a mai liniştit, dar i-au luat locul vârtejuri de ceață 
marină ce păreau să îmi urmeze paşii, venind dinspre Canal şi 
cuibărindu-se printre dune. La început, erau doar câteva fuioare, 
apoi s-au unit şi au format o pătură din ce în ce în mai groasă, până 
am ajuns să-mi văd cu greutate chiar şi o mână ridicată în fața 
ochilor. Nici lanterna telefonului nu era de prea mare ajutor — 
transforma întunericul mişcător într-un perete complet alb de care 
fasciculul de lumină se lovea şi se întorcea înapoi către mine cu o 
intensitate orbitoare —, aşa că după câteva minute de mers poticnit 
am stins-o, așteptând să mi se obişnuiască din nou privirea cu 
întunericul. 

Nu ştiam cât se făcuse ceasul când mi-am dat seama că formele 
întunericului se coagulaseră acum în ceva ce nu mai era doar o 
movilă sau un copac, ci un lucru mai solid şi care avea, cu 
siguranță, formă de construcție. După doar vreo doi metri, mi-am 
lovit dureros tibia în ceva ce clar era foarte solid. La început, am 
crezut că era un gard, dar am început să pipăi prin jur şi mi-am dat 
seama că era o traversă de cale ferată. De fapt, erau mai multe, 
aşezate unele peste altele. Intrasem într-un fel de bancă sau poate 
că era un fel de pat de flori supraetajat, pentru că era plin cu 
pământ. 

Am întins mâinile în față şi am continuat să merg, cu mare 
grijă, către silueta întunecată profilată în ceață. M-am rugat să fi 
fost căsuţa lui Noemie, dar chiar dacă n-ar fi fost, începusem să mă 
gândesc serios să intru în orice fel de construcție era şi să mă 
adăpostesc acolo. Telefonul nu-mi era de niciun folos: indicatorul 
hărții Google sărea de colo-colo, indecis, pe o suprafață de vreun 
kilometru pătrat, fără să se apropie prea tare de semnul pe care mi-l 
arătase Cole la Londra, pe telefonul lui. Fusesem deja informată că 
acuratețea localizării nu era foarte înaltă. Mi-am amintit de mesajul 
meu către Gabe: Pe bune, Sherlock? 

Dar pe măsură ce mă apropiam de clădirea micuță, am observat 
că se potrivea cu descrierea lui Cole: acoperişul ondulat, pereții 
negri, uşa din față vopsită într-un galben-muştar. Apoi am zărit 
ceva ce m-a convins: o scândură bătută în cuie lângă uşă, pe care 
fuseseră scrijelite cuvintele „Spuma Mării“ — acum estompate, 
bătute de vânturi. M-am grăbit, aproape tremurând de uşurare, să 


scot din buzunarul rucsacului cheia pe care mi-o pusese în palmă 
Cole, de dimineaţă. 

Am răsucit-o în broască şi m-am trezit înăuntru. Mi-era frig, 
mi-era foame şi eram aproape leşinată de oboseală, dar măcar eram 
înăuntru, iar asta era suficient. 

De-abia după mai mult de o oră mi-am dat seama că primisem 
un mesaj pe telefon. Nu ştiam cât de mult stătusem acolo. Îmi 
luase ceva timp să aprind lămpile şi focul din şemineu, ca să pun la 
fiert un ceainic cu apă. Cole îmi spusese că nu exista încălzire 
centrală în cabană. Ceea ce nu menționase era că nu avea nici 
electricitate. În fine, de fapt avusese cândva, deoarece am găsit vreo 
două prize, iar lângă pat se afla o veioză. Dar fie avusese loc o pană 
de curent, fie fusese deconectată de la rețea. Oricât am încercat să 
meşteresc la tabloul electric pitoresc de antic, nu s-a schimbat 
nimic, aşa că a trebuit să mă descurc cu lămpile cu ulei şi cu 
lumânările care se aflau peste tot prin casă. 

În lumina caldă a lumânărilor, cabana a început să-şi arate 
frumusețea — deşi era cam mică pentru a-şi merita această 
denumire. Era, de fapt, o singură cameră, cu tavanul înalt şi o 
bucătărie artizanală cu dulapuri din lemn înşirate de-a lungul unui 
perete, o chiuvetă din porțelan cu un singur robinet de apă rece şi 
un aragaz vintage, din anii 1950, care funcționa cu butelii de gaz. 
Pe partea cealaltă se afla o canapea confortabilă, deschisă ca să 
formeze un pat, iar în mijloc şevaletul lui Noemie, o măsuță 
rotundă cu scaune din lemn curbat şi şemineul. Pe pereți erau 
atârnate picturile lui Noemie — vaste peisaje abstracte în culori 
marine. Deşi era mic, locul era uimitor, de o eleganță simplă în 
stilul Shaker, şi puteam înțelege de ce o fermecase pe Noemie. 
Trebuie să fi fost locul ideal pentru un artist, atât de departe de 
lumea dezlănțuită, cu atâta linişte în jur. Locul perfect în care putea 
crea. 

Frigiderul era gol, cu uşa deschisă şi proptită într-o mică urnă 
japoneză umplută cu scai vânăt, dar găsisem paste într-un dulap, 
plus vreo două borcane cu pesto, aşa că, în momentul în care 
observasem notificarea de pe telefon, eram aşezată la masă în fața 
unui bol aburind cu fusilli. Primisem un mesaj pe Signal, de la un 
număr necunoscut. Am făcut nerăbdătoare clic pe el. 

Jack, eu sunt, Hel, am citit pe ecran. Eşti OK? 

Mi-a sărit inima din piept şi m-am grăbit să răspund: Da! Oh, 
Doamne, da, sunt bine. Dar ăsta nu e numărul tău. 

Pauză, apoi s-a afişat un mesaj nou: Nu. C. m-a sfătuit să iau şi 
eu un telefon de unică folosință, în caz că poliția pune mâna pe al meu. 
Îmi setasem mesajele să se şteargă singure, dar el a zis că e mai sigur 
aşa. Unde eşti? 


O altă pauză, după care un nou bip: Sau poate că ar fi mai bine 
să nu spui? 

Am rămas să mă gândesc o vreme la asta, muşcându-mi buza. 
Cole era sigur că mesajele pe Signal erau securizate, iar eu aveam 
încredere în el. La urma urmei, era expert în probleme de securitate 
telefonică. Şi nicio secundă nu mi-aş fi închipuit că Hel m-ar fi 
putut trăda. Însă nici nu voiam să o pun situaţia delicată de a fi 
nevoită să mintă poliția. 

Sunt în siguranță, am tastat eu în cele din urmă. Și la adăpost, 
undeva unde e cald şi bine. Cred că e suficient să ştii atât. 

Super. Îmi făceam griji. Dar, Jack, ce ai de gând să faci? Pe termen 
lung, adică. 

Fra exact ceea ce mă întrebase şi Cole, iar faptul că acum 
primeam aceeaşi întrebare de la Hel mă făcea să mă simt şi mai rău. 

Nu ştiu, trebuie să descopăr cine a făcut asta, dar nu am nicio idee 
de unde să încep. Nu am decât un ventilator spart. Ceea ce nu e mare 
lucru, am tastat eu. 

Un ventilator spart?, a venit răspunsul mirat al lui Hel, ceea ce 
m-a făcut să-mi dau seama că nu îi povestisem cum am intrat în 
casă şi am găsit spărtura din geamul de aerisire de la baie. 

Nu contează, ar fi prea multe de povestit. Dar e clar că o să am 
nevoie de ceva cu mult mai substanțial pentru a-mi da seama ce se 
întâmplă. 

Şi apoi, imediat cum am apăsat pe Trimite, mi-am dat seama: 
deja aveam ceva — sau, cel puțin, aşa părea. Dacă nu mă înşelam, 
nu Gabe era cel care aranjase treaba cu asigurarea de viaţă, ci 
altcineva. Iar acea persoană trebuia să fi lăsat vreo urmă. Problema 
era că treburile astea — piratarea bazelor de date şi căutarea 
urmelor informatice — erau de competența lui Gabe, nu a mea. 
Mai bine zis, fuseseră, mi-am amintit eu cu durere. Fuseseră treaba 
lui Gabe. 

De fapt... cred că AM un fir, i-am scris eu lui Hel, exact în acelaşi 
timp în care şi ea îmi scrisese ceva: Mă întrebam dacă... 

Am scris simultan, scuze, am tastat eu. 

Tu prima :-), mi-a răspuns Hel cu un smiley necaracteristic ei. 
Nu prea era genul ei să folosească emojiuri, dar nici nu era o 
situație prea normală acum. Ce fir ai? 

OK. Păi, mă gândeam că ar fi un indiciu: asigurarea. 

Pauză lungă. Parcă auzeam rotițele creierului lui Hel 
învârtindu-se. Apoi a venit răspunsul: Ce vrei să spui? 

Cineva a plătit polita aia. Şi chiar nu cred că a fost Gabe. Nu e 
stilul lui, pur şi simplu. 

Nu era stilul lui, mi-am amintit eu din nou cu amărăciune. 
Oare aveam să mă obişnuiesc vreodată să vorbesc despre Gabe la 


timpul trecut? Încă mi se părea imposibil de acceptat că s-a dus, 
deşi îi ținusem în braţe corpul neînsuflețit. 

Răspunsul lui Hel a piuit: OK, dar cum să dovedeşti asta? 

Nu ştiu. L-aş putea ruga pe Cole. Poate că ştie el să facă ceva 
complicat cu sistemul celor de la asigurări, să afle adresa de IP a celui 
care a încheiat asigurarea. 

Încă o pauză lungă. Apoi un mesaj dintr-un singur cuvânt: 
Poate. Aproape că puteam auzi îndoiala ieşind din ecran. Nu ştiu de 
ce, dar asta m-a deranjat. 

În fine, tu ce voiai să spui? Te întrebai dacă... 

Păi... Nu prea ştiu dacă o să-ţi placă asta... 

O altă pauză. Îmi venea să-mi dau ochii peste cap. Practic, nu 
îmi plăcea nimic din toată această situație. Nu cred că Hel putea să 
o înrăutățească. 

Telefonul a scos din nou un bip. 

Mă gândeam că... Mai ştii ceva de Jeff Leadbetter? 

Jeff? Pentru o clipă, m-am simţit confuză, întrebându-mă cum 
naiba o fi aflat despre e-mailul lui Jeff. Nu avea cum... Sau poate că 
avea? Ce vrei să spui? Ţi-a scris şi ție un e-mail? 

Ţi-a scris un e-mail? 

Da, nu din cauza asta întrebi? 

Nu. Cum adică, ţi-a scris un e-mail? 

Am oftat surprinzător de sonor între pereții căsuței, acoperind 
trosnelile şi şuieratul flăcărilor. 

Oh, Doamne, mi-a trimis o momeală idioată despre moartea lui 
Gabe. Presupun că l-au pus şefii lui. Spera, probabil, că aveam să-i 
răspund şi să-mi afle aşa locaţia. 

De data asta, răspunsul lui Hel a venit repede: $i? I-ai răspuns? 

Da, dar m-am asigurat înainte că o făceam prin VPN. Nu cred că 
pot găsi nimic. 

Încă o lungă pauză. Presupun că Hel încerca să-şi dea seama 
dacă nu cumva făcusem o prostie incredibil de mare. 

Adică o rețea privată virtuală. Íi ascunde locația, am adăugat eu, 
în caz că nu ştia despre ce vorbeam. 

Tot niciun răspuns. 

Dar de ce m-ai întrebat despre Jeff? am tastat eu, mai mult ca să îi 
aflu părerea. Pauzele acelea lungi îmi dădeau o stare de agitație. Îmi 
imaginam nişte poliţişti bătând la uşa lui Hel şi luându-i telefonul, 
deşi era mult mai probabil ca ea să fi tastat cu o mână în timp ce 
încerca să-şi convingă gemenele să se bage în pat. 

Hel, tocmai începusem să tastez, când am primit un mesaj de la 
ea: Uite, poate că mă înşel eu, dar hai să spunem că cineva l-a ucis pe 
Gabe. Şi să spunem că ai dreptate, vrea să îţi pună tie în cârcă crima. 
Amândouă am presupus că e ceva care are legătură cu Gabe, dar dacă 


nu e aşa? Dacă are legătură cu tine? 

Ce?! Mă simţeam foarte confuză acum, oboseala reuşise să mă 
copleşească într-o asemenea măsură, încât nu reuşeam să înțeleg ce 
anume încerca să îmi spună. Hel, îmi pare rău, dar trebuie să îmi 
explici mai clar ce vrei să spui. 

Vreau să spun că e posibil ca persoana care l-a ucis pe Gabe să o fi 
făcut nu ca să-l pedepsească pe el, ci ca să te pedepsească PE TINE. Şi că 
acum continuă să îţi distrugă viața. Şi că singura persoană suficient de 
bolnavă la cap să facă aşa ceva ar fi... 

Nu a terminat mesajul, dar nici nu era nevoie, pentru că ştiam 
ceea ce nu scrisese. Singura persoană pe care şi-o putea imagina în 
stare să vrea să-mi distrugă viața, singura persoană la care mă 
puteam gândi eu că ar face aşa ceva era Jeff Leadbetter. 

Nu am răspuns nimic o vreme. Pur şi simplu am rămas 
nemişcată, gândindu-mă la ideea lui Hel. Nu putea să fie adevărat. 
Nu putea. Sau poate că... Timp de şase luni după ce ne 
despărțiserăm, Jeff îmi făcuse viața un coşmar. Amenzi pentru 
viteză care apăreau, în mod misterios, de nicăieri. Telefoane închise 
în miez de noapte. Razie pentru droguri la două noaptea în fostul 
meu apartament din Hackney — şase poliţişti înarmați care mi-au 
dărâmat uşa şi au năvălit înăuntru în timp ce dormeam. Ponturi 
anonime, drăguţo, astea erau explicaţiile pe care le primeam, dar eu 
ştiam adevărul. Dacă aş fi fost un alt gen de om, dacă aş fi 
reacționat altfel sau dacă, Doamne fereşte, aş fi consumat chestii 
ocazional, jointuri sau cocaină, să zicem, cum făcusem când eram 
mai tânără, aş fi putut ajunge în puşcărie sau chiar să fiu ucisă, în 
cazul în care lucrurile ar fi luat-o rău razna. 

Acele razii de noapte fuseseră cele mai rele dintre toate, apoi se 
răriseră, rămăsesem doar cu apelurile tăcute şi cu controalele 
ocazionale şi „întâmplătoare“ din trafic. Într-un final, după ce îl 
întâlnisem pe Gabe şi mă mutasem la el, încetaseră toate. Îmi 
închipuisem, într-un mod foarte naiv, că Jeff se temea de Gabe sau 
că poate depăşise momentul. 

Dar dacă nu o făcuse? Dacă pur şi simplu pusese totul la cale, 
cu răbdare, ca să ne pedepsească pe amândoi? Era o teorie 
fantezistă. Dar la fel erau toate teoriile pe care mi le făcusem până 
acum. 

Un nou bip pe telefon. 

Jack, mai eşti? 

Da, sunt, mă gândesc, am scris. 

La ce? 

Răspunsul sincer ar fi fost că mă gândeam la teoria ei şi mi se 
părea o prostie. Jeff? Un polițist? Să însceneze omorârea soțului 
meu doar ca să mă pedepsească pentru o despărțire de demult? 


Părea cu totul ridicol, mai ales că îl şi văzusem în secţia de poliție 
aproximativ pe la ora la care murise Gabe. Dar chiar era singura 
persoană la care m-aş fi putut gândi că ne purta pică şi, cumva, 
chiar dacă partea logică a creierului meu găsea 100 de motive 
pentru care nu avea cum să fie adevărat, o nenorocită de întrebare 
tot îmi dădea târcoale în subconştient: fusese din vina mea? Eu 
eram de vină pentru moartea lui Gabe? 

Continuam să mă uit în gol spre ecran, încercând să-mi dau 
seama ce aş fi putut să-i mai spun lui Hel, când a apărut un 
avertisment: 15% baterie. 

Rahat. Uitasem complet că, fără curent electric, nu-mi puteam 
încărca telefonul. 

Hel, mă lasă bateria, trebuie să închid. Dar te iubesc, am scris eu. 

Şi eu te iubesc. Să ai grijă de tine, OK?, a scris ea înapoi. 

O să am xx 

Am aşteptat puțin, să văd dacă îmi mai răspunde ceva, dar nu a 
făcut-o, aşa că am închis telefonul şi am rămas lungită în acel 
întuneric luminat de flăcări, continuând să meditez la ce îmi 
spusese. Cu cât mă gândeam mai mult, cu atât mai improbabil mi 
se părea: Jeff era un tâmpit, fără îndoială, dar nu era criminal. Mai 
mult de atât: era un tâmpit cu alibi, unul pe care îl puteam 
confirma chiar eu. 

Însă când am închis ochii, încercând să adorm, nu cuvintele lui 
Hel îmi răsunau în urechi, ci acelea ale lui Jeff, vorbele pe care mi 
le şuierase în ultima zi, în timp ce-mi făceam bagajul, ziua în care îl 
părăsisem cu totul: O să te fac să îţi pară rău, pizdă proastă ce eşti. 
Dacă eu nu te pot avea, atunci nimeni nu o să poată. 

Pe atunci, eram sigură că nu vorbise serios. O pusesem pe 
seama atmosferei încărcate, cuvinte goale venite de la un bărbat cu 
un orgoliu supradimensionat şi incapabil să accepte o respingere. 
Dar acum... acum Gabe era mort. lar eu nu mai eram sigură de 
nimic. 


3 Red Sparrow (în limba engleză în original) — aluzie la cartea cu acelaşi titlu publicată de un 
fost agent CIA, Jason Matthews, în 2013. Personajul principal este o fostă balerină rusă, 
forțată să urmeze cursurile unei şcoli de „vrăbiuțe“, adică de agente secrete pregătite 
pentru a face ulterior sexpionaj (N.t.). 


Miercuri, 8 februarie 


Minus patru zile 


Era foarte, foarte frig când m-am trezit şi pentru o vreme am 
rămas ghemuită pe canapea, încercând să-mi dau seama cât o fi 
fost ceasul. Focul se stinsese peste noapte şi acum nu se vedea decât 
un amestec de cenuşă albă şi neagră în vatra şemineului. Îmi 
puteam vedea aburul respirației. 

Adormisem cu hainele pe mine, înfăşurată într-o pătură 
croşetată din lână, ceea ce acum mi se părea a fi fost o hotărâre 
înțeleaptă. E drept, tot îngheţată eram, dar măcar nu trebuia să mă 
şi îmbrac. 

Aveam totuşi nevoie să fac pipi şi, oricât am încercat să o ignor, 
durerea din pelvis m-a forțat până la urmă să mă ridic. Nu mă 
durea doar vezica. Totul mă durea. Rana de sub coaste, care-mi 
zvâcnea la fiecare răsucire pe canapea. Muşchii picioarelor, de la 
marşul forțat de ieri, prin nisip. Tălpile, de la mersul pe jos zece 
kilometri pe pavajele Londrei până la biroul lui Cole, şi ceilalți 
cinci kilometri în direcția opusă, către Charing Cross. Chiar şi 
degetele îmi erau înțepenite şi mă dureau — probabil de la cât de 
tare îmi încleştasem pumnii de fiecare dată când trecusem pe lângă 
vreun polițist sau vreo cameră de securitate. 

Mă simțeam ca o babă pe care o dor toate şi de-abia m-am 
ridicat din pat, păstrându-mi pe umeri pătura ca să mă protejeze de 
aerul înghețat al dimineţii. Baia era într-o mică anexă a casei, 
acoperită cu tablă ondulată, în care era, dacă aşa ceva era posibil, 
încă şi mai frig decât în camera principală. M-am strâmbat la 
contactul pielii cu scaunul de toaletă congelat, apoi am rămas 
aşezată multă vreme, cu fața sprijinită în palme, gândindu-mă la ce 
aveam de făcut. 

Aş fi vrut să sun la compania de asigurări, să fac pe testerul de 
penetrări şi să obțin pe ocolite informaţii despre polița aceea, chiar 
dacă ar fi fost măcar data la care fusese încheiată. Dar nu puteam 
face nimic înainte să-mi încarc telefonul. Totul depindea de asta. 

Ceea ce însemna că mai întâi trebuia să rezolv problema 
curentului electric. 

Al doilea... Trebuia să încerc să îmi dau seama cumva dacă în 
spatele poveştii se afla Jeff Leadbetter. Dar nu aveam nicio idee de 
unde să o apuc, darămite cum să dovedesc asta. 

Două cafele mai târziu şi un mic foc trosnind în şemineu, mă 
simțeam puțin mai dezghețată şi mult mai disperată, dar tot nu 
reușisem să pun în funcțiune electricitatea. lar fără ea, nu prea 
ştiam cum aş putea sta aici. 

Îmi oprisem telefonul peste noapte, ca să economisesc bateria, 
iar acum, când l-am pornit, am fost foarte surprinsă să descopăr că 
era aproape ora 11. Dormisem mai mult decât îmi imaginasem. lar 
ceea ce era şi mai îngrijorător era că bateria ajunsese la 8%. 


Am deschis Signal şi i-am scris un mesaj lui Cole. 

Cole, salut, eu sunt. Scuze de deranj, dar nu reuşesc să pornesc 
curentul. Există vreo centrală pe undeva? Nu-mi pot încărca telefonul şi 
aproape că am rămas fără baterie. 

Am aşteptat câteva minute să îmi răspundă, dar nimic. Şi chiar 
în timp ce pândeam ecranul, am văzut cum s-a micşorat bara 
bateriei, lângă care scria acum 7%, şi am simțit cum mă cuprindea 
panica. Dacă rămâneam fără telefon, chiar că eram terminată. Nici 
laptopul nu îl puteam folosi fără telefon, acela era hotspotul lui. 

Încă 30 de secunde. Tot niciun răspuns. Futu-i. Futu-i. 

Cu un mare gol în stomac, am închis din nou telefonul. 


kkk 


Îmi propusesem să verific din jumătate în jumătate de oră dacă 
îmi răspunde Cole, dar am reuşit să mai verific doar de două ori 
înainte ca bateria să moară de tot, cândva între 12:30 şi 13. Apoi 
nu am mai avut cum să aflu ce oră este, dar mi s-a părut că 
trecuseră trei sau chiar patru ore de când stăteam pe un balansoar 
pe verandă, bine înfofolită în paltonul nisipiu al lui Noemie, şi 
citeam una dintre cărțile cu coperte curbate de pe marginea 
şemineului. Soarele îşi începuse declinul spre linia orizontului, 
alungind toate umbrele, când am auzit torsul unei maşini dinspre 
drum. M-am ridicat, cu urechile ciulite, încercând să-mi dau seama 
dacă sunetul se apropia sau se ducea departe. 

La început mi-a fost greu să-mi dau seama, din cauza 
zgomotului valurilor, dar curând am fost sigură că se auzea din ce 
în ce mai aproape. Foarte aproape. 

Asta m-a făcut să mă clatin pe picioare, uitându-mă în stânga 
şi-n dreapta, panicată. Rahat. De ce nu mă pregătisem pentru o 
astfel de posibilitate? Lucrurile mele erau aruncate peste tot prin 
cabană. Chiar nu-mi puteam permite să las acolo conținutul 
rucsacului, era tot ce mai aveam pe lume, dar dacă rămâneam 
acum să împachetez, ar fi putut fi prea târziu. 

Până la urmă, cu inima bubuindu-mi în piept, m-am hotărât: 
am lăsat cartea jos, am fugit înăuntru, mi-am luat telefonul şi ce 
am mai putut mai repede dintre lucruri, apoi am întins-o repede 
spre dune. 

M-am ghemuit între două tufişuri pipernicite şi am aşteptat. 

Mi s-a părut o eternitate. Acum eram mai aproape de ocean şi 
nu auzeam mare lucru în afară de valuri, bătăile inimii şi propria 
respirație gâfâită. Mi s-a părut — dar sigur că putea fi doar în 
imaginația mea — că sunetul motorului ajunsese din ce în ce mai 
aproape, apoi se oprise cu totul. Nu puteam fi sigură de asta. În 


schimb, puteam fi sigură că nu am auzit nicio maşină pornindu-şi 
din nou motorul şi plecând. 

Să fie poliția? Vreun vecin amabil venit să verifice lumina şi 
fumul? Sau poate că era doar poştaşul? 

Soarele dispăruse în spatele promontoriului acum, se făcuse 
foarte frig, mai ales că se întețise şi vântul, la fel ca ieri pe la ora 
asta. Am rămas ghemuită, cu rucsacul în braţe, cu capul îngropat în 
pliurile lui şi încercând să nu mă gândesc la ce aveam de făcut. Nu 
puteam rămâne toată noaptea acolo, aş fi înghețat. Dar dacă se lăsa 
ceața, poate că aş fi putut profita ca să fug. Încă aveam pe mine 
paltonul bej, ceea ce era singurul lucru bun din toată povestea asta, 
nu doar pentru că era foarte călduros, dar şi pentru că avea o 
culoare ce se putea pierde uşor printre dunele bătute de ploaie. 
Dacă voiau cu adevărat să mă găsească, aveau să o facă, fără nicio 
îndoială. Ascunzătoarea mea nu ar fi rezistat la o cercetare serioasă, 
mai ales dacă ar fi fost implicați şi câini poliţişti, şi nu făcusem nici 
cea mai mică încercare de a-mi şterge urmele trecerii prin cabană. 
Dar dacă vizitatorul era doar o persoană obişnuită, venită pentru o 
verificare sumară, poate că voi reuşi să fug odată ce soarele va fi 
apus. 

Tot îmi treceam în revistă opțiunile, când l-am auzit. Un 
fluierat încet, nu chiar o melodie, doar un riff scurt şi ciudat, care 
mi s-a părut imediat familiar, dar nu ştiam de unde să îl iau. Am 
rămas locului, încercând să-mi dau seama ce se petrecea. Poate era 
cineva care îşi făcea plimbarea de seară împreună cu câinele său, 
fluierând? Poate, dar nu era, totuşi, genul de melodie populară pe 
care o fredonează lumea în general. Şi de ce îmi era atât de 
familiară? Mi-a strâns inima într-un fel ciudat melodia aceea, cu o 
senzație de dor profund nefericită, ciudat de disproporționată față 
de scurta înşiruire de note. 

A urmat o pauză, apoi din nou sunetul, ceva mai aproape, dar 
acoperit de vânt, şi dintr-odată mi-am amintit, cu uimire. Ştiam 
unde o mai auzisem înainte şi de ce îmi dăduse acel ciudat şi amar 
sentiment al pierderii: era începutul unei piese a trupei Talking 
Heads, This Must Be the Place. lar motivul pentru care o 
recunoscusem şi cel pentru care mi se strânsese inima, deoarece 
corpul meu făcuse asocierea înainte ca creierul să pună lucrurile 
cap la cap, era că dansasem cu Gabe pe acea melodie, primul 
nostru dans de la nuntă, o legănare împreunată pe o plajă 
grecească, sub şiruri de luminițe şi privirile rudelor şi prietenilor 
adunați zâmbitori în jurul nostru. 

Doar cineva care ne cunoştea pe amândoi foarte bine ar fi 
fluierat acele note. Doar cineva care îşi amintea dansul acela ar fi 
putut şti ce însemna cântecul pentru mine. Fără să mai stau pe 


gânduri — şi fără să-mi pun problema că ar fi putut fi o mare 
prostie din partea mea — mi-am lăsat rucsacul jos şi m-am ridicat 
în picioare. Nu foarte departe, pe o dună, se zărea silueta lui Cole, 
care privea cu o expresie îngrijorată în larg. 

— Cole! am strigat eu înăbuşit, iar el s-a întors în direcția mea, 
cu fața dintr-odată luminată. 

— Jack! Ce naiba te ascunzi aşa? Nu mi-ai primit mesajul? a 
spus în timp ce se apropia grăbit şi împiedicat, pe nisip, ca să mă ia 
în braţe. 

— Mi-a murit telefonul, i-am explicat eu, arătându-i-l. 

Cole a scos o înjurătură. 

— Am crezut că îți văzusem prea târziu mesajul. Am încercat să 
îți scriu, dar când nu am reuşit să dau de tine, am intrat în panică 
şi mi-am zis că mai bine vin până aici. Când am ajuns la cabană şi 
am văzut că lipseau jumătate dintre lucrurile tale... 

Nu şi-a terminat ideea, dar ştiam ce voia să spună. 

— Scuze, am spus. i-am auzit maşina şi nu am ştiut ce să fac. 
M-am gândit că... În fine, nu mai contează. 

M-am uitat în jur, pe plaja întunecată. Fra pustie, însă tot mă 
simțeam prea expusă. Mă gândeam la drumul lui Cole până aici, la 
camerele cu sistem de recunoaştere automată a numerelor de 
înmatriculare... 

— E mai bine să mergem înăuntru. 

Cole a dat din cap, mi-a ridicat rucsacul şi am pornit-o 
amândoi înapoi către căsuţă. 

Ajunşi înăuntru, Cole a aprins lămpile, iar eu am înviat focul în 
timp ce el încerca să-şi dea seama ce era în neregulă cu tabloul 
electric din anexă. Într-un final, s-a dat bătut şi s-a întors în 
cameră, scuturând din cap: 

— Nu ştiu ce are. A făcut poc ceva şi mi-e teamă că e nevoie de 
o persoană cu adevărat calificată pentru a-l repara. Dar, uite, ţi-am 
adus un acumulator, măcar să îți încarci telefonul. 

A scos din buzunar ceva ce semăna cu un telefon mobil mai 
dolofan. Mi-am căutat repede în rucsac cablul de încărcare şi l-am 
înfipt în telefon. 

— De câte ori voi putea să-l încarc? am întrebat eu cu ochii la 
bara de pe ecran, care începuse să o ia uşurel în sus. 

— Nu ştiu, a ridicat Cole din umeri, pe-al meu îl încarcă de cel 
puțin patru ori. Şi pot să completez ce consumi acum în maşină, 
înainte de plecare. 

— Doamne! am spus eu aşezându-mă pe canapea. Trebuie să 
recunosc, Cole, că sunt de-a dreptul fericită să te văd, dar crezi că a 
fost o idee bună să vii până aici cu maşina ta? Dacă ai fost urmărit? 

Cole a ridicat din nou din umeri, cu ceva mai multă părere de 


rău de data asta. 

— Ştiu. Doar că am intrat în panică atunci când n-ai mai dat 
niciun semn. Nu mă puteam gândi decât că erai singură într-o 
căsuță fără curent electric şi fără nicio posibilitate să strigi după 
ajutor. Apoi m-am gândit şi că nu lăsasem aproape nimic de 
mâncare aici. Şi mi-am dat seama cât de idiot fusese planul ăsta. 

— Glumeşti? 

Se aşezase pe un scaun de lângă masă şi m-am apropiat de el. I- 
am pus o mână pe umăr: 

— A fost un plan minunat. Şi sunt teribil de recunoscătoare 
pentru el, aşa am avut unde pleca din Londra. Doar că... Mi-e cam 
teamă ca nu cumva să te fi pus şi pe tine poliția sub urmărire... 

N-am continuat fraza. Cole s-a scărpinat pe obraz, părând 
nefericit. 

— Ştiu, ştiu... Dar chiar nu cred că am fost urmărit. Adică sunt 
sigur de asta. Ultima parte a drumului este atât de pustie, e doar o 
singură bandă pe care de-abia dacă trece o maşină pe oră. Nici nu 
se pune problema să urmăreşti pe cineva fără a fi observat. Şi am 
ieşit de pe autostradă la Maidstone, deci doar până acolo mi s-a 
putut urmări automat plăcuța de înmatriculare. Totuşi, Jack, 
trebuie să fii conştientă de faptul că, dacă poliţiştii chiar se apucă 
de săpat cu seriozitate, vor da de locul acesta. E pe numele lui 
Noemie, dar eu plătesc majoritatea facturilor şi cred că numele meu 
este înregistrat în sistemul de taxe locale. Vin aici practic în fiecare 
weekend de vară. Deci nu le va lua prea mult timp. Asta nu poate fi 
decât o soluție temporară. Dacă vrei să ţi se piardă complet urma, 
îţi trebuie ceva cu totul izolat de oricare dintre noi. 

Am încuviințat cu îngrijorare. Ştiam ce voia să spună. Dar nu 
intenționam să rămân pentru veşnicie fugară. N-aş fi putut. 

— Pari obosită. Ai mâncat ceva? 

— Da, am răspuns eu, deşi nu era cu totul adevărat. 

Mâncasem paste cu pesto cu o seară înainte, un baton de 
cereale la micul-dejun şi încercasem să mănânc restul de paste la 
prânz, dar mi se cam întorsese stomacul pe dos. Acum mă simțeam 
deodată foarte înfometată. 

— Ei bine, am adus eu ceva de mâncare, a spus Cole şi s-a 
ridicat în picioare. Şi nişte vin. O să-ți fac o cină pe cinste. Te rog să 
te aşezi şi să nu faci absolut nimic. Hai să ne prefacem, pentru 
câteva ore, că nu s-a întâmplat absolut nimic, OK? 

— OK, am răspuns, cu un nod în gât. 

Poate că mă emoţionase bunătatea lui Cole, poate că îmi 
dădusem seama cât de mult, foarte, foarte mult, îmi doream chiar să 
fi fost aşa. 

În următoarele două ore, ne-am prefăcut că totul era în regulă. 


Cole a gătit — ceva uimitor de delicios, un amestec de vânătă 
coaptă cu noodles şi o groază de miso — iar eu nu am făcut decât să 
stau la masă şi să mai pun lemne pe foc şi să sorb din vinul roşu, 
lejer şi mătăsos, pe care îl adusese Cole, până când minţile mi s-au 
încețoşat şi tot ceea ce se întâmplase în ultimele zile a căpătat o 
ciudată patină de irealitate. 

Am lins farfuria cu mâncarea lui Cole, aşa că mi-a pus o a doua 
porție, uriaşă, din care am devorat imediat încă jumătate. Apoi m- 
am rezemat de spătar, cu burta plină, şi am întins mâna după sticla 
cu vin. 

— Doamne, tocmai mi-am dat seama că am băut probabil prea 
mult ca să mai pot conduce, a spus Cole în momentul în care m- 
am aplecat să-i umplu din nou paharul, înainte să îl umplu şi pe al 
meu. 

— Nu fi prostuţ, i-am răspuns. E casa ta. Ar trebui să rămâi aici. 

— Eşti sigură? m-a întrebat el neîncrezător. Adică e casa lui 
Noemie, practic. 

S-a uitat la covoraşul din fața căminului, calculând în minte, 
probabil, cât de frig îi va fi înfăşurat doar în haină, pe la 2 
dimineața. 

— Poate că aş putea dormi în maşină. 

— Cole, rămâi aici. Canapeaua e dublă. N-ar fi prima dată când 
aş dormi cu un prieten în acelaşi pat, putem să stăm cu capetele în 
părţi opuse. În plus, am adăugat eu dându-mi seama că zâmbeam 
pentru prima dată de multă vreme, poate că, dacă ar mai fi cineva 
aici să încălzească locul, m-aş trezi şi eu mâine de dimineață fără să 
am iar degetele de la picioare degerate. 

— OK, a spus Cole, încă puțin ezitant. Dar va trebui să mă scol 
devreme. Am o întâlnire mâine la 10, la Londra. 

— În regulă, am răspuns eu şi mi-am înăbuşit un căscat. Sunt 
varză. Probabil că voi adormi în 10 minute. 

— i s-a încărcat telefonul? a întrebat Cole, apoi s-a ridicat de 
la masă şi a început să curețe farfuriile. 

Am dat din cap că da şi am deschis telefonul, cu un pic de 
speranță că voi găsi acolo şi un mesaj de la Hel. Dar nu era. Doar 
patru mesaje din ce în ce mai îngrijorate de la Cole, trimise după ce 
îmi murise bateria, în care mă întreba dacă eram OK şi apoi mă 
anunța că pleca spre mine. 

Dar gândul la Hel m-a făcut să-mi amintesc ceva — conversaţia 
noastră de cu o seară înainte. 

— Cole, i-am spus eu, îmi pare foarte rău, dar trebuie să te mai 
rog ceva. 

A lăsat farfuriile în chiuvetă şi s-a întors să se aşeze lângă mine, 
cu o expresie serioasă. Mi-a luat mâinile într-ale lui şi i-am simțit 


căldura şi bunătatea în degetele acelea înfăşurate în jurul alor mele. 

— Jack, te rog, pentru numele lui Dumnezeu, nu te mai scuza 
atât! Chiar vreau să mă rogi lucruri, înţelegi? Vreau să ajut. Aş face 
orice, orice, pentru Gabe. Aşa că, te rog, indiferent despre ce e 
vorba, doar spune-o. Dacă pot să o fac, o fac. 

— Tocmai, că nu ştiu dacă poţi, am spus eu. 

După care, i-am povestit despre teoria lui Hel în legătură cu Jeff 
şi despre propriile mele bănuieli legate de polița de asigurare. Pe 
măsură ce povesteam, fața lui Cole a devenit din ce în ce mai 
gravă, iar atunci când am terminat, părea îngrijorat de-a binelea. 

— Nu-mi place povestea asta. 

— Dar crezi că ar putea fi ceva adevărat? 

— Da. Rahat. Adică vreau să zic că e grav. Era deja destul de 
nasol când se punea problema de o confuzie de identitate sau de 
un jaf eşuat. Dar dacă Hel are dreptate, Jack, atunci tipul ăsta chiar 
este un psihopat. Şi ai putea fi într-un mare pericol. 

— Şi nu e doar atât, am adăugat eu, după care i-am povestit 
despre e-mailul lui Jeff şi răspunsul meu impulsiv. Crezi că am 
greşit foarte tare? Adică pentru faptul că i-am răspuns, vreau să zic. 

Cole a clătinat din cap: 

— Nu ştiu. Doamne! Adică nu cred că ai făcut chiar cel mai 
înțelept lucru din lume când i-ai răspuns la mesaj, dar, dacă mă 
gândesc bine, un VPN făcut de Gabe trebuie să fie beton, iar dacă 
povestea asta îi face pe colegii lui Jeff să sape în trecutul lui... 

— Deci crezi că Hel chiar are dreptate? am întrebat eu şi Cole a 
părut surprins. 

— Xăă... poate că da? Tu nu crezi? 

— Nu ştiu. 

Mă simțeam grea de cap după atâta mâncare şi vin care mă 
făceau să nu mai pot gândi foarte logic. 

— Doar că... Adică pot înţelege punctul ei de vedere. Tot ea 
spunea că, de obicei în astfel de cazuri, e vorba de foşti şi actuali 
parteneri de viață. Iar Jeff este singurul „fost“ cu adevărat notabil 
pentru mine, şi singurul de care m-am despărțit atât de urât. Doar 
că... nu ştiu, Cole, parcă nu mi se pare că ar fi un lucru pe care să îl 
facă el. În plus, era la secția de poliție cam în acelaşi timp în care 
eram şi eu acolo. 

— Poate că a angajat pe cineva, a spus Cole. La urma urmei, e 
polițist. Trebuie să cunoască persoane potrivite pentru aşa ceva. 

— Dar nu e numai atât. E şi povestea cu asigurarea, pare ceva 
mult prea elaborat pentru el. Chiar mi-aş dori să ştiu cine a 
încheiat polița, să văd dacă are într-adevăr legătura cu crima. Oare 
nu e nicio cale să pot afla? 

— Poate că este... 


Cole şi-a frecat tâmplele. Părea să se gândească cu mare 
concentrare. 

— Rahat, asta ar fi fost o treabă de competenţa lui Gabe, mai 
degrabă. Cea mai uşoară cale ar fi să încercăm să obținem toate 
documentele, poate găsim vreo greşeală în ele, ceva care să ne 
indice că altcineva a plătit asigurarea, nu Gabe. Ar fi suficient să 
vedem ce scrie în back-end la polița aceea. Dacă i-au putut detecta 
IP-ul persoanei care a completat-o... Crezi că Jeff ar şti să folosească 
un VPN? 

— Nu ştiu. 

Simțeam că mă ia durerea de cap. 

— Nu e genul prea tehnic, am continuat eu. Şi cred că mi-au 
trimis şi fişierele poliței. Stai puţin. 

Am deschis laptopul şi am căutat printre e-mailuri mesajul 
trimis de societatea de asigurare. Am derulat până la ataşamente: 
un fişier numit Sumarul politei dumneavoastră părea cel mai 
promițător, aşa că l-am deschis. 

Pe ecran mi-a apărut un .PDF foarte lung, pe care l-am cercetat 
rapid, în căutarea informaţiilor despre Gabe — scrise în 
complicatul limbaj juridic. Era acolo numele lui, inclusiv al doilea 
prenume şi inițiala tatălui, toate corecte. Înălţime. Greutate. 
Ocupaţie. Data naşterii, corect. Consumă alcool cu moderație. 
Nefumător... ei bine, asta din urmă nu era cu totul adevărată; lui 
Gabe îi plăcea câte un joint din când în când. Dar era adevărat că 
alte țigări nu fuma şi nu cred că ar fi mărturisit că era consumator 
de aşa ceva într-un contract de asigurare de viață. Nu mi se părea 
relevant. Însă acolo se aflau o groază de informații, toate corecte, şi 
nu prea vedeam cum ar fi putut şti Jeff toate astea. 

— Nu e Jeff, am spus eu cu voce tare. Nu are cum. Sunt multe 
lucruri aici pe care n-ar fi avut de unde să le ştie. De fapt, câtă lume 
ar putea să ştie că pe Gabe îl cheamă şi... 

M-am oprit, apoi m-am corectat cu durere: 

— ...că îl chema Charles? 

— Se poartă phishingul, a replicat Cole, nu foarte convins. 

— Crede-mă, am dat eu din cap, Jeff nu e atât de priceput ca să 
facă aşa ceva. Şi nu doar că nu e o persoană tehnică de felul lui, dar 
nu cred că îi poate funcționa aşa creierul. El e genul de tip foloseşte- 
ti relaţiile ca să te răzbuni pe cineva. 

— Stai! a exclamat Cole lăsându-şi paharul pe masă. Relaţiile 
lui Jeff. Ce zici de baza de date a poliției? 

— Cum adică? 

— Tipul ăsta, Jeff, e poliţist, nu-i aşa? Iar Gabe... 

— ...a fost arestat la 17 ani, i-am terminat eu propoziția, 
dându-mi seama subit unde bătea. Futu-i. Dar era minor pe atunci. 


Crezi că mai există informațiile în sistem? 

— N-am nicio idee, a ridicat Cole din umeri. Ştiu că o astfel de 
condamnare nu se declară obligatoriu, dar îmi imaginez că urmele 
ei trebuie să mai existe pe undeva și probabil că un tip ca Jeff ar 
avea acces în astfel de locuri. Nu ştiu ce se păstrează la dosar, 
presupun că informații precum data naşterii, înălțimea şi altele 
trebuie să fie acolo. În ceea ce priveşte greutatea, da, să zicem că 
Gabe ar mai fi pus nişte kilograme de când avea 17 ani, dar poți 
face o aproximare doar uitându-te la un om. Cât despre restul... 

— Pe restul le cam poți ghici singur. Futu-i. 

Am simţit această revelație ca pe un duş rece pe ceafă. Aș fi zis 
că mă simțeam... nu bucuroasă, în fine, ci cumva satisfăcută că s-ar 
putea să mă apropii de aflarea adevărului despre ce i se întâmplase 
lui Gabe şi despre cel care pusese totul la cale. Dar nu mă simțeam 
deloc aşa. Eram mai degrabă îngrozită. Pentru că, dacă într-adevăr 
era Jeff, atunci şansele ca poliția să rezolve acest caz se reduseseră 
de la slabe la zero. 

Nu pentru că m-aş fi gândit că Malik ar fi fost în cârdăşie cu Jeff 
— nu neapărat. Nu prea mi-o imaginam pe Malik cea dură şi 
hotărâtă alături de un coleg corupt şi punând la cale planul de a 
ucide un nevinovat şi a-i închide soția pentru asta. Pur şi simplu, 
nu mi se părea plauzibil. Însă ideea că poliţiştii ar fi putut să nu se 
implice prea tare în anchetarea unui coleg, că ar fi putut privi cu 
scepticism plângerea unei fete instabile, isterice chiar, cu un istoric 
de reclamaţii false împotriva unui fost iubit... era plauzibil. Ba 
chiar foarte. 

— Dacă e adevărat, l-am întrebat cu o voce plată pe Cole, cum 
dracu’ să o dovedesc? 

M-a luat în brațe, iar eu am simţit aceeaşi dorință ca în ziua 
anterioară, la biserică: să îmi ascund faţa la pieptul lui şi să plâng, 
cum aş fi făcut cu Gabe. Doar că încă nu puteam plânge. Nu mă 
simțeam suficient de liberă să pot plânge. 

— Jack... 

Vocea lui în urechea mea, căldura trupului său, înălțimea, toată 
prezența lui îmi aminteau mult de Gabe, chiar dacă ei doi fuseseră 
destul de diferiți — iar asta m-a făcut să simt iar un nod în gât. 

— O să fie bine. 

Am rămas multă vreme aşa, în braţele lui Cole, cu obrazul lipit 
de pieptul lui, ascultându-i bătăile inimii. Pentru prima dată în 
ultimele zile, mă simțeam... în siguranță. Dar ştiam că era o iluzie. 
Cole nu mă putea apăra de ceea ce urma, cum nici Gabe nu se 
putuse apăra pe el însuşi. 

— Nu cred, am şoptit eu. 

— Jack, a spus Cole şi mi-a atins bărbia, ridicându-mi fața să-l 


pot privi în ochi. Ascultă-mă: o să fie bine. Nu o să te las să ţi se 
întâmple ceva. 

Voiam să îl pot crede. Voiam atât de mult să îl pot crede. 

Problema era că amândoi ştiam că era o minciună. Cole nu-mi 
putea promite aşa ceva. Ce era mai rău se întâmplase deja. Gabe era 
mort. Dacă aveam să fiu şi condamnată pentru asta... ei bine, n-ar 
fi fost decât cireaşa de pe tortul ăsta de rahat. Nu am mai spus 
nimic, doar m-am uitat la el, la fruntea lui ridată, la părul blond- 
închis, la ochii albaştri şi preocupaţi, care în lumina slabă a 
lumânărilor păreau bleumarin. Mi-a pus o mână pe obraz. 

Apoi s-a aplecat şi m-a sărutat. 

Pentru o clipă am crezut... nu ştiu. Am crezut că era doar 
compasiune, un sărut blând şi frățesc, gândit pentru obraz sau 
pentru frunte, care îmi aterizase din greşeală pe gură. Apoi, însă, 
buzele lui s-au deschis şi mi-a cuprins fața cu ambele mâini, aşa că 
mi-am dat seama că era un altfel de sărut. Un sărut adevărat, cu 
gura deschisă, cu limba lui pe buzele mele. Iar pentru o clipă — 
una ciudată, plină de dor şi încețoşată de vin — l-am lăsat să mă 
sărute. Nu, mai mult de atât, ca să fiu complet sinceră: nu doar că l- 
am lăsat pe Cole să mă sărute, dar l-am şi sărutat înapoi. 

Însă imediat m-a izbit un sentiment de profundă, de absolută 
greşeală, indiferent cât de mult îmi doream să simt brațele cuiva 
cuprinzându-mă, trupul cuiva lipit de al meu. Da, voiam pe cineva 
— buzele lui, căldura lui, moliciunea pielii dezgolite —, dar nu 
voiam pe oricine, îl voiam pe Gabe. 

— Nu, am rostit eu cuvântul mai întâi nedesluşit, cu gura 
înăbuşită de a lui Cole. 

Apoi cu mai multă putere, împingându-l departe, cu mâinile în 
piept. 

— Nu! Cole, nu vreau! 

Cole s-a dat în spate de parcă îl pălmuisem, deşi cu siguranță 
nu îl împinsesem atât de tare. 

— Îmi pare rău, a spus el şocat, ori de faptele lui, ori de ale 
mele. Doamne, îmi pare foarte rău! Vinul... eu nu aş... 

— E în regulă, am rostit, deşi nu eram deloc sigură de asta. 
Amândoi am fost... Uite, înțeleg. Amândoi suntem beți, amândoi 
suferim. 

Cuvintele mi s-au blocat în gât. Chiar credeam că acesta era 
adevărul, în ceea ce ne privea pe amândoi. Dorul, acel dor disperat 
după Gabe, ne făcuse să o dorim pe persoana cea mai apropiată de 
el. Însă Cole era cu Noemie, iar eu... eu ce mai eram? Văduva celui 
mai bun prieten al său? 

— Îmi pare rău, a spus el din nou. 

A vrut să se apropie iar de mine, dar m-am dat un pas înapoi. A 


făcut o grimasă de parcă îl rănisem cu ceva. 

— Îmi pare foarte rău. O să dorm în maşină. 

— Asta ar fi o prostie. O să îngheți. 

— Pornesc căldura. 

— Nu poţi lăsa căldura pornită toată noaptea, o să rămâi fără 
baterie. Haide, Cole, suntem adulți. Am făcut o greşeală — de fapt 
mă gândeam că el făcuse, dar nu am spus asta pentru că, la urma 
urmei, mai întâi îi răspunsesem şi eu la sărut. Hai să nu ne stricăm 
prietenia din cauza asta. Am un sac de dormit. O să dorm pe 
podea. 

— Nu, a replicat cu voce categorică Cole. Dacă e să doarmă 
cineva pe podea, atunci acela voi fi eu. Îmi pare rău. Am fost... Nici 
nu ştiu unde mi-a fost mintea, Jack. Am fost tulburat. Şi am... 

S-a oprit. 

— Şi ai... ce? am întrebat eu. 

Și eu mă simțeam... nu ştiu cum să spun, tulburată, dar îmi 
părea şi rău pentru el. Cole a scuturat din cap. 

— Nu contează. 

Şi-a scos telefonul din buzunar, s-a uitat la el, apoi a oftat: 

— E aproape miezul nopții. Hai să ne culcăm. Şi eu o să dorm 
pe jos, OK? Nu vreau să mai aud nicio vorbă despre asta. 

Pentru o clipă, m-am gândit să mai insist, dar până la urmă am 
renunțat la idee şi am încuviințat. Mâine, Cole avea să doarmă 
acasă, într-un pat normal, cu o saltea bună. Putea rezista o noapte 
pe podea. 

— OK. 

Am tăcut amândoi. Cole a desfăşurat sacul de dormit pe podea, 
iar eu am dat să întind canapeaua. Noaptea trecută nu încercasem 
să o desfac, adormisem aşa, iar acum mă luptam cu mecanismul. 
Deodată, s-a deblocat cu un pocnet şi m-a lovit în coaste. Nu fusese 
o lovitură prea puternică, dar fusese chiar în zona în care mă 
tăiasem pe gardul acela, iar acum am simţit un val cald de durere 
străbătându-mă toată. Am ţipat, am scăpat canapeaua din mâini şi 
mi-am apăsat pansamentul. 

— Jack? a întrebat Cole, ridicându-se imediat de jos, unde 
desfăcea fermoarul sacului de dormit. Ce s-a... Eşti bine? 

Nu puteam vorbi. Puteam doar să stau acolo, cu mâna apăsată 
sub coaste şi încercând să mişc din cap, dar fără să-mi reuşească, 
pentru că orice mişcare mă făcea să scâncesc de durere. 

— Jack, ce dracu’? a venit Cole la mine acum, îngrijorat. 

Simțeam cum de sub pansament mi se scurgea ceva cald. La 
naiba! 

— Sunt... bine, am reuşit eu să articulez în cele din urmă. 

Durerea dădea înapoi, redevenea jena aceea permanentă cu 


care începusem să mă obişnuiesc. 

— Sunt bine. M-am tăiat cățărându-mă pe un zid. lar 
canapeaua asta m-a lovit fix în punctul sensibil. 

— Jack, nu. Te-ai făcut pământie la față. Nu poate fi doar... 
Lasă-mă să mă uit. 

Am scuturat din cap. În niciun caz nu aveam să-mi scot bluza 
în fața lui Cole, nu după cele întâmplate între noi. Dar probabil că 
îmi citise gândurile, pentru că fața lui a devenit mai fermă acum şi 
puțin nerăbdătoare. 

— Pentru numele lui Dumnezeu, Jack! N-o să sar pe tine, dacă 
asta te îngrijorează. Da, pentru o clipă am fost un prost, nu pot să 
neg asta. Dar nu poți să fii în pragul leşinului de la o simplă 
zgârietură. Nu e normal. Arată-mi ce s-a întâmplat. 

Am închis ochii. Apoi, fără nicio tragere de inimă, mi-am 
ridicat tricoul. 

Primul lucru pe care l-am văzut a fost că pansamentul — vechi 
de două zile, deja — era negru de sânge. Pe sub un colț se scurgea 
sânge proaspăt, roşu şi abundent. Cole m-a privit întrebător: Pot 
să...? Am dat din cap că da, iar el a ridicat uşor de colțul ud al 
bandajului. Am închis ochii, simțind o durere din ce în ce mai 
mare pe măsură ce marginile lipicioase trăgeau de rană. Apoi am 
auzit respirația şocată a lui Cole, după ce a desprins tot 
pansamentul: 

— Iisuse! Jack, asta... nu arată bine. 

Am deschis ochii: 

— Ce vrei să spui? 

Am aruncat şi eu o privire la rană, încercând să zăresc ceva 
peste marginea rulată a tricoului pe care Cole o ținea cu mâna lui 
liberă. În cealaltă, avea bandajul plin de cruste negre, de sânge. 

Ceea ce am văzut mi-a provocat un val de greață acidă ce a 
urcat până-n gât. 

Rana nu se vindecase. Încă era aceeaşi perforație mică şi 
malignă de sub coaste. Dar acum avea marginile pufoase, umflate, 
albe şi cu acelaşi aspect nesănătos pe care îl capătă carnea vie când 
stă prea mult scufundată în apă. Iar lichidul care se scurgea 
încetişor din perforație era sânge amestecat cu ceva mai tulburător, 
un fel de fluid lipicios şi alb, care nu mirosea prea bine. 

— Rana asta trebuie îngrijită. 

— Nu mă pot duce la spital. O să-mi ceară actul de identitate şi 
numărul asigurării de sănătate. Hai să încercăm... nu ştiu, să o 
curățăm noi? am înghițit eu în sec. Mai am nişte bandaje în rucsac. 
Poate reuşesc să iau mâine ceva de la farmacie. 

— Nu cred că o farmacie va fi de ajuns, a spus Cole, cu un aer 
nefericit. Ai nevoie de copci şi, cel mai probabil, de antibiotice. 


— Dar nu-mi va da nimeni antibiotic fără să le spun cum mă 
cheamă, nu? Iar eu nu pot face asta. Aşa că, dacă nu ai o idee mai 
bună, ce-ar fi să taci şi să faci ceva cu adevărat util, ca de pildă să 
cauţi un prosop curat? 

Cole nu a spus nimic câteva clipe, apoi a dat scurt din cap, s-a 
răsucit pe călcâie şi a dispărut în baia din mica anexă. 

Am oftat. 

Ştiam că mă răstisem la cine nu trebuia. Cole era unul dintre 
foarte puţinii oameni care chiar încercau să mă ajute. Dar mai 
ştiam şi că, deşi cel mai probabil avea dreptate, sugestiile lui erau 
inutile. Aveam nevoie de copci, de antibiotice, de o noapte de 
somn într-un pat adevărat, de o cale de intrare în baza de date a 
companiei de asigurări şi de o mie de alte lucruri pe care nu aveam 
să le obțin niciodată. Antibioticele erau cel mai puțin importante 
acum — eu aveam nevoie de Gabe, iar el se dusese. Aşa că nu mă 
ajuta cu nimic să aud de la Cole despre lucrurile pe care 47 fi trebuit 
să le fac. 

— Îmi pare rău, am spus când s-a întors de la baie cu un săpun 
şi un prosop curat şi le-a aşezat pe masă. Ştiu că încerci să mă ajuţi 
şi că ai şi dreptate, dar în momentul ăsta chiar trebuie să mă 
concentrez să aflu cine i-a făcut asta lui Gabe. 

— Şi cum ai de gând să faci asta? a întrebat Cole. 

Se dusese la aragaz şi stătea cu spatele la mine, încălzind o oală 
cu apă, aşa că nu îi puteam vedea expresia, însă întrebarea îmi 
fusese pusă cu o voce plată, de parcă încerca să ascundă ceea ce 
simțea cu adevărat. 

— Nu ştiu. Aş avea nevoie... aş avea nevoie să aflu cine a făcut 
polița. Futu-i, aş avea nevoie să fie Gabe aici! 

S-a lăsat tăcerea. Umerii lui Cole păreau să se fi prăbuşit 
deasupra aragazului şi am ştiut că ne gândeam amândoi la acelaşi 
lucru: cât de tare ne lipsea Gabe şi cât de oribilă era situaţia în care 
ne aflam. Ce bine ar fi fost ca totul să nu fi fost decât un exercițiu, 
cu un scop anume, iar Gabe să-mi şoptească acum instrucțiuni în 
casca din ureche! 

Şi ce? s-a auzit o voce în capul meu, o voce care mi-a frânt 
inima, atât de mult se asemăna cu a lui Gabe. Prefă-te că este un 
exercițiu. Care ţi-e scopul? 

Scopul meu era... ei bine, scopul era ceea ce tocmai îi spusesem 
lui Cole: să-l găsesc pe cel care îi făcuse asta lui Gabe şi să-l dau în 
vileag. Acesta fusese întotdeauna scopul meu. De aceea fugisem din 
secția de poliție — dacă doar aşa puteam fi liberă să-l vânez pe 
ucigaşul lui Gabe, atunci nu-mi păsa că devenisem o ţintă pentru 
poliţişti. 

Pe bune, Cross? Care este scopul tău imediat? 


Asta a sunat clar ca Gabe. Mereu punea întrebările dificile. 
Pentru că asta era o întrebare incontestabil mai grea decât toate. 
Scopul meu imediat era să aflu cine încheiase acea poliţă. Dar nu 
aveam nicio idee cum să o fac. Puteam să sun la compania de 
asigurări, dar nu eram sigură cât de multe informații îmi puteau 
furniza. Probabil că, la telefon, îmi puteau spune doar ceea ce ştiam 
deja din documentele din e-mail, iar dacă cineva le spusese deja 
despre moartea lui Gabe, poate nici atât. Of, dacă aş fi avut acces la 
fişierele originale! Trebuia să se afle acolo şi alte informaţii, precum 
numărul cardului, de exemplu, sau înregistrări telefonice. Cineva 
trebuie să fi plătit pentru polița aia, dar cine? Dacă ar fi fost Gabe 
aici, sunt sigură că am fi reuşit împreună să pătrundem în baza de 
date a companiei, dar hackingul era specialitatea lui, nu a mea. Eu 
nu aveam absolut nicio idee cum se accesează de la distanță o bază 
de date securizată. Specialitatea mea erau clădirile, adică accesul 
fizic în diverse locuri. Dar... 

Şi deodată am găsit soluţia. Dacă aş fi putut intra în birourile 
Sunsmile Insurance Ltd, atunci n-aş fi avut nevoie de niciun 
hacker. Puteam să mă loghez direct în baza lor de date, ca un 
angajat normal. Iar să ajung în locuri în care n-ar fi trebuit să mă 
aflu... ei bine, asta chiar era specialitatea mea. 

Pentru prima dată mi-am dat seama că aveam un plan şi am 
simțit ceva ce părea o tresărire de... era speranță? 

— Cole, am început eu, apoi m-am oprit, fără să ştiu de ce. 

Cole s-a întors spre mine: 

— Da? 

— Nimic, am răspuns. 

Nu eram sigură de ce nu voisem să îi spun la ce mă gândisem. 
Ştiam doar că eram pe cale să fac un lucru foarte periculos şi nu 
voiam să îmi taie cineva elanul înainte să fi schițat planul în 
totalitate. Dacă voiam să fac ceva, trebuia să mă agăț de această 
fărâmă de speranţă. Era singura pe care o aveam. 

Cole a luat de pe aragaz oala cu apă fierbinte şi a aşezat-o cu 
grijă pe masă. 

— Ridică-ți bluza, mi-a spus el. Şi vezi că o să te cam doară. 

L-am ascultat, iar el şi-a înmuiat prosopul în oală, după care 
mi-a tamponat cu blândețe marginea rănii. 

Chiar a durut. A durut al naibii de tare. Cu mult mai rău decât 
în urmă cu două zile, când îmi spălasem şi eu rana, în baia 
hostelului. Când pielea a fost curată, Cole a uns-o cu o cremă 
antiseptică din dulăpiorul de la baie, apoi a acoperit-o cu un 
pansament curat, iar eu am răsuflat uşurată. 

— Cum e acum? a întrebat Cole, privindu-mă cu o expresie 
între grijă şi exasperare. 


— Mai bine, i-am răspuns eu, deşi nu eram convinsă că aşa era. 

Mi-era greață şi mă simțeam stoarsă de puteri, iar rana mă 
înțepa ca naiba. În plus, apa din oala lui Cole era îngrijorător de 
roşie. Cât sânge pierdusem? Însă era şi ceva reconfortant în faptul 
că acum rana era curată şi proaspăt bandajată, până şi senzația 
înțepătoare datorată cremei era cumva liniştitoare — ceva de genul 
fără durere nu există plăcere. 

Şi dintr-odată m-am simțit teribil de obosită, atrasă irezistibil 
de canapeaua aceea cu salteaua moale şi pătura tricotată. 

— Ar trebui să ne culcăm, i-am spus eu lui Cole, iar el a 
încuviințat. 

— Noapte bună, Jack. 

Cole a suflat în lumânarea de pe masă, iar eu am băgat 
pansamentele rămase şi crema în rucsac, după care mi-am tras 
fermoarul hanoracului. 

— Noapte bună, Cole. 

M-am urcat în pat, am stins lampa şi m-am întins. 

Se stinsese şi focul din vatră şi mai degrabă am auzit decât am 
văzut cum Cole s-a băgat în sacul de dormit, după foşnetul 
materialului sintetic. 

Apoi am zărit străfulgerarea luminii ecranului de mobil, când s- 
a uitat la ceas, apoi s-a întors cu spatele la mine, în întuneric, şi l- 
am auzit oftând. 


Joi, 9 februarie 


Minus trei zile 


Am deschis ochii. Prin perdele se prelingea în odaie o rază 
subțire şi cenuşie de lună, iar Cole sforăia pe covoraşul din fața 
focului acum stins. Incă mă durea rana de sub coaste şi mi-era şi 
foarte frig, dar eram sigură că nu din cauza asta mă trezisem. 
Altceva mă făcuse să tresar din somn. 

Gabe mereu îmi spunea că ceea ce mă făcea un tester de 
penetrări talentat nu erau calitățile mele fizice. Adică nu faptul că 
eram rapidă, puternică, pricepută la descuiat încuietori său 
îndrăzneață în a escalada ziduri. Existau mulți tipi mai capabili 
decât mine să forțeze uşi sau femei cu unelte mai bune. Nu. Ceea 
ce mă salvase pe mine, mereu şi mereu, ceea ce mă făcuse o hoață 
de magazine al naibii de bună era că observam lucruri — lucruri pe 
care alții nu le observau — şi că aveam încredere în instinctul meu. 

Unghiurile moarte ale camerelor de supraveghere. Pauzele 
zgomotului făcut de paşii paznicilor. Eticheta ce putea fi 
dezactivată cu pixul. 

Acum, observasem ceva înainte de a fi complet trează. Doar că 
nu ştiam ce anume. 

Pentru câteva minute, am rămas întinsă şi cu urechile ciulite, 
încercând să-mi dau seama ce anume mă făcuse să tresar din somn, 
cu pulsul accelerat încă înainte de a deschide ochii. 

Cole nu se trezise să se ducă la toaletă. Afară nu tuna, vremea 
părea calmă, pe cât puteam să-mi dau seama din crăpătura perdelei. 
Probabil că ceața se lăsase din nou peste noapte, pentru că tot ce 
vedeam afară era o întindere albă şi liniştită. 

Şi apoi, l-am auzit iar: sunetul care mă propulsase în starea de 
trezie, înainte de a-l fi recunoscut cu totul. 

Pârâituri de stație radio de poliție şi murmurul unui indicativ 
de apel. 

Cu inima explodându-mi în piept, am sărit din pat şi m-am dus 
în vârful picioarelor, pe podeaua goală, să mă ghemuiesc sub 
fereastră. Am dat uşurel laoparte un colț de perdea şi am zărit pe 
cineva — poate Malik, dar nu eram sigură — în fața casei, vorbind 
foarte încet într-o stație radio. Mai încolo, pe drum, o maşină albă 
nemarcată era parcată în aşa fel încât să blocheze Mazda lui Cole, 
iar în depărtare, prin ceață, am zărit halourile farurilor unei alte 
maşini ce părea să se apropie pe aleea îngustă şi cotită. 

Deci persoana de afară chemase întăriri. Trebuia să ies din casă 
înainte de a fi înconjurată. 

Un mare val de adrenalină grețoasă m-a străbătut, dar am 
încercat să-l ignor, concentrându-mă să îmi adun repede lucrurile 
în rucsac, cu mâinile tremurânde. Era extrem de frig — expiram 
norişori albi —, dar eram prea încordată ca să simt asta şi tremuram 
mai mult din cauza agitației decât a temperaturii. 


— Cole, am şoptit eu, dar el a continuat să doarmă, sforăind 
liniştit. Cole, trezeşte-te, am nevoie de sac. 

— C-c-ce e? a mormăit el întorcându-se pe partea cealaltă. 

Am simțit că mă cuprinde o nerăbdare furioasă. 

— Ridică-te acum! Am nevoie de... Lasă. 

Am apucat sacul de dormit de sub el şi am încercat să i-l smulg. 
La început, am tras şi corpul odată cu sacul, apoi însă am reuşit să 
îl eliberez şi m-am apucat să-l strâng în timp ce Cole s-a ridicat în 
picioare, frecându-se confuz la ochi. 

— Ce drac..., a început el să spună, dar l-am şâşâit imediat, 
disperată. 

— Taci! E poliția afară. Trebuie să plec. 

— Dar... 

Cole nu a mai continuat, văzând că deja îmi luasem rucsacul şi 
mă uitam prin geamurile din spatele cabanei. Casa avea o singură 
uşă, dar în spate erau două ferestre mari: una se deschidea deasupra 
unei zone cu nisip, cealaltă, într-un tufiş cu ghimpi. Întrebarea era 
dacă să risc noi înțepături ca să am o acoperire şi să îmi încetinesc 
căderea. Am şovăit o clipă, apoi am ales fereastra cu cădere directă. 
Era tentantă ideea de a mă ascunde de poliție, dar aterizarea tot ar 
fi făcut zgomot, iar dacă m-aş mai fi şi încurcat în tufişul ăla, poate 
că nici nu mai reuşeam să ies de acolo. Nu era deloc atrăgătoare 
imaginea cu mine zbătându-mă printre crengi zgomotoase şi 
ghimpi dureroşi... 

Fereastra a scârțâit uşor când am deschis-o, făcându-mă să mă 
strâmb şi să-mi țin respirația. Dar nu părea că cineva din fața casei 
auzise zgomotul, aşa că mi-am lăsat cu grijă în jos rucsacul, apoi m- 
am cățărat pe pervaz în urma lui şi am coborât pe cealaltă parte, 
întinzându-mă cât puteam pentru a amortiza zgomotul căderii. 
Ceea ce a făcut ca durerea de sub coaste să revină în forță. Simțeam 
cum pansamentul îmi trăgea de piele, iar rana începea să se 
deschidă. 

Mi-am dat drumul la mâini şi am aterizat silențios pe nisip în 
patru labe, cum obişnuiam, doar că de data asta, oricât de uşoară 
fusese aterizarea, a trebuit să închid ochii, să-mi muşc buzele ca să 
nu tip de durere şi să aştept o clipă să mai scadă durerea teribilă. 

Tocmai mă ridicasem în picioare, cu o mână apăsată sub coaste, 
când am auzit un zgomot de motor şi scrâşnet de cauciucuri pe 
asfaltul din fața cabanei. Ajunseseră întăririle. 

Am tras adânc aer în piept, mi-am aruncat rucsacul în spate şi 
am luat-o la fugă în ceață. 

Nu aveam nicio idee încotro mă îndreptam, ştiam doar că mă 
îndepărtam de locul în care mă lăsase taximetristul. Mi se părea 
ridicol de dificil să alerg prin nisipul acela mişcător, iar dunele îmi 


reduceau aproape total vizibilitatea prin întuneric şi ceață. Din 
când în când mă uitam în spate după eventualii urmăritori, ceea ce 
a făcut ca, la un moment dat, să mă lovesc cu toată viteza în ceva 
ce m-a făcut să mă opresc instant. 

Rahat. Rahat. 

Sârmă ghimpată. Blestemul meu. 

Părea o rămăşiţă dintr-un gard demult uitat, cu fire încolăcite 
în nisipul moale ca o buruiană. Mi se încurcaseră în pantofi şi 
blugi, agățându-se de țesătura moale şi de pielea de dedesubt. Nu 
mă puteam desprinde brusc fără să las în urmă o bucată de carne. 
Aşa că, blestemându-mi în gând neatenţia, dar şi pe fermierul care 
nu-şi strânsese dracului resturile de acolo, am început să desfac cu 
mare grijă firele. 

Din spate se auzeau sunete, strigăte, bătăi în uşa cabanei, iar 
când m-am uitat într-acolo am zărit luminile unor faruri prin ceață 
şi încă ceva, ceva mai mic, probabil fasciculul unei lanterne. Am 
mai desprins un fir. Eram aproape liberă. 

Şi atunci am auzit-o: o voce, poate printr-un megafon, dar nu 
eram sigură de asta. 

— Jack! 

O voce de femeie. 

— Jack, sunt detectiv-sergent Malik! Ştim că eşti aici. Nu ai 
unde să fugi. Trebuie să te predai. 

Pentru o clipă, am închis ochii. Cum?! Cum dracu' mă 
găsiseră? Urmăriseră maşina lui Cole? 

Am smuls ultimul fir de sârmă din pantof şi am luat-o din nou 
la fugă. Paşii mei nu scoteau niciun sunet în nisipul umed, însă 
bătăile inimii se auzeau dureros de tare în liniştea de dinaintea 
zorilor. Chiar şi valurile păreau să se fi liniştit între timp. 

— Predă-te, Jack! am auzit din nou vocea lui Malik, parcă mai 
aproape de această dată. Eşti nevinovată, ştim asta, n-a fost decât o 
uriaşă neînțelegere. Am vorbit cu sora ta şi ne-a explicat totul. 
Vrem doar să te întorci acasă şi să lămurim totul, să te exonerăm de 
orice bănuială şi să ne ajuţi să îl prindem pe ucigaşul lui Gabe. 

Mi-am simţit lacrimile în gât. Aş fi vrut — Doamne, cât de tare 
aş fi vrut! — să o cred, să cred că poliția într-adevăr mă considera 
nevinovată. Dar nu trimiți două maşini de patrulă după o persoană 
nevinovată în miez de noapte. 

— Nu poți fugi la infinit, Jack. 

Fusese din nou vocea lui Malik şi acum vedeam lumina 
lanternelor ce tăiau ceața precum săbii albe de lumină. 

— Îţi urmărim telefonul. Îți cunoaştem locația. Ai acum ocazia 
să te predai singură. Lucrurile se vor înrăutăți foarte tare pentru 
tine dacă vei continua să fugi. 


Păi parcă eram nevinovată... 

Mi-a venit să îi răspund că erau amuzant de transparente 
momeala şi brusca schimbare. Dar nu am făcut-o. Nu eram chiar 
atât de idioată şi, oricum, nu merita să-mi risipesc răsuflarea pentru 
a striga ceva. Aveam nevoie de ultima picătură de oxigen din 
plămâni ca să reuşesc să trec de dunele astea. 

Am continuat să alerg. Şi am alergat. Şi am tot alergat. Îmi 
părea că făcusem kilometri întregi, dar în realitate de-abia dacă 
făcusem unul. Nu e deloc uşor să alergi prin întuneric pe nisip 
moale, când nu poți vedea variațiile de înălțime şi fiecare pas este 
diferit într-un mod cu totul surprinzător de cel din urma lui. 

După alte câteva sute de metri, au început să mă doară muşchii 
de la picioare, pe măsură ce valul inițial de adrenalină s-a 
estompat. Apoi s-a înrăutățit şi durerea din lateral, o simțeam mai 
tare cu fiecare pas. Însă trebuia să continui să alerg, nu aveam 
alternativă. Poţi să o faci, îmi spuneam în minte. Viteză, rezistență, 
putere — eşti antrenată pentru toate astea. Doar că eram urmărită 
atent de vreo cinci-şase poliţişti, în timp ce eu eram singură și 
simțeam cum mi se termină şi doza aia de rezistență. La un 
moment dat, va trebui să mă opresc din alergare. Întrebarea era 
dacă o voi face înainte sau după ce voi fi fost prinsă. 

Şi atunci am văzut-o, profilându-se în întuneric: o baracă joasă, 
din beton, cu un ghişeu de servire metalic în față. Probabil că vara 
se vindea înghețată aici, dar acum arăta ca un buncăr din Al Doilea 
Război Mondial. M-am uitat peste umăr şi am zărit fasciculul 
luminos al unei lanterne răzbătând prin ceață, nu chiar atât de 
departe pe cât mi-ar fi convenit. Pentru o clipă, am ezitat: să 
continui să fug sau să mă ascund? 

Respiram sacadat şi, din reflex, am dus o mână la ureche, în 
căutarea căştii cauciucate din care aş fi putut primi sfatul lui Gabe 
într-o astfel de situație — însă mi-am adus aminte cruda realitate 
înainte să apuc să ating locul gol. Nu mai exista niciun Gabe care 
să îmi spună ce să fac. 

Oblonul care acoperea ghişeul de servire era încuiat cu lacăt pe 
dinăuntru şi părea bine securizat. Poate că aş fi reuşit să îl deschid 
cu o rangă. Aveam una micuță în rucsac cu care poate că m-aş fi 
putut descurca, dar mi-era greu să-mi imaginez că forțarea 
oblonului s-ar fi putut face fără zgomot sau fără să las vreun semn 
vizibil care să îi ghideze pe urmăritorii mei până în ascunzătoare. 
Mai degrabă ar fi trebuit să sparg încuietoarea uşii din spate, cea 
pentru personal, dar doar dacă o făceam suficient de rapid. Lumina 
lanternei se apropia îngrijorător de tare, ba chiar i se adăugase alta 
acum, venind din cealaltă direcție, de sus, de pe dunele din fața 
mea. Închideau cercul. Acum nu mi se mai părea că cea mai bună 


opțiune ar fi fost să mă ascund, ci că era chiar singura care îmi 
rămăsese. 

Dar când am dat colțul barăcii, am văzut o uşă fără broască, 
doar cu o tastatura numerică din metal, veche, lângă un mâner 
ruginit. Deci o încuietoare mecanică, cu cifru. Futu-i. Avea sens aşa. 
Locul era probabil plin cu lucrători sezonieri, ar fi fost o mare 
bătaie de cap să le dai tuturor câte-o cheie. Mai însemna şi că, dacă 
acel cod avea patru cifre, existau 10 000 de combinații posibile. 

— Jack! am auzit iar din spatele meu, ca răspuns la îndoielile 
mele. 

Am simțit un gol în stomac. Indiferent ce aveam de făcut, 
trebuia să o fac repede. Orice era mai bine decât să nu fac nimic. 
Am tastat grăbită 1234, ca la Arden Alliance, şi am răsucit de 
mânerul metalic. Meritase să încerc şi atunci, şi acum, dar, la fel ca 
la Arden Alliance, nu s-a întâmplat nici acum nimic. 

Totuşi, spre deosebire de Arden Alliance, încercarea de aici nu a 
fost complet inutilă. Două dintre butoanele pe care le atinsesem se 
simțiseră diferit față de celelalte. Mai netede. Mai reci. Aveau 
vopseaua mai uzată decât celelalte şi se vedea metalul de dedesubt. 
Mi-aş fi dorit să-mi pot folosi lanterna, dar era prea riscant, aşa că 
m-am mulțumit să pipăi toate butoanele, închizând ochii astfel 
încât să le simt mai bine textura. Cinci dintre ele erau mai uzate 
decât celelalte: 1, 4, 5, 9 şi cel cu asterisc. 

Am răsuflat adânc. Patru numere şi un asterisc la sfârşit. Îmi 
rămâneau 24 de combinaţii posibile, ceea ce clar puteam face, 
având în vedere că astfel de încuietori mecanice nu prea aveau 
mecanisme de blocare după mai multe încercări ratate. Dar tot erau 
prea multe în condiţiile actuale, cu Malik şi oamenii ei cercetând 
cețurile din urma mea, chiar dacă, să zicem, aş fi putut să mă 
concentrez cât să le încerc pe toate la rând. 

Totuşi, spărsesem prea multe coduri până acum ca să nu ştiu 
două lucruri. Primul: atunci când li se cere să seteze o combinaţie 
de patru cifre, cei mai mulți oameni aleg ani. Al doilea: deoarece 
acei oameni aleg în general date personale din viața lor, faptul că 
printre tastele mele se găseau cifrele 1 şi 9 dubla şansele să am 
dreptate. Adică erau şanse foarte mari ca acea combinaţie să fie ori 
1945, ori 1954. Nu ştiam care dintre ele era mai probabilă, dar nici 
nu conta. Nu am pierdut timpul să mă gândesc la asta, ci doar am 
tastat 1954* şi am răsucit de mânerul metalic cu atâta putere, încât 
aproape că a țipat. De data aceasta, însă, s-a şi învârtit. 

Uşa s-a deschis şi m-am strecurat înăuntru, apoi am închis-o 
discret la loc şi m-am lăsat în jos, cu spatele sprijinit de metalul 
rece şi cu inima bătându-mi atât de tare, încât aproape că mi se 
făcuse rău. 


Înăuntrul barăcii era linişte, pereţii groşi, din ciment, obturând 
sunetele mării şi ale vântului. Mirosea a cornete de înghețată şi a 
lapte acru, plus un uşor iz stătut şi mucegăit de la congelatoarele 
dezghețate. Ciulisem urechile, să aud ce spuneau vocile de afară, 
dar era greu să percep orice altceva pe lângă bubuitul sângelui în 
urechi. 

Şi apoi, am auzit-o. Mai aproape ca niciodată. Foarte, foarte 
aproape. 

— Jack! 

Fra Malik. Părea supărată acum; de fapt, mai mult decât 
supărată: părea furioasă. 

— Jacintha Cross, acesta este un ordin al poliției. Aşteptăm să 
ajungă şi nişte câini aici şi, crede-mă, nu vrei să afli cum e să fii 
vânată de câini. 

Mi-am înfundat fața în rucsac. Printre pliurile sale se adunase o 
groază de nisip, probabil de când îl aruncasem pe jos. Cât pe ce să 
tuşesc. 

Apoi, s-a mai auzit o voce. Nu era a lui Miles, ci a altcuiva — o 
voce care mi-a accelerat pulsul încă şi mai tare. 

— Te-a fentat? 

Era vocea lui Jeff. 

— Fir-ar ea de nenorocită! a mârâit plină de frustrare Malik. Îţi 
spun că am văzut-o. 

— Dacă zici... 

Jeff părea mai degrabă amuzat decât iritat. Apoi s-a auzit din 
nou vocea lui Malik, mai ascuțită: 

— Də’ ia stai puţin, ce e aici? 

Scrâşnet de bocanci pe pietriş, tot mai aproape de baracă, paşi 
pe platforma betonată din fața tejghelei. Am strâns tare din ochi, 
de parcă aşa mă puteam face mai puţin vizibilă. Imi doream, 
doream, doream mult de tot să aud în ureche vocea lui Gabe 
repetându-mi că puteam face asta. Pentru că acum, în clipele astea, 
simțeam că sunt foarte aproape să mă pierd. 

— Faci pariu că e aici? 

O scurtă tăcere, după care cineva — poate Malik — trăgând cu 
un zgomot înfiorător de oblon, cu mult mai puţin delicat decât o 
făcusem eu. 

— E zăvorât, l-am auzit apoi pe Jeff. Se vede vreun semn de 
pătrundere prin efracție? 

— Nu cred. 

Alte câteva zăngăneli, probabil că Malik examina marginile 
oblonului, dar ştiam că erau solide. 

— Hai să încercăm prin spate. 

Din nou scrâşnete pe pietriş. Mi-am simţit fierea în gât şi am 


înghițit cu greu. Am retrăit brusc şi cu mare acuitate momentele în 
care mă ascunsesem sub canapea la Arden Alliance, în timp ce 
paznicii mă căutau pe afară, dar nu mă simțisem niciodată atât de 
speriată în timpul unei misiuni. 

— Încuietoare cu cifru, am auzit de afară, ceva mai înăbuşit de 
data asta, pentru că uşa era mai groasă decât oblonul. 

Apoi o serie de clicuri, încercări cum făcusem şi eu, cel mai 
probabil, la întâmplare. Mi-am înfundat şi mai tare fața în rucsac, 
încercând să îmi îngheț respirația. Dă, Doamne, să nu observe şi ei 
tastele uzate... 

— La dracu', am auzit-o pe Malik, pe un ton iritat. În fine, 
probabil că nu avea cum să intre aici. 

— Eu cred că a făcut cale-ntoarsă şi a ieşit în drum, să facă 
autostopul. Se pricepe să vorbească cu oamenii. E convingătoare. 
Ar fi mai pe stilul ei, a spus Jeff cu o uşoară condescendenţă. 

Şi mai era ceva în tonul lui: un fel de Știu eu ce spun! Malik a 
oftat exasperată. 

— Nu s-a întors, îți spun eu. Am văzut ceva! 

— Putea fi un iepure, a spus Jeff şi parcă l-am şi văzut cum 
ridica din umeri. 

Malik a scos un sunet de parcă încerca să-i sugereze să-şi bage 
undeva iepurele. 

— Oricum, indiferent încotro o fi luat-o, nu putem face mare 
lucru până când nu se ridică ceața. Hai să ne despărțim, să 
verificăm şi drumul, iar când se mai luminează un pic, mai 
încercăm o dată. 

În spatele uşii metalice, am răsuflat uşurată. 

Am aşteptat să se stingă zgomotul bocancilor, apoi m-am 
ridicat de pe jos şi am crăpat infinitezimal uşa. Nu m-ar fi mirat să 
o găsesc pe Malik afară, aşteptând în tăcere, să vadă dacă nu apar, 
ca iepurele lui Jeff, din vreo vizuină. 

Dar Malik plecase. Şi Jeff la fel. Nu era nimeni afară, doar ceața 
învolburată. 

Mi-am ridicat gulerul paltonului, să mă apăr de nisipul 
înțepător, am închis uşurel uşa în urma mea şi am pornit-o înainte, 
în întuneric. 

După vreo două sau poate trei ore, am ajuns epuizată la 
marginea oraşului Hastings. 

De-abia răsărise soarele şi nu îndrăznisem să sper la vreo 
cafenea deschisă, dar spre uimirea mea chiar era una în port — nu 
prea elegantă, doar o cârciumă cu sendvişuri cu şuncă şi ceai 


pentru pescarii şi docherii locului. Înaintea mea la rând era un grup 
de muncitori care dădeau o foarte complicată comandă de băuturi 
calde şi chifle pentru micul-dejun. 

Stăteam în spatele maistrului echipei, la coadă, şi simțeam cum 
îmi tremură picioarele, poate de foame, poate de oboseală, poate 
pur şi simplu de la starea de şoc. 

Ceea ce făceam nu era deloc rațional. Nu ştiam care aveau să fie 
următorii paşi ai lui Malik, dar fusesem văzută într-un orăşel aflat 
la câțiva kilometri pe coastă, în timp ce eram căutată pentru crimă. 
Probabil că era o chestiune de timp până când poza mea avea să 
apară în ziare. Marea întrebare era dacă poliția aflase de părul meu. 
Oare găsiseră vreo filmare cu mine în gară? Sau căutau tot o fată cu 
părul roşu, în hanorac? 

Indiferent cum ar fi fost, probabil că nu mai aveam mult timp 
la dispoziție. Dar asta nu era important. Pentru prima dată în două 
zile, aveam o idee despre ceea ce urma să fac. Se formase în timp ce 
fugeam printre dune şi mă gândeam la revelația din noaptea 
anterioară: cum să mă infiltrez la Sunsmile fără să fiu prinsă. În 
mod normal, pentru o astfel de misiune, atât de importantă — 
penetrarea unei companii deținătoare a multor informaţii sensibile 
—, Gabe şi cu mine am fi petrecut săptămâni întregi făcând 
phishing, cracking şi OSINT, adunând informaţii de oriunde am fi 
putut, date securizate sau open source, până ne formam o imagine 
clară a țintei noastre şi a modului în care trebuia să pătrundem 
acolo. 

Dar eu nu aveam săptămâni la dispoziție. Nu aveam nici măcar 
zile. Nu aveam acces la librăria cu instrumente de hacking a lui 
Gabe, la colecția lui de spărgătoare de coduri şi la programele de tip 
troian. lar dacă aş fi fost prinsă, n-aş fi avut nicio carte de vizită 
care să mă scoată din puşcărie, nici numele vreunui şef al pazei 
care să mă dezvinovățească. Dar aveam un plan. 

M-a străbătut un fior de entuziasm, după care am realizat că 
îmi venise rândul şi casiera îmi aştepta comanda, cu mâinile 
încrucişate la piept. Am cumpărat un ceai şi o teacake prăjită, apoi 
am cerut parola de Wi-Fi. Apoi am căutat o masă liberă şi mi-am 
pornit laptopul. 

Primul lucru pe care l-am făcut a fost cel pe care îl fac mereu 

când îmi aleg o țintă: am intrat pe Instagram, să caut postări cu 
taguri de locaţie legate de Sunsmile Insurance Ltd. Îşi aveau sediul 
în Milton Keynes şi, din fericire, angajații lor păreau tare pasionați 
de Instagram, puneau o groază de fotografii. Ceea ce mi s-a părut 
foarte important a fost că Sunsmile era o companie mare. Locurile 
mici, unde paznicii îi ştiau pe, toți angajații, până la ultimul, erau 
un coşmar. Însă la Sunsmile păreau să lucreze sute de oameni — şi 


ăştia erau doar cei de pe social media. 

Am derulat pagini întregi cu postări, am adunat nume, am dat 
clic pe profiluri. Mă uitam după două lucruri: femei cu vârsta 
apropiată de a mea, ideal nu foarte diferite fizic de mine, şi 
fotografii din vacanțe. Mă mai uitam după un lucru — vreo poză cu 
un card de acces —, dar asta ar fi fost mult prea mult să pot spera, 
deci nu-mi făceam iluzii prea mari. Firmele nu-şi prea lasă angajaţii 
să-şi posteze cardurile, poate şi pentru că există oameni ca mine, 
care le povestesc la ce riscuri s-ar expune aşa. 

Totuşi, cumva spre mirarea mea, fix asta am văzut mai întâi: un 
tip, zâmbind larg și arătându-şi spre cameră cardul de angajat nou- 
nouţ. Emotii în prima zi LOL! era textul de lângă fotografie. 

Am făcut clic pe imagine şi am mărit-o. Oh, dragă Brian de la 
Financiar! Ce idiot adorabil eşti tu! 

Nici măcar nu se gândise să-şi acopere parțial numele adevărat, 
dar asta nu avea nicio importanță pentru ceea ce mă interesa pe 
mine. Am făcut un screenshot cu cardul şi l-am salvat în fişierele 
mele, după care m-am întors să caut ținte posibile. 

Am găsit multe persoane care păreau perfect potrivite: vârsta, 
înălțimea (din câte îmi puteam da seama), unele chiar semănau cu 
mine — însă atunci când căutam prin postările lor, descopeream că 
se aflau bine-mersi în UK. Apoi, am găsit-o. Keeleybab2001, 
operatoare la call centerul Sunsmile. Nu avea fotografii din 
vacanță, dar avea ceva şi mai bun: poza unui bebeluş plin de 
puncte roşii pe față. Textul conținea un emoji cu o față albastră 
care țipa îngrozită şi textul: Bietul micut are varigelă!!! 

Am cercetat mai atent pagina fetei. Keeley Winston. Din 
fericire, deținea şi o pagină de Facebook foarte slab securizată, de 
unde i-am obținut rapid data naşterii, locaţia actuală (Milton 
Keynes) şi locul în care mersese la şcoală (tot Milton Keynes). 

Tot ce mai aveam nevoie acum era numărul ei de telefon. Din 
fericire, mă pornisem. 

Am luat o gură mare de ceai şi am început să puric lista de 
prieteni de pe Facebook a lui Keeley. Am ales un contact numit 
Katie, care scrisese comentarii la mai multe dintre postările lui 
Keeley. Mi-a luat doar cinci minute să-mi creez un cont de Twitter 
cu numele lui Katie şi fotografia ei de profil. Următoarea țintă a fost 
ceva mai greu de găsit: aveam nevoie de un prieten comun al celor 
două, Katie şi Keeley, şi care să folosească mesageria Twitter. 
Prietenii lui Keeley nu păreau mari fani ai rețelei şi am tot dat din 
colț în colț până când, într-un sfârşit, am găsit-o pe Gemma, 
director de Relaţii Publice la Wilkinstone's Travel. Avea mesageria 
deschisă şi mottoul: Cereţi-mi sfaturi de călătorie, ciripei! 

Am făcut clic pe pliculeţ şi am început să scriu mesajul: 


Salut, Gemma, vreau să-i trimit ceva drăguţ lui Keeley, ştii că ăla 
micu’ a făcut varicelă? Dar i-am rătăcit numărul de telefon şi îmi 
trebuie pentru curier. Poţi să mi-l trimiţi tu? Şi te rog să nu-i strici 
surpriza. Kx 

În câteva secunde, primeam următorul mesaj: 

Salut, Katie, ce frumos din partea ta!!! 07449 567652. Să-ţi trimit 
şi eu ceva prin PayPal pentru ea? 

Nu e nevoie. Eşti super! i-am răspuns. 

Apoi am închis Twitterul şi am deschis Photoshopul. 

Două ore mai târziu, ieşeam dintr-un centru de imprimări din 
Hastings cu un card nou-nouț de angajat la Sunsmile, pe numele 
Keeley Winston. Nu era chiar cea mai reuşită operă de artă a mea, 
ar fi fost mai convingătoare dacă o imprimam direct pe unul dintre 
cardurile virgine pe care le aveam în rucsac, însă centrul de 
imprimări nu avea aparate pentru aşa ceva, a trebuit să mă 
mulțumesc să printez pe o hârtie lucioasă pe care să o lipesc apoi 
pe card. Când am terminat, arăta OK — nu suficient de bine cât să 
reziste unui control mai atent, dar OK. Eram conştientă că, dacă 
ajungeam să mă suspecteze cineva, aş fi fost friptă imediat. Speram 
să pot trece doar cu o privire superficială, pentru că, aparent, cardul 
meu arăta identic cu al lui Brian, doar că avea numele lui Keeley şi 
fotografia mea. 

Când m-am uitat la ecranul telefonului, am observat că era ora 
10:10. Aveam două opţiuni, ambele riscante. Puteam încerca să îi 
piratez acum parola calculatorului lui Keeley sau puteam aştepta 
până ajungeam în sediul Sunsmile Insurance. 

Dacă încercam acum, poate că aş fi ajuns la Milton Keyes sigură 
pe mine că aveam informaţiile necesare pentru a-mi duce misiunea 
la bun sfârşit. 

Dar nu aveam echipamentul necesar pentru a falsifica un 
număr de telefon, iar un apel venit de la un mobil oarecare ar fi 
fost cu mult mai puțin convingător decât unul din propria 
companie. Dacă Keeley nu muşca momeala, trebuia să o iau de la 
zero — să găsesc pe altcineva care nu se afla la serviciu, să îi aflu 
numărul, să-i falsific legitimaţia... Şi nu mai aveam mult timp. 

Problema era că alternativa era încă şi mai riscantă: să aştept 
până când aş fi reuşit să pătrund în sediul Sunsmile şi să încerc să 
găsesc acolo ultima piesă a puzzle-ului. Dacă o dădeam în bară, 
dacă Keeley se prindea de păcăleala mea, atunci eram terminată. 
De-a binelea, pentru că, dacă Keeley îşi dădea seama ce încercam să 
fac, ar fi fost foarte posibil să mă aştepte cineva la recepție, cu 


echipa de securitate în spate, când aş fi încercat să ies din clădire. 

Da, a doua opțiune era mai riscantă. Mult mai riscantă. Dar 
avea cea mai mare şansă de succes. Aşa că am decis să o aleg pe 
aceea. 

Când am coborât din tren la Milton Keynes, era doar puțin 
trecut de ora 13. Lăsasem paltonul bej al lui Noemie împăturit în 
toaleta trenului şi purtam acum ceva ce speram să fie mai potrivit 
cu lucrul într-un call center: jeanşi bleumarin, tricou alb şi o 
jachetă închisă la culoare. Aveam nişte emoții teribile, iar rana îmi 
zvâcnea pe sub bandaje în ritmul nebun al inimii, însă în afară de 
asta mă simțeam... ei bine, mă simțeam cel mai bine din ultimele 
zile, ca să fiu cinstită. Revenisem în zona mea de confort, pentru că 
aveam o misiune — o misiune pe care nu-mi permiteam să o ratez, 
desigur, dar de câte ori nu mă simțisem la fel înainte? Era un test 
de penetrare ca oricare altul. Iar eu mă pricepeam foarte, foarte 
bine la asta. 

Cred că mai aveam vreo cinci minute de mers până la sediul 
Sunsmile, când telefonul m-a anunțat că primisem un mesaj pe 
Signal. Era de la Hel: Salut, eşti OK? Nu ştiu nimic de tine de ieri. Am 
simțit un val de serotonină, amestecat cu convingerea fermă că nu 
era nici momentul, nici locul pentru o discuție complet sinceră. 

Sunt OK, azi-noapte am scăpat la mustață, nici măcar nu am prea 
dormit, însă acum sunt pe cale să fac ceva important. Ar putea fi prima 
veste bună după atâtea zile, am scris eu drept răspuns. 

CE?! Răspunsul ei venise imediat, îl simțisem vibrând de 
adrenalină. 

Am un fir legat de polița de asigurare. Nu pot vorbi acum. Îți scriu 
imediat cum ies. 

Stai, eşti acolo chiar acum??!!?! a tastat repede Hel, cu un număr 
de semne de exclamare atipic pentru ea. 

Cam da, am răspuns. 

Hel a răspuns cu un emoji cu o față şocată. Apoi a scris: Ai grijă! 
Şi să mă tii la curent. Am încheiat transmisia. 

Am închis aplicația. Complexul Sunsmile mi-a apărut deodată 
în fața ochilor, după ce am trecut de colțul străzii. 

Clădirea era încă şi mai mare decât părea din pozele de pe 
Instagram şi m-am simțit uşor intimidată când m-am apropiat de 


uşa de sticlă. Am împins-o însă cu ceea ce speram să pară o 
familiaritate sigură de sine. Lumea se întorcea de la masă şi m-am 
rugat să dau peste genul acela de bariere de securitate din sticlă, 
care se dau laoparte sau glisează ca o uşă de lift — acelea erau 
fantastic de uşor de trecut în urma altcuiva. Din păcate, Sunsmile 
optase pentru turnicheții aceia de metal de modă veche, aşa cum 
aveam în copilărie la piscina orăşenească. 

Turnicheţii aceia erau enervat de eficienți, nici nu se punea 
problema să încerc să mă strecor prin spatele vreunui angajat fără 
să fiu acuzată de hărțuire sexuală. Trebuia să mă descurc altfel. 

M-am îndreptat către barieră cu toată siguranța şi cu acelaşi pas 
hotărât până mi-am introdus cardul de plastic în cititor. Zgomotul 
metalic scos de turnichetul care a rămas blocat s-a auzit până la 
recepție şi am fost nevoită să îmi reprim un geamăt la şocul durerii 
resimțite din pricina rănii. Tânjeam să îmi pot duce mâna sub 
coaste şi să mă strâmb de suferință, dar tot ce am făcut a fost să mă 
uit mirată la cardul din mână. 

Am mai încercat o dată, de data aceasta împingând mai atent 
bariera cu mâna. În spatele meu se făcuse o coadă mică, erau mulți 
angajaţi care se întorceau de la prânz şi care se îndreptau oftând 
către alți turnicheți, când îşi dădeau seama ce se întâmpla. 

— Şi al meu mi-a făcut figuri zilele trecute, a spus o fată. Du-te 
la Derek, să te lase el să treci. 

Derek. Dacă aş fi avut timp, i-aş fi trimis o rugăciune tăcută, de 
mulțumire, Dumnezeului în care nu credeam. Dar nu aveam. 

— Derek! 

Strigasem în direcția paznicului care se afla la recepție. Tipul a 
ridicat privirea, cu o expresie preocupată şi săritoare. 

— Derek, îmi pare foarte rău, nu ştiu ce s-a întâmplat. Nu-mi 
merge cardul. Îmi deschizi tu? 

Am ridicat mâna cu cardul, dar nu m-am mişcat de lângă 
turnichet. Nu trebuia să îl las să vină prea aproape. 

— Eu sunt... Keeley... 

O spusesem cu un uşor regret că nu mă recunoscuse. 

— Keeley Winston, de la call center... 

Derek şi-a concentrat privirea asupra cardului, de acolo de unde 
se afla, din spatele recepției, apoi s-a uitat la fața mea. Inima a 
început să îmi bată mai repede. Acum e acum. Dacă chiar o 
cunoştea pe Keeley, atunci eram terminată de-a binelea. 

Însă el a zâmbit. 

— Îmi pare rău, Keeley, a spus el, după care a apăsat pe ceva de 
sub birou. Nu-l mai ține lângă cardurile bancare, OK? 

— Fir-ar! N-am ştiut, am răspuns eu cu o față mimând regretul 
pentru propria prostie. Mersi, Derek. 


Apoi turnichetul s-a deblocat, iar eu am reuşit să trec de el. 

Am continuat să merg sigură pe mine la început, urmând valul 
de oameni, apoi m-am retras din cohorta celor care trecuseră pe la 
recepție cam în acelaşi timp cu mine şi am aşteptat un nou grup 
care revenea de la prânz. Când m-am putut asigura că nu mai era 
nimeni prin preajmă care să mă fi văzut la turnicheți, am bătut-o 
uşor pe braț pe o tânără frumuşică: 

— Scuze, sunt de la firma de IT şi am fost chemată să rezolv 
ceva la computerul cuiva de la call center, dar m-am pierdut total 
pe aici. Îmi poți spune în ce direcție să o iau? Caut pe cineva numit 
Keeley Winston. 

Fata a râs, dar nu cu răutate. 

— Oh, Doamne, chiar e ca într-un labirint aici! Call centerul 
este la etajul al treilea, în aripa C. Ia liftul acela. Mi-e teamă că nu 
ştiu exact unde este biroul tipei, dar sigur găseşti acolo pe cineva să 
te poată îndruma. 

Am mulțumit din cap şi m-am grăbit să o iau înainte pe 
coridor, către lift. Dar când am intrat în el şi am apăsat pe butonul 
pentru etajul al treilea, nu s-a întâmplat nimic. Mi-am dat seama, 
disperată, că funcționa pe bază de card. 

Am ieşit din lift şi am rămas o clipă să mă gândesc ce opțiuni 
aveam. Luasem rucsacul cu mine, mai degrabă pentru că nu 
avusesem unde să îl las decât că ținusem în mod special să îl am — 
era cam mare pentru un rucsac tipic de navetist, dar nu avusesem 
de ales. Acum mă bucuram că o făcusem. 

M-am ascuns în spatele unui ghiveci mare şi am săpat prin 
rucsac după eşarfa pe care o țineam acolo pentru astfel de urgente, 
apoi mi-am trecut-o peste cap şi mi-am fixat mâna dreaptă în ea. În 
stânga țineam rucsacul, pentru că era clar că acum nu îl mai 
puteam duce pe umeri. Apoi m-am dus din nou să apăs pe butonul 
liftului, rugându-mă ca de data asta să nu îl mai prind gol. Şi am 
avut noroc. Un tip cu aer amabil, spre 50 de ani, se afla deja 
înăuntru. 

— Mergeţi sus? m-a întrebat el când am păşit înăuntru. 

Am zâmbit şi am dat din cap că da, apoi am început să mă 
pipăi prin buzunare cu mâna stângă, prefăcându-mă în căutarea 
cardului. Aproape că mi-am scăpat rucsacul din mână şi m-am 
strâmbat de parcă mişcarea respectivă îmi producea dureri în mâna 
sucită. 

— Vă ajut eu, a sărit repede omul, lipindu-şi propriul card de 
cititorul liftului. La ce etaj? 


— La trei. Mulţumesc foarte mult. Atât de tare m-am săturat de 
încheietura asta sucită! Nu mai patinez niciodată! 

— Eu mi-am luxat umărul la squash anul trecut, a spus 
bărbatul pe un ton de conversație amabilă, după ce liftul a început 
să urce. A fost vai de... ah, voiam să spun fundul meu, dar de fapt 
nu acolo mă durea, ha ha! 

Am râs şi eu, apoi am ajuns la etajul al doilea şi liftul s-a oprit. 

— Eu cobor aici, a spus el. Recuperare rapidă! 

Şi a ieşit afară. 

— Încântată de cunoştinţă, am spus eu cu un zâmbet de 
recunoştinţă mult mai real decât „entorsa“ mea. 

Apoi, uşa liftului s-a închis în urma bărbatului, iar eu m-am 
grăbit să îmi scot eşarfa, să mă îndrept de spate şi să mă pregătesc 
pentru hopul final. 

Când am păşit afară din lift, la etajul al treilea, prima impresie 
a fost că birourile de la call centerul Sunsmile semănau cu oricare 
alte birouri pe care le testasem până acum, doar că erau mai mari şi 
mai zgomotoase. Un mic labirint de mese şi alveole întins într-o 
ierarhie complexă, de la angajați nomazi, fără birou propriu, la 
oameni care lucrau în cabine mici, cu pereți de sticlă, şi mica elită 
favorizată care avea acces la o uşă care se închidea şi la o fereastră 
cu lumină naturală. 

Nivelul sonor era nebunesc de-a binelea şi a trebuit să lupt cu 
impulsul de a-mi acoperi urechile cu palmele în timp ce-mi croiam 
drum printre alveole, în căutarea cuiva amabil cu care să vorbesc. 
Până la urmă, am ales o fată care tocmai închisese cu cineva şi se 
pregătea să sune un alt număr. Oamenii ocupați sunt cea mai bună 
alegere: sunt prea concentrați la treburile lor ca să pună întrebări. 

— Te rog să mă scuzi, am început eu pe cel mai jenat ton cu 
putință, văd că eşti prinsă, dar îmi poți arăta biroul lui Keeley 
Winston? 

— Keeley? a repetat fata cu un aer absent. Cred că e în 
concediu de boală, dar ăla e biroul ei. 

Şi a arătat undeva spre colțul etajului. 

— ÎI găseşti sigur, a adăugat ea, e tapetat cu gonci. 

Pentru o clipă, am crezut că n-am auzit bine. 

— Scuze, ai zis... „gonci“? 

Dar fata deja vorbea în căşti cu clientul, aşa că am dat din 
mână şi am luat-o în direcția indicată. Keeley trebuie să fi fost o 
angajată cu ceva vechime, pentru că poseda o jumătate de cabină şi 
o fereastră. Iar când m-am apropiat suficient, am înţeles ce voise să 


spună fata. Cabina era plină de ceea ce am presupus că trebuie să fi 
fost „gonci“: păpuşele mici în formă de troli, cu păr zbârlit şi fețe 
zâmbitoare. Erau fete-gonk şi băieți-gonk, bebeluşi-gonk şi 
bunicuțe-gonk. Efectul era destul de tulburător şi cumva m-a făcut 
să râd toată imaginea asta, dar era clar că nu trebuia să fac asta 
acum. 

M-am aşezat pe scaunul lui Keeley, i-am pornit computerul şi 
m-am uitat în jur. Speram în ceva gen premiul cel mare la loteria 
testelor de penetrare: vreun Post-it cu parola calculatorului lipit de 
ecran. Dar, chiar dacă Keeley o fi fost genul de persoană care îşi 
notează undeva parolele, nu era chiar atât de proastă cât să le lase 
la vedere. Aşa că am pus mâna pe telefon, am tras adânc aer în 
piept şi am format numărul pe care mi-l dăduse Gemma. A început 
să sune. Şi a sunat. Şi a sunat. Şi... 

Tocmai mă pregăteam să renunţ, dezamăgită, când s-a auzit un 
clic şi cineva a răspuns. În acelaşi moment am auzit şi un bebeluş 
urlând de la celălalt capăt al firului şi mi-a tresăltat inima de 
bucurie: singurul lucru mai bun decât cineva ocupat era cineva 
ocupat şi preocupat pe deasupra. 

— Alo? Cine e? s-a auzit vocea lui Keeley, tăioasă şi puțin 
îngrijorată. 

Am tras din nou adânc aer în piept. N-o da în bară! 

— Salut, Keeley, am spus eu cu cea mai caldă şi profesională 
voce pe care o puteam încropi. Scuze, probabil că te întrebi de ce te 
sună cineva de pe propriul tău număr. Sunt Kate, de la IT. Se pare 
că avem o problemă cu unele calculatoare, un malware care nu ştiu 
cum a intrat în sistem, şi trebuie să scanăm manual fiecare post de 
lucru afectat. Am încercat să te prind la birou toată săptămâna şi... 
mi-e teamă că treaba devine destul de urgentă, ca să fiu sinceră. 
Sunt chiar acum la birou la tine. Poți cumva să vii să mă loghezi şi 
pe mine? 

— Nu prea cred că eu sunt de vină, a răspuns Keeley pe un ton 
uşor defensiv. Am lipsit toată săptămâna, stau acasă cu Harry, 
pentru că are varigelă. 

VariCelă, am gândit eu, dar nu am spus-o cu voce tare. Regulă 
de bază în phishing: nu-ți enerva ținta! 

— Of, trebuie să fie un coşmar! am rostit eu pe un ton plin de 
compasiune. Eu am doi băieți, gemeni, şi au făcut amândoi acum 
câteva luni. Jur că n-am dormit vreo două săptămâni. 

— O, Doamne, mie-mi spui? E chiar un coşmar! am auzit-o pe 
Keeley deodată foarte amărâtă, şi atunci am ştiut că reuşisem să 
stabilesc o legătură între noi. 

Plânsetul din fundal s-a întețit. 

— Kate, scuze, dar ştii, nu e chiar momentul potri... 


— Absolut, sigur, cum să nu? am spus eu. Rahat, nu vreau să te 
aduc până aici pentru ceva ce nu e vina ta, dar chiar trebuie să fac 
scanarea asta. Este o problemă de securitate. 

— Dar nu pot să vin acum! 

Vocea lui Keeley era alarmată de-a binelea. 

— Nu am cu cine să-l las pe ăsta mic! Mama face chimio, 
doctorul i-a zis să nu se apropie de el până nu i se formează toate 
crustele. 

— Ştii ce? i-am spus eu atunci, cu vocea dintr-odată joasă şi un 
ton confidenţial, de parcă atunci îmi dăduse prin cap. Am putea 
face... adică n-ar trebui să facem asta, dar... dată fiind situația în 
care eşti... N-ai vrea să-mi spui parola ta şi fac eu scanarea fără să 
fie nevoie să vii aici? Doar te rog să nu îi spui şefului meu. Chiar nu 
am voie să fac aşa ceva. 

— Oh, Doamne, sigur că da! a răspuns Keeley, cu evidentă 
uşurare în glas. Toate parolele mele sunt în suportul de cărți de 
vizită, imediat după Harry Winston. Dar parola principală este 
Harry24Sept. Doamne, îți mulțumesc din tot sufletul, Kate! Nici nu 
ştii cât contează că faci asta pentru mine! Imi pare rău, chiar aş fi 
venit dacă aş fi putut, dar ştii şi tu cum stă treaba cu lucrurile astea. 

— Mda, bărbaţii n-au cum să înțeleagă aşa ceva... Şeful meu 
crede că pot lăsa oricând totul baltă. Nu merge chiar aşa, frate... 

Keeley a izbucnit într-un râs sonor, după care s-a auzit din nou 
plânsetul din fundal. 

— Hai că te las, am spus eu cu căldură. Ai grijă de tine, Keeley! 
Încearcă să dormi puţin. 

— Mersi, da, mă duc, Harry pare hotărât să pornească Al Treilea 
Război Mondial. Numai bine, Kate! Pa! 

— Pa! i-am răspuns vesel, apoi conversaţia s-a sfârşit. 

De-abia m-am stăpânit să-mi manifest vizibil bucuria. Am 
deschis repede calculatorul şi, cât pornea, am început să caut 
printre cărțile de vizită din Rolodexul lui Keeley pe cea cu numele 
Harry Winston. 

Era o adevărată comoară acolo: parolele de la toate sistemele, 
notate clar, fără nici cea mai mică tentativă de a le ascunde. 

Am închis ochii, trimițând o mulțumire în gând tuturor 
sistemelor IT mult prea complexe pentru a li se reține toate 
parolele şi tuturor părinților cu mintea distrasă de pretutindeni, 
după care am început să caut baza de date a clienților. 

Partea cea mai grea era să mă prind care dintre iconițele de pe 
desktopul supraîncărcat al lui Keeley era cel de care aveam eu 
nevoie. După două piste false, când am intrat în baza de date a 
asigurărilor auto şi apoi în ceva ce părea a fi un fel de intranet al 
angajaților firmei, până la urmă am nimerit iconița care mi-a afişat 


pe ecran logoul Sunsmile şi titlul Asigurarea de viață Sunsmile — un 
prieten pe viaţă. Am făcut clic pe butonul de căutare şi mi s-a afişat 
un ecran în care să aleg între căutări după număr de înregistrare 
client, număr poliţă, nume client, cod poştal. 

Inima îmi bubuia de-a dreptul când am introdus codul nostru 
poştal. 

Au fost găsite trei polițe. Două erau ale unor oameni de care nu 
auzisem niciodată, probabil clienți care aveau şi ei polițe la 
Sunsmile. Dar a treia şi cea mai recentă era a lui Gabe. 

Am deschis-o cu degete tremurânde şi am derulat până la 
partea cu datele clientului. Erau acolo copii după orice. Formulare 
completate, chitanțe. Am făcut clic pe cardul bancar stocat la dosar, 
sperând să găsesc acolo date clare. De fapt, nici nu ştiu prea bine ce 
speram să găsesc — un card înregistrat pe numele lui Jeff 
Leadbetter ar fi fost prea mult, totuşi — dar mi-a stat inima în loc 
când am văzut detaliile: era numele lui Gabe. Cardul lui Gabe, de 
fapt, pentru că îi recunoşteam numărul. Nu avea niciun sens. Gabe 
era foarte atent cu detaliile cardului său bancar. Nu era imposibil să 
i le fi piratat cineva, dar în niciun caz nu avea cum să fie Jeff. Apoi 
am făcut clic în secțiunea numărului de înregistrare şi în fața 
ochilor mei a apărut scanat permisul de conducere al lui Gabe. Iar 
asta chiar m-a şocat: nu mi-l imaginam pe Gabe trimițându-şi 
permisul de conducere undeva, în afară de vreun site cu adevărat 
securizat şi cușer, unde chiar ar fi fost absolută nevoie de un act de- 
al lui de identitate. Deci înțelesesem greşit? Gabe chiar încheiase 
polița asta? 

Am tot căutat prin fişier după ceva, orice, care să îmi ofere un 
indiciu, dar singurul lucru care părea nelalocul lui era numărul de 
telefon ataşat poliței. Nu era numărul lui Gabe. Dar nu era nici 
numărul lui Jeff — sau, cel puţin, nu cel pe care îl avea pe când 
eram împreună. Nu îl recunoşteam deloc. L-am notat pe un Post-it 
de-al lui Keeley şi l-am pus în buzunar. Un număr de telefon nu era 
chiar mare indiciu, dar era ceva. Poate sunam acolo după ce ieşeam 
de aici. 

Tocmai mă pregăteam să închid baza de date, când am văzut-o, 
în colțul de jos al ecranului: o iconiță ca un difuzor. Înregistrări 
apeluri scria sub ea. Şi era o singură înregistrare acolo, datată acum 
o săptămână şi ceva — mai precis, cu trei zile înainte de moartea 
lui Gabe. 

Inima a început să-mi bubuie din nou. 

Un apel telefonic. Unul real. Cu persoana care încheiase polița. 
Iar eu fusesem pe cale să îl ratez. 

Pe birou se afla o pereche de căşti; am luat-o şi mi-am pus-o pe 
cap, apoi am dat clic pe înregistrare. Clocoteam de emoție şi îmi 


muşcam atât de tare buza, încât dinții aproape că s-au întâlnit prin 
pielea subțire. Pentru câteva clipe, nu s-a întâmplat nimic, cât s-a 
încărcat apelul. Apoi, s-a auzit o voce de femeie în căşti: 

— Alo, aş putea vorbi cu domnul Gabriel Medway? 

— Cine e la telefon? a spus un bărbat cu vocea gravă. 

Am simțit un şoc, urmat rapid de o senzaţie de înfrângere 
zdrobitoare. Pentru că nu era Jeff. Nici pe departe. Era o voce mult 
prea gravă, mai degrabă ca a lui... Un sentiment de groază mi-a 
strâns stomacul ca într-o menghină. Vocea părea mai degrabă a lui 
Gabe. 

Oh, Doamne, chiar atât de tare m-am înşelat? 

Oprisem înregistrarea; mâna îmi apăsase în mod reflex pe 
mouse la auzul vocii pe care nu mă așteptasem să o aud. Am 
derulat înapoi şi am ascultat din nou de la început, de data asta 
pregătită pentru vocea acelui bărbat. 

— Cine e la telefon? 

Chiar dacă acum ştiam la ce să mă aştept, am simţit cuvintele 
astea ca pe un pumnal în inimă. Pentru că sunau ca şi cum era el. 
Totuşi, nu eram absolut sigură de asta. Vocea femeii se auzea foarte 
clar, însă înregistrarea de la celălalt capăt al firului nu era strălucită. 
Vocea lui era uşor distorsionată. Am dat volumul ceva mai tare şi 
am închis ochii, încercând să filtrez toate celelalte zgomote din call 
center şi să mă concentrez doar pe sunetul vocii din urechile mele. 

— Sunt Jo de la Sunsmile, domnule Medway, ne-ați contactat 
pentru o asigurare? Aş vrea să mă lămuriţi în legătură cu... 

— Scuze, dar ați putea să îmi trimiteţi un e-mail, mai bine? a 
întrerupt-o interlocutorul, care părea surprins şi enervat de apel. 
Nu e un moment potrivit acum. 

Şi deodată am fost sigură, absolut sigură, şi un sentiment de 
uşurare m-a furnicat până în vârful degetelor. Nu era Gabe. Semăna 
foarte tare cu Gabe, într-adevăr — aceeaşi voce gravă, chiar şi 
acelaşi accent londonez. Probabil că oricine altcineva s-ar fi putut 
lăsa păcălit. Dar eu îl ştiam pe Gabe. Vocea lui mă însoțise noapte 
de noapte, an după an, şoptindu-mi instrucțiuni în ureche şi 
încurajări, glume şi avertismente — ore întregi. Şi chiar dacă nu era 
ceva de care să fiu complet sigură în legătură cu polița aceea, măcar 
de atâta lucru puteam fi sigură: persoana de la capătul firului nu era 
Gabe. În niciun caz. 

— Bineînțeles, dacă aşa preferaţi, a răspuns femeia cu 
amabilitate, dar să ştiţi că durează doar câteva clipe. Am nevoie 
doar de... 

S-a auzit un clic şi apelul s-a încheiat. 

Am auzit-o apoi pe femeie oftând. 

— O zi bună şi dumneavoastră, domnule! a spus sarcastic, în 


gol. 

Apoi înregistrarea s-a oprit. 

Inima îmi bătea toba în urechi. 

Mi-am aranjat mai bine căştile, protejându-le cu mâna ca să 
acopăr cât de mult se putea din zgomotul de fond, am dat volumul 
tare de tot şi am dat din nou play. Am ascultat din nou, cu ochii 
închişi strâns. 

Scuze, dar aţi putea să îmi trimiteţi un e-mail, mai bine? Nu e un 
moment potrivit acum. 

Iar. 

Scuze, dar ați putea să îmi trimiteţi un e-mail, mai bine? 

Scuze, dar ați putea 

Scuze 

Scuze 

Scuze 

Şi atunci, nu ştiu cum şi de ce, dar am ştiut. 

Am scăpat cu zgomot mouse-ul pe jos. 

M-am împins în spate cu scaunul, simțind glisarea roţilor pe 
mochetă, şi m-am ridicat nesigură pe picioare. 

Îmi tremurau mâinile când am închis calculatorul lui Keely şi i- 
am aranjat la loc cărţile de vizită în suport. 

Înăuntrul meu era un vid bizar. Înăuntrul meu, nu simțeam 
nimic. 

— E totul în ordine? m-a întrebat fata de la biroul vecin în 
timp ce mă pregăteam să plec. O căutai pe Keeley? Şi-a luat liber, 
are copilul bolnav. 

— Da, ştiu, am răspuns. 

Îmi simțeam fața foarte ciudat: şi caldă, şi rece în acelaşi timp. 
Am strâns tare de curelele rucsacului, ca să îmi opresc mâinile din 
tremurat. 

— Sunt de la IT, am avut de făcut câteva update-uri la 
calculatorul ei, dacă tot nu era aici. Am terminat. 

Făcusem un mare efort să vorbesc, dar fata nu păruse să îşi dea 
seama. Doar a încuviințat şi s-a întors la apelurile ei. 

Îmi venea să urlu, dar clar nu o puteam face. Trebuia să ies de 
aici, trebuia să îmi dau seama ce aveam de făcut. Trebuia să îmi dau 
seama de ce. 

Pentru că vocea din acea înregistrare, vocea pe care o 
ascultasem iar şi iar şi iar... vocea aceea era a lui Cole. 

lar eu nu reuşeam să apuc de nicăieri această revelație. 


kkk 


Am refăcut în sens invers şi cu picioarele moi traseul care mă 


adusese aici prin labirintul birourilor şi al sălilor de şedinţă de la 
Sunsmile. Mă îndreptam către ieşire, cu inima bubuindu-mi în 
piept, gândindu-mă la un singur lucru: trebuia să ies de aici şi să o 
sun pe Hel, să îi spun ce descoperisem. Pentru că nu avea niciun 
sens. Cole? Cole? 

Aproape ajunsesem la recepție şi îmi căutam telefonul în 
buzunar, când i-am zărit după ultimul colț: un grup de agenţi de 
securitate înghesuiți în fața unui ecran din spatele recepției. Erau 
trei, plus un tip în costum, care părea mai degrabă un fel de şef şi 
toți păreau îngrijoraţi. Unul dintre ei arăta cu degetul spre ceva ce 
eram îngrozitor de sigură că era un monitor de securitate. Altul 
vorbea cu Derek, paznicul care mă lăsase să intru mai devreme. 
Derek îşi ridicase mâinile într-un fel defensiv, de parcă încerca să 
aducă contraargumente unei acuzații care i se făcea. 

Am simțit cum mă golesc de orice trăire. Ceva era în neregulă. 
Ceva era foarte, foarte în neregulă. Dar cum? Eu nu greşisem nimic. 
Nu mă interpelase nimeni. Nu am văzut nicio privire suspicioasă, 
de la nimeni din call center, şi puteam să jur că nici Keeley nu 
suspectase nimic în timpul conversației noastre. 

Aveam două opțiuni acum: să trec de recepție în mare viteză, 
sperând că nu mă va observa nimeni sau să fac cale-ntoarsă. Încă 
ezitam între cele două — la urma urmei, poate că acea altercaţie 
nici nu avea legătură cu mine — când un sunet venit de afară mi-a 
făcut pulsul să accelereze şi mai tare. Sirena unei maşini de poliție 
care tocmai se oprise în fața intrării principale, în zona unde e 
interzisă parcarea, şi îşi aprinsese girofarul albastru. 

Poate că nu veniseră pentru mine. Dar mie cam aşa mi se părea 
şi nu aveam nicio intenție să aştept acolo să aflu dacă aveam 
dreptate. 

M-am întors grăbită înapoi în clădire. Căutam semne de ieşiri 
de incendiu, dar evident că toate din acea zonă indicau spre 
recepție, aşa că le-am ignorat şi am început să merg repede, 
aproape fugind, înspre interiorul complexului Sunsmile. Simțeam o 
senzație ciudată în piept — panică, da, dar amestecată cu un fel de 
euforie, pulsația adrenalinei care mă însoțea întotdeauna în 
misiuni, atunci când lucrurile se complicau. Mi-am dus automat, 
din nou, mâna la ureche, în căutarea căştii cu Bluetooth, dar 
evident că nici acum nu era nimic acolo. Era un fel de reamintire 
fizică a absenței lui Gabe: eram pe cont propriu. 

Încercam să mă depărtez cât de repede se putea de recepție, dar 
în acelaşi timp să par doar vreo angajată care tocmai şi-a dat seama 
că a uitat să îl ia pe micuțul Freddie de la creşă. Nu trebuia să alerg. 
Nu aleargă nimeni într-o clădire de birouri. Doar aşa, o 
semialergare stresată. Partea cu stresul, măcar, îmi reuşea foarte 


bine. Ce îmi era mai greu era să mă abțin să o iau efectiv la fugă. 
Aproape că îi auzeam vocea lui Gabe în ureche: Încearcă să nu baţi 
la ochi, iubito. Trebuie să pari una de-a lor. 

Dar chiar asta încerc, dracului! m-am gândit eu. Şi aş fi mârâit 
asta cu mai multă convingere dacă Gabe chiar ar fi fost acolo. Când 
am ajuns într-o porțiune pustie a coridorului, mi-am scos jacheta şi 
mi-am pus ochelarii aceia falşi pe care îi pusesem ieri în rucsac, cei 
cu ramele negre şi foarte groase, imposibil să treacă neobservate. 
Nu era cine ştie ce deghizare, dar cele două schimbări cumulate 
poate că reuşeau să păcălească pe cineva care urmărea vreun ecran 
neclar de cameră CCTV. 

În plus, ajunsesem într-o zonă a clădirii în care indicatoarele de 
ieşiri de incendiu începuseră să arate în alte direcții, înaintea mea, 
şi m-am luat după ele, privind din când în când peste umăr, să mă 
asigur că nu mă urmărea cineva. Cu mult în urmă se auzea un fel 
de agitație, dar nu ştiam dacă erau agenţii de securitate sau ceva 
fără legătură cu asta. Bineînţeles că speram să fie a doua variantă, 
dar indiferent care era, părea să nu fie chiar pe urmele mele. 

Tocmai începusem să mă simt optimistă, când am dat un colț şi 
am văzut chiar în fața mea un agent de securitate, uitându-se la 
ecranul telefonului. 

Rahat. 

Nu mă văzuse, era prea ocupat să citească ce citea el acolo, dar 
mintea mea a început imediat să lucreze: primise un mesaj cu 
semnalmentele mele. Nu, poate chiar şi mai rău de atât: o imagine 
de pe camerele de securitate. 

Rahat. Rahat. 

Până la urmă, m-am hotărât să mă strecor într-un birou gol. M- 
am aşezat la un birou din fața ferestrei şi mi-am înghesuit rucsacul 
sub masă, încercând să-mi calmez pulsul. Computerul nu era 
pornit şi nici nu aveam timp să o fac. Am tras aproape câteva 
dosare şi am ridicat receptorul telefonului. 

Peste tonul de apel auzeam paşi grăbiţi dinspre coridor. Nu te 
opri! m-am rugat eu în minte. Nu te opri! 

Dar s-a oprit. Chiar dincolo de uşa deschisă. Apoi am auzit o 
tuse uşor încurcată. 

— Dar asta nu e bine deloc! m-am răstit eu în receptor. Aveam 
nevoie încă de ieri de cifrele alea! 

Simțeam cum mi se scurge o sudoare rece de pe ceafă în jos şi 
m-am lipit cu spatele de scaun, să o usuc. 

— Nu ştiu cum să-ți spun, Diane, dar mâine nu e joi. 

Din nefericire, chiar era joi. Pierdusem complet şirul zilelor. Am 
închis ochii şi m-am forțat să-mi stăpânesc tremurul mâinii în care 
tineam receptorul. Încă o tuse, însoțită acum şi de o foarte timidă 


bătaie în uşă. Am oftat, mi-am lăsat receptorul pe umăr şi m-am 
răsucit cu scaunul. 

— Da? Te pot ajuta cu ceva? 

Agentul de securitate stătea în fața uşii, schimbându-și 
greutatea de pe un picior pe celălalt. 

— Îmi cer scuze pentru deranj, dar aş vrea să vă întreb dacă ați 
văzut vreun intrus. 

— Intrus? am întrebat eu pe un ton care se voia cât se poate de 
iritat. Scuze, dar nu cumva asta ar trebui să fie treaba ta? Nu ştiam 
că acum trebuie să ne ocupăm şi cu paza, pe lângă contabilitate. 

— S-a întâmplat ceva şi eu trebuie să veri... 

L-am întrerupt tăioasă pe paznicul nesigur pe el: 

— Ca să-ți răspund la întrebare, nu, nu am văzut niciun intrus. 
Singurul intrus care mă deranjează pe mine eşti tu. Şi acum te rog 
să mă scuzi, dar tocmai discutam ceva important. 

M-am întors la „discuția“ mea. Din receptor se auzea acum un 
bip insistent, semn că era scos din furcă. 

— Scuză-mă, am spus eu rugându-mă în minte ca paznicul să 
nu audă şi el zgomotul acela. Unde rămăsesem? Ah, da... 

Rahat, trebuie să scoţi repede un termen tehnic, ceva legat de 
asigurări! Gândeşte, Jack! 

— Cifrele alea cu ROI-ul de luna trecută, pe care ți le-am cerut. 
Când ai de gând să nu mă mai fentezi şi să mi le trimiți odată? 
Şedinţa e mâine, în caz că n-am fost suficient de clară. Sau vrei să 
mă duc mâine acolo şi să explic că motivul pentru care nu putem 
avea o prognoză actualizată e că nu te-ai obosit tu să îndeplineşti o 
sarcină foarte simplă? 

Am închis ochii de parcă încercam să nu aud scuzele 
interlocutorului, însă de fapt mă chinuiam cât puteam să aud dacă 
agentul de securitate plecase. Nu auzeam nimic în afară de bipul 
din receptor. Oare era încă acolo? Să îndrăznesc să mă uit? 

Până la urmă, am trântit receptorul cu un aer de dezgust şi m- 
am răsucit din nou cu scaunul, pregătită să-i arunc o privire care să- 
] facă să o-ntindă de-acolo în caz că nu o făcuse deja — dar plecase. 

M-am prăbuşit pe spate în scaun, simțind cum mi se scurge 
toată bravada din mine. Fusese cât pe ce. Un paznic mai hotărât s- 
ar fi prins că blufam. lar dacă următorul vizitator avea să fie Derek 
sau vreunul dintre tipii care se uitau pe înregistrarea camerelor de 
securitate de la recepție, atunci clar eram terminată. 

Trebuia să ies de aici. Acum. 

Mi-am ridicat rucsacul şi l-am pus în spate, încercând să ignor 
durerea de la rană. Apoi am luat-o la fugă, pe bune de data asta, în 
direcția opusă celei în care speram că o luase paznicul. Nu mai 
făceam efortul de a încerca să par de-a locului. Nu-mi mai făceam 


iluzii că aceasta era o misiune ca oricare alta. Pentru că nu era. 


Miza era mult, mult mai importantă aici — şi nu mă simțisem 
niciodată atât de înfricoşată sau obosită ca acum, la niciun test de 
penetrare. 


Îmi tremurau picioarele, dar am făcut efortul de a o lua la 
stânga, în direcția indicatorului de ieşire de urgență. Era să dau 
peste o femeie care ducea cu grijă un pahar cu ceai, dar am reuşit să 
o feresc la timp, murmurând un Scuze, apoi am luat-o la întâmplare 
la dreapta, mai mult ca să scap de privirea ei mirată, decât pentru 
că eram sigură că pe-acolo era drumul cel bun. 

Şi imediat, tocmai când începusem să mă gândesc că o luasem 
pe un drum greşit şi că aveam să fiu nevoită să mă întorc, am mai 
dat un colț şi m-am trezit într-o fundătură. Numai că nu era o 
fundătură. Era o uşă de incendiu uriaşă, doar că nu chiar genul la 
care sperasem. Nu era o ieşire informală prin spate, nici nu avea 
vreo prietenoasă bară din oţel. Uşa aceasta avea un buton verde 
protejat de un geam pe care scria mare: Uşă cu alarmă. A nu se folosi 
decât în caz de urgență. 

Mi s-a făcut rău. La propriu. Era exact ceea ce intenționasem să 
îi sfătuiesc să facă pe cei de la Arden Alliance, dacă aş fi ajuns 
vreodată să le scriu raportul: n-ar trebui să lase ieşirile de incendiu 
la liber, fără să instaleze alarme acolo. Fix acum, când nu îmi 
doream să dau peste aşa ceva, când miza era atât de mare, iată că 
găsesc o firmă care face lucrurile cum trebuie. Exista palida 
posibilitate ca semnul acela să fie fals, doar ca să-i descurajeze pe 
cei care ar fi vrut să se furişeze afară să tragă un fum, dar mă cam 
îndoiam. Butonul acela arăta cât se poate de real. 

Indiferent care era adevărul, nu aveam altceva de făcut. În 
spatele meu, pe coridor, se auzeau voci din ce în ce mai apropiate, 
sunete de walkie-talkie-uri şi paşi apăsați. Poate că paznicul cel 
timid chiar se prinsese că blufam, poate că femeiea cu ceaiul dăduse 
alarma — cert este că paznicii se aflau acum pe urmele mele. 

Trebuia să ies de aici, chiar dacă asta ar fi însemnat să provoc 
haos. Ia stai aşa... poate că un pic de haos nici măcar nu era o idee 
rea? 

Gândul acesta mi-a dat curaj şi am ridicat piciorul să lovesc cu 
călcâiul în geamul de protecție al butonului. Am ratat primul şut, 
dar la al doilea am făcut praf sticla. Am inspirat adânc, am apăsat 
pe buton şi... nu s-a întâmplat nimic. 

Adrenalina mi-a secat brusc. Am rămas pur şi simplu acolo, 
holbându-mă năucă la buton şi auzind vocile din ce în ce mai 
apropiate de pe coridor. Nu se declanşase nicio alarmă, iar uşa 
rămăsese închisă. 

Trebuia să fie o greşeală pe undeva. Pe bune? Era inadmisibil să 


ai o ieşire de incendiu fără alarmă, dar să ai una nefuncțională era 
de-a dreptul ilegal. 

Paşii se apropiau din ce în ce mai mult. 

Am ridicat o mână, pregătită să apăs butonul din nou. Dar 
înainte să apuc să fac asta, uşa s-a deschis în afară cu o lentoare 
impunătoare, iar eu am fost nevoită să închid ochii în fața soarelui 
puternic, de amiază, în timp ce vreo mie de alarme de incendiu, 
parcă, au început să ţiuie prin tot complexul. 

O clipă, habar n-am avut ce trebuia să fac. Oamenii începuseră 
să iasă de prin birouri, în stânga şi-n dreapta, trăgându-şi 
paltoanele pe ei şi cu genţi pe braţ, în ciuda instrucțiunilor stricte 
ca, în astfel de cazuri, să laşi totul şi să ieşi repede. Bombăneau cu 
toții nemulțumiți de întrerupere. lar eu mi-am dat seama că 
oamenii aceştia erau cea mai bună ascunzătoare a mea: biletul meu 
spre libertate. 

Mi-am ridicat mai bine rucsacul pe umăr, mi-am aplecat bărbia, 
încercând să par şi eu teribil de iritată, şi am ieşit în lumina zilei 
împreună cu fluxul. Imediat cum am trecut de colțul clădirii, am 
luat-o la fugă. 

După 20 de minute intram gâfâind în stația Milton Keynes, cu 
mâna apăsată pe rană şi fără să fac vreun efort să-mi acopăr obrajii 
ca focul şi respirația îngreunată. Pe de o parte, nici n-aş fi putut 
face asta, eram mult prea extenuată pentru a încerca să fiu cochetă, 
pe de altă parte pentru că o gară este cam singurul loc în care chiar 
poti să arăţi de parcă te fugăreşte poliția fără să trezeşti bănuieli. 

M-am oprit respirând şuierat înaintea barierei de bilete, 
proptită într-o mână de aparat şi căutând cu cealaltă prin buzunare 
jumătatea de bilet pentru drumul de întoarcere. Slavă Domnului că 
încă era acolo! Tremuram atât de tare, încât am reuşit de-abia din a 
treia încercare să o introduc în fanta îngustă, după care am trecut 
de bariera deschisă şi m-am prăbuşit pe o bancă de pe peronul 1, 
încercând să par o persoană care tocmai a pierdut trenul. În 
realitate, nu aveam nici cea mai vagă idee ce să fac de acum 
înainte. 

Fiecare părticică din mine tremura sub impulsul adrenalinei, iar 
rana îmi pulsa de o durere atât de surdă şi intensă, încât îmi venea 
să mă aplec într-o parte şi să vomit lângă bancă — şi dacă aş fi 
băgat şi altceva în stomac după acea prăjiturică de ceai, poate că 
exact asta aş fi făcut. Dar nu doar durerea de sub coaste îmi dădea 
acea senzație de vomă. Mă aflam în cel mai mare rahat în care 
fusesem vreodată şi, pe deasupra, poliția reuşea cumva să fie mereu 


pe urmele mele. Mă urmăriseră până la Cole, prima dată, acum 
până la Sunsmile, nu aveam nicio idee cum făcuseră asta. 

Mă întorsesem la gară mai degrabă din instinct, decât ca 
urmare a vreunui plan: eram nerăbdătoare să fug din Milton 
Keynes înainte de orice altceva. Dar nu aveam nicio idee unde să 
mă duc sau ce să fac. Nu mă puteam întoarce la Cole. Clar nu mă 
puteam duce nici la Helena. Ceea ce îmi doream cu adevărat era să 
mă pot întoarce acasă. Să fac un duş fierbinte, să mă arunc într-un 
pat moale, să dorm. Nu ştiam cât de mult dormisem cu o noapte 
înainte, dar nu mai mult de două ore şi de atunci de-abia dacă 
furasem câteva momente, ici şi colo, să mă odihnesc. Acum, că 
durerea dintr-o parte se mai atenuase, deşi era încă îngrijorător de 
puternică, m-am simțit slăbită şi m-au trecut frisoane de epuizare. 
Patul meu de acasă era cel mai tentant lucru de pe lume acum. Dar 
nu era cazul să tânjesc după el, pentru că acasă îmi era absolut 
imposibil să mă duc, mai dificil decât la Hel. La fel de bine aş fi 
putut să tânjesc după Gabe, în condițiile în care şi el, şi existența 
mea normală, de zi cu zi, se duseseră pentru totdeauna. 

Încă şedeam pe bancă, încercând să îmi controlez respirația, 
când am auzit agitație în spatele meu, din direcția pasajului prin 
care intrasem. M-am uitat peste umăr şi am văzut doi poliţişti în 
uniformă ce îşi prezentau legitimațiile paznicului de la barierele cu 
bilete. 

Pulsul mi-a luat-o razna şi m-am uitat în jur, să văd ce opțiuni 
aveam. Vedeam în depărtare luminile unui tren, dar nu ştiam la ce 
peron va ajunge. 

M-am ridicat liniştită, ca şi cum nimic nu s-ar fi întâmplat, 
încercând să nu atrag atenția asupra mea, şi m-am îndreptat cu pas 
grăbit spre pasarela dintre peroane. Țineam capul în jos 
prefăcându-mă că verificam ceva pe telefon. In realitate, fiecare 
strop din atenția mea era concentrat spre intrarea principală a gării, 
din spatele meu. Poliţiştii trecuseră acum de bariere şi se 
despărțiseră, unul luând-o în sus pe peron, în direcția mea, celălalt 
vorbind cu nişte elevi aflați lângă intrare. 

Cu inima bătându-mi în continuare foarte repede, m-am 
strecurat în umbra pasarelei şi am început să urc scările. Imediat 
cum am intrat pe podul acoperit de deasupra peroanelor şi am ieşit 
din raza vizuală a poliţiştilor, mi-am smuls ochelarii de la ochi, am 
scotocit prin rucsac după hanoracul gros şi l-am tras peste cap. Mi- 
am ridicat apoi gluga şi am sperat că aşa arătam complet diferit de 
corporatista cochetă ce reuşise să pătrundă in birourile de la 
Sunsmile — mai degrabă ca un băiat adolescent decât ca o femeie 
matură. 

Între timp, trenul se apropiase suficient cât să-mi dau seama la 


ce peron trăgea şi încotro se ducea: era cursa de Birmingham, ce 
avea 8 minute întârziere şi urma să plece de la peronul 6. Nu se 
potrivea cu biletul meu, dar asta era ultima mea grijă acum, 
deoarece nu doar trenul se apropia de mine în aceste momente, din 
nefericire. Uitându-mă în urmă, pe scări, l-am văzut pe polițistul 
care venise în direcția mea vorbind cu o doamnă cu bluză albă şi 
jachetă închisă la culoare, apoi îndreptându-se către pasarelă. 

Am respirat adânc, mi-am tras gluga mai pe față şi am alergat 
pe pasarelă până la indicatorul către peronul cu numărul 6. 

— Hei! am auzit un strigăt din spatele meu, dar nu m-am oprit. 

Habar nu aveam dacă polițistul strigase la mine sau la 
altcineva, dar nici nu aveam de gând să aştept ca să aflu. 

— Hei, băiete! 

Accelerase. Dedesubtul meu, trenul de Birmingham intrase în 
gară. 

Oh, Doamne, o Doamne! Nu acum, te rog, nu acum! 

Rana mă durea cumplit şi mă simțeam pe punctul de a începe 
să vărs, dar am făcut efortul de a-mi mişca şi mai rapid picioarele în 
timp ce coboram treptele spre peron. 

— Poliția! am auzit din spatele meu. 

Noroc că peronul 6 era încântător de aglomerat, iar când m-am 
năpustit după colț, la capătul scărilor, m-am întâlnit cu o gaşcă de 
adolescenţi de o înălțime apropiată de a mea, doi dintre ei purtând 
hanorace negre, cu gluga ridicată. Am trimis o mulțumire în gând 
dumnezeului băieților adolescenţi şi mi-am făcut loc prin mulțime 
ca să ajung cât mai repede în tren, fără prea multă grijă pentru 
bunele maniere. 

Închide uşile! Închide uşile! 

Mi-am croit drum, pe culoarul aglomerat, către următorul 
vagon şi imediat am auzit un anunț în difuzoare: Trenul 1531 
circulă în direcția Birmingham. Avem deja întârziere de câteva minute, 
deci plecăm imediat, vă rugăm să vă îndepărtați de uşi. 

Mi-am ţinut răsuflarea şi mi-am aplecat capul să mă uit pe 
fereastră. Polițistul rămăsese pe peron şi acum vorbea, aparent 
nervos, la walkie-talkie. 

Apoi trenul s-a urit cu o zdruncinătură ce m-a făcut să îmi 
simt din nou foarte dureros rana. Mi-am apăsat mâna deasupra ei. 
Plecaserăm. Dar fusese totul mult prea la limită pentru a mă simți 
liniştită acum. 

În timp ce trenul pleca din Milton Keynes, simțeam cum mi se 
scurge tensiunea din corp şi mă înmoi toată. Aveam o senzație de 


slăbiciune, tremuram şi îmi doream cu disperare să mă pot aşeza 
undeva. Când îmi luasem rucsacul din Salisbury Lane, mă 
felicitasem în sinea mea cât de uşor părea. Acum, deşi între timp 
mâncasem cele mai multe dintre provizii, îl simțeam ca pe o piatră 
de moară pe umăr. L-am lăsat pe jos şi m-am uitat în jur după un 
scaun liber. Tocmai mă întrebam dacă să mă îndrept către 
următorul vagon sau să o rog pe doamna din fața mea să îşi ia 
pungile cu cumpărături de pe scaunul de alături, când am simţit o 
gâdilătură caldă prelingându-mi-se pe burtă, în zona stomacului. 
Mi-am băgat mâna pe sub hanorac şi, când am scos-o afară, 
degetele îmi erau roşii. Probabil că pansamentul se dezlipise în 
timp ce alergam. Sângeram din nou. 

Rahat. Hanoracul era negru, deci petele de sânge nu se vedeau, 
dar nu-mi permiteam să sângerez pe scaunul trenului sau cine ştie 
unde m-ar fi putut vedea alți oameni. Cu siguranţă ar fi atras din 
plin atenția tuturor. 

În capătul vagonului se vedea un semn de toaletă şi am făcut 
efortul de a-mi arunca din nou rucsacul în spate şi a mă înghesui 
pe culoar, sperând din suflet că nu lăsasem urme de sânge pe 
căruciorul de bebeluş pe lângă care trecusem. 

Toaleta era una în stil vechi, cu uşă grea şi closet plin de calcar, 
ce nu m-ar fi surprins să descopăr că se golea direct pe şine. Dar 
odată ce uşa s-a trântit în spatele meu şi i-am putut trage zăvorul, 
nu-mi mai păsa nici dacă era WC-ul din filmul Trainspotting, eram 
doar foarte recunoscătoare pentru faptul că îi mergea încuietoarea 
şi că avea un robinet. 

Mi-am atârnat rucsacul de cuierul de pe uşă, apoi mi-am scos 
hanoracul şi bluza mea albă, distrusă acum, pe care înflorise un 
mac de culoare roşu-închis. 

Primul meu gând, atunci când m-am uitat la bandaj, a fost că 
nu arăta chiar atât de rău: alergarea probabil că deschisese din nou 
rana, iar sângele îmbibase tifonul. Poate că nu trebuia decât să îl 
înlocuiesc cu unul curat. 

Însă atunci când am ridicat colțul pătratului umed, ceea ce am 
văzut dedesubt m-a făcut să pălesc. 

Partea de dedesubt a bandajului arăta încă şi mai rău decât cea 
pe care Cole mă ajutase să o dezlipesc cu o zi înainte, îmbibată 
într-un amestec de sânge şi ceva ce părea un foarte îngrijorător 
puroi. lar rana în sine arăta atât de inflamată încât până şi mie — 
persoană cu zero pregătire medicală — îmi sugera că nu era bine 
deloc. 

O infecție ar fi explicat de ce mă simțeam atât de ciudat — 
picioarele moi, pielea când caldă, când rece — şi a trebuit să îi dau 
dreptate, cu părere de rău, lui Cole, când spusese că aveam nevoie 


de antibiotice. Dar era un risc pe care nu mi-l puteam asuma. 

Până la urmă, am dat cu apă caldă pe piele, clătind cât de 
multă mizerie se putea şi încercând să ignor mirosul grețos care se 
ridica din chiuvetă odată cu aburul. Atingerea apei mă înțepa, 
desigur, dar nu atât de puternic pe cât m-aş fi aşteptat, iar senzația 
aceea ascuțită era aproape o uşurare față de durerea surdă, dar 
constantă, care mă măcinase întreaga zi. 

După ce mi-am curățat rana, am tamponat-o cu hârtie igienică, 
apoi am lipit deasupra ei un alt pansament furat de la mall. L-am 
presat cu ochii închişi de durere şi chiar şi aşa, prin cele câteva 
straturi de tifon şi hârtie, am simţit căldura produsă de rană. Nu 
aveam ce face mai mult decât să mă încred în puterea sistemului 
meu imunitar. Mi-am tras înapoi pe mine, tremurând, bluza pătată 
de sânge şi hanoracul, apoi am încercat să mă gândesc ce să fac. 

Biletul meu nu era valabil pe traseul acesta, ceea ce însemna că 
va trebui să mă descurc cumva când aveam să cobor. Probabil mi-ar 
fi fost mai uşor să o fac într-o gară mică, de țară, poate găseam una 
suficient de mică încât să nu aibă bariere la ieşire. Dar rămânea 
întrebarea care era aceasta. 

Am băgat mâna în buzunar după telefon, ca să verific în ce 
stații oprea trenul. Dar înainte să deschid internetul, am observat o 
notificare de la Signal pe ecran. Era un mesaj de la Hel. 

Jack, eşti aici? Cum a mers? 

M-a străbătut un sentiment de uşurare. Hel. Doamne, nu îmi 
doream nimic mai mult decât să vorbesc cu ea, să-i pot povesti 
toată încurcătura în care intrasem, iar ea să îmi exprime analiza ei 
rece despre ce dracu' mi se întâmpla şi ce însemnau toate astea. 

Chiar să fi fost posibil ca responsabil pentru moartea lui Gabe 
să fi fost Cole? Nu el îl omorâse, eram sigură de asta — sau cel puțin 
cât de sigură puteam fi fără să fi văzut crima cu ochii mei. [i 
auzisem şocul din voce când îi povestisem, şi îi percepusem panica 
atunci când se bâlbâise întrebându-mă: I-au... i-au tăiat gâtul? Nu 
avea cum să mimeze aşa ceva, eram sigură. Dar asigurarea... Oare 
de ce ar fi încheiat acea poliţă dacă nu pentru asta? Nu avea cum să 
fie un impuls de moment. Trebuie să-i fi luat zile întregi ca să afle 
toate datele de identitate ale lui Gabe, numărul cardului bancar, să 
completeze toate acele formulare... Totul fusese premeditat cu 
sânge-rece şi gândul acesta îmi făcea capul să se învârtă. Nici măcar 
nu reuşeam să percep fenomenul în totalitate. 

Hel era persoana ale cărei păreri le prețuiam mai mult decât ale 
oricui pe lume, chiar mai mult şi decât ale lui Gabe, într-un fel, 
pentru că Gabe era un optimist, iar perspectiva lui asupra 
oamenilor era mereu colorată de faptul că îşi dorea să facă mereu ce 
era mai bine pentru ei şi să creadă ce era mai bun despre ei. Hel 


era... în fine, n-aş putea spune că era chiar pesimistă. Dar era mult 
mai realistă.  Trecuserăm prin aceleaşi lucruri în viață, 
supraviețuiserăm pierderii părinților pe când nu eram încă propriu- 
zis adulți. Ne pierduserăm amândouă încrederea că lucrurile aveau 
să ia o întorsătură fericită după acea noapte, într-un fel în care 
Gabe nu ar fi făcut-o niciodată. În plus, Gabe nici măcar nu mai 
era... 
Din aceste motive, Hel era singura persoană care m-ar fi putut 
ajuta să dau de cap acestui necaz. Însă nu doar pentru că eram 
confuză nu m-am putut concentra să îi răspund imediat. Mai era 
ceva, o senzație despre care mi-am dat seama privind ecranul, care 
mă urmărise de ceva vreme, de când îi scrisesem lui Hel înainte de 
a mă duce la Sunsmile. Nu avusesem timp să meditez suficient la 
asta, dar ceva nu era în regulă aici. Ceva ce... 

Şi deodată mi-am dat seama. 

Se uita drept la mine, cu ochii ăia mici şi rotunzi. 

Emojiul şocat al lui Hel, cel pe care mi-l trimisese cu două 
mesaje în urmă. Iar înainte de el, mesajul acum şters cu: Tu prima şi 
smiley-ul acela necaracteristic pentru ea. Două emojiuri pe care nu 
le folosise niciodată în mesajele ei înainte. 

Apoi mi-am mai dat seama de ceva — o revelație care m-a 
trecut prin valuri succesive de frig şi căldură, după care a trebuit să 
mă aşez pe bâjbâite pe closet, ca să nu-mi cedeze picioarele la 
zgâlțâiala trenului în mers. 

Cole fusese cel care îi spusese lui Hel despre Signal. 

Cole îi dăduse lui Hel numărul meu inventat şi îi transmisese să 
îmi scrie mesaje pe telefonul de unică folosință. Dar dacă... nu o 
făcuse, de fapt? Dacă totul nu fusese decât o înscenare? Dacă 
persoana cu care făcusem schimb de mesaje tot timpul acesta 
fusese... Cole? 

Gândul acesta m-a făcut să mă simt aproape violată. Şi totuşi, 
aşa se putea explica acel lucru pe care nu îl înțelesesem încă de 
când am văzut poliţiştii ajungând la Sunsmile: cum se făcea că 
ştiuseră că eram acolo chiar în acel moment. Era o informaţie pe care 
i-o dădusem numai lui Hel. 

Cineva mă trădase. Şi eram mai mult decât sigură că nu fusese 
Hel. 

Am simțit că mă cuprinde un val grețos de oroare înghețată. 
Dar trebuia să mă asigur că aşa era. 

Hel, ştiu că poate părea o prostie, dar trebuie să te întreb ceva. Cum 
îl chema pe ursuletul tău din copilărie? Acela mare şi bleu? am tastat eu 
drept răspuns. 

Pauză lungă, lungă. 

Apoi: Jack, e totul în regulă? 


Da, dar chiar aş vrea să îmi răspunzi la întrebarea asta, Hel. Cum îl 
chema? 

Altă pauză. 

Au trecut atâția ani... Nu-mi amintesc. Bluey? a venit rapid 
răspunsul. 

M-am simțit de parcă atinsesem un gard electric: un zvâcnet de 
panică atât de puternic, închid mi-am muşcat obrazul. Dacă aş fi 
putut, mi-aş fi aruncat telefonul pe geamul din tren. Dar geamul 
nu se deschidea şi, oricum, nu-mi puteam permite să-mi pierd 
telefonul. 

Cineva a bătut la ușă, dar nu l-am băgat în seamă. Am rămas cu 
ochii în ecranul telefonului, cu un amestec de dezgust şi de frică în 
măruntaie. 

De ce? a mai venit un mesaj. Dar era prea târziu. Ştiam. 

Acel ursuleţ îi fusese drag ca ochii din cap lui Hel. Dormise cu 
el în fiecare noapte timp de 16 ani, iar după aceea nu fusese 
aruncat, ci aşezat la loc de onoare pe un raft deasupra şifonierului. 
Fusese unul dintre puţinele lucruri pe care le luase cu ea când am 
eliberat casa părinților noştri şi acum se afla deasupra şifonierului 
lui Kitty şi Millie, în camera fetelor. Deci nu exista nicio altă 
circumstanță decât poate în comă ca Hel să îi uite numele lui 
Bluebell. Era gravat până şi în memoria mea, darămite a ei — 
plânsetele nesfârşite din fiecare noapte când îl scăpa pe jos din 
patul de deasupra, discuţiile din fiecare vacanță când se încăpățâna 
să îl ia cu ea şi neapărat să îl țină în braţe, nu în vreo valiză, cele 24 
de ore de groază când îl pierduse în metrou. Ideea că Hel ar fi putut 
uita cum îl chema era de-a dreptul hilară. Mai degrabă ar fi uitat 
cum îl cheamă pe Roland. 

Voiam să pot plânge. Dar nu puteam. 

Ştiu, am tastat eu. Nu e cazul să te mai prefaci. 

Altă pauză. 

Pardon? 

Ştiu, Cole. Ştiu totul. 

Încă o pauză foarte, foarte lungă, apoi telefonul meu a început 
să sune. 

Şi imediat a urmat o nouă bătaie în uşă, de data asta mai 
hotărâtă: 

— Am un copil mic şi disperat aici! am auzit din partea 
cealaltă. 

M-am ridicat, mi-am luat rucsacul din cuiul de pe spatele uşii, 
apoi am deschis-o cu un zâmbet vinovat adresat femeii încruntate 
care aştepta, împreună cu băieţelul ei, pe culoar. 

Telefonul a continuat să sune cât am mers către capătul cel mai 
îndepărtat al coridorului. Trenul avea o trecere din aceea de modă 


veche între vagoane, cu un geam care se deschisese şi prin care 
sufla vântul rece. Dar nici măcar nu am încercat să îl închid. 
Speram ca zgomotul să îmi acopere conversaţia. 

Am aşteptat până când s-a auzit închizându-se uşa toaletei şi, 
fix când a căzut şi zăvorul, telefonul din mâna mea s-a oprit din 
sunat. 

Mă pregăteam să sun înapoi când mi-a venit o idee şi m-am 
oprit. Am băgat mâna în buzunar şi am scos de acolo Post-it-ul cu 
numărul luat din baza de date de la Sunsmile. 

Am inspirat adânc şi l-am tastat în Signal. Apoi am apăsat pe 
butonul de apelare. 

— Nu înţelegi. 

Fra vocea lui Cole, tremurătoare, şi pentru prima dată de la 
moartea lui Gabe nu am mai simțit durere la auzul ei, atât de 
asemănătoare cu a soțului meu, ci doar dezgust şi uimire la gândul 
că fusesem chiar atât de proastă. Cum oare mă gândisem că vocea 
lui Cole suna la fel ca a lui Gabe? Ei doi nu aveau nimic în comun. 
Nimic. 

— Oh, ba da, înţeleg, am spus eu sec, aproape nenatural din 
cauza forțării. Înţeleg totul. De ce ai făcut-o, Cole? 

— Nu înţelegi. Nu am vrut eu asta. Nu am vrut nimic din toate 
astea. Doar încercam să te protejez! 

Pentru o clipă, nu am găsit cuvintele potrivite să îi răspund. 
Apoi am făcut-o, şi am scuipat cuvintele în receptor cu o forță care 
m-a surprins şi pe mine: 

— Să te duci dracului. 

— Habar nu ai cu cine te pui. 

— Cu un mincinos, trădător, criminal... 

M-am oprit, în căutarea unui cuvânt suficient de rău pentru 
cum aş fi vrut să-l numesc. 

— Cu un porc ordinar, am reuşit eu să termin cu vocea aproape 
la fel de tremurătoare ca a lui Cole. Cu aşa ceva mă pun. Cum ai 
putut? Cum ai putut să îi faci lui una ca asta? Era cel mai bun prieten 
al tău! 

— Era un prost! a replicat Cole, cu o voce agonizantă. Am 
încercat să îl avertizez, dar nu a vrut să renunțe. Şi tu crezi că eu 
sunt de vină pentru toate astea? Nu am fost eu! Nu am vrut să se 
întâmple nimic din toate astea. Am făcut singurul lucru pe care îl 
puteam face, şi anume să încerc să te protejez pe tine. Pentru a-l 
salva pe Gabe nu puteam face nimic. Doar să mă asigur că tu ieşeai 
întreagă din povestea asta. 

— Dar nu m-ai protejat, ci m-ai condamnat, idiotule! 

Aproape țipasem, aşa că m-am forțat să îmi cobor vocea la 
nivelul unei şoapte pline de venin. 


— Pe bune, chiar încerci să mă abureşti că asigurarea aceea era 
un mijloc de protecție? Chiar credeai că o sumă de bani, indiferent 
care, ar putea compensa moartea lui Gabe? Nu m-ai protejat cu 
nimic, din contră, ai oferit poliției un argument beton împotriva 
mea. O să-mi spui că nu te-ai gândit la asta? 

— Bineînţeles că m-am gândit la asta! s-a răstit Cole la mine. 
Dar dacă eşti în închisoare înseamnă că nu te pot omori şi pe tine, 
proasto ce eşti! 

— Cine? i-am cerut eu să îmi spună. Cine? Despre cine 
vorbeşti? Cine să vrea să-l omoare pe Gabe? Cine să vrea să mă 
omoare pe mine? 

— Nu pot să-ți spun, a răpuns Cole. 

Furia şi angoasa îi dispăruseră acum din voce şi părea doar 
speriat — speriat de-a binelea. 

— Cole, jur pe ce am mai sfânt că înregistrez conversaţia asta 
şi, dacă nu vrei să o fac publică pe Twitter, chiar acum, trebuie să 
îmi spui ce se întâmplă. 

— Nu! a scheunat el, de parcă l-aş fi amenințat cu 
electrocutarea. Iisuse, Jack, tu chiar vrei să murim amândoi? 

— Atunci zi-mi! 

— O. Să. Ne. Omoare. 

Cole accentuase fiecare cuvânt în parte, de parcă vorbea cu un 
copil mic. Dar nu mi s-a părut că făcuse asta ca să îşi impună 
superioritatea — deşi poate că fusese şi asta pe undeva — ci ca să 
nu-şi mai lase vocea să-i tremure. 

— Înţelegi, Jack? Pe mine o să mă omoare pentru că ţi-am spus 
ție, iar pe tine, pentru că ai aflat. 

— Mă. Doare. In. Cur, i-am răspuns pe acelaşi ton de batjocură 
furioasă. Înţelegi asta, Cole? Mă aşteaptă o condamnare pe viață. L- 
am pierdut pe singurul bărbat pe care l-am iubit cu adevărat până 
acum. Nici nu am cuvinte să-ți exprim cât de tare mi se rupe de 
gândul că cineva mi-ar putea tăia şi mie gâtul acum. De fapt, ştii 
ce? În punctul în care sunt acum, ar fi chiar un fel de uşurare. 
Singurul lucru de care îmi pasă acum, singurul, este să descopăr 
persoana care l-a ucis pe Gabe. Şi zău că mi se rupe dacă asta îmi va 
aduce şi mie moartea. 

S-a lăsat o lungă tăcere. O foarte lungă tăcere. Îi puteam auzi 
respirația tremurătoare a lui Cole la celălalt capăt al firului. Părea să 
fi realizat acum pentru prima dată cât de departe eram pregătită să 
merg. 

— Nu-ţi pot spune cine a fost, a rostit el într-un sfârşit, foarte 
încet. Nici nu ştiu cine a fost, dar îți pot spune de ce. 

— OK. 

Începuse să plouă şi picăturile care loveau din lateral fereastra 


pe jumătate deschisă îmi stropeau fața. Am închis ochii, lăsând 
răceala să mi se scurgă pe nas. Îmi venea să plâng, dar asta nu-mi 
liniştea durerea din suflet. 

— OK. Spune-mi de ce. 

— Futu-i, a şoptit Cole. Futu-i. Futu-i. Ascultă, nu putem face 
treaba asta față în față? 

— Cred că glumeşti, am hohotit eu, dar imediat am simţit o 
durere vie sub coaste şi mi-am dus o mână la rană. Vrei să mă poți 
da din nou pe mâna poliției? Tu i-ai chemat la Sunsmile, nu-i aşa? 
Probabil că făceai pe tine de râs când vedeai ce mărturisiri îi făceam 
lui Hel. lar când au apărut poliţiştii la cabană, nu te urmăriseră, ci 
chiar tu îi chemaseşi, nu-i aşa? 

— Am încercat să te protejez! Te rog, Jack. Te rog, a spus Cole pe 
un ton disperat, iar ciudat era că aproape l-am crezut. 

Dar nu mai aveam chef de aşa ceva. 

Cole îl trădase pe Gabe, apoi mă trădase şi pe mine — iar şi iar 
şi iar. 

— Cole, am spus eu cu un ton categoric, îţi jur că, dacă nu îmi 
spui ce ştii chiar acum, în secunda asta, transmit conversaţia 
noastră pe contul de Twitter al lui Gabe. Şi o trimit şi în fiecare 
grup de Discord în care a intrat el vreodată, o postez şi pe Reddit, o 
difuzez şi pe Twitch... Şi o să dau numele tău pe fiecare platformă. 
N-am idee cât de mulți sunt cu totul, dar ştiu că numai contul de 
Twitter al lui Gabe are aproape 100 000 de urmăritori. Şi am 
bănuiala că mulți dintre ei te urmăresc şi pe tine. Chiar vrei să te 
audă cum recunoşti cu gura ta că ai fost complice la uciderea celui 
mai bun prieten al tău? 

— Futu-i! 

Atât de tare tunase Cole înjurătura asta, încât a trebuit să 
depărtez telefonul de ureche. S-a auzit un zgomot la celălalt capăt 
al firului pe care nu l-am putut desluşi cu siguranță, Cole părea că 
ar plânge. Apoi a vorbit din nou, cu glasul tremurat şi furios: 

— Ascultă-mă, Jack. Dacă o să continui aşa, dacă o să spui 
cuiva, oricui, ceea ce o să-ți spun eu acum... 

— Chiar nu e cazul să mă mai ameninţi, l-am întrerupt cu 
răceală. Şi nici nu mă interesează să îmi spui altceva decât motivul 
pentru care a trebuit să moară soțul meu. Deci, ori spui totul acum, 
ori devii foarte, foarte viral. 

— Ştii ce este o vulnerabilitate zero-day? a întrebat Cole. 

M-am încruntat. 

— E vreun test cumva? 

— Nu, doar îți răspund la întrebare. Ştii? 

— Sigur că ştiu. Este o cale prin care cineva poate ataca un 
sistem care are o eroare pe care dezvoltatorul softului nu o ştie, iar 


de aici se trage numele de „zero days“, căci acesta este timpul pe 
care dezvoltatorul l-ar avea la dispoziție pentru a putea repara acea 
vulnerabilitate. 

— Corect. Şi ştii şi că vulnerabilitățile cele mai serioase, cele 
care ar putea afecta, să zicem, pe toți utilizatorii de iPhone sunt 
foarte valoroase, da? Adică pot valora şi sute de mii de dolari pe 
piața neagră. 

— Da, am răspuns eu uimită acum, pentru că nu ştiam unde 
voia să ajungă. 

— Ei bine, Gabe găsise una dintr-astea. Una mare. M-a întrebat 
ce să facă. L-am sfătuit să se ducă la dezvoltatorul softului şi să 
ceară o recompensă pentru raportare responsabilă. Dar el, în loc să 
facă asta... 

Cole s-a oprit. L-am auzit clar cum a înghițit în sec, la celălalt 
capăt al firului, apoi a continuat: 

— A decis să o vândă pe dark web. Nu ştiu la cine s-a dus, dar 
probabil că s-a încurcat cu cine nu ar fi trebuit, pentru că oamenii 
ăia au decis să... ei bine, au decis să nu plătească atât cât le ceruse 
Gabe. Au decis să îşi ia singuri ceea ce încerca el să le vândă. Şi asta 
au făcut. 

După ce am terminat conversaţia cu Cole, n-am putut face 
absolut nimic o vreme. Pur şi simplu am rămas locului încercând să 
procesez ceea ce tocmai îmi spusese, aproape fără să observ 
picăturile de ploaie care continuau să se scurgă înăuntru, pe 
fereastra deschisă, stropindu-mi ecranul telefonului. 

Apoi m-am adunat puțin, m-am întors şi... aproape că am 
scăpat mobilul din mână. În spatele meu stătea femeia de la 
toaletă, cu copilaşul de mână. 

Privirile ni s-au întâlnit pentru o clipă, ca într-un fel de duel 
din ochi, după care s-a întors şi ea şi s-a îndepărtat către 
compartiment, în direcția opusă celei în care stăteam eu. 

Am simțit că rămân fără aer. De când o fi stat ea acolo? Nu cred 
că de mult. Copilul era prea mic ca să aştepte răbdător şi în linişte 
în timp ce maică-sa trăgea cu urechea la discuţia telefonică a 
altcuiva. Ceea ce însemna că prinsese doar ultima parte a 
conversației. 

Mi-am stors creierii încercând să îmi amintesc precis ce 
spusesem, să îmi dau seama dacă era ceva ce putuse suna suspect. 
Îmi aminteam că la sfârşit vorbise mai mult Cole. Intervențiile 
mele se limitaseră la chestii despre programare, piratare şi 
vulnerabilități, cel puțin în ultimele minute. Dar înainte de asta... 


eram destul de sigură că rostisem numele lui Gabe. Şi că vorbisem 
despre faptul că fusese ucis. Sau, în fine, spusesem ceva legat de 
faptul că Gabe murise, dar nu îmi aminteam exact cu ce cuvinte. 
Oricum, indiferent de modul în care formulasem asta, eram sigură 
că spusesem destul pentru a trezi curiozitatea cuiva care s-ar fi dus 
imediat să caute detalii pe telefon. Futu-i. 

Am deschis şi eu telefonul din nou, am intrat pe Google şi am 
tastat Gabe programator crimă, apoi am aşteptat să se afişeze 
rezultatele. 

Primul deja m-a făcut să mă treacă toate apele: un articol de pe 
BBC care se intitula Soția programatorului ucis căutată pentru 
interogatoriu. lar imaginea din previzualizare era chiar o fotografie 
de-a mea. 

Am derulat întreaga poveste cu mâinile tremurând. Articolul 
era datat cu o zi înainte şi la începutul lui, imediat după titlu, era o 
fotografie de-a mea, preluată de pe site-ul Crossways Security, cu 
legenda: Jacintha Cross este căutată pentru a fi chestionată în legătură 
cu uciderea soțului ei. Poliţia le cere cetăţenilor să raporteze la 999 dacă 
o văd undeva. 


Iar după fotografie, articolul continua în felul următor: 


Poliţiştii care investighează uciderea expertului în securitate digitală şi 
„hacktivistului“ Gabriel Medway, cunoscut în comunitatea hackerilor sub 
numele de cod Gakked, au făcut astăzi o declarație publică prin care 
confirmă căutarea urgentă a soției programatorului, Jacintha Cross, pentru a 
putea fi chestionată în legătură cu crima. 

Dna Cross, care s-a prezentat inițial de bunăvoie la Poliția 
Metropolitană, nu a mai fost văzută de marţi, 7 februarie. Poliția are urgentă 
nevoie de ea pentru anchetă şi face apel la populaţie pentru ajutor. 

Jacintha Cross, 27 de ani, consultant în probleme de securitate, 
cunoscută sub numele de Jack, a fost văzută lângă localitatea Rye din East 
Sussex, dar cel mai probabil a părăsit zona, cu trenul sau cu autobuzul. Este 
albă, are 1,57 metri şi constituție slabă, are ochi căprui şi păr de lungime 
medie, vopsit într-o nuanţă foarte distinctivă de roşu. Purtătorul de cuvânt 
al poliției a avertizat, însă, că este posibil să îşi fi schimbat înfăţişarea. 

Detectivul-inspector Branagh de la Poliția Metropolitană a declarat 
următoarele: „Cerem ajutor de urgență cetățenilor pentru a da de urma 
doamnei Cross, care călătoreşte cel mai probabil cu acte false. Recomandăm 
cetățenilor să nu o abordeze direct pe doamna Cross, ci să raporteze orice 
suspiciune la poliție, sunând la numărul 999“. 


kkk 
Pe la jumătatea articolului mai era o poză cu mine mergând 


prin stația Charing Cross, cu capul în jos, privind în ecranul 
telefonului. Era alb-negru, dar oricine îşi putea da seama că părul 


meu nu mai era roşu. La sfârşit, erau linkuri către trei articole 
despre moartea lui Gabe, fiecare ilustrat cu o fotografie de-a lui, 
luată tot de pe site-ul firmei. Ştiam că ar fi trebuit să fac clic pe ele, 
să aflu ce informaţii deținea deja poliția, dar fața lui prietenoasă şi 
zâmbetul cald afişat pe ecran m-au făcut să mă simt de parcă îmi 
dăduse cineva un pumn în stomac şi nu am reuşit să mă forțez să 
fac asta. Am închis telefonul, dar asta nu mi-a diminuat senzația 
bolnavă de oroare pe care o simțisem tot timpul cât citisem 
articolul. Pe de o parte, nu eram chiar foarte surprinsă — la urma 
urmei, era doar o confirmare a ceva ce ştiam deja, şi anume că 
poliția mă căuta deoarece mă credea suspectă de asasinarea lui 
Gabe. Dar fusese totuşi un şoc, cumva, să văd faptele descrise într- 
un mod atât de brutal, felul în care îşi formulase poliția 
declaraţiile... Cunoscută sub numele de Jack — oare cum de reuşeau 
să facă o simplă prescurtare de nume să sune atât de dubios? Cât 
despre: Recomandăm cetățenilor să nu o abordeze direct pe doamna 
Cross, ai fi zis că eram înarmată şi periculoasă, pentru numele lui 
Dumnezeu! Şi fotografia era foarte bună. Nu un instantaneu neclar, 
alb-negru, ci fotografia făcută de un profesionist pentru site-ul 
firmei Crossways, la fel ca a lui Gabe. Avea o rezoluție mare, era 
bine luminată şi, chiar şi cu părul decolorat de culoarea paielor şi 
cu cearcănele uriaşe de sub ochi, tot eram uşor de recunoscut. Oare 
femeia cu copilaşul sunase deja la 999? 

Am aruncat o privire pe geam, apoi am căutat pe telefon 
mersul trenurilor. Mai aveam vreo 14 minute până la 
Northampton, dar aceea era o stație mare, care avea aproape sigur 
bariere de securitate pentru bilete şi probabil poliţişti de la 
Transporturi de serviciu. leşea complet din discuție să am vreo 
altercație într-un astfel de loc. Aş fi arestată în doar câteva secunde. 

Următoarea oprire era după alte zece minute, într-un loc de 
care nu mai auzisem până atunci: Long Buckby. Conform Google, 
era un sat mic, cu o gară ce nu părea să aibă nici măcar casă de 
bilete, darămite bariere acționate electronic. Exact genul de loc la 
care visasem. Singura problemă era că se afla la 25 de minute şi 
două opriri distanță. Dacă — dacă — femeia cu copilul suna chiar 
acum la 999, aproape sigur că poliţiştii aveau să urce în tren la 
Northampton. lar în zece minute aveau tot timpul să cerceteze 
întreaga garnitură. 

Am rămas la fereastră, rozându-mi o unghie în timp ce îmi 
treceam în revistă opțiunile. Prima ar fi fost să cobor la 
Northampton şi să încerc să mă strecor prin spatele cuiva la 
barieră, dar nu mi se părea că aş avea prea multe şanse de reuşită. 
Poate că la o oră de vârf, cu mulți navetişti care se împing şi-şi dau 
coate, m-aş fi putut descurca aşa, însă acum de-abia era ora 16 şi ar 


fi fost mult mai dificil să fac la fel într-o stație nu prea aglomerată. 
A doua opțiune ar fi fost să rămân în tren şi să încerc să mă ascund 
până la Long Buckby. Dacă reuşeam să ajung atât de departe, 
probabil că aş fi putut scăpa. Se punea doar întrebarea dacă femeia 
aceea cu copilul mic chiar sunase la poliție, pentru că, în acel caz, 
să rămân în tren după ce treceam de Northampton ar fi însemnat 
cel mai probabil un bilet doar dus către închisoare. 

Opțiunea numărul trei... dar aici m-am blocat. Singura opţiune 
rămasă era cea pe care o avusesem dintotdeauna în ultimă instanță: 
să mă opresc din fugă şi să mă predau poliției. Iar asta, evident, nu 
aveam de gând să fac. Ar face ca totul să-şi piardă orice sens. Sau 
poate că nu era aşa?... 

Mi-am luat mâna de la gură. Nu mă gândisem serios până 
acum să mă predau. Însă incursiunea mea la Sunsmile schimbase... 
în fine, nu chiar totul. Dar schimbase multe. Acum aveam dovezi în 
sprijinul poveştii mele. 

Îi mințisem pe Cole: nu înregistrasem conversaţia noastră, nu 
aveam nicio setare pe telefon care să îmi permită să fac aşa ceva, 
deşi eram destul de sigură că aş fi putut găsi pe undeva vreo 
aplicație dacă m-aş fi gândit dinainte la asta. Dar nu mă gândisem, 
aşa că, atunci când îl amenințasem că aveam să distribui 
conversaţia, nu făcusem decât să blufez. Şi totuşi, aveam o 
înregistrare pe care i-aş fi putut-o duce lui Malik: cea cu vocea lui 
Cole, din baza de date de la Sunsmile. Nu mai rămânea decât să 
sper că, atunci când Malik şi Miles aveau să o asculte, urmau să fie 
la fel de convinşi ca şi mine că cel care vorbea nu era Gabe. Dar 
necazul era că Gabe şi Cole chiar sunau asemănător. Aceeaşi voce 
gravă, acelaşi accent nord-londonez. Atât de asemănător sunau, 
încât îmi stătuse inima în loc de durere de fiecare dată când 
vorbisem cu Cole în ultimele zile. 

Problema era că, şi în situația în care Malik şi Miles ar fi căzut 
de acord că era Cole în înregistrare, nu ar fi însemnat că aş fi fost 
complet exonerată de orice suspiciune. Dacă şi-ar fi închipuit că 
puseserăm la cale împreună lovitura? Cole încheia polița în numele 
lui Gabe, eu încasam banii. N-am fi fost primul cuplu care să 
comită o crimă pentru siguranță financiară şi o viață nouă. Iar 
faptul că mă ascunsesem în cabana lui Cole n-ar fi făcut decât să le 
întărească bănuielile. 

Nu. Nu puteam avea încredere în Malik şi Miles — nu din nou. 
Îmi dovediseră deja că preferau să aleagă soluția cea mai la 
îndemână decât să sape serios după un adevăr complicat. Nu-mi 
puteam permite să le ofer o a doua şansă — nu înainte de a 
descoperi eu ceea ce se întâmplase cu adevărat. Pentru că, oricât de 
mult mi-aş fi dorit să plătească şi Cole pentru partea lui din această 


poveste, mult mai mult îmi doream să-l găsesc pe ucigaşul lui Gabe 
— şi eram aproape sigură că nu era Cole. 

Ceea ce însemna că aveam, până la urmă, doar două opțiuni: 
Northampton şi Long Buckby. Singura întrebare rămasă era pe care 
să o aleg. 

Încă nu mă hotărâsem când trenul a început să încetinească şi 
până la urmă s-a oprit, cu scârțâit de frâne. Tăcerea aşternută după 
tot acel muget al vântului prin fereastra pe jumătate deschisă se 
simțea acum ca un vid bizar. Se mai auzeau doar răpăitul ploii de 
afară şi şuierul ticăit al frânelor pneumatice ale trenului. Dinspre 
capătul mai îndepărtat al vagonului se auzea un plânset slab şi 
epuizat de copil, pe care îl înțelegeam perfect. 

Apoi au pârâit difuzoarele: Ne pare rău pentru întârziere, 
doamnelor şi domnilor, dar am fost opriți pentru câteva minute la un 
semafor. În fața noastră, la Northampton, se află un alt tren şi trebuie 
să aşteptăm eliberarea peronului. Ne reluăm călătoria în doar câteva 
minute. 

Am simțit că îmi sare inima din piept. Chiar era un alt tren 
înaintea noastră? Sau era vorba de vreo şmecherie pentru a le oferi 
timp poliţiştilor să îşi ocupe pozițiile în aşteptarea noastră, ca să 
poată urca în tren imediat cum ajungeam noi la peron? 

Rahat. Rahat. 

Dar ce-aş fi putut face? 

M-am uitat la uşa cu fereastra ei semideschisă. Măcar dacă ar fi 
fost unul dintre acele trenuri de demult, în care te puteai apleca pe 
geam ca să deblochezi uşa pe dinafară. Dar eram destul de sigură că 
acele trenuri fuseseră scoase din circulație. Şi acesta arăta destul de 
vechi, însă părea să aibă un fel de comandă centralizată, cu un 
avertisment luminos care anunța hotărât Uşă închisă şi sub el o 
plăcuță pe care scria: Pentru deschiderea uşilor trebuie să aşteptaţi 
oprirea trenului. Verificaţi ca uşa să fi ajuns în dreptul peronului. 
Aşteptaţi să se aprindă semnalul pentru a putea descuia uşa. Deschideţi 
fereastra şi descuiați uşa. 

Ceea ce însemna că nu se putea deschide uşa până când nu 
ajungeam la peron. Dar... stai puțin... Deschideţi fereastra. 

Pulsul mi s-a accelerat. Oare puteam? 

Fereastra era deja pe jumătate deschisă, dar părea să se fi blocat 
şi a fost nevoie de un efort foarte mare ca să o mai trag câțiva 
centimetri. Apoi m-am ridicat pe vârfuri şi mi-am scos capul prin 
golul îngust. Sub noi nu era nimic altceva decât traverse de cale 
ferată şi pietriş. 

Mi-am apăsat mâna pe pansamentul de sub coaste, sub care 
mustea scurgerea aceea mâloasă. Aş fi avut loc la limită să mă 
strecor pe fereastra aceea, iar până jos păreau să fie 4,5 metri. Mai 


sărisem eu de la astfel de înălțimi. Nu e de glumit cu aşa ceva, chiar 
şi când eşti în formă. Simti aterizarea până în ultimul os, în cea mai 
mică articulație. Mi s-a făcut rău gândindu-mă la asta. Dar nu 
aveam de ales. 

Mai întâi, mi-am împins rucsacul pe geam. S-a cam înțepenit, 
dar am forțat şi imediat l-am auzit cum aterizase pe treapta 
trenului, după care ricoşase pe pământ. Apoi m-am prins cu 
mâinile de partea de sus a ramei ferestrei şi am încercat să îmi bag 
picioarele prin deschizătură. 

Era foarte sus şi, pentru câteva clipe, am crezut că nu voi reuşi 
nici să îmi ridic un picior până acolo, darămite restul corpului. Dar 
trebuia să se poată. Sărisem peste un zid mult mai înalt atunci când 
pătrunsesem prin efracție în propria mea curte de pe Salisbury 
Lane, însă acum îmi tremurau mâinile de oboseală, durerea de sub 
coaste urla, iar muşchii păreau să nu dorească să mă mai asculte. 

La un moment dat, mi-a trecut prin minte să renunţ. Însă 
aveam deja rucsacul pe partea cealaltă. Dacă aş fi rămas în acel 
tren, chiar dacă nu m-ar fi identificat acea femeie, chiar dacă aş fi 
ajuns în siguranță la Long Buckby, aş fi fost complet şi profund 
terminată — fără bani, fără telefon, fără haine curate, fără nimic. 

Trebuia să ies pe fereastra aceea. 

Iar hotărârea aceasta mi-a dat un impuls de adrenalină: am 
ridicat primul picior, apoi pe al doilea şi le-am trecut pe amândouă 
de pervaz. Apoi m-am răsucit, încercând să ignor durerea din 
lateral, şi m-am prelins prin golul îngust până când am simțit, cu 
vârful piciorului, treapta de afară. 

Am rămas agățată de marginea ferestrei, cu muşchii tremurând 
de efort. Apoi am riscat să arunc o privire în jos, dincolo de 
picioare. Golul era teribil. Arăta mai rău decât mi se păruse 
dinăuntrul trenului. 

M-am dat cu mare grijă jos, pe mâini şi genunchi, şi m-am 
răsucit tremurând până am ajuns pe treapta cea mai de jos. Sub 
mine se afla un hău descurajator, pavat cu un pietriş ce părea tare 
dureros. 

Am înghițit în sec. După care am auzit pornindu-se motoarele 
trenului. 

Veşti bune, doamnelor şi domnilor, am auzit eu prin fereastra 
deschisă. Am primit permisiunea de a pleca spre Northampton. 

Şi trenul s-a pus în mişcare cu un zvâc. 

Inima a început să-mi bată atât de tare în piept, încât am crezut 
că mi se va face rău. Intenționasem să mă las în jos încet şi cu mare 
grijă până la sol, dar acum nu mai aveam timp pentru aşa ceva. 
Trenul începuse să ia viteză, dacă nu acționam acum — chiar acum 
— riscam să iau vreun tufiş în față, la 100 de kilometri pe oră. S-a 


dovedit însă că este foarte dificil să te arunci dintr-un tren în 
mişcare. 

M-am aplecat în față, îmbărbătându-mă să o fac, când am auzit 
un zgomot şi m-am uitat în dreapta la timp să observ un copac 
înălțat deasupra căii ferate, ale cărui crengi băteau în acoperişul 
vagoanelor. Era prea târziu să sar. Dacă aş fi făcut-o acum, probabil 
că m-aş fi trezit fix în trunchiul copacului. Instinctiv, m-am lipit cât 
puteam de mult cu spatele de uşă, cu ochii închişi şi capul aplecat 
peste umăr, iar crengile doar mi-au şters în trecere fața, zgâriindu- 
mi urechea şi un obraz. 

Când am deschis din nou ochii, copacul era deja departe, dar 
trenul mergea şi mai repede. Probabil mult prea repede, chiar fatal. 

Încredințată că fac o prostie incredibil de mare, am sărit. 

Am aterizat cu o bufnitură care mi-a tăiat răsuflarea. O vreme, 
nu am fost capabilă să fac nimic altceva decât să rămân acolo, la 
pământ, ghemuită în poziție fetală, gâfâind şi ținându-mă de 
coaste. Simțeam de parcă cineva îmi înfipsese un vătrai fierbinte în 
rană şi îl tot împungea la fiecare bătaie de inimă. Mă aşteptasem 
cumva să observe cineva ce făcusem şi să tragă semnalul de alarmă, 
aşa că acum, pe cât mă lăsa să mă concentrez durerea cruntă din 
abdomen, încercam să aud eventualul sunet al frânelor trenului 
care avea să se oprească în curând. Apoi durerea s-a atenuat 
suficient cât să îmi ridic capul şi am putut vedea trenul luând o 
curbă şi dispărând în zare. Ori nu mă văzuse nimeni, ori nu-i păsa 
nimănui. 

Mi-am lăsat capul la loc pe pământ şi am început să mă 
gândesc ce aveam de făcut de acum înainte. 

Până la urmă, se pare că nu se întâmplase chiar o tragedie, cum 
mă temeam. Aterizasem pe o zonă năpădită de ferigi — aş fi putut 
avea ghinionul să fie urzici sau mărăcini sau chiar pietroaie — şi nu 
credeam că îmi rupsesem ceva. Mă dureau coatele şi genunchii de 
la şocul căderii, dar probabil că nu mă rănisem, iar când m-am 
ridicat în picioare, nu mă durea nimic prea tare în afară de gaura de 
sub coaste, care protesta dureros la fiecare mişcare. Mi-am băgat 
mâna pe sub bluză şi am gemut: pansamentul era la locul lui, dar îl 
simțeam deja înmuiat de sânge. 

Rucsacul meu se afla la o distanță surprinzător de mare înapoi 
şi, în timp ce mă îndreptam spre el, încercând să evit traversele — 
asta îmi mai lipsea, să mă împiedic şi să cad, să mă electrocutez —, 
am continuat să mă gândesc la ce urma să fac. Îmi doream nespus 
să pot vorbi cu Hel, dar nu ştiam dacă aş putea face asta fără să 


izbucnesc în hohote de plâns. În plus, oare merita riscul de a o 
suna? Probabil că îi erau înregistrate convorbirile, însă, dacă 
foloseam Signal, măcar nu mi se putea detecta locaţia. 

Am ajuns într-un sfârşit la rucsac, l-am ridicat şi am început să 
urc terasamentul abrupt. Trebuia să mă îndepărtez de linia 
principală înainte să treacă următorul tren. Poate că nu fusesem 
observată de niciun pasager până acum, dar un conductor cu 
siguranță m-ar fi remarcat plimbându-mă pe lângă şine, iar ultimul 
lucru de care aveam nevoie acum era încă un tren care să frâneze 
cu scrâşnet şi încă o alertă — călător pe şine — care să fie emisă în 
rețea. 

Nu era uşor să urc malul abrupt, iar odată ajunsă sus m-am 
simțit descurajată la vederea gardului de sârmă ghimpată, dar mi- 
am aruncat rucsacul peste el şi am făcut uriașul efort de a mă cățăra 
în urma lui, nebăgând în seamă ghimpii care mi se înfigeau în 
coapse şi care mi-au smuls o bucată din jeanşi în momentul în care 
m-am tras de acolo. 

Nu conta. Nimic altceva nu conta. Reuşisem să trec. Ăsta era 
lucrul cel mai important. Iar eu reuşisem să trec — dar unde, oare? 
Mă aflam pe ceva ce semăna cu câmpul unei ferme, brăzdat adânc 
şi plantat cu ceva se păreau napi sau sfeclă. Şi dintr-odată m-am 
simțit foarte slăbită şi am ştiut că, dacă nu mă aşezam undeva — 
sau şi mai bine de-atât, dacă nu mă întindeam undeva —, aveam să 
mă prăbuşesc din picioare. 

Într-un colț al câmpului am văzut un fag uriaş şi mi-am târât 
obosită picioarele până sub bolta lui întinsă, apoi m-am prăbuşit la 
poalele lui, cu spatele sprijinit de trunchi şi cu rucsacul în braţe. 
Ştiam că ar fi trebuit să mănânc ceva, să beau ceva, dar mă simțeam 
deodată atât de obosită, până la greață, încât chiar şi simpla 
deschidere a rucsacului părea un efort imposibil de făcut acum. 

Haide, iubito... Vocea lui Gabe, cu blândeţe, în urechea mea. 
Trebuie să mănânci ceva. Imi spusese foarte des asta, în nopțile în 
care mă întorceam acasă după vreo cursă pe coridoarele cine ştie 
cărei firme de foarte departe, atât de obosită, încât nu mai puteam 
face altceva decât să mă prăbuşesc în pat. Mi-am adus aminte de 
ultima noastră conversaţie, de ordinele pe care i le-am dat, cum i- 
am cerut cartofii ăia prăjiți, cum l-am ridiculizat cu baconul lui... 
Doamne, ce n-aş da pentru încă un sărut, pentru încă un mişto, 
pentru încă o glumă răsuflată despre nuggets 100% vegani, făcuți 
din vegani adevărați! 

Gabe tată, făcând numai glume din astea, răsuflate... Gândul 
mi s-a părut insuportabil de dureros. Am înghiţit în sec. Apoi mi- 
am deschis rucsacul şi m-am uitat înăuntru. 

Primul lucru pe care l-am verificat a fost nu cât de multă 


mâncare îmi mai rămăsese, ci dacă mai aveam telefonul. Era acolo, 
întreg, Doamne-ajută, deşi fusese aruncat dintr-un tren şi căzuse de 
la 4,5 metri înălțime pe nişte pietre. Următorul lucru pe care l-am 
făcut a fost să desfac capacul de plastic al sticlei cu apă din 
buzunarul lateral şi să beau vreo sută de litri. Mi-am dat seama că 
îmi fusese extrem de sete, dar nu băgasem de seamă. 

Dar faptul că am băut multă apă pe stomacul gol mi-a 
accentuat senzația de greață. Era clar că trebuia să mănânc ceva. Nu 
pusesem nimic în gură de la păjitura aceea de ceai de la cafeneaua 
din Hastings, parcă fusese cu câteva vieți în urmă. Mai rămăseseră 
câteva batoane energizante pe fundul rucsacului şi nişte tăiței 
instant pe care îi cumpărasem de la hostel. Nu aveam cum să 
încălzesc apă pentru ei, dar am deschis punga şi am ronțăit câțiva 
aşa, uscați, după care am mâncat şi un baton energizant. 

Apoi am cedat dorinței puternice pe care o simțeam încă de 
când avusesem ultima conversație cu Cole şi am pus mâna pe 
telefon. Am deschis aplicația Signal şi am sunat-o pe Hel, pe mobil. 

A sunat o dată, de două ori, de mai multe ori... 

Apoi, Hel a răspuns: 

— Alo? 

— Eu sunt, am spus eu fără niciun preambul. 

Hel a avut o reacție sonoră de uimire, aproape că îi auzeam 
rotițele creierului învârtindu-se în încercarea de a găsi cuvintele 
potrivite de răspuns. 

— Să te sun eu înapoi? a spus ea în cele din urmă. 

— Sigur. Să foloseşti Signal şi numărul ăsta. 

— Signal? 

— E o aplicaţie. Criptată. 

— OK. 

Doar două silabe, dar i-am putut simți nerăbdarea din voce. Şi 
ea era la fel de disperată ca mine să vorbim. 

A închis telefonul şi eu am rămas în aşteptare. Şi am aşteptat. 
Se făcea din ce în ce mai răcoare pe măsură ce se întuneca şi mi-am 
scos sacul de dormit din rucsac, l-am desfăcut lângă un tufiş care 
ținea puțin de adăpost şi m-am băgat în el. Tocmai mă chinuiam să 
îi trag fermoarul, când a sunat telefonul. Aproape că l-am scăpat 
din mână. Era un apel pe Signal de la un număr pe care nu îl 
cunoşteam — un număr de mobil — şi, pentru o clipă, am simţit 
un gol în stomac amintindu-mi cum mă putuse păcăli Cole. Dar 
acesta era un apel vocal. Trebuia să fie de la Hel, nu-i aşa? 

Am răspuns. 

— Acum suntem în siguranță? Am instalat Signal pe un telefon 
pe care l-am cumpărat ieri de la un magazin oarecare. E destul? 
Sunt destul de sigură că poliția îmi monitorizează celălalt telefon, 


dar nu cred că mi-au instalat microfoane şi prin casă. Sau crezi că 
or fi făcut-o? s-a interesat Hel. 

— Nu ştiu. Poate. 

Am încercat să mă concentrez. Avea importanță? Cât nu 
spuneam unde eram, probabil că nu. 

— Fir-ar, Hel, e atât de bine că pot vorbi cu tine, în sfârşit! 

— Lisuse, oh, Jack! Unde eşti? Eşti OK? Adică eşti cu adevărat 
OK? a întrebat ea cu o voce în pragul lacrimilor. Mi-am făcut multe 
griji pentru că nu ştiam nimic despre tine. Ştiam că nu te-a găsit 
încă poliția, pentru că încă îți percheziționează casa şi au plantat în 
fața ei o maşină nemarcată, care rămâne acolo nonstop, dar habar 
nu aveam dacă nu cumva zăceai în vreun şanţ, moartă. lar poza ta 
e peste tot prin ziare, ştiai? Te-au descris de parcă ai fi o... 

— Ştiu, îmi pare foarte rău, am întrerupt-o eu cu blândeţe. Sunt 
OK, dar aş vrea să ştiu dacă te-a contactat cumva Cole. 

— Cole? Adică prietenul lui Gabe? Nu, nicio vorbă. De unde şi 
până unde? 

— Dacă te caută, să nu ai încredere în el, OK? 

Am simțit cum mi se pune un nod în gât: mă simțeam 
îngrozitor că nu îi puteam spune totul despre profunda trădare a 
lui Cole, despre tot ce făcuse el în ultimele zile şi săptămâni. 

— EI se află în spatele lucrurilor ăstora, Hel. În fine, poate nu 
chiar în spatele a tot, chiar nu ştiu, sincer, dar m-a minţit în tot 
acest timp. El a încheiat polița de asigurare. 

— Ce poliţă de asigurare? a întrebat Hel mirată, iar eu mi-am 
dat seama că nu îi povestisem despre ea. 

Adevărul este că la întâlnirea de la mall luasem repede lucrurile 
de la ea şi fugisem. Doar în mesaje îi povestisem despre situația 
mea, dar mesajele acelea îi fuseseră trimise, de fapt, lui Cole. Hel 
nu mai ştia absolut nimic despre mine de când mă făcusem 
nevăzută în aglomeraţia centrului comercial, luni după-amiază. Era 
de înțeles că îşi ieşise din minți. 

I-am explicat pe scurt ce se întâmplase între timp: discuţia de la 
poliție, e-mailul cu asigurarea de viață, revelația că mi se înscenase 
ceva şi decizia de a fugi imediat, apoi întâlnirea cu Cole, mesajele 
false, călătoria la Sunsmile şi conversaţia mea ulterioară şi furioasă 
cu el — totul. Continuam să aud, practic, rotițele creierului 
învârtindu-i-se lui Hel, în timp ce îi spuneam toate astea. 

— lar el a sfârşit prin a recunoaşte, am încheiat eu. Nu uciderea 
lui Gabe, ci asigurarea. A avut chiar tupeul să pretindă că a făcut-o 
în încercarea de a mă proteja. Îmi pare foarte rău că nu am putut să 
înregistrez acea convorbire. Pentru că, deocamdată, ar fi doar 
cuvântul lui împotriva cuvântului meu, iar dacă el nu recunoaşte 
că a răspuns la telefonul acela de la Sunsmile, chiar nu ştiu cum aş 


putea dovedi că el era. Sau poate că poliţia ar fi în stare să creadă 
că, da, el era pe înregistrare, dar că am pus împreună la cale 
lovitura. 

— Se poate, da, a spus Hel. 

Părea incredibil de tulburată, de parcă încercase din greu să 
pună lucrurile cap la cap cât turnasem eu toată povestea şi ajunsese 
la o concluzie care nu-i plăcea. 

— Pentru că sunt atâtea găuri în țesătura poveştii lui, că ai 
putea trece cu tancul prin ele, nu-i aşa? 

— Ce vrei să spui? 

Mă simțeam extrem de obosită, iar creierul nu-mi mai 
funcționa eficient. Nu ştiam exact cât era ceasul, dar soarele 
apunea, iar eu mă încălzisem un pic în sacul de dormit... Incercam 
să nu adorm cu sunetul liniştitor al vocii lui Hel în ureche şi cu 
iluzia că nu eram singură în tot acest coşmar. 

— Prima parte, cea cu Gabe care ar fi găsit o vulnerabilitate şi s- 
ar fi dus la el să îi ceară sfatul... cred că asta este adevărată. E foarte 
posibil ca Gabe să fi vrut să afle părerea lui Cole, mai ales că era 
vorba de ceva legat de telefonie. Gabe nu era prea priceput în 
domeniul ăsta, era specialitatea lui Cole, el se ocupă cu antiviruşi şi 
chestiuni legate de securitate în domeniul ăsta. Iar dacă problema 
era, într-adevăr, atât de serioasă, genul care ar putea afecta mulți 
utilizatori şi ar compromite securitatea telefoanelor, atunci aş putea 
înțelege teama lui Cole şi ideea că cineva ar putea ajunge până la 
crimă pentru a obține acea vulnerabilitate. Oamenii care se ocupă 
cu hacking la acest nivel nu se joacă, vorbim aici de crimă 
organizată, de țări cărora li se rupe de tratatele internaționale, 
genul ăsta de lucruri. Adică, să presupunem că ai avea ocazia să pui 
mâna pe o vulnerabilitate care îți permite să urmăreşti în 
permanenţă şi în timp real locaţia telefoanelor rivalilor tăi, astfel 
încât să îi poți asasina: crezi că te-ai da înapoi să îl ucizi şi pe 
programatorul care a descoperit-o, ca să îţi acoperi urmele? 

— Dar tu crezi că Gabe s-ar fi aventurat să pătrundă pe piața 
aceea? a întrebat Hel cu un ton neîncrezător. 

— Nu, cu siguranță nu. Şi nu doar de teamă, ci şi pentru că nu 
mi-l pot imagina pe Gabe propunând spre vânzare o vulnerabilitate 
celui care oferă mai mult. Nu este... nu e stilul lui Gabe, înţelegi? 

Acum, că rostisem cuvintele cu voce tare, mi-am dat seama că 
partea aceasta din povestea lui Cole mă deranjase de la bun 
început. Gabe îi disprețuia pe hackerii care vindeau exploituri. 
Ideea că el însuşi ar fi putut oferi o vulnerabilitate şi bucățica de 
cod care ar fi putut să o exploateze oricărui infractor cibernetic sau 
guvern opresiv care ar fi plătit mai mulți bani... în fine, ideea asta 
era pur şi simplu hilară. Dar necazul era că nu ştiam cum aş fi putut 


convinge pe altcineva de treaba asta. Ştiam de la Gabe că hackerii 
cu adevărat mari făceau şi sute de mii de dolari pe piața neagră, 
poate chiar milioane. Malik ar fi putut aduce aşadar argumentul că 
există o sumă potrivită pentru orice principiu pe lumea asta. 

— Sunt de acord cu tine în această chestiune, a spus Hel, dar 
acum mă gândeam la cu totul altceva. 

După ton, parcă o şi vedeam cum îşi încruntase sprâncenele. Se 
auzeau desene animate pe fundal, iar dacă închideam ochii şi mă 
forțam un pic, chiar mă puteam imagina pe bancheta din bucătăria 
lui Hel, cu fetele uitându-se la televizor în camera de alături, în 
atmosfera reconfortantă a mirosului de mâncare. 

— Întrebarea mea este, admițând că nu te-a minţit Cole când a 
spus că el doar încerca să te salveze de la a avea aceeaşi soartă cu 
Gabe, de unde ştia el ce avea să se întâmple cu Gabe? 

M-am frecat la ochi, încercând să înțeleg ceea ce îmi spunea, 
apoi am scuturat din cap. 

— Scuze, dar sunt frântă, Hel. Va trebui să îmi explici ca unui 
copil mic. 

— Ce voiam să spun este că, chiar dacă accepți drept adevărată 
toată povestea cu Gabe care s-a dus la Cole şi apoi a scos exploitul 
la vânzare şi a fost eliminat de către oamenii cu care negocia, de 
unde ştia Cole că viaţa lui Gabe era în pericol? Din ceea ce ţi-a spus, 
părea că nici Gabe însuşi nu ştia. Deci, de unde şi până unde a aflat 
Cole de asta? 

— Ăăňă... 

Mă ridicasem şi mă proptisem într-un cot, în ciuda durerii 
ascuţite din rană, şi acum eram şi eu încruntată. 

— Ai dreptate. Este... ciudat. 

— Hai să ne întoarcem un pic la început, a spus Hel, care părea 
să vrea să îşi susțină ideea cu la fel de multă implicare ca atunci 
când îi prezenta vreo poveste mai încurcată editorului său. Hai să îl 
credem pe Cole şi să presupunem că cineva, adică NSA, NSO, MI6 
sau vreun cartel oarecare de crimă organizată ce nu a fost botezat 
cu vreun acronim sofisticat, ar fi intrat în contact cu Gabe. Să 
presupunem că sărmanul Gabe ar fi ales până la urmă pe cineva 
complet lipsit de scrupule şi suficient de disperat cât să fie gata să 
ucidă pentru a-şi asigura acel exploit. Şi să mai presupunem că 
Gabe a fost pe deasupra şi suficient de prost cât să o facă fără a-şi 
proteja identitatea sau a-şi şterge urmele, ceea ce mi-e foarte greu să 
cred. Cum mama naibii, în cazul ăsta, a fost avertizat Cole despre 
ceea ce urma să se întâmple? Ca să nu mai vorbim de faptul că ar fi 
fost chiar atât de îngrijorat, încât să-i fure datele personale lui 
Gabe, ca să poată încheia acea asigurare în numele tău. Nu. Toată 
treaba asta e o minciună ordinară şi nu cred că poliția va crede vreo 


bucăţică din ea. Singura întrebare care rămâne este ce anume va 
crede poliția. 

— Futu-i. Ai dreptate. 

Mă ridicasem deja în capul oaselor acum şi mă luasem singură 
în brațe ca să încerc să menţin căldura sacului de dormit. Mă 
enerva foarte tare propria prostie, faptul că eu nu mă gândisem 
până acum la ce spunea Hel. 

— Nu-mi vine să cred că eu nu mi-am dat seama. Dacă Gabe nu 
a prevăzut asta şi sunt sigură că aşa a fost, atunci cum de a știut 
Cole? Şi de ce era atât de înspăimântat când am vorbit cu el? 
Pentru că aşa era, Hel, sunt sigură de asta. Părea îngrozit pe bune, 
de parcă se aştepta să vină cineva şi după el. 

— Exact, a spus Hel. Cole e amestecat în treaba asta, Jack. Nu 
ştiu dacă l-a ucis sau nu pe Gabe, dar clar este băgat până la gât în 
rahatul ăsta şi ştie mai multe decât spune. 

— Dar, stai... 

Mi-am dus mâna liberă la cap, încercând să-mi domolesc 
durerea care începea să pulseze acolo, dar am regretat imediat că 
renunțasem la presiunea de pe durerea de sub coaste. Era singurul 
lucru care făcea ca rana să doară mai puțin. Am mutat telefonul în 
cealaltă mână, apoi am apăsat din nou pe bandaj, sub care se 
simțea căldură mare. 

— Fii atentă. Singurul mod în care ar fi putut fi avertizat de 
ceea ce avea să i se întâmple lui Gabe... 

— „„.era să îi spună cineva, mi-a terminat Hel ideea, pe un ton 
sumbru. 

— Dar de ce? 

Până şi în propriile urechi vocea mi-a sunat ca a unui copil 
plângăcios, gata să izbucnească în lacrimi. Gândul că Cole — Cole 
— ar fi putut fi avertizat de ceea ce urma să i se întâmple lui Gabe, 
dar nu ar fi ridicat niciun deget să îl salveze... 

— De ce s-ar fi deranjat vreun șef mafiot sau cine o fi fost să îl 
anunţe pe Cole de planurile lor? Singurul motiv pentru care cred că 
s-ar fi putut întâmpla asta e... 

M-am oprit. Hel nu a zis nimic, dar nici nu era nevoie, pentru 
că îmi dădusem singură răspunsul, care părea de o evidență 
grețoasă. Singurul motiv pentru care l-ar fi avertizat pe Cole asupra 
planurilor lor era că acesta se afla deja pe statele lor de plată. 

Iar singurul motiv pentru care era deja pe statele lor de plată... 

— Dacă aş fi fost eu capul vreunei bande criminale, a spus Hel, 
sau vreo firmă de hackeri în solda unui guvern dubios, n-aş pune 
presiune pe Apple sau pe Google să-mi dea cheia regatului. Adică, 
sigur, aş încerca asta, parcă a fost şi un caz în care NSA le-a cerut 
celor de la Apple să creeze o breșă pentru ca ei să poată pătrunde în 


iPhone-urile unor teroriști, nu-i aşa? Dar Apple le-a răspuns să se 
ducă dracu’, dacă îmi aduc bine aminte. Pentru că îşi permit. Sunt 
mai mari decât orice guvern şi ar avea mai mult de pierdut dacă ar 
înşela încrederea clienților lor decât dacă i-ar supăra pe cei de la 
agențiile de securitate ale Statelor Unite. Nu, dacă aş fi fost eu în 
situația asta, m-aş fi dus direct la ingineri. Şi nu la Apple, ci la unii 
de la nişte firme de talie medie, care se ocupă cu aplicaţii mai mici, 
dar foarte populare. Le-aş propune să-şi facă aplicațiile să ceară 
toate permisiunile posibile, pentru cameră, pentru microfon, 
pentru fişiere, liste de apeluri, localizare geografică. Apoi i-aş forța 
să construiască acea breșă şi să-mi trimită direct informaţiile. 
Pentru că oamenii ăştia, indivizi care au familii la care ţin şi facturi 
ce trebuie plătite, pot fi cumpăraţi. Sau forțați. 

— Oameni precum Cole, am gemut eu. Futu-i. Futu-i. 

— Crezi că am dreptate? 

— Cred că... Futu-i, Hel, nu am nicio idee, pe bune! Dar mi se 
pare că ar avea mai mult sens decât toată vrăjeala aia de tot rahatul 
pe care a încercat să mi-o bage pe gât. 

Acum clar îmi pulsa dureros şi capul, nu doar rana de sub 
coaste. 

— Şi ar da mai mult sens şi acțiunilor lui Gabe, de asemenea. 
Adică mă gândesc că Gabe s-ar fi putut duce la Cole să-i ceară sfatul 
dacă ar fi descoperit o vulnerabilitate de aplicație de telefonie, dar 
cu siguranță s-ar fi dus la el dacă descoperea o problemă cu vreuna 
dintre aplicaţiile pentru care era Cole responsabil. Cole era cel mai 
bun prieten al lui, deci ar fi fost de la sine înţeles să îl avertizeze că 
risca să aibă probleme mari. 

Simțeam că îmi crapă capul. Sau poate că era inima. Nu eram 
sigură care. 

— Exact. Ceea ce l-ar fi pus pe Cole într-o postură neplăcută 
dacă era vorba doar de ceva ce nu observase, dar într-una de-a 
dreptul imposibilă dacă era vorba de o breșă pe care fusese mituit 
să o fabrice, a spus Hel, cu gâtul uscat. 

— Oh, Doamne! 

Îmi venea să vomit. Aş fi vrut ca Hel să se înşele, dar totul părea 
cumplit de plauzibil. Se explicau toate aşa: şi acțiunile lui Gabe, şi 
cele ale lui Cole. Dacă Cole chiar ar fi luat bani de la cineva — 
indiferent de la cine — ca să lase deschisă o uşă de intrare în 
aplicațiile lui, iar Gabe dăduse peste ea în cursul vreuneia dintre 
misiunile lui de testare, bineînțeles că l-ar fi avertizat pe Cole, iar 
acesta evident că s-ar fi dus la „şefii“ lui. Iar asta nu pentru că ar fi 
vrut să-l trădeze pe Gabe, ci pentru că n-ar fi avut de ales decât să 
închidă uşa aceea, iar asta trebuia raportat. Numai că grupul nu 
dorea ca uşa aceea să se închidă. Dorea să rămână deschisă. Cu 


orice preț. 

— Jack? am auzit-o pe Hel cu o voce îngrijorată acum. Eşti OK? 

— Da. Nu. Nu ştiu. Futu-i. 

Mintea îmi lucra cu febrilitate. Despre ce vulnerabilitate o fi 
fost vorba? Era ceva la care Cole avusese mereu acces? Cât de mult 
acces? Îmi instalasem vreodată vreo aplicaţie de-ale lui pe telefon? 
Gândul acesta mi-a întors stomacul pe dos: ideea că ne-ar fi putut 
spiona, pe mine şi pe Gabe, de săptămâni, poate chiar de luni 
întregi. 

— Cred că ai dreptate. Aşa trebuie să se fi petrecut lucrurile. Dar 
cum să dovedesc asta, Hel? I-au furat HDD-ul lui Gabe. 

— Nu-şi făcea backup pe nicăieri? 

— Nu ştiu. Cred că nu în mod regulat. Iisuse! 

Îmi venea să vărs. Iar în timp ce stăteam acolo, întrebându-mă 
ce să fac, cum naiba să ies din toată mizeria asta, am auzit un bip 
discret venind dinspre telefon, iar când m-am uitat la ecran am 
văzut că mai aveam doar 15% baterie. Cu mare părere de rău, mi- 
am amintit de acumulatorul pe care mi-l adusese Cole — şi care 
rămăsese pe masa din cabană. 

— Rahat, trebuie să te las, Hel. Mi se termină bateria şi nu am 
unde să o încarc. 

— Nu ai nici măcar o priză? a întrebat Hel cu vocea ascuţită de 
îngrijorare. Jack, unde eşti? Eşti OK? 

— Sunt în regulă, am răspuns eu, deşi nu mă simțeam deloc 
aşa. 

Aveam o stranie senzație de frig şi de cald simultan, aşa cum 
îmi aduceam aminte că mă simțeam când eram mică şi aveam 
gripă. Cumva, mă simțeam de parcă aş fi vrut să fiu bolnavă, dar 
eram destul de sigură că senzaţia asta avea mai degrabă legătură cu 
Cole decât cu orice altceva. 

— Trebuie să te las. Te sun mâine, pe numărul ăsta, bine? 

— Bine. Te iubesc. 

— Şi eu te iubesc. 

Mă durea gâtul când am închis telefonul şi, pentru o vreme, 
am rămas nemişcată, cu ochii în gol către ecran, încercând să îmi 
dau seama ce aveam de făcut. Ar fi trebuit să închid telefonul ca să 
economisesc baterie, dar mai voiam să vorbesc cu cineva. Voiam 
foarte tare. Dar nu eram sigură că aş fi putut să o fac deocamdată. 

Până la urmă, am oprit telefonul şi am rămas întinsă acolo, cu 
ochii la stelele care se vedeau printre resturile de frunze răzlețe ale 
fagului. Nu ştiu când am reuşit să adorm. 


Vineri, 10 februarie 


Minus două zile 


Când m-am trezit, primul gând a fost că eram pe moarte. Era 
insuportabil, incredibil de frig — atât de frig, încât gerul pe care îl 
simțisem în căsuţa lui Cole de la malul mării părea o versiune 
blândă pe lângă senzația de acum. Era atât de nemilos frigul de 
acum, încât mă durea fizic. Pe câmpul brăzdat era gheaţă, la fel şi 
pe sacul meu de dormit, iar aburii respirației mele înghețaseră şi ei 
la gura sacului, ca un fel de glazură lucioasă care se crăpa şi se 
desprindea la fiecare mişcare a mea. 

Al doilea gând a fost că urma să vărs dintr-un moment în altul. 
Îmi fusese greață toată noaptea, dar acum mă simțeam atât de rău, 
încât ştiam că, dacă nu o să mă ridic imediat, o să vomit în sacul de 
dormit. 

Încet, din cauza mâinilor şi picioarelor înghețate, am început 
să mă mişc ezitant: mai întâi m-am ridicat în patru labe, apoi am 
încercat să mă târăsc afară din sac. Dar a fost prea târziu. De-abia 
eram pe la jumătatea drumului, când mi-am simțit măruntaiele 
strângându-se şi sucindu-se şi am început să vărs — o cantitate 
surprinzător de mare, dat fiind puținul pe care îl mâncasem cu o zi 
înainte. 

Am rămas multă vreme chircită acolo, cu sacul de dormit tras 
până în talie şi târându-mă înapoi pe câmpul brăzdat, ca o omidă 
pe jumătate ieşită din cocon. Aveam frisoane, greață şi aşteptam să 
văd dacă mă oprisem din vomat. Tocmai când credeam că da, un 
nou val m-a izbit, doar că de data asta nu mai aveam nimic de scos 
din mine, ci doar un reflux teribil, secătuit, ce mă ţinea aplecată 
deasupra solului înghețat, până când stomacul meu a acceptat fără 
prea multă convingere faptul că se terminase, iar eu m-am ridicat 
în picioare, tremurând şi clătinându-mă. 

Partea bună era că, măcar, nu vomitasem pe haine. Partea 
proastă era că mă simțeam foarte, foarte rău, iar când mi-am băgat 
o mână pe sub bluză, să îmi verific pansamentul, mi-am dat seama 
şi de ce. Mi-am scos degetele lipicioase şi pline de cruste, îmi 
puteam simți pulsul în rană. Transpiram şi tremuram de frig în 
acelaşi timp, şi am ştiut că, dacă nu ajungeam repede la un spital, 
exista o mare posibilitate să nu mai fiu deloc o problemă pentru 
Cole sau pentru Malik. Îmi treceau prin cap numai cuvinte precum 
infecție sau septicemie. Lucruri care te fac să ai nevoie nu doar de 
antibiotice, ci şi de vreun transplant de organe. Poate chiar de un 
sicriu. 

Pentru prima dată, am realizat grozăvia a ceea ce făceam. Îi 
spusesem lui Cole că, într-un fel, m-aş fi simțit uşurată să mor, dacă 
cineva îmi tăia şi mie gâtul. Dar o spusesem cu gândul la ceva gen 
răsplată cosmică — viața mea în schimbul adevărului despre ceea 
ce i se întâmplase lui Gabe —, ceea ce era cu totul altceva față de ce 


trăiam acum. Chiar îmi doream să mor, într-un mod atât de lipsit 
de sens, în mijlocul unui câmp izolat, lăsând în urma mea misterul 
uciderii lui Gabe nerezolvat şi un corp pe care să-l descopere un 
fermier oarecare când avea să are din nou câmpul? 

Nu. Voiam să urmăresc până la sfârşit pista pe care pornisem şi 
să împiedic ca altcineva să sufere aceeaşi soartă ca Gabe. Nu ştiam 
ce avea să se întâmple după asta, dar nici nu-mi păsa prea tare. 
Însemna că am la dispoziție doar un timp foarte limitat. Peste o zi 
sau două, nu voi mai putea nici să merg, darămite să mă feresc de 
poliţişti, de Cole sau de oricine altcineva ar dori să mă vadă moartă 
acum sau închisă pe viaţă. 

Peste noapte mi se cristalizase un nou gând în minte. Nu doar 
de Gabe se temuseră Cole şi puternicii lui prieteni, ci şi de mine. 
De la bun început mi se păruse dubioasă povestea lui Cole. Să vrea 
să mă trimită la închisoare ca să mă protejeze de vreo bandă 
tenebroasă? Vrăjeală. Cei care se aflau în spatele întregii poveşti 
erau profesionişti. Ori crima organizată, ori şi mai rău, poate chiar 
o agenţie guvernamentală. Dacă vreo grupare de genul ăsta mă voia 
moartă, ar fi pândit un moment în care eram amândoi acasă, iar 
acum aş fi fost şi eu lângă Gabe. Ideea cu închisoarea ca un fel de 
custodie cu rol de protecție, la care oamenii răi n-ar fi putut avea 
acces... era de-a dreptul hilară. Oamenii mor mereu în închisori, fie 
că e vorba de bătăi sau sinucideri ori condiții improprii de 
încarcerare. Dacă o oarecare agenție ar dori ca un puşcăriaş să 
moară în circumstanțe misterioase, ar fi o joacă de copii să-şi pună 
dorința în aplicare. 

Nu, povestea lui Cole avea zero sens — ceea ce însemna că îmi 
înscenase totul din alte motive, ori personale, ori la ordinul şefilor 
săi. Singura întrebare era „de ce“. Primul răspuns posibil era că se 
dorise distragerea atenției de la crima în sine. La urma urmei, dacă 
poliția ar fi fost ocupată să mă cerceteze pe mine şi motivele mele, 
ar fi fost mult mai puțin probabil să sape în trecutul lui Gabe după 
alți duşmani care să îi poarte suficientă ranchiună cât să îl ucidă. 

Insă ar fi putut găsi şi alte mijloace de distragere a atenţiei, care 
să nu mă implice — puteau face ca moartea lui Gabe să pară un jaf 
eşuat sau un atac de cord. Puteau să îl calce cu maşina pe-afară şi să 
fugă de la locul accidentului. Frau sute de moduri în care să ucizi 
pe cineva fără să pară că e un asasinat la comandă. Deci de ce 
aleseseră o metodă care era, atât de evident, crimă? 

Răspunsul la această întrebare trebuia să fie, cu siguranță, al 
doilea motiv: o făcuseră în felul acesta deoarece implicarea mea 
făcea parte din plan. Trebuiau să mă dea şi pe mine laoparte, să mă 
îndepărteze cât se poate de mult de casa mea şi de lucrurile lui 
Gabe. Nu moartă, pentru că, dacă aş fi fost şi eu moartă, poliția ar fi 


căutat mobilul dublei crime. Nu, trebuia să fiu vie, dar închisă, să 
nu le stric planurile. 

Şi aşa am ajuns la concluzia că, deşi se aflau în posesia HDD- 
ului său, trebuie să fi fost convinşi de faptul că Gabe îşi făcuse pe 
undeva şi o înregistrare a exploitului său — o înregistrare pe care 
nevastă-sa ar putea-o găsi din întâmplare. lar dacă asta era 
adevărat, atunci trebuia să găsesc acea înregistrare. 

Problema era că planul lor funcționase. E drept, nu eram chiar 
în închisoare, dar poliția confiscase toate device-urile lui Gabe şi 
multe dintre ale mele, iar eu nu aveam cum să ajung la backupurile 
lui. 

Dat fiind că şansele mele de a ajunge la dulapurile cu probe ale 
Poliției Metropolitane erau practic nule — eram eu bună, dar nici 


chiar atât de bună —, singura mea şansă, realist vorbind, era 
cloudul. Gabe îşi făcea uneori backupuri online, nu totale — 
prefera să folosească unități fizice de salvare în acest scop —, ci 


pentru documentele mai importante sau pentru lucruri pe care 
voia să le poată accesa din mai multe locaţii. Dar nu mă puteam 
loga în cloudul lui Gabe fără niciun device de-al lui. Eram destul de 
sigură că îi cunoşteam parola, dar conturile lui erau aproape toate 
protejate cu sisteme de verificare în doi paşi. Logarea în vreunul 
dintre ele de pe un device necunoscut ar fi trimis automat un mesaj 
cu un cod de verificare pe mobilul lui Gabe, iar fără acel cod nu aş 
fi putut merge mai departe. lar mobilul lui Gabe se afla în posesia 
poliției acum. 

Futu-i. Futu-i. 

Trebuia să pun mâna pe acel telefon. Singura întrebare era cum 
să o fac. 

Era 8 dimineața. Tocmai mă forțasem să înghit un mic-dejun 
grețos, cu batoane proteice şi apă, după care îmi scosesem mobilul 
din buzunar şi îl pornisem. Mai aveam doar câteva procente rămase 
din baterie. Speram să fie de ajuns pentru ce aveam nevoie. 

Ajunsesem la concluzia că trebuia să pun mâna pe telefonul lui 
Gabe — sau măcar pe codul din el. Şi exista o singură persoană la 
care mă puteam gândi că ar fi ştiut să mă ajute cu asta. Problema 
era că ideea îmi provoca încă şi mai multă greață decât avusesem 
atunci când mă trezisem. 

Ştersesem din agendă numărul pe care mă pregăteam să-l 
formez acum, dar îl ştiam pe dinafară, în ciuda tuturor eforturilor 
de a-l uita. Am deschis Signal şi am rămas cu ochii holbaţi la ecran. 
Fiecare terminație nervoasă din corp ţipa la mine să nu fac asta, 


încercând să mă facă să-mi amintesc ce era în joc. Mândria mea, 
bineînțeles. Respectul de sine. Poate chiar şi libertatea, în cazul în 
care Cole mă păcălise asupra securității aplicaţiei, la fel cum mă 
minţise în legătură cu orice altceva. 

Dar în urechi îmi răsunau acum doar cuvintele pe care i le 
spusesem lui Cole: nimic nu contează mai mult decât să aflu cine i- 
a făcut asta lui Gabe. Nimic. Nici trecutul meu. Nici sentimentele 
mele rănite. Nici măcar viața mea. Dacă telefonul acesta avea să mă 
apropie de găsirea adevărului, trebuia să îl dau. Trebuia să îmi calc 
pe mândrie. Pentru Gabe. 

Sună-l dracului odată, mi-am spus eu cu brutalitate. Gabe ar fi 
făcut asta pentru tine, ştii prea bine. 

Telefonul a scos un bip: bateria mai scăzuse cu un procent. 

Mi-am răsucit inelul de pe deget, cu gândul la Gabe. N-ar fi 
vrut ca eu să fac asta. Dacă ar fi fost aici, mi-ar fi luat telefonul şi l- 
ar fi călcat în picioare în fața mea. Dar nu era aici. Şi nu aveam 
alternativă. Am inspirat profund, încercând să-mi înghit greaţa, şi 
am format numărul. 

A răspuns la primul ton de apel, cu vocea lui înfumurată un pic 
tărăgănată din cauza orei matinale. 

— Mda? 

Chiar şi gândul de a-i rosti numele îmi dădea senzație de vomă, 
dar mi-am înghițit excesul de salivă din gură şi am spus: 

— Jeff, eu sunt. 

O lungă tăcere, după care a început să râdă, lung şi tacticos. 

— Jack Cross. Măi, măi, măi. Trebuie să recunosc că ai ceva 
coaie, fato. Ştii că-ți pot vedea numărul? 

— Nu e numărul meu, i-am tăiat-o eu scurt. Jeff, ascultă, nu am 
prea mult timp, dar am nevoie... 

Of, Doamne, ce greu era! Pentru Gabe. Fă-o pentru Gabe. M-am 
forțat să continui: 

— Am nevoie de ajutorul tău. 

— Ia zi, a răspuns el cu un ton de parcă rânjea. Nu-ţi garantez 
c-o s-o şi fac, da’ poţi să-ntrebi. 

— Am nevoie de un cod din telefonul lui Gabe. Doar un cod, 


atât. 
— Telefonul ăla care e acum în dulapul cu probe de la poliție? 
— Telefonul acela, da. 
— Da” nici nu ceri prea multe, nu-i aşa? Cum dracu’ să ajung la 
el? 


— Poţi sau nu? 

— Poate, a răspuns el cu un ton ce părea amuzat. Doar mă ştii, 
pot să fac multe, dacă vreau. Da’ mie ce-mi iese la treaba asta? 

— Jeff. 


Ştiam ce voia şi nu am încercat să-mi ascund disperarea din 
voce. Voia să îl rog. Voia să îl implor. Asta era marea lui plăcere, 
mereu fusese. Chiar şi la început, când lucrurile încă nu o luaseră 
razna, îi făcea plăcere să mă audă rugându-l. Pe atunci totul părea o 
joacă, desigur: mă gâdila până nu mai puteam de râs şi îl imploram 
să se oprească sau sărea pe mine când mă întorceam acasă noaptea 
târziu şi râdea de spaima mea şi de uşurarea pe care o simțeam 
când descopeream că era el. Acum ştiam că „glumele“ acelea erau 
cu totul altceva — un bărbat căruia îi plăcea să vadă femei chinuite 
şi care se juca cu mintea mea. Necazul era că, dacă voiam acel cod, 
nu aveam încotro şi trebuia să mă arăt din nou chinuită în fața lui. 

— Jeff, te rog, ascultă-mă. Tu mă cunoşti. Tu ştii că nu l-am ucis 
pe Gabe. Iar eu cred că pot dovedi asta. Doar am nevoie de codul 
acela de pe telefonul lui. 

— Dar pentru ce îți trebuie? Să îi ştergi vreun cont? Ştii că e 
inutil, da? Băieţii de la criminalistică au trecut totul prin sită şi 
totul a fost pus bine la păstrare undeva. 

Trebuia să mă forțez să îi spun acele cuvinte. 

— Jeff, te rog. Te implor. Te rog. 

O lungă, foarte lungă tăcere. După care Jeff a oftat ca un mare 
martir. 

— Băga-mi-aş, Cross. Mereu ai ştiut cum să mă iei. 

— O faci? 

— O fac. 

— Oh, Doamne! am spus eu fără să îmi ascund uşurarea, deşi 
îmi şi venea să vomit la gândul că acum trebuia să îi şi mulțumesc 
pentru asta. Jeff, îţi... îți mulțumesc. O să te sun eu când... 

— Nu, m-a întrerupt el categoric. Nu-ţi dau aşa ceva la telefon. 
Dacă vrei codul, trebuie să ne vedem personal. 

Acum se lăsase tăcerea la mine. 

— ÎL vrei sau nu? a spus el cu un ton din care se simţea clar că 
ştie cât de oribil de sfâşiată eram şi îşi savura momentul de putere. 

— Nu mă pot vedea cu tine. Nu pot, Jeff. Ştii asta. 

— Atunci presupun că va trebui să te descurci şi fără cod. 

O spusese cu cea mai îngâmfată voce posibilă. 

Futu-i. 

— Cum aş putea să am încredere în tine? 

— Habar n-am, l-am auzit eu şi l-am şi văzut, cu ochii minții, 
ridicând din umeri. Eu cum aş putea să ştiu că nu faci ceva dubios 
cu codul acela? Cred că pur şi simplu trebuie să avem încredere 
unul în celălalt. 

Avea dreptate. Problema era că eu nu puteam avea încredere în 
el. Nici pentru o clipă, măcar. Pentru nimic. 

— OK, ne vedem, am spus eu într-un sfârşit, şovăitoare şi cu 


mintea lucrându-mi febril pentru a-mi putea calcula opțiunile. Dar 
locul îl aleg eu. 

— Bine, a răspuns Jeff, spre surprinderea mea. Dar să fie în 
Londra. Nu mă car eu până la capătul pământului doar ca să-ți dau 
ție o bucată de hârtie. 

— OK, am spus eu din nou. 

Mă gândeam intens, dar nu reuşeam să găsesc locul potrivit. 
Undeva în centru, într-un loc cu multe ieşiri şi vizibilitate bună, să 
pot observa dacă Jeff vine singur. Să nu fie un loc în care să pot 
cădea în capcană. Mă gândeam la locuri mai puțin populate, 
precum parcul London Fields din Hackney... sau Finsbury Park 
după apus... Apoi mi-am dat seama că, de fapt, poate că eram mai 
în siguranţă în mijlocul aglomerației. Dacă Jeff ar fi încercat să facă 
ceva, probabil că i-ar fi fost mai greu în mijlocul mulțimii. 

Trafalgar Square? Nu. De obicei patrulează mulți poliţişti pe 
acolo, iar dacă e şi vreun protest în curs, încă şi mai mulți. Dacă 
Jeff venea însoţit de vreun coleg, mi-ar fi fost mai greu să-l disting 
printre ceilalți. 

Leicester Square? Nu, avea prea puţine ieşiri, iar prea multe 
dintre ele erau alei pietonale, uşor de blocat. 

Un parc? Dar îmi trebuia unul în care să am o vedere 
panoramică bună, ceva cu o clădire de unde să îl pot vedea pe Jeff 
fără ca el să mă vadă pe mine. 

— Mai am şi alte treburi pe ziua de azi, Cross, l-am auzit pe Jeff 
fix în acelaşi moment în care telefonul îmi bâzâia anunțându-mă 
că mai aveam doar 5% baterie. 

— Piccadilly Circus, am spus într-un sfârşit. Lângă statuia lui 
Eros. 

Nu eram sigură că era perfect, dar era cea mai bună idee pe 
moment. Avea avantajul de a se afla la intersecția a vreo cinci-şase 
străzi, în general rute majore de circulație, care ar fi fost imposibil 
de blocat fără a perturba serios traficul. În plus, avea şi cel puţin 
patru sau cinci guri de metrou. Şi era plină de cafenele şi fast- 
fooduri, deci aveam o groază de opțiuni pentru a verifica bine zona 
înainte de a face o prostie. 

— Băga-mi-aş, a râs Jeff. Când ai devenit atât de 
neîncrezătoare? N-ai fost dintotdeauna aşa, Cross. Dar măcar e pe 
linia mea de metrou. E în regulă. Piccadilly să fie. La ora 19, 
diseară? les de la muncă la 18. 

Ora 19? Mi-am simţit pulsul accelerat de adrenalină. Era la mai 
puțin de 12 ore distanță, nu-mi rămânea prea mult timp să mă 
întorc la Londra şi să mă instalez pe poziții. Oare puteam să le 
rezolv pe toate până atunci? 

Dar nu aveam de ales. Îmi trebuia acel număr. 


— Diseară la 19, am căzut eu de acord. Să nu mă laşi baltă, Jeff. 
Apoi am închis, după ce am mai apucat să văd o alertă roşie de 
baterie pe sfârşite pe ecran, şi am vomat în şanţ. 

Mi-am petrecut restul zilei într-o ceață bolnavă de emoție şi 
aşteptare, punctată de amintirea regulată şi neliniştitoare a faptului 
că trebuia să mă întâlnesc cu Jeff. 

N-ai fost dintotdeauna aşa, Cross. Cuvintele lui Jeff îmi răsunau 
repetat în cap, ca o acuzație. I-aş fi putut replica ceva evident, şi 
anume că până acum nu mai fusesem niciodată o fugară urmărită 
de poliție, suspectă de a-şi fi omorât soțul. Însă, deşi ar fi fost 
adevărul, n-ar fi fost adevărul complet, şi ştiam că nu la asta se 
referise Jeff. Pentru că avea dreptate. El şi cu mine nu fuseserăm 
mereu aşa. Avuseserăm o perioadă în care fusese totul bine, deşi 
acum mi-e greață doar gândindu-mă la ea. 

De-abia împlinisem 20 de ani când l-am cunoscut pe Jeff; îmi 
începusem cariera de tester de penetrări, lucram pentru o 
companie specializată în teste de securitate pentru organizații din 
sectorul public. Jeff mă arestase într-o seară în timp ce dădeam 
târcoale uşii din spate a sediului central al unei organizaţii 
guvernamentale din nordul Londrei. După ce s-a convins că eram 
cine spuneam că eram, a fost de-a dreptul fascinat de ocupația mea. 
Până la urmă, m-a condus acasă, pentru că ratasem ultimul metrou, 
iar în maşină am vorbit tot drumul doar despre slujba mea, despre 
legalitatea ei, despre provocările pe care mi le oferea, despre situaţii 
în care fusesem cât pe ce să o păţesc sau în care chiar mă ciocnisem 
de câte cineva. Îmi păruse amuzant, fermecător, dăruit cu un simț 
al umorului ironic şi provocator, o tachinare pe care la vremea 
respectivă am considerat-o dezarmantă, fără să văd şi partea mai 
întunecată a firii lui permanent provocatoare. 

M-a invitat să bem ceva — ca să mă descoasă cu privire la 
securitatea secției de poliție sau cel puțin aşa mi-am închipuit, 
până să-mi dau seama, pe la jumătatea drumului, că pentru el era 
de fapt o întâlnire romantică. Când m-a sărutat, în aceeaşi seară, 
mi s-a părut amuzant. Eu, o fostă hoață de magazine, mozolindu- 
mă cu un polițai. Exista un fel de simetrie ciudată în povestea asta. 
Semnalele de alarmă au apărut mai târziu. 

Primele au fost mascate sub formă de simț al protecției — o 
dorință permanentă de a şti unde eram, cu cine mă vedeam, când 
aveam să mă întorc acasă. Când m-am plâns de asta, s-a apărat 
punând-o pe seama laturii întunecate a ocupației sale: Dacă ai 
vedea ce văd eu mereu, ţi-ai face şi tu griji. 


Când comportamentul său a devenit în mod clar posesiv şi 
autoritar, eram deja prea implicată în povestea asta şi nici nu 
aveam pe nimeni să mă înveţe cum să ies din ea. Părinții mei 
muriseră. Prietenii plecaseră aproape toți la facultate, iar puţinii 
care rămăseseră se cam retrăseseră din viața mea, jenați de prezența 
sufocantă a lui Jeff, care îi făcea să se simtă din ce în ce mai 
nedoriți în rarele ocazii în care ne mai întâlneam. Mai rămăsese 
doar Hel, dar pe atunci era foarte prinsă cu şcoala, pregătindu-se 
intens pentru examenul de absolvire. Când am realizat în sfârşit ce 
se întâmpla, eram deja prinsă ca într-o capcană. 

Două lucruri m-au salvat. Primul a fost că, deşi Jeff insistase să 
o fac, nu mă mutasem oficial cu el. Da, dormeam la el aproape în 
fiecare noapte, epuizată de cicăleala continuă când îmi petreceam 
timpul prin alte părți. Da, hainele mele — aprobate de el — se aflau 
în dulapul lui, iar extrasele mele de cont — verificate de el — erau 
trimise pe adresa lui. Dar numele meu era încă pe ușa 
apartamentului pe care îl împărțeam cu Hel. lar când am reuşit în 
sfârşit să mă smulg de sub talpa lui, am avut unde să mă întorc. 

Al doilea lucru care m-a salvat a fost munca mea. Pentru că, 
atunci când Jeff începuse să sugereze că ne cam împiedica să 
petrecem timp împreună, că poate n-ar fi fost rău să renunţ, să caut 
ceva mai sigur şi mai chibzuit, ceva cu puncte de pensie şi 
perspective de avansare, ştiam că, dacă aş fi obligată să aleg între 
Jeff şi munca mea, aş alege fără ezitare misiunile de testare. 

L-am părăsit la 22 de ani, cu aproape şase ani în urmă. Mi se 
părea că trecuse o viață de-atunci — şi totuşi, când am vorbit la 
telefon, parcă a fost ieri. 

Am mers peste şase kilometri până la gara din Northampton, 
mai mult târându-mă pe marginea unei şosele cu mai multe benzi, 
cu maşinile trecând şuierat la doar câțiva centimetri de cotul meu. 
Pe la jumătatea drumului, m-am oprit într-un popas pentru 
camioane, unde era o rulotă cu burgeri. Mirosul de ceapă prăjită şi 
cartofi fierbinți era insuportabil de atrăgător, şi am ezitat îndelung 
dacă să îmi cheltui puținii bani rămaşi pe o masă caldă sau să mă 
mulțumesc cu batoanele proteice din rucsac. Până la urmă, am 
cedat poftei şi ghiorăiturilor din stomac. 

Proprietara rulotei era o doamnă mai în vârstă, veselă, cu un 
şort murdar de grăsime, care atunci când am încercat să-i plătesc 
pentru sendvişul meu veggie deluxe mi-a făcut semn din mână să- 
mi păstrez banii şi a mormăit ceva despre ajutorarea persoanelor 
fără adăpost. Am simțit cum îmi iau foc obrajii: un amestec de 
recunoştinţă pentru un astfel de gest şi de ceva mai accentuat... 
ceva ce semăna foarte tare cu ruşinea. Iniţial, am vrut să protestez. 
Oh, nu! Aţi înţeles greşit! Dar oare chiar asta se întâmplase? Îmi 


petrecusem noaptea precedentă dormind lângă un tufiş. Nu aveam 
nicio casă unde să mă duc acum. Chiar eram o persoană lipsită de 
adăpost. Şi mai eram şi cu banii pe terminate, dacă nu puneam la 
socoteală bitcoinii din contul lui Gabe — dar părea din ce în ce mai 
evident că banii aceia îmi erau mai degrabă inutili. Trebuia să îmi 
cumpăr biletul spre Londra şi, câtă vreme site-ul Căilor Ferate 
Naţionale nu accepta plata cu criptomonede, era clar că nu puteam 
să plătesc direct în bitcoini. Şi nu puteam schimba bitcoinii în cash 
fără să mă duc la o casă de schimb şi să arăt un document de 
identitate — ceea ce iar nu puteam face, pentru că eram sigură că, 
imediat ce m-aş fi legitimat, s-ar fi aprins un beculeț în baza de date 
sau ar fi sunat vreo alarmă anti-criminali căutați de poliție şi m-aş fi 
trezit imediat în cătuşe. 

Nu, bitcoinii erau la fel de inutili precum conturile bancare 
înghețate. Şi nu ştiam nici cât avea să coste biletul de tren spre 
Londra, însă eram aproape sigură că nu avea să-mi mai rămână 
mare lucru în buzunar după aceea. 

Aşa că, până la urmă, am dat pur şi simplu din cap, am luat 
burgerul şi am spus mulțumesc. 

Când am ajuns în sfârşit la gară, s-a dovedit că biletul de tren 
îmi mânca aproape tot cash-ul rămas, dar măcar îmi oferea acces la 
două lucruri de care aveam disperată nevoie: apă caldă şi o priză. 
M-am spălat pe față la toaletă, apoi mi-am pigulit câteva frunze şi 
rămurele din păr, încercând să nu mai arăt atât de evident ca o 
persoană care a dormit pe un câmp. M-am afundat pe un scaun 
liber, zâmbindu-i a scuză femeii în vârstă care îl ocupa pe cel din 
fața mea, şi mi-am înfipt cu mare recunoştinţă încărcătorul 
telefonului în priza de alături. Liniuţele bateriei au început să se 
adune cu o lentoare dureroasă. Legănarea trenului pe şine mă făcea 
să mă simt aproape irezistibil de somnoroasă, dar nu-mi permiteam 
să trag un pui de somn. Însă îmi tot cădea capul într-o parte şi mi 
se tot închideau ochii în timpul acestui drum către sud. 

— Eşti bine, drăguțo? m-a întrebat doamna de vizavi pe când 
ne apropiam de King's Cross. 

Mă privea cu îngrijorare şi mi-am dat seama că, pe la colțul 
gurii, mi se scurgea un firicel de salivă. Probabil că ațipisem până la 
urmă. Mi l-am şters pe cât de discret am putut, apoi am auzit-o 
adăugând: 

— Sper că nu te superi că spun asta, dar nu pari să fii bine 
deloc. 

— Sunt în regulă, am bolborosit eu. 

Şi deodată somnolența mi-a dispărut, iar în locul ei a apărut 
senzația nervoasă de mai devreme, vigilența aceea înțepătoare. Era 
ceva în expresia femeii, în felul în care se uita cu atenție şi 


curiozitate îngrijorată la fața mea. Nu credeam că mă recunoscuse 
— nu avea expresia cuiva care tocmai a observat o fugară căutată 
de poliție. Dar nu era deloc imposibil ca, mai târziu, să se uite la 
ştiri şi să îşi amintească de femeia prăbuşită pe scaunul de vizavi 
din tren, cu gluga trasă bine peste față. 

— Eşti sigură? Eşti teribil de palidă. Şi tremuri. 

— Sunt în regulă, am repetat eu pe un ton apăsat, deşi era clar 
că eram mult mai înfrigurată decât era cazul în acel vagon de tren 
supraîncălzit. Mulţumesc, am adăugat eu cu un zâmbet forțat, care 
speram că e convingător. 

M-am ridicat, mi-am scos telefonul din priză şi mi-am băgat 
încărcătorul la loc în bagaj, apoi m-am pregătit sufleteşte să-mi iau 
din nou rucsacul în spate, anticipând durerea pe care ştiam că avea 
să mi-o provoace acest gest. Şi chiar a fost mai rău decât îmi 
imaginasem: am rămas locului vreun minut, fără să mă pot mişca, 
cu răsuflarea tăiată de durere, ținându-mă cu putere de rană şi de 
breteaua rucsacului şi încercând din greu să mă abțin să vomit. Îmi 
țiuiau urechile şi, deşi ştiam că doamna de vizavi îmi spunea ceva, 
îngrijorată, nu reuşeam să îmi dau seama ce spunea: Aşază-te la 
loc... sun pe cineva Să vină după tine?... 

— E totul în regulă, lăsați-mă în pace, vă rog, am scrâşnit eu din 
dinți către ea, încercând să îi ignor expresia şocată, rănită de-a 
dreptul. 

Apoi, când trenul a început să încetinească, am luat-o către 
capătul vagonului, cu obrajii în flăcări din cauza durerii şocante şi a 
ruşinii pentru cine devenisem — o persoană care le scuipa în față 
străinilor îngrijoraţi, care nu mai avea încredere în cel mai mic gest 
de bunătate. Cine devenisem? Nu mai eram sigură că ştiam. 

Urcasem la ultimul etaj al unui magazin care dădea în 
Piccadilly Circus şi am rămas pe poziție de la ora 17 până la 19. 
Puteam vedea de acolo fântâna din centru, cu bine-cunoscutul ei 
heruvim înarmat cu arc şi săgeată. 

De fapt, ştii că nu e Eros, da?, am auzit eu deodată vocea lui 
Gabe în minte, atât de limpede şi de neaşteptat de sonoră, de parcă 
mi-ar fi susurat chiar el la ureche acum. E fratele lui geamăn. 

Amintirea aceasta mi-a pus iar un nod de lacrimi în gât. Când 
alesesem acest loc pentru întâlnire, uitasem că acolo mă întâlnisem 
şi cu Gabe, cândva pe la începuturile relației noastre. Eros spusesem 
eu, dând din cap către statuia aleasă pe atunci de Gabe drept punct 
de întâlnire. Zeul iubirii, mda... Încerci să îmi spui ceva? Iar el îmi 
explicase atunci că nu era Eros, ci Anteros, zeul iubirii împărtăşite. 


Dacă ar fi spus-o oricine altcineva, ar fi părut o măgărie, o 
aroganță tipic masculină, care să mă facă să mă simt incultă. Însă 
venind de la Gabe... Poate că fusese zâmbetul său, poate pentru că 
eram deja moartă după el... Sau poate pentru că, pur şi simplu, era 
atât de evident că nu dorise să se dea mare, ci aşa era el, o persoană 
căreia îi plăcea să împărtăşească frânturi interesante de cunoaştere. 

Indiferent ce ar fi fost însă, faptul că acum puteam glumi pe 
acest subiect — iubirea — semnala cât de confortabil mă simțeam 
alături de el, încă de la prima întâlnire, la conferința aceea de 
securitate. O vreme crezusem că nici n-aş mai putea avea vreodată 
încredere în iubire. Numisem iubire şi ceea ce simțisem pentru 
Jeff... cândva. Şi încă nu îmi venea să cred cât de incredibil de tare 
mă înşelasem. Îmi trebuise mult timp să pot avea din nou 
încredere, şi încă şi mai mult să pot folosi cuvântul cu „I“ pentru 
oricine altcineva în afară de Hel. Dar Gabe... La doar câteva 
săptămâni de când îl cunoscusem m-am surprins gândindu-mă la 
acest cuvânt în momentele mele secrete, de intimitate, şi gândurile 
mele erau pline de el şi de trupul lui şi de atingerea lui. M-am 
surprins îndrăznind să sper din nou. Iubire. Putea fi din nou 
posibilă. Iar de data aceasta putea fi şi reală. 

Eros se simţise singur — aşa spunea legenda sau aşa mi-o 
povestise mie Gabe. Şi atunci zeii îi creaseră un geamăn: pe 
Anteros, cel care îi întorcea iubirea. Pentru că de ce are nevoie 
iubirea, dacă nu să fie împărtăşită? 

Păruse aproape prea perfectă acea zi. O întâlnire sub aripa 
zeului iubirii împărtăşite. Ar fi putut exista semn mai încântător? 
Dar acum eram aici singură. Şi îl aşteptam pe Jeff. 

Atunci l-am văzut — aproape fix în momentul în care ceasul 
bătuse de ora 19 — traversând nonşalant în plin trafic, în fața unui 
taxi care venea cu viteză, cu fudulia aceea a lui care mă făcea şi 
acum să-mi încleştez, involuntar maxilarul. Taximetristul a 
claxonat furios. Jeff a rânjit, a ridicat două degete, după care s-a 
îndreptat către fântână, unde s-a oprit de parcă îşi aştepta iubita la 
întâlnire şi voia ca toată lumea să vadă asta. Aşa cum mă așteptase 
Gabe cândva. M-am uitat în jurul pieţei. Nu era niciun polițist — 
sau cel puțin niciunul pe care să îl pot detecta. Erau mulți oameni, 
desigur, zeci de oameni, care stăteau sprijiniți de balustradele de la 
metrou, aşteptându-şi prietenii sau aşteptând la trecerile pentru 
pietoni. Nu aveam cum să ştiu dacă era vreunul polițist în civil. 
Insă Jeff părea să fi fost singur. 

— Presupun că a venit momentul, mi-am spus eu încet şi am 
luat-o din loc. 

M-am grăbit să cobor treptele magazinului, cu inima 
bubuindu-mi în piept. 


Încercam să îmi imaginez cum mă vedea el apropiindu-mă: 
silueta micuță traversând prin aglomeraţie, cu gluga ridicată şi fața 
în penumbră. Şi-a ridicat capul şi i-am văzut rânjetul acela de 
mâncător de rahat pe care îl uram atât de mult. 

— În regulă, Jack, l-am auzit eu spunând, după care a continuat 
încet, aproape amuzat: Măi, măi, măi, ce-avem noi aici? 

Am văzut prea târziu cătuşele, dar oricum n-aş fi avut ce să fac 
— n-aş fi putut striga, nici n-aș fi putut opri toate astea. Jeff era un 
profesionist şi avea pregătire serioasă, chiar dacă a parcurs paşii 
procedurii într-un mod inutil de brutal. O făcuse de o sută de ori 
înainte, deci imobilizarea şi încătuşarea unei femei pe jumătate cât 
el nu putea fi decât o joacă de copil. Cătuşele au fost puse chiar 
înainte de a-mi da eu seama ce se întâmpla, şi cu mult înainte să- 
mi treacă prin cap să strig sau să încerc să-l împiedic. Însă oricum 
ar fi fost inutil să fac asta, mai mult decât inutil, iar eu o ştiam, deşi 
nu mă puteam opri să mă tânguiesc în sinea mea pentru ceea ce 
vedeam că se întâmplă. Ştiam că nu ar fi trebuit să am încredere în 
el. Şi totuşi sperasem. 

— Te arestez pentru suspiciunea de complicitate şi instigare... 

Auzeam cuvintele vag, pe deasupra ţiuitului din urechi, ce 
revenise cu mai multă forță ca niciodată. Oamenii îşi întorceau 
capetele să o vadă pe femeia pusă cu fața în jos pe pavajul jegos din 
Piccadilly Circus şi pe bărbatul care o fixa acolo cu un genunchi în 
spate, dar, ca londonezi tipici nu se băgau, doar se dădeau uşor mai 
în spate. 

— ...dreptul de a nu spune nimic, continua să recite Jeff, dar e 
posibil să nu fie în avantajul tău să nu răspunzi, atunci când eşti 
întrebată... 

Cuvintele țâşneau când şi când, acoperite de zgomotul gâfâielii 
mele nervoase. 

— Du-te dracu’, Jeff! am auzit eu cuvintele ca venind de foarte 
departe, înăbuşite în pavaj. 

E greu să vorbeşti cu genunchiul cuiva în spate şi cu fața la 
pământ. l-am auzit râsul lui Jeff, provocator şi iritabil. 

— Vrei să adaug la cazierul tău folosirea în public a unui limbaj 
obscen şi a înjurăturilor, Cross? Pentru că aş putea face asta. 

— Oh, pe bune, să ţi-o trag! am auzit eu şi o parte din mine a 
simțit nevoia să se bucure. Şi, apropo, te rog să îmi rupi şi buza de 
jos, nu doar pe cea de sus, pentru că vreau să am ce adăuga pe lista 
pentru plângerea oficială. Şi vreau să îmi suni avocatul. 

Jeff a râs din nou. 

— Poţi să suni pe cine vrei. Va fi o noapte lungă pentru tine, 
Hel. 

Şi atunci am văzut cum Jeff o trăgea pe sora mea, într-un mod 


Tuşinos, în picioare, şi o împingea înaintea lui, cu mâinile 
încătuşate şi cu o cască din cauciuc atârnându-i dintr-o ureche. 

Ştiam că nu puteam avea încredere în Jeff. Dar ştiam şi că nu 
aveam de ales. Dacă exista chiar şi cea mai mică şansă să îmi dea 
lucrul acela de care aveam eu disperată nevoie, trebuia să încerc. 
Dar să mă duc chiar eu acolo, în persoană, ar fi fost o prostie prea 
mare chiar şi pentru mine. 

Aşa că o sunasem pe Hel şi îi cerusem ceva ce n-aş fi putut să-i 
cer nimănui altcuiva. 

— Ştii că e foarte posibil să mă aresteze? a întrebat ea pe un ton 
resemnat atunci când ne-am întâlnit, cu puţin înainte de ora 18. 

— Ştiu, am încuviințat eu. Dar nu ştiu ce alte opțiuni am. 
Trebuie să obțin acel număr. Eşti de acord cu asta? 

— Mda, e OK. Le-am aranjat fetelor un club la afterschool, în 
caz că ajung peste noapte în arest, dar Rols crede că nu mă vor 
putea reține aşa mult. La urma urmei, ce am făcut? Doar mi-ai 
trimis un mesaj să merg să mă întâlnesc cu fostul tău iubit, un 
polițist, în Piccadilly Circus. Nu e chiar Marele jaf al trenului, nu? Şi, 
din câte ştiam, aveai de gând să te predai. O să le spun povestea 
asta. 

Conveniserăm ca eu să cercetez locul în prealabil şi că, dacă 
ajungeam la concluzia că Jeff era singur, aveam să îi dau undă 
verde lui Hel prin intermediul unei căşti cu Bluetooth pe care o 
cumpărase de la un magazin de telefonie din drum. Hel avea să iasă 
din stația de metrou îmbrăcată cu un hanorac negru asemănător cu 
al meu, pentru a nu-l speria prea devreme pe Jeff. Eu aveam să 
aştept în interiorul magazinului, privind de la o distanță sigură şi 
ascultând în cască, dacă era cazul, cum Hel avea să îmi transmită 
codul citit de pe telefonul lui Jeff. Nu ne puteam permite să ne mai 
întâlnim după aceea. Exista o mare probabilitate ca Jeff să îi dea 
codul lui Hel şi apoi să o urmărească, în speranța că avea să îl ducă 
direct la mine. 

Imediat cum aveam să primesc codul, urma să las casca într-o 
vitrină şi să ies din magazin în direcția opusă celei în care ar fi luat- 
o Hel. Fără niciun contact şi fără niciun risc, Doamne-ajută, în 
cazul în care Jeff ar fi urmărit-o pe Hel. 

Bineînțeles, în realitate, Jeff nu se obosise să facă nimic prea 
elaborat: pur şi simplu o arestase pe Hel înainte să apuce să îl 
salute. Cu un avocat bun, ceea ce cu siguranță erau colegii lui 
Roland, sora mea nu avea să rămână mai mult de câteva ore în 
custodia poliției, darămite să fie acuzată de ceva. Dar asta nu era o 


consolare nemaipomenită. Nu reuşisem să mă apropii cu niciun 
pas de accesarea backupului lui Gabe şi îmi venea să plâng de 
necaz. 

Îmi mai rămăsese o singură opțiune, una care îmi dăduse timid 
târcoale încă de când mă gândisem cu tristețe la bitcoinii lui Gabe 
rămaşi inaccesibili în portofelul său privat. Pentru că nu erau chiar 
aşa. Adică nu erau complet inaccesibili. Nu-i puteam scoate de acolo. 
Dar îi puteam transfera. lar 20 000 de lire erau o mită suficient de 
mare cu care să îmi pot cumpăra încă o opţiune. Singura problemă 
era că riscam chiar şi mai mult decât riscasem cu Jeff. Şi că nu 
aveam nicio idee cum să procedez. 

Ştiam lucrurile de bază. Tor. Piețe negre. Ştiam şi numele unora 
dintre ele: Venus era una, AlphaBay era alta. Problema era că nu 
îmi aminteam şi pace ce îmi spusese Gabe. EI se tot hârjonise prin 
diverse colțuri întunecate ale internetului, nu ca să cumpere ceva 
— cel puțin nu după ce fusese condamnat în adolescență pentru 
hacking —, ci să rămână la curent cu ceea ce se mai vindea pe 
acolo: parole de administratori, depozite de date, hackuri de 
software. Orice i-ar fi putut afecta pe clienții noştri. Şi uneori 
vorbea despre asta — ce piețe vindeau ce anume, care păreau de 
încredere, care fuseseră infiltrate de agenți federali şi care fuseseră 
preluate de escroci care îți puneau bitcoinii garanţie şi apoi fugeau 
cu tot cash-ul. Ca să fiu sinceră, nu mi se păruse niciodată prea 
interesant, părea o versiune mai de rahat şi mai haotică a Craiglist, 
plină de un amestec încă şi mai urât de oportunişti şi cretini. Acum 
îmi doream din tot sufletul să fi ascultat mai atent. Pentru că nu 
exista niciun „Ghid de utilizare a Tor“ pe care să-l pot cumpăra de 
pe Amazon. Nici vreunul din care să aflu ce piață neagră era bine 
de folosit. 

Mă pregăteam să mă duc într-un loc despre care nu ştiam 
nimic şi să-i ofer o groază de bani unui străin absolut. Şi habar nu 
aveam dacă urma să funcționeze asta sau dacă nu cumva urma să 
fiu găsită în curând zăcând moartă prin vreun şanţ. 


Sâmbătă, 11 februarie 


Minus o zi 


— Cred că acolo trebuie să ajung, i-am spus eu şoferului de tir 
când ne-am apropiat de benzinăria de pe M1 în care conveniserăm 
să ne întâlnim, eu şi cu M4dROXXX600. 

În fine, în capul meu îi spuneam Madrox, pentru că era infinit 
mai uşor. 

— Nici nu am cuvinte să vă mulțumesc pentru ajutor. 

— Eh, pentru nimic, a răspuns tipul. 

A încetinit şi s-a înscris pe banda din stânga, apoi m-a evaluat 
din privire. Avea o expresie... nici nu ştiu cum aş putea-o descrie 
mai bine, să-i zicem îngrijorată, iar eu am încercat să mă aşez mai 
drept în scaun şi să îmi liniştesc puțin tremuratul, să nu mai fie aşa 
evident. Avusesem frisoane serioase încă de când mă trezisem 
dimineață şi mai întâi crezusem că erau din cauza frigului — 
dormisem lângă o gură de aerisire, dar, spre deosebire de colegii 
mei de alcov, oameni ai străzii, eu nu aveam niciun carton să mă 
protejeze de asfaltul rece şi orice undă de căldură părea să se scurgă 
din mine direct în suprafața tare de dedesubt. Însă de atunci mă tot 
plimbasem prin magazine şi biblioteci, locuri care erau în general 
bine încălzite, şi tot nu reuşisem să îmi scot frigul din oase. Acum 
mai şi transpiram, pe lângă tremurat, şi trebuia să recunosc că, cel 
mai probabil, eram foarte bolnavă. 

lar ceea ce părea cel mai amenințător era că nici măcar nu îmi 
mai puteam simți rana, nu pentru că s-ar fi vindecat, ci pentru că 
acum mă durea tot trunchiul — o durere zdrobitoare şi persistentă, 
care mă împiedica să mănânc ceva fără să vărs imediat şi care mă 
forțase să stau chircită în cabina tirului ce oprise la degetul meu 
ridicat pe marginea drumului, alături de bucata de hârtie pe care 
scria MI nord. 

— Auzi, drăguță, a spus şoferul, n-aş vrea să... adică ştiu că nu e 
treaba mea, dar... dar eşti sigură că te simţi bine? 

Am închis ochii. Ştiam ceea ce aş fi vrut să-i răspund: că eram 
bine şi că, într-adevăr, nu era treaba lui. Dar ceva din amabilitatea 
lui ciudată, poate şi vârsta — părea să aibă vreo 60 de ani, vârsta pe 
care ar fi avut-o şi tata, dacă ar fi trăit —, m-au făcut să simt că nu îl 
puteam minți. 

— Nu mă simt extraordinar, am admis eu într-un sfârşit. Dar o 
să fiu bine după ce o să mă întâlnesc cu... 

Am şovăit pentru că nu mai țineam minte ce îi povestisem la 
începutul călătoriei. Mintea îmi era încețoşată şi mă durea capul. 

— Să mă întâlnesc cu prietena mea, am terminat eu pe un ton 
stângaci. 

— Ah, o prietenă? a spus şoferul. 

Mai făcuserăm vreun kilometru înspre nord, iar el a început să 
semnalizeze, după care a rostit de parcă se hotărâse în sfârşit să 


spună ce gândea: 

— Ascultă, nu ştiu dacă e bine să-ți spun asta, dar... ştiu cine 
eşti. 

Am simțit că stomacul îmi sare în tavan şi, deodată, toată ceața 
a dispărut, înlocuită de un val îngrozit de adrenalină. M-am întors 
către el şi tot ce era în jur a părut să pălească. 

— Ce aţi spus? 

— Am spus că ştiu cine eşti. Jacky sau ceva de genul, nu-i aşa? 
N-am vrut să te sperii şi nu ţi-am spus nimic până acum, dar fața ta 
e peste tot la ştiri. Ţi-aş arăta, a făcut el un gest cu mâna spre 
telefonul fixat pe bord, dar probabil că aş primi amendă pentru 
folosirea telefonului în timpul condusului. 

Inima îmi bătea atât de tare în piept, încât mi-a fost teamă să 
nu leşin, iar sudorile reci ce-mi curgeau pe față până acum câteva 
secunde fuseseră înlocuite de un val de fierbințeală ce îmi ardea 
obrajii. Am simţit însă o picătură de sudoare scurgându-mi-se pe 
şira spinării. Futu-i. Futu-i. Cum de fusesem atât de proastă? 

Şoferul continua să vorbească. 

— Dar n-o să te denunț sau ceva. 

— Nn... nu? 

Mi-am dat seama că mă luase din nou tremuratul — poate de la 
infecție, poate de la şoc, nu ştiam sigur. Dar nu-mi puteam crede 
urechilor. 

— De ce nu? 

— Fh, a făcut el cu mâna un gest dezgustat, se vede că nu tu ai 
făcut-o. Nu eşti genul. Şi nici n-am eu prea mare încredere în 
poliție. Am făcut şase luni de puşcărie pentru ceva ce nu făcusem, 
pe la 21 de ani. Aşa am ajuns să conduc minunea asta de Black 
Beauty, a spus el şi a bătut drăgăstos cu palma în volan. Nu sunt 
multe locuri care acceptă pe cineva cu cazier. Dar atunci am învățat 
un lucru: sunt mult mai dornici să arunce pe cineva în spatele 
gratiilor decât să se asigure că au găsit persoana potrivită. Aşa că, 
nu-ți face griji, că nu spun nimănui. Doar că arăţi... nu te supăra că 
ţi-o spun, dar arăţi ca dracu’. Ştiu că ar fi riscant să te duci la spital 
acum, dar... 

A lăsat fraza neterminată, dar ştiam ce voia să îmi spună. Să nu 
mă duc la spital putea fi un risc şi mai mare. 

— O să mă duc, am rostit eu în cele din urmă. Promit. De 
fapt... probabil că o să mă predau într-o zi sau două. Dar trebuie să 
mai încerc ceva înainte, şi de aceea am venit până aici. 

Tirul oprise acum în parcare, iar şoferul a tras frâna de mână şi 
s-a întors cu fața la mine şi cu o expresie ce părea foarte gravă, în 
lumina beculeţelor de pe bord: 

— N-o să faci o prostie, nu-i aşa? 


— Nu, am răspuns eu rugându-mă în gând să am dreptate. 

— Şi cum o să te întorci acasă? 

— O să... 

M-am oprit. Chiar nu mă gândisem mai departe de primul pas. 
Nici măcar nu mai ştiam unde este acum casa mea. 

— Nu ştiu. 

— Hmm, a spus el încrucişându-şi brațele pe piept. 

Mă cântărea din nou din priviri, iar eu am încercat să zâmbesc, 
doar că îmi simțeam fața amorțită şi jilavă, de parcă era făcută din 
plastilină. 

— Fii atentă, dacă ai nevoie de o maşină, te duci într-o parcare 
de camioane cu cafenea şi întrebi dacă îl cunoaşte cineva pe Bill 
Watts. Dacă se ia cineva de tine, le spui că eşti nepoata mea, Ella. O 
să se rezolve imediat. 

— OK, am spus eu. 

Valul de recunoştinţă pe care îl simțeam mi-a adus lacrimi în 
ochi şi un nod în gât. Mi-am adus aminte de Lucius de la hostel, de 
femeia de la rulota cu burgeri, de bătrâna din tren, de toți cei care 
ajutaseră un străin, fără nicio aşteptare de a primi ceva în schimb 
mai mult decât un „mulțumesc“. Moartea lui Gabe mă adusese 
printre cele mai rele exemplare ale omenirii, însă erau şi oameni 
buni pe acolo, oameni ca Bill, care mă împiedicau să disper cu 
totul. 

— Bill, chiar nu ştiu cum aş putea să îți mulțumesc pentru... 

— Nici nu-i nevoie, m-a întrerupt el fluturând din mână de 
parcă ar fi vrut să alunge o muscă. Doar să ai grijă de tine. Hai, ia-ți 
bagajul. 

Mi-am ridicat rucsacul de pe podea. 

— Îţi mulțumesc încă o dată, Bill, serios. Şi... la revedere. 

— Pa, Jacky, mi-a răspuns Bill, cu un aer destul de trist. 

M-a urmărit cu privirea cât am coborât din cabină, cu mare 
atenție să nu fac mișcări bruște care să-mi trezească durerea 
mocnită de sub coaste, apoi m-am îndepărtat de maşină, către 
parcarea întunecată. 

A început să plouă în timp ce mă îndreptam spre locul de 
întâlnire convenit cu Madrox, ceva mai la distanță de intrarea 
principală. La ieşirea de incendiu de lângă KFC, aşa scria în mesaj. 
Aroma familiară şi grețoasă de pui prăjit se simțea peste tot în 
parcare. Sub acoperişul benzinăriei se vedea o persoană adăpostită 
de ploaie, care se uita în telefonul mobil. De la distanța la care mă 
aflam, nu putea vedea nici măcar dacă era bărbat sau femeie, 


darămite dacă arăta suspect. 

Am înghițit în sec. 

Ceea ce mă pregăteam să fac era aiuritor de riscant. Practic, mă 
îndreptam către un necunoscut cu echivalentul a 20 000 de lire în 
bancnote imposibil de urmărit. Madrox putea fi polițist. Putea fi o 
persoană care îşi dorea 20 000 de lire fără să muncească prea mult 
pentru bănetul ăsta. Era de ajuns să scoată un pistol la mine — de 
fapt, ca să fiu sinceră, era de ajuns să mă împungă oriunde în zona 
rănii chinuitoare — şi i-aş fi dat cheia privată a lui Gabe, iar odată 
cu ea şi orice şansă de a mai pătrunde în backupul lui. 

Am continuat să merg, cu inima bătându-mi cu putere şi atât 
de concentrată la omul din fața mea, încât nu am observat maşina 
sport decât când a ajuns chiar lângă mine. l-am sărit din drum la 
timp, rezistând cu greu impulsului de a-i arăta două degete mijlocii 
după ce sunetul claxonului său a acoperit pleoscăitul dintr-o baltă 
cu care mă udase. Am inspirat profund, încercând să-mi calmez 
pulsul deodată accelerat, şi am ieşit de pe drum, intrând pe 
porțiunea cu iarbă de lângă KEC. 

Silueta şi-a ridicat privirea şi atunci am văzut un bărbat — sau 
mai bine zis un puști, nu cred că avea mai mult de 20 de ani. Era 
slăbuț şi părea cam la fel de agitat ca şi mine, ceea ce însemna ceva. 
Purta un hanorac gri, nepotrivit pentru ploaie, iar din breton i se 
scurgeau stropi de apă pe frunte. 

— Eşti ReddyBrek? a întrebat el cu o voce care a început de jos, 
dar s-a spart uşor până la ultima silabă. 

— Da, am încuviințat, încercând să-mi păstrez vocea sigură. 

Speram ca frisoanele mele să pară provocate de răcoarea ploii. 
Nu voiam să îl intimidez — oamenii speriați iau decizii proaste —, 
dar nu-mi puteam permite să mă arăt slabă. 

— Tu eşti Madrox? 

— Da. 

Se mai relaxase un pic de când mă văzuse, probabil uşurat să 
descopere că nu eram vreun tip de 1,80 m, cu pumnii ca nişte 
jamboane, dar imediat a părut să-şi aducă aminte pentru ce ne 
aflam aici, aşa că a adăugat, cu un uşor tremur în voce: 

— Poţi să laşi rucsacul ăla jos, te rog? 

— Aăă... da, am spus eu în timp ce îl lăsam cu mare grijă pe 
pavajul ud. Ai de gând să-mi faci şi percheziție corporală? Crezi că e 
cazul să rămânem amândoi în chiloți? Plouă cam tare pentru asta. 

Creează o relaţie. Fă-i să râdă. 

A chicotit un pic, chicotitul acela tipic londonezilor din sud, 
iar zâmbetul întins pe faţa lui l-a făcut să pară acum cam de 14 ani. 

— Nicio problemă, drăguţo, arăţi super, dar eu am venit aici 
pentru bani, nu pentru o tăvăleală în public. 


Nu prea simțeam eu nevoia să râd înapoi, dar m-am forțat şi 
am scos un „ha ha“ cam palid. 

— Mă bucur să aud asta. Ai adus telefonul? 

A dat din cap, dintr-odată serios, şi mi-a arătat un mobil ieftin, 
de unică folosință, cu ecranul negru şi pătat de picături de ploaie. 

— Da. Tovarăşul meu va face transferul când îl anunţ că am 
primit banii. 

— Telefonul mai întâi, am spus eu cu hotărâre şi încleştând din 
pumni, să nu li se vadă tremurul. 

— Scuze, drăguţo, a clătinat el din cap. Mai întâi banii, apoi 
telefonul. Dacă nu-mi dai banii, plec chiar acum. 

Am simțit că mi se face rău. Nu ştiam cum aveam să ies din 
treaba asta. Înțelegeam de ce nu voia să îmi dea telefonul fără să 
aibă siguranța că măcar aveam banii. Nu era ca şi când i-aş fi putut 
arăta o valiză plină cu bancnote — o cheie privată nu înseamnă 
nimic dacă nu ştii ce se află în portofelul respectiv. Dar pe de altă 
parte, nu ştiam nici dacă nu era un escroc cu un telefon oarecare de 
la Tesco. Însă în niciun caz nu-mi puteam permite luxul de a-l lăsa 
să plece acum. Era clar ultima mea şansă. 

— OK, o să transfer banii mai întâi, am spus eu într-un sfârşit, 
dar vreau să văd măcar că funcționează mobilul ăsta. Vreau să ştiu 
că ai făcut şi tu schimbul. 

— Frate, am făcut treaba asta de mii de ori! a spus el, un pic 
iritat, dar şi-a dat imediat seama că exagerase cam mult, aşa că a 
corectat: În fine, de sute de ori. Dar chiar mă pricep la asta. 

— Te cred, dar chiar nu ştiu dacă... 

M-am oprit. Voisem să-i spun că nu ştiam dacă poliția nu îi 
blocase cumva SIM-ul lui Gabe. Dar nu trebuia să ştie că poliția era 
deja implicată în treaba asta. Bănuiam că ar fi ridicat prețul dacă i- 
aş fi spus, sau poate chiar ar fi lăsat totul baltă şi-ar fi luat-o la fugă, 
lăsându-mă singură într-o parcare îngheţată, cu un şir de numere 
nefolositoare scrise înăuntrul copertei unei cărți. 

— Mi-e teamă să nu fie blocat SIM-ul. Trebuie să ştiu dacă ai 
putut face transferul înainte de a-ți da banii. Nu trebuie să îmi şi 
dai telefonul. Doar vreau să mă asigur că a mers, înainte să apăs şi 
eu pe butonul de transfer. 

O lungă tăcere. 

— Haide, am insistat eu, pe cel mai convingător ton pe care îl 
puteam găsi. 

Îmi pusesem fiecare strop de prietenie în voce, tot ce învățasem 
în zece ani de inginerie socială, de vorbe dulci cu o groază de 
străini, pe care trebuia să-i aburesc astfel încât să mă ajute voluntar, 
doar de dragul meu. Am zâmbit, deşi îmi simțeam fața tot rece şi 
amorțită. 


— Vorbim de 20 de miare aici. Cred că am totuşi dreptul la o 
previzualizare în banii ăştia, nu-i aşa? 

Tipul m-a privit de parcă încerca să îmi evalueze fizicul şi 
forțele, iar eu am simțit cum mă trece din nou un frison — poate 
de febră, poate de frică. Am încercat să mă stăpânesc. Nu le arăta că 
ţi-e teamă. 

Apoi şi-a dat ochii peste cap. 

— Iisuse! Probabil că sunt ultimul fraier, dar uite c-o fac şi pe 
asta. 

A scos din buzunar un alt telefon, mult mai elegant. 

— Ce număr vrei să transferi? 

I l-am spus dintr-o suflare. L-a notat, apoi a apăsat pe un buton 
de pe telefonul său şi a început să vorbească cu cineva, pe un ton 
discret: 

— Jay? Da, sunt Mo... 

S-a oprit repede, înainte de a-şi rosti numele întreg, şi s-a 
bâlbâit puţin: 

„sunt mo-mentan cu clienta şi am nevoie să faci schimbul 
acum. 

Scurtă pauză, cât timp persoana de la capătul firului a spus 
ceva. Nu puteam auzi ce anume, dar eram destul de convinsă că îl 
întreba pe Madrox dacă primise banii deja. 

— Nu-i dau aparatul, a spus Madrox, uşor indignat. 

Se întorsese cu spatele şi se îndepărtase de mine cu câțiva paşi, 
dar eu tot auzeam ce vorbea. 

— Vrea doar... 

O altă întrerupere, probabil pentru că interlocutorul spunea 
ceva. 

— Are gen 1,5 metri, frate, l-am auzit apoi pe Madrox clar 
iritat. N-o să sară pe mine sau ceva. 

Discuţiile au continuat, la fel şi răspunsurile indignate ale lui 
Madrox, care începuse să se aducă de spate de stânjenit ce era. 
Părea un adolescent care încercase să facă pe durul în fața 
prietenilor şi tocmai apăruse maică-sa să îl facă de râs. Începeam să 
am un presentiment urât, o spaimă care începuse să-mi sape un gol 
uriaş în piept — dar nu în legătură cu Madrox, ci cu persoana de la 
celălalt capăt al firului. Cum ar fi să nu facă ceea ce stabiliserăm? 
Dacă îi zicea lui Madrox să ia banii şi să fugă? Ştiam din experiența 
profesională că semnele de umilință şi de furie sunt cele mai 
periculoase. Îţi doreşti ca oamenii să te placă. Vrei să aibă încredere 
în tine. Nu vrei să simtă că ai avea ceva de demonstrat. Puteam 
colabora foarte bine cu un Madrox prietenos. Dar nu eram sigură 
că puteam face acelaşi lucru cu un puști care încerca să pară un dur 
în ochii şefului său. 


Până la urmă, Madrox a închis telefonul şi s-a întors către 
mine, iar eu am ridicat ochii încercând să pară că nu auzisem 
niciun cuvânt din ce spusese. 

— Partenerul meu face acum transferul, a spus el cu un aer 
măreț, iar eu am rezistat cu greu tentaţiei de a închide ochii de 
uşurare. Poţi să faci o probă şi să suni pe numărul ăla. Dar imediat 
după, transferi bitcoinii, da? 

Am dat din cap că da. A urmat o lungă aşteptare, după care s-a 
auzit un bip din telefonul lui Madrox şi el s-a uitat în jos să citească 
mesajul. 

— Ar trebui să meargă acum. Încerci? 

Am încuviințat din nou şi mi-am scos telefonul. Asta era. Nici 
că se putea să indic mai precis locul în care mă aflam acum. Nici nu 
conta dacă foloseam cea mai sofisticată criptare din lume, când 
sunam pe numărul lui Gabe dezvăluiam poliției locația noului său 
telefon — şi a telefonului meu. Iar ceea ce era mai important era că 
aveam la dispoziție doar câteva minute înainte ca poliţiştii să se 
prindă că transferasem numărul lui Gabe şi să anuleze procesul. 

Mi-am ţinut răsuflarea. Am format numărul lui Gabe. Am 
continuat să îmi țin răsuflarea fără să ştiu dacă eram mai mult 
speriată că nu avea să funcționeze decât emoționată la gândul că 
reuşisem. 

A urmat o scurtă pauză, nu mai mult de două sau trei secunde. 
Apoi, telefonul din mâna lui Madrox a început să sune. 

Am răsuflat îndelung, uşurată, aproape râzând, însă acțiunea 
aceasta fusese prea bruscă şi necontrolată, producând o mişcare în 
coaste care mi-a trezit durerea din rană cu atâta intensitate, încât 
pentru o clipă am văzut stele verzi şi am crezut că aveam să leşin. 

— Te simţi bine? am auzit eu vag, ca printr-un strat de apă. 

Urechile îmi ţiuiau acum şi mă luptam cu un uriaş val de rău ce 
părea să fie pe punctul de a mă copleşi. 

— Da, am reuşit eu să îngaim printre dinți. Mă doare... 
stomacul. 

Ceea ce nici măcar nu era cu totul neadevărat şi, în plus, îmi 
furniza un bun alibi în caz că aş fi vomat. Madrox mă privea acum 
părând deopotrivă îngrijorat, alarmat şi bănuitor, şi nu îl puteam 
condamna pentru asta. Dacă aş fi fost în locul lui, şi eu m-aş fi 
întrebat dacă nu încercam vreo păcăleală. Trebuia să mă adun şi să 
terminăm treaba pentru care veniserăm până aici. 

— E totul în regulă, am spus eu, deşi clar nu era. 

Mi-am înghițit cu greu toată saliva care îmi inundase gura şi 
fierea care amenința să îi ia locul. Nimic nu era mai important 
decât să iau acel telefon de la Madrox şi să obțin codul înainte ca 
altcineva să-şi dea seama de ceea ce se întâmplase. 


— Pe bune, sunt OK. Hai să facem transferul. Dă-mi adresa 
portofelului tău cu bitcoini. 

Mi-a înşirat-o rapid, iar eu am scos cartea din rucsac, să citesc 
numerele din cheia privată scrisă pe ea. Îmi tremurau degetele în 
timp ce le scriam şi a trebuit să mă concentrez foarte puternic, să 
nu încurc ceva din numărul lung şi complicat, dar până la urmă 
am reuşit şi iată-mă intrată în portofelul cu bitcoini al lui Gabe — 
un portofel în care se găseau absolut toți banii pe care îi mai aveam 
pe lumea asta. 

Pentru o clipă, nu am fost sigură că puteam apăsa butonul de 
transfer, îmi tremurau foarte tare mâinile, şi nu doar din cauza 
acelei dureri de sub coaste. Îmi dădeam seama că era gata. Era 
ultima mea aruncare de zaruri, ultimul bănuț pe care îl aveam, 
ultima mea monedă de schimb. Însă în sinea mea ştiam că îmi 
jucasem ultima carte când numărul lui Gabe fusese transferat pe 
telefonul aflat în mâna lui Madrox. Aparatul acela era acum ca o 
baliză de semnalizare ce putea atrage poliţiştii spre deținătorul său. 
Nimic altceva nu mai conta acum, nici bitcoinii, nici Madrox. 
Nimic în afară de acel telefon. 

Am strâns din dinți. Mi-am forțat muşchii mâinii să nu mai 
tremure. Am apăsat pe „Trimite“. 

Madrox s-a uitat la telefonul lui, bătând nerăbdător din 
picioare. Apoi s-a auzit o alertă, a deschis telefonul de unică 
folosință şi s-a încruntat la ecran. Mă aşteptam să mi-l întindă 
imediat, dar nu a făcut-o. Părea, în schimb, să fi schimbat 
aplicațiile şi să scrie ceva într-o altă fereastră acum. 

Apoi, m-a privit cu o expresie supărată: 

— Nu ai transferat suficient. 

Mi-am simțit stomacul în gât, urmat de un val furios de 
adrenalină. Oare încerca să îmi tragă clapa? 

— Ce dracu’ vrei să zici? 

Cuvintele îmi ieşiseră şuierate şi mult mai mânioase decât 
intenționasem. Imediat cum mi le-am auzit, aş fi vrut să le pot 
înghiți înapoi. Vocea lui Gabe îmi spunea acum în ureche, mai clar 
decât dacă aş fi avut casca Bluetooth: Nu-i enerva, iubito. 

Prea târziu. Omul părea deja enervat. Foarte enervat. 

— 20 de miare, aşa ne-a fost înțelegerea. Mi-ai transferat doar 
18, a spus el şi, în ciuda panicii în care intrasem, o parte din mine, 
probabil cea de profesionist al ingineriei sociale, şi-a dat seama că 
era şi el la fel de supărat şi de tensionat ca şi mine, pentru că se 
temea că fusese tras pe sfoară. 

— Cum adică? am întrebat eu nedumerită. Am convenit 20 
pentru că atât aveam. Şi am verificat cursul de schimb când 
vorbeam. 


— Dar noi am vorbit ieri, a răspuns el cu multă iritare în glas, 
de parcă îi vorbea unui idiot, doar că n-a pronunțat şi femeie proastă 
ce eşti! Da, probabil că atât valora atunci, dar cursul a scăzut până 
acum. 

— A scăzut? l-am privit eu cu ochii goi. Cu... cât este... 10%? 
Se poate chiar atât de mult? 

— Da’ vorbim despre bitcoini, totuşi, a spus el şi mai enervat. 
Se schimbă în fiecare zi. Puteai să spui dacă voiai un preț fix în 
bitcoini, dar înțelegerea noastră a fost în lire. 

— Şi eu sunt de vină că s-a schimbat cursul? 

— Oi fi eu, te pomeneşti! a izbucnit el, iar eu a trebuit să 
recunosc, chiar şi aşa înfuriată cum eram, că avea dreptate. Dacă ar 
fi luat-o în sus, adică dacă ar fi câştigat 10%, ai fi ieşit pe profit. Nu 
e vina mea că a luat-o în jos. Trebuie să-mi transferi şi celelalte 2 
000. 

— Dar nu pot, i-am răspuns eu sec. Ţi-am spus: am convenit un 
târg pe 20 000 pentru că 20 000 aveam. Dar asta este. Mai am... 

M-am uitat pe ecran, la fărâma de bitcoin care mai rămăsese în 
cont. 

— Cred că mai am vreo 50 de lire în portofel? Nimic mai mult. 

— Fir-ar! Şi ce faci, atunci? Ai card? E un ATM în benzinărie. 

M-am luat cu mâinile de cap de disperare. Răspunsul la 
întrebarea lui era „da“, şi nici măcar nu prea mai aveam multe de 
pierdut dacă l-aş fi folosit, dar eram absolut sigură că îmi fuseseră 
deja îngheţate toate conturile, după cum subliniase şi Jeff. Tot ce 
puteam obține cu asta era să le trimit poliţiştilor o poză clară, de 
ATM, cu locul în care mă aflam şi cum arătam acum. 

— Nu, am răspuns eu într-un sfârşit. Nu am absolut niciun 
ban. Dar pot să-ți dau... 

Am scotocit prin rucsac şi am scos din el ultimele monede, pe 
care am început să le număr: 

— „patru... cinci lire. Sunt practic ultimii mei bănuți. Şi o să-ți 
transfer mai târziu restul de bitcoini, dar în niciun caz nu-ți pot da 
acum 2 000 de lire. Te rog. 

Mi-am pus toată ştiinţa în acele cuvinte, iar vocea îmi vibra de 
o disperare pe care nu mai încercam să o ascund acum. Nu-mi mai 
rămăsese altă opțiune decât să fac apel la mila lui. 

— Madrox, te rog, te rog, mi-am respectat partea de înţelegere. 
Am făcut tot ce-am putut. Jur. Dacă aş avea ceva, un ceas, orice, ți l- 
aş da. 

Am ridicat mâinile ca să îi arăt cât de golaşe îmi erau 
încheieturile, însă privirile noastre au căzut în acelaşi timp pe 
acelaşi obiect — iar golul din piept a părut să se transforme într-un 
hău uriaş, pe cale să mă înghită cu totul. 


Inelul meu. Cel pe care mi-l dăduse Gabe atunci când mă 
ceruse de soție. 

— Cât valorează? a întrebat Madrox fără nici cea mai mică 
urmă de empatie, în acelaşi timp în care eu spuneam deja „Nu“. Ce 
este, un diamant? 

— Da. Dar nu pot. Te rog. Chiar nu pot. 

— Cum zici tu, a ridicat Madrox din umeri. Dacă aşa vrei, 
anulăm totul, îți transfer înapoi bitcoinii şi arunc telefonul ăsta. 

Futu-i. Lacrimile neplânse mi se adunaseră acum în gât într-un 
nod tare şi foarte dureros, care de-abia mă lăsa să respir, darămite să 
şi spun ceva. Futu-i. 

— Cât valorează? a întrebat Madrox din nou. 

— Te rog, am şoptit, cu o voce atât de răguşită şi spartă, încât 
mă întrebam dacă putea să îmi înțeleagă cuvintele. Te rog, am făcut 
eu efortul de a înghiţi în sec pentru a putea adăuga. Îţi trimit mai 
târziu banii. Jur. 

— La dracu”! Partenerul meu va fi oricum supărat că mă întorc 
cu un rahat de inel de logodnă. N-am chef de glumă, deci. Îmi spui 
pe loc dacă vrei sau nu târgul ăsta. 

Am închis ochii. Prin minte îmi zburau tot felul de imagini. 
Gabe îngenuncheat pe nisipul unei plaje din Norfolk, cu inelul în 
mână. E o bijuterie veche, îmi spusese atunci. Secolul al XVII-lea. 
Diamantul nu este foarte mare. Şi se poate vedea că s-au chinuit din 
greu să îl taie, căci nu aveau sculele potrivite. Dar m-am gândit că ti-ar 
plăcea mai mult aşa, un pic şui, dar absolut unic. 

Îl luasem în căuşul palmei, apoi mi-l strecurasem pe deget, 
unde rămăsese de atunci încoace de parcă acolo îi fusese 
dintotdeauna locul. 

— Nu, am şoptit eu clătinând din cap. 

Însă în acelaşi timp îl răsuceam pe deget, încercând să văd dacă 
măcar îl puteam scoate de acolo. Şi am răsucit. Şi am răsucit până 
la durere, pe os. 

— Te rog, nu. 

Mi-a ieşit ca o tânguire, dar trecusem deja inelul, cu efort, de 
încheietura degetului. 

Mi-am băgat degetul în gură, până după inel. Atingerea lui dură 
mi-a amintit de cea a lui Gabe, de buzele lui lipite de ale mele, de 
trupul său, de felul în care îl simțeam în gura mea. 

Am închis ochii. Simțeam gust de sânge. Durea. O, Doamne, 
cum se poate ca un lucru atât de mic să doară atât de tare? În clipa 
următoare, țineam inelul în palmă, iar degetul se învinețise şi era 
plin de sânge — încă o pierdere, încă o rană adăugată tuturor 
lucrurilor ce îmi fuseseră luate deja. 

— Valorează vreo 3 000. 


Cuvintele îmi ieşiseră rugoase. Nu puteam plânge acum. Nu 
puteam. 

— Păstrează restul, dracului. 

Madrox a rânjit larg în momentul în care a simțit inelul în 
palmă, poate a victorie, poate mai degrabă a uşurare. 

— Să fie primit. Multumim pentru comandă, ReddyBrek. Ia-ti 
telefonul. 

Mi-a întins telefonul, iar eu l-am apucat strâns, pentru o clipă 
crezând că o să-mi cedeze genunchii. Reuşisem. Reuşisem. Dar cu ce 
cost... Sângele îmi valsa în urechi, picioarele îmi erau ca de lut, 
totul mă durea. 

— Când mai ai nevoie de vreun transfer, ştii unde ne găseşti, 
da? spunea Madrox, cu o voce venind ca de foarte departe. 
Partenerul meu se pricepe la aproape toate rețelele. 

— Mersi, am spus eu, dar adevărul era că nu intenționam să 
mai ajung vreodată în situația asta şi cumva cred că o ştiam 
amândoi. 

M-am uitat în urma lui Madrox, care s-a făcut nevăzut în 
parcarea plouată, după care într-un sfârşit am ascultat de ruga 
picioarelor mele şi m-am lăsat în genunchi, pe iarba nămolită, în 
ploaia care mi se scurgea, ca lacrimile, pe față. 


kkk 


Ştiam că era o prostie să intru în benzinărie. Era plin de camere 
de supraveghere acolo, iar dacă Bill, şoferul de tir, mă recunoscuse, 
atunci era o puternică probabilitate să nu fi fost chiar singurul om 
de pe lume care să o facă. 

Dar eram udă leoarcă şi înfrigurată până în măduva oaselor. În 
plus, o parte din ce în ce mai mare din mine simțea că i se şi rupe 
acum. Aveam nevoie de o baie, de o farfurie cu mâncare caldă şi, 
cel mai important, țineam în buzunar un telefon legat de numărul 
lui Gabe, ceea ce făcea ca acele camere CCTV să fie ultima dintre 
grijile mele. Fiecare semnal transmis de acesta către un turn de 
telefonie aducea poliția și mai aproape de mine. 


Primul lucru după ce am intrat în stație a fost să mă duc la 
toaletă. Era complet goală şi m-am încuiat într-o cabină. După ce 
am făcut pipi, mi-am pipăit pansamentul întrebându-mă dacă ar fi 
trebuit să verific ce se afla sub el. În ciuda faptului că tot restul 
corpului meu era de-a dreptul înghețat, rana aceea se simțea 
fierbinte chiar şi prin haine, iar pansamentul părea umflat şi 
înmuiat de ceva ce putea fi sânge sau poate altceva, mai rău de atât. 

Până la urmă, m-am ridicat în picioare, mi-am scos hanoracul 
şi tricoul, apoi am desprins pansamentul. Arăta foarte, foarte rău. 
Dar ceea ce m-a îngrijorat cel mai tare nu a fost rana în sine, ci 
dungile roşu-închis ce se ramificaseră din ea pe sub piele. Am 
rămas multă vreme aşa, uitându-mă în jos la zona rănită şi 
încercând să îmi controlez panica crescândă. Ştiam că depăşisem 
faza de prim ajutor, că acum riscam septicemia, cedarea 
organelor... chiar şi moartea. Dar ce-aş fi putut face? Să mă predau? 
Nu acum. Nu acum când eram atât de aproape să descopăr 
adevărul. 

Până la urmă, am făcut singurul lucru pe care îl puteam face: 
am aruncat pansamentul murdar şi am căutat unul nou în rucsac 
— ocazie cu care am observat că pachetul era pe terminate. Mai 
aveam un singur bandaj şi nu aveam bani să îmi cumpăr altele. Dar 
nu folosea la nimic să mă gândesc la asta acum. De fapt, nu aveam 
bani pentru nimic: mâncare, apă, un loc de dormit. Rana era doar 
una de pe lista cu problemele mele care deveneau foarte presante, 
probleme pe care nu le puteam rezolva pe toate furând din 
magazine, chiar dacă aş fi putut să mai trec neobservată acum de 
vreun paznic — ceea ce mă îndoiam. Mi-am alungat aceste 
gânduri, am desprins folia de protecție a pansamentului, apoi am 
fixat pătratul alb şi curat peste rană, ținându-mi răsuflarea cât 
durerea a izbucnit din nou cu putere şi apoi s-a diminuat. 

Mi-am aruncat rucsacul pe umeri şi m-am îndreptat ezitant 
spre chiuvete. 

Arătam... mda, arătam cu totul şi cu totul îngrozitor, după cum 
am putut remarca de la prima privire aruncată în oglinda de 
deasupra robinetului. M-am gândit cu uimire apoi la faptul că Billy 
şoferul de tir mă recunoscuse în halul ăsta în care de-abia dacă mă 
recunoşteam singură. 

Mereu fusesem slabă, dar acum pielea mea părea să fi fost 
întinsă direct peste craniu, de o culoare aprinsă din cauza febrei 
peste pomeți şi de un alb-verzui în rest. Sub ochi aveam umbre de 
un negru-albăstrui, iar părul meu proaspăt decolorat arăta ca un 
mop murdar. Nu făcusem duş din seara petrecută la hostel, cât 
despre ultima dată când mâncasem... oare fusese azi? Sau poate că 
fusese acel burger vegan de ieri, de lângă Northampton? Nu-mi mai 


puteam aminti. Bine că Madrox nu-mi luase şi ultimii bănuți, 
puteam să-mi cumpăr măcar nişte cartofi prăjiți. 

Dar mai întâi trebuia să mă spăl de sânge pe mâini. Apa caldă 
era prea caldă, dar asta mi-a plăcut într-un mod ciudat: îmi 
simțeam zgârieturile şi tăieturile înțepate de o senzație aproape 
cathartică. Mi-am stropit şi fața, strâmbându-mă la atingerea 
fierbinte, apoi m-am dus către uscător. 

În timp ce-mi uscam uşor mâinile sub aerul cald, m-am uitat la 
degetul meu rănit şi gol acum, ce îşi pierduse inelul, şi acel nod 
perfid de lacrimi din gât şi-a făcut din nou apariția, împiedicându- 
mă să mai înghit. 

Îmi pare rău, am spus eu în gând. Îmi pare foarte rău, Gabe. 

Ştiam ce mi-ar fi spus dacă ar fi fost aici: Nici să nu te mai 
gândeşti la asta, iubito. Cui crezi că îi pasă de un nenorocit de inel? Dar 
mie îmi păsa. Era ultima bucată tangibilă din el pe care o aveam la 
mine. lar acum îmi fusese luată şi tot ce-mi mai rămăsese era o 
vânătaie. Dar poate că aşa era menit să se întâmple. Fără zgomotul 
unei uşi de puşcărie trântite, dar cu mult plâns şi deposedată de 
toate lucrurile, unul câte unul, până când ajungeam să nu mai am 
nimic de pierdut. 

O să reuşeşti, am auzit în ureche şi deodată m-am simțit 
sufocată de un hohot neplâns. Simțeam nevoia să urlu, să plâng, să 
jelesc. Nu mai pot face asta, înţelegi? 

Dar trebuia să o fac. Trebuia pentru că nimeni altcineva nu o 
făcea. 

Uscătorul s-a oprit, eu mi-am înghițit suferința, mi-am pus 
rucsacul în spate şi mi-am ridicat gluga peste cap. Apoi am ieşit din 
baie în lumina puternică a zonei cu restaurante. 

M-am dus la McDonald's şi am comandat cea mai ieftină şi mai 
caldă combinație la care m-am putut gândi: un ceai mare, cartofi 
prăjiți şi ketchup. Mi-am luat tava şi m-am dus către un separeu 
din cel mai îndepărtat colț al localului. M-am aşezat şi am început 
să muşc din cartofi, cu grijă să nu picur apă pe MacBookul meu. 

Mă mai încălzisem, sau cel puțin aşa mi se părea, de la căldura 
dinăuntrul clădirii, apa caldă şi uscător, dar încă tremuram, şi mi- 
am simțit degetele țepene şi idioate atunci când am încercat să 
introduc parola. După două încercări ratate, m-am forțat să mă 
liniştesc puţin, să respir atent şi să mă asigur că fiecare literă era 
bine scrisă. O a treia ratare însemna să fiu blocată până la resetarea 
contorului, iar eu nu-mi puteam permite una ca asta acum. 

Am reuşit să intru în laptop, la ultima încercare. 

Semnalul Wi-Fi din benzinărie era surprinzător de bun şi nu m- 
am obosit să folosesc VPN-ul ca să navighez prin cloudul lui Gabe. 
Oricum îmi aruncasem în aer acoperirea. Acum, dacă avea să mi se 


întâmple ceva, îmi doream ca urma să-mi fie clară şi vizibilă — 
firimituri suficient de mari pentru ca Malik să le urmeze şi să 
descopere ceea ce făceam. 

Am introdus e-mailul şi parola lui Gabe, cu o imensă grijă la 
fiecare caracter, iar ecranul a înghețat pentru o vreme, cât timp 
robotul site-ului a analizat cererea, făcându-mă să stau cu sufletul la 
gură în aşteptare. 

Apoi a apărut pe ecran întrebarea: Trimitem codul de verificare? 

Am respirat uşurată, mai cu grijă de data aceasta, pentru a evita 
stările alea agonizante din parcare. 

Apoi am apăsat pe OK. 

Şi am aşteptat. 

Am aşteptat. 

Şi am tot aşteptat. 

Mi se răciseră cartofii rămaşi, dar deodată mi se făcuse prea 
greață ca să-i mai mănânc. De ce nu venea codul ăla? Oare 
observase deja poliția că telefonul din dulapul lor îşi pierduse 
serviciile şi reuşiseră să-i blocheze transferul? Sau poate că Madrox 
şi „partenerul“ său mă înşelaseră şi schimbaseră numărul înapoi 
imediat ce el ieşise din parcare? Nu era imposibil, dar nici nu-mi 
puteam da seama ce-ar fi avut ei de câştigat dacă ar fi făcut aşa 
ceva. 

Am aruncat o privire în colțul din dreapta sus al ecranului. 
Telefonul era încă în rețea, avea trei bare acolo, plus 4G. Cartela 
SIM funcționa. 

Şi apoi m-a izbit un gând oribil: telefonul din mâna lui Madrox 
sunase, într-adevăr, când îl apelasem pe Gabe. Dar ecranul nu i-l 
văzusem. Nu aveam de unde să ştiu dacă fusese apelul meu cel 
care-l făcuse să vibreze sau dacă nu cumva îi trimisese Madrox un 
mesaj secret partenerului său, să îl sune, ca să mă facă să cred că 
telefonul acela era acum legat de numărul lui Gabe. Poate că nici 
nu lucra în vreun magazin de telefonie partenerul acesta. Poate că 
era doar un simplu escroc, ca mulți alții. Futu-i. Futu-i. Şi eu care 
mă crezusem atât de deşteaptă, pentru că îmi venise ideea să sun ca 
să verific dacă numărul fusese transferat... Oare de ce nu 
aşteptasem mai mult, de ce nu-i spusesem lui Madrox să răspundă 
la telefon, ca să verific dacă era, într-adevăr, numărul lui Gabe? 

Încă mă holbam speriată la telefonul din mâna mea, încercând 
să-mi dau seama dacă fusesem sau nu înşelată, când am auzit paşi 
în spatele meu. Am întors capul şi am văzut o angajată 
îndreptându-se către colțul îndepărtat în care mă izolasem. 

M-am uitat din nou la telefon, mai mult ca să-mi acopăr fața 
decât pentru că m-aş fi aşteptat să apară acolo codul meu, dar era 
clar că paşii aceia hotărâți se apropiau din ce în ce mai tare. Am 


aruncat o a doua privire, pe furiş, şi am văzut că angajata nu se 
oprise şi nici nu părea să se îndrepte în altă direcție. Venea către 
mine. La mine. 

Oh, Doamne! Oh, Doamne! 

Fusesem observată? Era cazul să fug? 

M-am uitat pe masă, la laptopul deschis, la rucsac, la agentul de 
securitate de lângă uşile mari, din sticlă, ce părea un autentic 
monument de plictiseală. Părea şi obosit, şi nu neapărat o fire 
atletică. Într-o zi bună, poate că aş fi riscat. Dar aşa, cu un bagaj 
care atârna din ce în ce mai greu, ca de plumb, şi cu rana aceea care 
mă făcea să transpir şi să tremur tot timpul, clar nu puteam face 
asta, nu acum. Şi nu cu laptopul aşa, în orice caz. Şi nu când 
ajunsesem atât de aproape. 

Am crezut că inima avea să mi se oprească în piept: femeia era 
lângă masa mea. 

Am înghițit în sec şi mi-am lipit pe față ceea ce speram să fie 
un zâmbet prietenos, deşi simțeam că era doar o încercare jilavă şi 
grotescă de a afişa aşa ceva. Apoi am ridicat privirea: 

— E totul în regulă? 

— Ţi-ai uitat ceaiul, a spus femeia zâmbind. 

În mâna întinsă spre mine ţinea un pahar din carton cu capac 
de plastic. 

M-am uitat confuză în jos, spre tava de pe masă. Niciun ceai. 

— Vrei şi zahăr? a întrebat femeia. 

— Oh. Oh, Doamne! Îmi pare foarte rău. Sunt o proastă. 

Poţi să mai spui asta o dată. 

— Nu trebuia să vii până aici, am adăugat eu cu inima 
repornită acum, uşurată, şi cu un zâmbet idiot, dar real de această 
dată, lățit pe toată fața. Serios, chiar nu trebuia. 

Femeia încă stătea acolo, iar eu mi-am dat seama că aştepta un 
răspuns. 

— Nu, nu, fără zahăr. Mulţumesc. 

— Cu plăcere, a ciripit femeia, apoi a aşezat ceaiul pe masă, s-a 
răsucit pe călcâie şi a plecat. 

Am încercat să nu mă prăbuşesc imediat şi prea vizibil. 

lar când m-am uitat din nou la ecranul telefonului, codul 
venise. 

L-am tastat. A urmat o pauză scurtă, ecranul s-a albit o clipă, în 
aşteptarea unui răspuns, apoi unitatea de backup a lui Gabe s-a 
deschis înaintea ochilor mei. 

Prima senzație a fost de triumf. A doua, imediat după, a fost de 


disperare. 

Nu pentru că datele ar fi fost şterse, după cum mă temusem, ci 
dimpotrivă: erau prea multe. Foldere peste foldere, fişiere peste 
fişiere. Cum naiba puteam eu să găsesc acul în carul ăsta cu fân 
informatic? 

O grămadă de foldere păreau să fie personale — fotografii, 
documente scanate, acte de-ale casei. Un alt set era cu fişiere legate 
de companie. Cereri de returnare de TVA, facturi, extrase de cont şi 
tabele. Oh, Doamne, Gabe salvase vreodată ceva fără să îi şi facă 
backup? 

În fine, secțiunea cu cele mai multe fişiere, de departe, era cea 
legată de proiectele în curs. M-am uitat rapid peste cele de la litera 
A şi am văzut Arden Alliance, care era doar una dintre multe altele, 
începând cu Aardvark Inc. — o firmă pentru care nu-mi aminteam 
să fi lucrat vreodată, dar în folderul căreia, atunci când l-am 
deschis, se găseau mai multe rapoarte făcute de Gabe, în care 
reclama o vulnerabilitate în mesageria lor online. Sub Aardvark se 
găseau nume ca Abel Inc., Ace Electric, Adelaide Systems, Adelphi- 
Core, Ajax & Cline, Anoraxis, Apex Finance, Arcturus Publishing... 
Iar lista nu se oprea la litera A, ci continua cu întreg alfabetul, iar 
eu nu aveam nicio idee de unde să încep. 

Am derulat până la C. Mi s-ar fi părut exagerat să sper să găsesc 
un dosar numit „Cole“, dar firma lui se numea Cerberus Security, 
iar cu numele acesta nu mi s-ar fi părut imposibil ca Gabe să-şi fi 
botezat vreun folder. Dar nu era nimic. Îmi venea să plâng. 

Mă durea rana, mă dureau capul şi încheieturile de parcă aş fi 
avut gripă şi mă tot foiam în scaun, simțind cum sudoarea de pe 
spate îmi lipea tricoul de şira spinării, iar eu îl dezlipeam atunci 
când mă mişcam. Îmi simțeam şi pansamentul cel nou, pe sub 
haine, care era cam țeapăn şi adezivul lui îmi trăgea de piele într- 
un fel în care părea să îmi agraveze rana. Probabil că mi-l lipisem 
când stăteam aplecată şi acum era prea strâns —, dar ştiam că nu 
mă puteam apuca să îl repoziționez. Dacă îl desprindeam, exista 
posibilitatea să nu îl mai pot lipi la loc, şi era ultimul pe care îl 
aveam. 

Am înghițit două pastile de ibuprofen şi am continuat să caut 
prin listă, încercând să ignor durerea. Am trecut de C către D, E şi F 
apoi am ajuns la L, M, N... Nimic. Sau, în fine, nimic care să îmi 
spună mie ceva. Nume de firme, nume de programe, unele de care 
nu mai auzisem, altele pe care le recunoşteam din proiecte la care 
lucraserăm împreună, dar nimic care să pară legat şi de Cole. Oare 
îmi făcusem eu o impresie greşită? 

Apoi l-am văzut. În josul ecranului, sub Unrivalled Software şi 
deasupra lui Upside Down Design. Un dosar botezat Unsubmitted. 


Ăsta era. Nu scria nici Unsubmitted Inc., nici Unsubmitted 
Software, deşi putea să fie şi aşa un nume de firmă. Dar ceva — 
poate şi mărimea folderului — m-a făcut să mă opresc la el şi să dau 
clic. 

Erau alte foldere înăuntru, mult mai puțin ordonate, cele mai 
multe cu nume legate de site-uri web, aplicații sau programe. Iar jos 
de tot în listă se afla un nume pe care îl cunoşteam bine. Chiar 
foarte bine. Watchdog — numele celei mai cunoscute aplicații de 
securitate de la Cerberus. 

Am dat clic pe acel folder. 

Nu ştiu la ce mă așteptasem. Vreo bombă cu ceas, vreo explozie 
de mesaje de avertizare... Dar am găsit o grămadă de fişiere pe care 
nu le recunoşteam şi câteva texte, în unele dintre ele apărând linii 
de cod. Nu aveam idee ce reprezentau nici jumătate din ele. 

M-am rugat în gând să nu explodeze nimic şi am deschis unul 
dintre fişiere. O bucată lungă de cod, despre care habar n-aveam ce 
făcea. Însă în capul paginii se afla ceva ce am presupus că erau 
notele lui Gabe. Mai văzusem de multe ori aşa ceva, un fel de listă 
cu lucruri de făcut în respectivul proiect, mementouri referitoare la 
problemele nerezolvate sau sarcinile neterminate. Asta trebuia să fi 
fost şi aici: o listă cu şase puncte, preponderent legate de 
programare, deci de neînțeles pentru mine. Însă unele cuvinte de la 
ultimele puncte... mi-au dat palpitaţii: 


# ASTA NU A FOST ÎNCĂ CORECTATĂ 
# TODO: De anunţat Cerberus săptămâna viitoare 
# TODO: De verificat neregulile Puppydog cu Cole 


Iată-l. Numele lui Cole, într-un document la care Gabe lucrase 
chiar înainte să moară, alături de sugestia clară că urma să sară 
peste capul lui Cole şi să se ducă direct la Cerberus. Ultima dată la 
care fusese modificat fişierul era vineri, cu o zi înainte să facem 
testul de la Arden Alliance. Ziua în care, după spusele lui Cole, ei 
doi vorbiseră la telefon. 

Ceea ce Cole prezentase drept o discuţie obişnuită, între 
prieteni, trebuie să fi fost în realitate cu totul altceva: Gabe voise să 
verifice ce făcuse Cole în urma atenționării sale şi, probabil, un 
avertisment politicos că luni urma să trimită un raport oficial către 
Cerberus. Era o procedură pe care o folosise de multe ori în calitate 
de hacker etic, una care venea în urma unui proces îndelung testat. 
Însă acea atenţionare prietenească — Îmi pare rău, frate, dar e o 
problemă cu codul tău — îl costase viața pe Gabe, iar aici se găsea 
dovada. 

Poate că nu era o dovadă superevidentă, însă era mult mai 


plauzibilă decât teoria cu Sunsmile la care lucrau acum Malik şi 
Miles. 

lar ceea ce mă făcuse să mă cutremur şi mai tare era referința la 
Puppydog. Deja Watchdog ar fi fost destul de rău. Watchdog era 
aplicația de securitate pentru casă care îi adusese lui Cerberus cei 
mai mulți bani, un sistem de monitorizare 360° care conecta totul 
într-un singur loc, de la hubul de-acasă la soneria de la intrare. Însă 
Puppydog... Puppydog era aplicația de control parental care venea 
repede din urmă şi anunța să devină încă şi mai populară. 
Puppydog le dădea părinților acces integral la tot ce se afla în 
telefoanele copiilor, precum agenda telefonică şi istoricul căutărilor 
pe net, plus că le urmărea locaţia tuturor — părinți şi copii — în 
timp real, astfel încât să se poată găsi unii pe alții. 

Dacă cineva pirata Puppydog, putea să te urmărească nu doar 
pe tine, ci şi pe copiii tăi. Câţi bani ar da cineva pentru aşa ceva? 
Acces la copiii vreunei vedete? Familia vreunui dizident politic? M- 
a trecut un fior pe şira spinării, care nu avea legătură cu febra mea. 
Şi chiar în acel moment, în timp ce mă uitam la ecran şi încercam 
să mă lămuresc în ce anume se băgase, mai exact, Cole, a sunat 
telefonul lui Gabe. 

M-am uitat aiurea la ecran, întrebându-mă năucă oare ce se 
întâmpla. Era un număr de fix din Londra şi nu aveam nicio idee al 
cui putea fi. Doar numărul lui Gabe fusese transferat pe SIM-ul 
acestui aparat, nu şi restul datelor, deci agenda lui telefonică era 
complet goală. Putea fi oricine, de la sala de sport unde se ducea 
regulat Gabe până la părinţii lui. Întrebarea era dacă să răspund... 

Telefonul a continuat să sune, făcând şi masa să vibreze puţin, 
iar eu încă mă întrebam ce să fac, când o femeie care împingea un 
căruț cu un bebeluş adormit înăuntru a trecut pe lângă mine şi mi- 
a aruncat din mers: 

— Cre' că nu poate să-şi răspundă singur telefonul ăla. 

Iritarea ei obosită m-a enervat. Habar nu ai cu ce am eu de-a face 
aici!, aş fi vrut să i-o trântesc şi eu. Adevărul era că nici eu nu ştiam 
cu ce avea ea de-a face. Poate că pierduse pe cineva. Poate că şi ei îi 
era frică. Poate că se lupta cu o depresie postnatală. 

E drept, nici nu cred că era urmărită de poliție, ca mine, 
suspectată de uciderea soțului ei. Dar tot avea dreptate. Telefonul 
acela nu-şi putea răspunde singur şi nici nu câştigam ceva dacă îl 
lăsam să sune. Deja se conectase la releele din jur şi deja îşi 
transmisese locaţia către cei care îi cunoşteau numărul. Nu se 
schimba mare lucru dacă răspundeam. Şi adevărul era că soneria 
începuse să mă calce pe nervi, mi se înfigea în creier ca un burghiu 
răsucit. 

Am respirat adânc. Am ridicat telefonul de pe masă. Am apăsat 


pe butonul de răspuns. 

— Cine e? a întrebat imediat apelantul. 

Am clipit. Cunoşteam vocea de la celălalt capăt al firului, dar 
nu ştiam de unde să o iau. Era o femeie şi părea că se afla într-un 
loc cu multă agitație. Auzeam zgomot de tastaturi în fundal şi 
oameni care vorbeau. Pentru o clipă, aiurită, m-am întrebat dacă n- 
o fi fost Keeley de la call centerul Sunsmile — poate că mă urmărise 
să mă întrebe ce naiba fusese cu telefonul ăla al meu. Dar nu, ar fi 
fost o nebunie, evident că nu era Keeley. Fa nu avea nici măcar 
numărul meu, darămite pe al lui Gabe. În plus, uitându-mă la ceas, 
am observat şi că era prea târziu ca să mai fie deschis la Sunsmile. 
Însă clar cunoşteam vocea aceea. O fi fost vreo prietenă de-a lui 
Gabe? 

Apoi femeia a mai întrebat o dată cine eram, pe un ton mai 
apăsat, şi atunci am ştiut. 

— Eu sunt, am rostit eu, foarte încet. 

O lungă tăcere. Când femeia de la celălalt capăt al firului a 
vorbit din nou, nu mai avea acelaşi ton dur. De fapt, chiar am 
simțit o căldură în vocea ei, un zâmbet de parcă sosiseră toate 
Crăciunurile deodată, pe neaşteptate. 

— Bună, Jack! a spus ea. Mă bucur foarte, foarte mult să te aud. 

Am închis ochii. 

Malik. 

Detectiv-sergent Habiba Malik. Femeia pe care o auzisem 
ultima oară amenințându-mă prin ceața mării că pune câinii pe 
urmele mele. Şi acum, aceeaşi voce era în urechea mea, cu o 
intimitate care m-a cutremurat. Pentru că vocea asta — vocea ei — 
fusese cea care mă tocase mărunt, cu orele, în noaptea morții lui 
Gabe şi apoi din nou, în ziua următoare, rupându-mi în bucăți 
povestea şi punând-o la loc în cel mai incriminator mod cu 
putință. Malik fusese persoana care mă forțase să o iau din nou şi 
din nou de la capăt cu povestirea, insistând asupra unor detalii de 
care de-abia dacă îmi aminteam ca prin ceață, evidențiind 
neconcordanțe de care eu nici măcar nu-mi dădusem seama... Şi 
vocea ei fusese cea care mă făcuse să fug atunci când o auzisem pe 
coridor, grăbindu-mi arestarea. 

Însă, deşi se înşelase în legătură cu vinovăția mea, avusese 
dreptate în toate celelalte privințe, mult mai mult decât îmi plăcea 
să admit. Cazul acesta chiar fusese suspect de la bun început. Totul 
era aiurea în el, exact cum îi spusese ea lui Miles în acea noapte. Şi 
mă citise bine şi pe mine, într-un fel. Unde Miles văzuse doar o 


văduvă îndurerată, Malik mă văzuse aşa cum eram de fapt: cineva 
puternic, cineva hotărât, cineva putea să fugă în orice moment. Şi 
avusese dreptate. 

Futu-i. Într-un fel, nu se schimbase prea mult situația pentru că 
răspunsesem la telefon: Malik probabil că îşi dăduse seama, imediat 
cum îşi pierduse rețeaua telefonul lui Gabe, că eu mă aflam în 
spatele acestei poveşti. Insă acum îi oferisem certitudine în locul 
îndoielii de dinainte. Acum, poliția ştia precis unde anume să 
caute. 

— Jack, eu înțeleg, să ştii, spunea Malik în urechea mea acum. 

Vocea îi era amabilă, compătimitoare — exact tonul pe care îl 
folosise în prima noapte, atunci când mă ajutase să îmi iau hainele 
şi să mă spăl pe mâini de sângele lui Gabe, înainte de a mă duce la 
secție. Dar ştiam că amabilitatea ei era doar un mijloc prin care 
dorea să îşi atingă scopul. Dădusem şi eu suficient de multe 
telefoane de genul acesta, în care încercam doar să manipulez 
interlocutorul ca să pot obține informaţia de care aveam nevoie. 
Acum, eu eram ținta manipulării lui Malik. Iar ea era foarte bună. 

— Sora ta ne-a povestit totul, a continuat Malik pe un ton cald. 
Ne-a spus că tu nu ai făcut nimic. Însă faptul că fugi de noi nu are 
cum să-ți fie de ajutor. Noi chiar vrem să te credem. Vrem să aflăm 
cine a făcut asta, dar nu putem fără ajutorul tău. Ne ajuţi, Jack? 

— Ştiu cine a făcut-o, am răspuns eu, cu voce şovăitoare. Sau, 
cel puțin, ştiu cine i-a condus către Gabe. Se numeşte Cole Garrick. 
Lucrează pentru Cerberus Security. Şi este... era cel mai bun prieten 
al lui Gabe. Trebuie să îl arestați imediat. 

— Cercetăm toate..., a început Malik, dar eu am întrerupt-o. 

— Ascultă-mă: a fost un asasinat la comandă, pus la cale de cei 
care l-au angajat pe Cole. Probabil că el şi-a construit un alibi 
beton, pentru că nu el e cel care i-a tăiat, efectiv, gâtul lui Gabe, dar 
el a început toate astea, el l-a poziționat pe Gabe în vizorul 
asasinilor şi, dacă nu acționaţi rapid, îl vor ucide şi pe Cole. Deci, 
dacă îl vreți în boxa acuzaților, viu, la proces, atunci ați face bine să 
îl arestați imediat. 

— Hai să vorbim despre toate astea la secție, a spus Malik pe un 
ton persuasiv. Probabil că eşti extenuată, Jack. Lasă-mă să trimit o 
maşină după tine. 

Mi-am pus o mână în cap, simțind că eram pe punctul de a 
izbucni într-un râs isteric. Extenuată? Cuvântul acesta nu acoperea 
nici măcar o frântură din ceea ce simțeam acum. Simțeam că nu 
am nimic de dat şi nici unde să mă duc. Mă durea rana. Mă dureau 
încheieturile. Mă durea totul şi simțeam în fiecare clipă că eram 
gata să vomit. Poate că venise timpul să mă opresc din fugă? Poate. 

Apoi am auzit ceva. Am ciulit urechile. Era o sirenă de poliție. 


M-am uitat pe fereastră şi am văzut că întunericul parcării era 
brăzdat acum de lumini albastre. 

Dacă mă predam acum, trebuia să mă încred în Malik că îmi va 
crede povestea, că va citi notițele trunchiate ale lui Gabe, că va 
înțelege semnificația lucrurilor descoperite de mine şi că va acționa 
înainte să apuce să o facă „şefii“ lui Cole. 

Pentru că, indiferent ce făcuse Cole, şi chiar dacă poate o 
merita, eu nu îi doream moartea. Voiam să îl văd în închisoare, 
plătind pentru ceea ce îi făcuse lui Gabe, dar nu îl voiam mort. 

Iar cel mai important lucru dintre toate, doream ca acel exploit 
zero-day — care îl costase viața pe Gabe — să fie reparat, astfel 
încât să nu poată profita nimeni niciodată de pe urma lui. Ceea ce 
făceau oamenii aceia, informaţiile pe care le obțineau păreau să fie 
suficient de prețioase cât să ucidă pentru aşa ceva. lar Gabe mă 
învățase că exista o singură cale pentru a mă asigura ca astfel de 
lucruri erau reparate. 

Publicitate. 

— La revedere, Malik, am spus eu şi m-am ridicat în picioare, 
apucându-mă să îmi strâng laptopul. 

— Jack, a spus ea, din nou cu vocea aceea autoritară. Jack, să 
nu... 

Am închis. 

Am oprit de tot ambele telefoane — şi pe cel cu SIM-ul clonat 
al lui Gabe, şi pe al meu — şi le-am băgat în rucsac. 

Apoi am luat-o din loc. Nu prea repede. Doar pasul hotărât al 
unei femei care se duce undeva să facă ceva. Şi nu spre uşă, unde 
vedeam deja o nouă pereche de lumini albastre intrând în parcare. 
Cu capul în jos şi gluga ridicată, m-am îndreptat în direcția opusă. 
Către scări şi pasajul care ducea la benzinăria din partea de sud. 

Să urc scările alea a cerut un efort mai mare decât eram 
pregătită să admit şi a trebuit să mă opresc pe la jumătatea 
drumului, prinsă bine de balustradă, să îmi trag sufletul, înainte să 
urc şi următorul rând de trepte. Când am ajuns sus, pe şira spinării 
mi se scurgea o transpirație rece şi tot ce am putut să fac a fost să 
mă opresc din nou, ca să îmi potolesc genunchii din tremurat. Imi 
simțeam rucsacul ca de plumb în spate, aşa că m-am apucat să 
scotocesc prin el şi să scot de acolo tot ce nu aveam nevoie — 
gentuța cu produse de toaletă, aparatul de clonat carduri, sticla de 
apă —, tot ce m-ar fi putut împiedica să duc lucrurile la bun sfârşit. 
Am lăsat toate obiectele pe jos, mi-am pus la loc în spate rucsacul 
acum pe jumătate gol şi am pornit-o din nou. Din fericire, nu era 
nimeni pe coridorul pustiu, nici prin jur, aşa că am putut să 
traversez, mai în fugă, mai în mers, ţinându-mă de perete, tunelul 
care trecea pe deasupra celor şase benzi intens circulate de şosea. 


De acolo am putut observa şi o altă maşină de poliție, care se 
grăbea spre benzinăria din nord, venind dinspre Londra, şi cumva 
mi-a venit să zâmbesc. Trei maşini de poliție. Oare cu cine naiba 
credeau că aveau de-a face, cu Osama bin Laden? 

Aproape că trecusem şoseaua când am privit în urmă şi am 
văzut luminile albastre adunate la intrarea în zona restaurantelor. Îi 
şi vedeam pe poliţişti împrăştiindu-se înăuntru, căutând prin toate 
separeurile, prin toalete, pe la ieşirea din spate. 

Oare în cât timp aveau să observe pasajul? O altă maşină a 
trecut în viteză pe sub mine, spre nord, cu girofarul aprins şi sirena 
pornită. Probabil că intenționau să ajungă la următoarea 
intersecție, apoi să se întoarcă şi să cerceteze şi partea de sud a 
zonei de servicii în care mă oprisem. Trebuia să plec înainte să 
ajungă acolo. 

Am grăbit pasul, simțind cum sudoarea îmi picura pe ceafă şi 
pe buza de sus. Acum mă durea toată partea dreaptă a trunchiului, 
de la piept până la pelvis, pulsând în ritmul inimii, dar m-am forțat 
să continui. M-am împiedicat şi a trebuit să mă prind repede de 
pervazul ferestrei tunelului. Am gemut tare — nu era cazul să 
încerc să mă abțin, pentru că nu era nimeni în jur — şi am rămas 
aşa, agăţată, până când tunelul s-a oprit din balans şi clătinat, apoi 
am plecat din nou, având grijă să respir în porţii mici, pentru că, 
dacă îmi umpleam complet plămânii, mă durea. 

Ajunsă la scările din partea cealaltă, am început să le cobor mai 
mult alunecat. Încercam să nu arăt ca o persoană care fuge de ceea 
ce se vedea clar că era o frumoasă colecție de lumini albastre, de 
cealaltă parte a autostrăzii. O altă maşină a trecut în viteză şi cu 
sirena pornită spre nord, pe sub tunelul pietonal, îndreptându-se 
către pasajul unde putea să întoarcă. Câte să se fi adunat acum, 
cinci? Şase? 

În timp ce coboram spre zona de servicii dinspre sud, 
tulburător de identică cu cea din care veneam, dinspre nord, mă 
aşteptam puţin şi să fiu întâmpinată de câteva uniforme de poliție, 
dar nu era niciuna acolo, în afară de cea a unui agent de pază la fel 
de plictisit ca şi confratele de dincolo, şi care nici măcar nu s-a 
uitat la mine când am păşit repede pe plăcile bej de gresie şi am 
ieşit în întunericul nopții. 

Odată ajunsă afară, m-am uitat în stânga şi-n dreapta, 
încercând să mă prind unde naiba putea fi parcarea pentru 
camioane. Aveau un terminal separat? Nu vedeam aşa ceva, dar în 
zona cea mai îndepărtată a parcării am putut vedea câteva 
platforme şi, pe cât îmi dădeam seama uitându-mă prin ploaia 
deasă, cel puțin două dintre ele aveau cabinele luminate. 

Am rămas locului o clipă, gândindu-mă ce să fac, dar imediat 


am văzut nişte lumini albastre pe breteaua ieşită din autostrada 
spre sud, iar inima mi-a tresărit în piept. M-am hotărât imediat. 
Am luat o gură mare de aer şi am pornit-o, prin noaptea ploioasă, 
către cabinele luminate. 

— ÎN ştiţi pe Bill Watts? am întrebat pentru a patra, dacă nu 
chiar a cincea oară. 

Şi tot pentru a patra, dacă nu chiar a cincea oară, şoferul a 
clătinat din cap. 

— Îmi pare rău, drăguțo. E şofer? Ai încercat înăuntru? 

A dat din cap către benzinărie, iar când m-am uitat şi eu într- 
acolo am observat o a doua maşină de poliție oprindu-se în dreptul 
scărilor. M-am întors către şofer, sperând că nu mă făcusem prea 
evident pământie la față. 

— Am fost dej... 

— Bill Watts? s-a auzit o voce din spatele meu. 

M-am întors din nou şi am văzut o altă platformă, nu foarte 
departe, cu geamul crăpat, prin care ieşea un adevărat nor de fum 
de vape. Şoferul a lăsat complet geamul în jos şi s-a uitat la noi. 

— Eu îl ştiu. Chiar am vorbit cu el prin stație puțin mai 
devreme. Cred că mergea spre nord, însă. Darlington sau aşa ceva. 
Nu cred că-l găseşti pe-aici. 

Am răsuflat uşurată. 

— De fapt, nu-l căutam. Sunt... 

Am înghițit în sec. Eram o mincinoasă profesionistă, pentru 
numele lui Dumnezeu! Oare de ce îmi venea atât de greu să mint şi 
acum, când era atât de important să o fac? 

— Sunt n-n-nepoata lui, Ella. Aş avea nevoie să mă ducă şi pe 
mine cineva mai spre sud, iar el mi-a zis că aş putea întreba pe aici. 

— Unde vrei să ajungi? 

Tipul a deschis uşa şi a coborât din maşină. Era mult mai tânăr 
decât Bill, cam de vârsta mea, şi avea o constituție solidă. Arăta ca 
şi cum îşi petrecea la sală orice oră în care nu era la volan. 

— Londra, în cazul ideal. 

— Fără probleme. Trebuie să livrez ceva în Greenwich. Nu te 
pot lăsa mai aproape pentru că, ştii tu, zona cu emisii reduse... Dar 
poate îți convine undeva prin jur. 

— Glumeşti? Ar fi extraordinar! Crezi că aş putea să... 

Greenwich era la doar câțiva kilometri de apartamentul lui 
Cole. Puteam merge pe jos până acolo. 

Am privit peste umăr, încercând să nu pară prea evident că mă 
uit în direcția maşinilor de poliție staționate în fața intrării 


principale, cu stațiile radio pârâind în aerul nopții. 

— Adică, aş fi teribil de recunoscătoare oricum, dar cumva e 
posibil să şi plecăm repede? 

S-a uitat la ceas, apoi a încuviințat. 

— Da, aproape că mi s-a terminat pauza, a spus el, după care a 
tastat ceva pe telefon. Hai sus, Ella. 

Pentru o clipă, m-am întrebat cu cine o vorbi, apoi mi-am dat 
seama şi am zâmbit larg. Ella Watts. Pentru următoarele două ore, 
acesta va fi numele meu. 

— Mersi. Şi tu eşti...? 

— Mike. Michael Rake în Registrul Auto. Sau Micky Take 
pentru prieteni. 

Mi-a deschis uşa, iar eu m-am cățărat în cabina lui. 

În timp ce rulam spre sud, pe autostradă, iar luminile albastre 
se micşorau treptat în urma noastră, Mike a vorbit tot timpul, 
punându-mi tot felul de întrebări despre mine, despre munca mea, 
despre presupusul meu unchi, Bill. Am răspuns la întâmplare, 
încercând să păstrez aparenţa de a fi rudă cu Bill cu „întâmplări“ ce 
ar fi putut părea plauzibile fără să necesite cine ştie ce 
documentare. l-am spus că locuiam la Londra, că lucram într-un 
call center, că nu eram măritată. Când am rostit ultimele cuvinte, 
am simțit o durere în suflet ca un pumnal, incomparabil mai 
puternică decât cea produsă de rana de sub coaste, şi m-am uitat 
instinctiv la degetul gol acum şi învinețit. Mi-am adus din nou 
aminte de fața lui Gabe când îmi întinsese inelul, de lumina din 
ochii lui de un căprui-deschis. Presupun că ştia că aveam să îi 
răspund Da, dar chiar şi aşa era foarte emoționat şi cuvintele i-au 
ieşit bâlbâite: Jack, vrei să te c-c-căsătoreşti cu mine? 

Am revăzut cu ochii minţii lumina piezişă de atunci, am 
mirosit oceanul şi am simţit nisipul intrându-mi printre degetele 
de la picioare atunci când m-am lăsat şi eu în jos spunând: Da, da, 
da... 

Oh, Doamne, m-am gândit eu, cât de mult îl iubesc! lar de data 
asta nici măcar nu trebuia să îmi corectez, cu durere, timpul verbal 
folosit: nu conta faptul că Gabe era mort, eu tot îl iubeam. Şi 
aveam să-l iubesc pentru totdeauna. Oare ce aveam să mă fac când 
toate astea vor fi luat sfârşit şi nu voi mai găsi motivul pentru care 
să merg înainte? 

— Ella, am auzit eu încet, prin tumultul gândurilor, iar când 
am ridicat capul l-am zărit pe Mike privindu-mă întrebător. 

— Scuze... scuze... 


Am înghițit cu greutate. Era clar că-şi dădea seama că ceva nu 
era în regulă. Mă privea cu acel amestec de îngrijorare şi alarmă pe 
care îl afişează bărbaţii când au impresia că o femeie stă să plângă. 

— De fapt, ca să fiu complet sinceră, întrebarea ta mi-a atins un 
punct sensibil. Am pierdut pe cineva. P-p-partenerul meu. A... a 
murit. Nu demult. Iar faptul că spun asta cu voce tare mă face să 
simt... 

M-am oprit. Cuvintele mi se blocaseră în gât. Am tras o gură 
mare de aer şi, pentru prima dată, i-am fost recunoscătoare durerii 
din rană pentru că-mi distrăgea atenţia de la tot ceea ce încercam 
din greu să nu simt. 

— Am înţeles, a spus Mike, cu o expresie pe față care nu era 
doar compasiune, ci parcă şi un fel de uşurare. Ca să fiu şi eu sincer, 
cumva mă... Neee, scuze, nu mă băga în seamă. Am gura mare. 

— Nu, nu, zi ce voiai să zici! i-am spus eu, puțin curioasă acum. 

Părea şi uşurat, şi foarte jenat, dar orice altceva era mai bun 
acum decât să încerc să inventez tot felul de minciunele despre Bill. 

— Spune, te rog. 

— Păi, ca să fiu cinstit, mi-am dat seama că pusesem o întrebare 
delicată şi începusem să mă îngrijorez că... M-am gândit că, poate, 
te bătea. Adică am văzut... 

A arătat vag cu mâna la mine, făcând un gest larg, care 
cuprindea totul: poziția mea adusă de spate, genunchii vineți, 
brațul meu teafăr încolăcit peste partea rănită, încercând să 
mascheze, dar fără succes, durerea pe care o resimțeam. 

— Arăţi de parcă ai fost în tranşee. Şi m-am gândit că poate el 
te-a bătut. 

Vorbele lui m-au izbit ca o palmă. Ştiam prea bine că păream 
bolnavă, nu-mi făceam iluzii că nu se vedea. Chiar şi cu faptul că 
eram din ce în ce mai des luată drept o persoană fără adăpost mă 
obişnuisem, deşi încă simțeam acel sentiment de vinovăție când 
primeam compasiunea celorlalți dintr-un motiv fals. Insă gândul că 
aş fi arătat ca o nevastă bătută... doar ideea asta şi mi s-a pus din 
nou un nod în gât, de parcă l-aş fi trădat cumva pe Gabe, deşi ştiam 
că nu era adevărat. 

— Nu, am răspuns eu, uşor stânjenită. Nu, el era... era 
minunat. Nimic din toate astea nu e vina lui. A fost... 

Am înghițit în sec, încercând să găsesc o poveste care ar fi 
putut explica starea în care mă găseam fără să aprind vreun beculeț 
de alarmă care să îl facă pe Mike să mă conducă direct la spital. 

— A fost un accident. El a murit. Eu încă... mai am răni de 
vindecat. 

Era o minciună, evident. Nimic din moartea lui Gabe nu fusese 
un accident. Şi ştiam în adâncul meu că nu mă voi vindeca 


niciodată cu totul. Poate că nici nu voiam să o fac. Deoarece, cu cât 
mă gândeam mai mult la ce mă aştepta după ce toate astea se vor fi 
terminat, cu atât mai puțin doream să înfrunt acele lucruri. Acum 
îmi doream doar să mă pot lungi undeva, să închid ochii şi să îl 
aştept pe Gabe. 

— Îmi pare foarte rău, puişor, a spus Mike. 

Avea vocea aspră şi şi-a dres-o puţin, continuând să privească 
drept în față, la drum, de parcă nu voia să se uite la mine şi să se 
întristeze şi mai tare. 

— Chiar îmi pare rău. Este... e tare nasol. Şi foarte nedrept. 

— Da, am spus eu cu mare dificultate. Da, aşa este. Este foarte 
nedrept. 

Ne-am continuat drumul în tăcere. Luminile autostrăzii erau 
adormitoare şi m-am trezit atunci când camionul a ocolit un mic 
sens giratoriu, făcându-mă să mă lovesc cu capul de geam. L-am 
simțit pe Mike bătându-mă pe umăr: 

— Ella, Ella, trezeşte-te, draga mea. 

Am clipit de câteva ori, creierul meu obosit având nevoie de 
mai mult timp ca să-şi dea seama cu cine vorbea. Ella. Eu eram Ella. 
Futu-i. Adormisem? 

— Am ajuns? 

Eram răguşită şi îmi simțeam gura uscată, cu un gust ciudat. 
Capul îmi plesnea de durere. Mi-am şters firicelul de salivă scurs 
dintr-un colț al gurii şi am clipit din nou. Luminile de pe marginea 
drumului se succedau cu rapiditate. 

— Ne apropiem de Canary Wharf, a spus Mike, dar nu ştiam pe 
ce parte a râului ai nevoie să ajungi. 

M-am frecat la ochi, încercând să mă dezmeticesc. Tirul se 
oprise într-o parcare chiar lângă centura North Circular; în spate 
vedeam arena 02, iar în față, nu foarte departe, indicatoarele 
tunelurilor Blackwall. Ne aflam probabil destul de aproape de 
Tamisa. Puteam să iau metroul DLR de la Greenwich... dar oare la 
ce oră închidea? 

— Cât €..., am început eu să întreb, dar mi-a ieşit mai degrabă 
o scârțâitură imperceptibilă, aşa că am tuşit şi am mai încercat o 
dată: Scuze, cât e ceasul? 

— Aproape miezul nopţii. O să te descurci? 

— Da, da, sunt OK... Prietenul meu locuieşte în Wapping. 

Altă minciună. Cole nu era prietenul meu. lar dacă îmi reuşea 
ce voiam să fac, nu avea să mai locuiască multă vreme în Wapping. 
Mai degrabă la puşcăria Wormwood Scrubs, speram eu. 

— Atunci e mai bine dacă te las în Canary Wharf, a spus Mike 
şi, în ciuda protestelor mele, a tras de volan şi a luat-o pe North 
Circular spre grupul de zgârie-nori. 


Zece minute mai târziu, coboram din cabină în răcoarea nopții, 
mulțumindu-i din inimă lui Mike şi încercând să mă fac că nu-i 
observam îngrijorarea din privire văzându-mă cât de greu coboram 
treptele camionului — cu mult mai greu decât ar fi fost normal 
pentru oricine altcineva de vârsta mea. 

— Eşti sigură că eşti OK? a repetat el. 

Am dat din cap încercând să par cât de convinsă puteam: 

— Sunt absolut sigură. Pe bune, Mike, îți mulțumesc foarte 
mult, m-ai... 

Nu ştiam cum s-o pun în cuvinte — ce făcuse el pentru mine, 
de la ce mă salvase. 

— Mi-ai salvat viața. 

Poate chiar literalmente, dacă acea vulnerabilitate fusese 
folosită pentru genul de lucruri pe care le suspectam eu. 

S-a uitat lung în urma mea, cu îndoiala clar întipărită pe față, 
iar eu am încercat să merg cât mai dreaptă posibil, să nu cedez în 
fața durerii pulsânde pe care coborârea din cabina tirului o trezise 
brutal. L-am simţit urmărindu-mă până am traversat strada pustie 
şi am dispărut între două clădiri. De-abia atunci am auzit, în sfârşit, 
zgomotul motorului său şi camionul îndepărtându-se în noapte. 

Când am fost sigură că a plecat, m-am scurs încet în pragul 
unei uşi, gâfâind din cauza efortului făcut pentru a părea normală. 
Mai aveam poate nici măcar trei kilometri până la apartamentul lui 
Cole, dar nu mai eram sigură că îi puteam face. 

Şi în timp ce stăteam aşa, îngenuncheată, pe pavajul rece, am 
auzit clopotele unei biserici bătând ora fixă. Una, două, trei... şi tot 
aşa până la miezul nopții. 

După ce şi ultima bătaie s-a stins, m-am îndreptat de spate şi 
m-am forțat să mă ridic în picioare. Ultimul hop. Apoi, puteam să 
mă odihnesc. 


Duminică, 12 februarie 


Ziua Zero 


Când am ajuns la apartamentul lui Cole, mă simțeam foarte 
slăbită şi tremuram. Dinţii îmi clănțăneau în gură, în ciuda febrei 
pe care eram sigură că o aveam. La un moment dat, m-am 
împiedicat de o bordură şi rucsacul mi-a lovit coastele; o durere 
teribilă a radiat imediat în tot trunchiul şi un strigăt involuntar mi- 
a scăpat de pe buze, găsindu-şi ecou în aleile pustii şi gangurile 
înguste. Am încremenit ca un animăluț intrat în vizorul unui uliu, 
în aşteptarea unei ferestre deschise sau a unor paşi alergând să vadă 
de unde a venit sunetul. 

Nu ar fi trebuit să îmi fac atâtea griji. Mă aflam la Londra. Nu 
venea nimeni să întrebe ce se întâmpla dacă auzea o femeie 
plângând în noapte, prin vecini. În plus, aici era un cartier bogat, 
cu ferestre triple şi izolare fonică împotriva vieţii de noapte 
londoneze şi a sirenelor de ceață ale vaselor de pe râu. Poate că 
nimeni nu auzise nimic. 

Împotriva durerii, însă, prea multe nu puteam face, poate doar 
să mai iau două analgezice din cutia ce se golea văzând cu ochii. 
Îmi imaginam că nimic din ce aş fi putut obține fără rețetă nu avea 
cum să facă prea mult împotriva durerii teribile ce începea să îmi 
cuprindă tot pieptul acum. Dar era mai mult decât nimic. Am 
mestecat pastilele şi, cu gustul acru al ibuprofenului pe buze, m-am 
forțat să mă îndrept de spate şi să parcurg ultimii metri până la 
apartamentul lui Cole. 

Pe măsură ce mă apropiam de frumosul fost depozit, mă 
minunam din ce în ce mai tare de diferențele dintre acest loc şi 
modesta mea căsuță din sudul Londrei. Oare cum de Gabe şi cu 
mine nu ne puseserăm niciodată întrebări legate de asta? Pe de o 
parte, era o dovadă pentru cât de mult se despărțiseră viețile lui 
Cole şi Gabe de când îşi petreceau după-amiezile copilăriei 
împreună, scriind cod şi jucându-se pe calculator în dormitorul lui 
Gabe. Cole alesese bătuta cale universitară a Oxbridge-ului, apoi 
urcase în ierarhia corporatistă, — acțiuni, birouri pe colț, prime şi 
bonusuri. Spre deosebire de el, Gabe îşi croise propria cale, 
urmându-şi principiile şi curiozitatea anarhică ce îi caracterizaseră 
mereu viața. 

În mare măsură, păruse să nu conteze. Gabe făcea glume despre 
Cole, cum că şi-ar fi vândut sufletul pentru bani, iar Cole îi dădea 
replici de genul: Nu poți plăti facturile cu principii. Dar nu era nimic 
răutăcios acolo, doar doi prieteni pe care aceeaşi dragoste pentru 
programare îi dusese pe drumuri diferite către acelaşi scop: să facă 
lumea mai bună prin tehnologie. 

Totuşi, ştiam ce oferte refuzase Gabe, de la companii mai mari 
decât Cerberus, şi cumva parcă nu se pupau sumele alea. Acum, 
însă, lucrurile puteau fi explicate. Oare de când s-o fi lăsat Cole 


plătit ca să lase breșe în codurile produselor Cerberus? Cinci ani? 
Poate mai mulți? 

Când am ajuns la intrarea în clădirea lui Cole, mi-am dat 
seama că nu mă gândisem atât de departe, adică nu îmi 
planificasem ce aş fi putut face dacă nu mă lăsa să intru. Cum ar fi 
să sun, iar el să îmi spună să mă duc dracu' sau poate chiar să 
cheme poliția? Ar risca oare aşa ceva? Sau poate că ar face ceva încă 
şi mai drastic? A permis ca prietenul său cel mai bun să fie ucis 
pentru a-şi proteja exploitul. Nu-mi făceam nicio iluzie că viața 
mea ar fi mai importantă în ochii lui decât cea a lui Gabe. 

Aveam nevoie de o poliţă de asigurare în cazul în care lucrurile 
o luau complet razna. 

M-am oprit în umbra portalului de la intrare şi mi-am scos 
laptopul din rucsac. Am pornit hotspotul de pe telefonul de unică 
folosință şi m-am logat în conturile de Twitter, Discord şi 
Instagram ale lui Gabe. Toate îmi cereau autentificare în doi paşi şi 
m-a trecut un fior în timp ce am băgat mâna în rucsac după 
telefonul cu numărul lui Gabe. Am ezitat o clipă cu degetul pe 
butonul de pornire. Ştiam că, în momentul în care îl deschideam, 
avea să afle şi Malik asta. Cât timp le luase să mă găsească la 
benzinărie? 30 de minute? Maximum 40. De data asta, în centrul 
Londrei şi înconjurată de secții de poliție, eram sigură că ar fi fost 
mult mai rapizi. 

Dar aveam nevoie de conturile lui Gabe, nu mă puteam ajuta 
de ale mele. Ale lui erau conectate la oameni care ar fi înțeles ce 
însemnau toate astea, oameni pentru care o linie de cod n-ar fi 
doar nişte litere fără sens, ci o hartă a lucrurilor făcute de Cole şi a 
motivelor pentru care le făcuse. 

Nu aveam de ales. 

Am apăsat pe butonul de pornire şi am aşteptat. 

Apoi m-am logat în conturile lui Gabe şi am început să încarc 
fişierele din backupul său, unul după altul. Apoi am scris 
următoarele: 

În atenţia tuturor hackerilor şi experților în securitate cibernetică, 
sunt soția lui Gabe, Jack. Aş vrea să vă uitaţi la ce lucra el înainte să 
moară, ceva ce a avut legătură cu moartea lui. Cred că este o 
vulnerabilitate importantă care afectează una — dacă nu mai multe — 
dintre cele mai populare aplicaţii de securitate de pe piaţă. Vă rog să 
verificaţi fişierele ataşate şi, pentru propria voastră siguranță, să le dați 
mai departe către toată lumea. Cereţi-le celor de la Cerberus să repare 
exploitul. Nu sunteţi în siguranță. Telefoanele voastre nu sunt în 
siguranță. Cred că soțul meu a fost ucis pentru a fi redus la tăcere, de 
aceea vă rog să faceți cât de multă gălăgie puteți. 

Am apăsat pe butonul de postare cu mâinile tremurânde. 


Apoi am luat telefonul, mi-am pus rucsacul pe umeri şi m-am 
îndreptat către uşa lui Cole. Făcusem tot ce putusem. Mai aveam 
poate vreun sfert de oră de libertate. Mai trebuia să îl înfrunt pe 
Cole şi atât. 


kkk 


— Da? s-a auzit o voce răguşită de femeie, clar alarmată. Cine 
e? 

— Bună seara! am spus eu cu vocea cuiva obosit şi plictisit, ca 
la sfârşitul unei lungi zile de lucru, şi cu fața cât mai aproape de 
cameră, pentru ca femeia care se uita la ecranul interfonului să nu 
poată vedea ce țineam în mână. V-am adus pizza. 

— E o glumă, cumva? s-a răstit femeia pe un ton din care 
dispăruse orice urmă de alarmă, rămăsese doar iritare. E miezul 
nopții! Nu am comandat nicio pizza! 

— Dar am chiar aici adresa, e o pizza pentru... Cole Garrick, 
apartamentul 4. 

— Apartamentul 14, pentru numele lui Dumnezeu! Dormeam! 
Nu puteţi să notaţi corect o adresă? În fine... — s-a auzit un bâzâit 
şi inima mi-a sărit în piept, plină de speranță — intră! Şi să-i spui 
din partea mea să deschidă gura mai bine data viitoare când face o 
comandă. 

A trântit receptorul apoi, iar eu m-am grăbit să împing în uşa 
grea, de metal, cu un zel care mi-a făcut rana să tipe mai întâi şi 
apoi să cârtească de durere, în timp ce uşa se închidea în urma 
mea. 

Pentru prima dată de multă vreme încoace, nu-mi mai păsa. 
Epuizarea îmi dispăruse, iar durerea mi se estompase sub impulsul 
dopaminei. Nervii mei păreau atât de bucuroşi, de parcă ar fi vrut 
să cânte, iar eu mi-am dat seama că, în sfârşit, mă întorsesem în 
poziția care îmi plăcea: de prădător, nu de pradă. 

Holul era plin de detalii care păreau a fi resturi industriale din 
trecutul clădirii, dar care puteau fi, de asemenea, elemente scumpe 
de decor comandate special pentru a-i face pe potenţialii 
cumpărători să simtă că s-ar afla în contact cu istoria. Indiferent 
care era adevărul, liftul era o uriaşă cutie metalică cu grilaj culisant, 
iar eu am păşit înăuntru cu un amestec de teamă şi entuziasm. 

Liftul a zdrăngănit şi mormăit în timp ce urca unul după altul 
etajele până la ultimul, unde s-a oprit, iar eu am deschis grilajul şi 
am ieşit pe culoar. 

Acum trebuia să pătrund în apartamentul lui Cole, ceea ce era 
partea cea mai grea. Dar eu cu genul acesta de misiuni mă ocupam, 
chiar dacă eram bolnavă şi rănită acum. Ştiam să ajung în locuri în 


care nu ar fi trebuit să pot ajunge. 

Mi-am analizat opțiunile. 

Prima era să sun pur şi simplu la uşă şi să sper. Dar, chiar dacă 
ar fi fost suficient de prost cât să deschidă uşa fără să se uite în 
prealabil pe vizor, nu cred că aş fi reuşit să îmi forțez apoi intrarea. 
Poate înainte de toate astea aş fi reuşit. Cole era clar mai mare şi 
mai puternic decât mine, dar eu eram atletică şi rapidă şi antrenată 
în metode de autoapărare la un nivel la care Cole nu cred că era. 
Însă acum, când tremuram din cauza febrei şi emoțiilor, şi cu gaura 
aia în abdomen... nu aveam vreo şansă. Probabil că doar o 
cantitate uriaşă de adrenalină mă mai ținea acum în picioare. Şi 
ştiam că, la un moment dat, drogul acela avea să se sfârşească. 

Opțiunea numărul doi era să intru prin efracție — şi îmi părea 
a fi o idee mai bună. Incă aveam şperaclele în rucsac. Problema era 
că uşa din fața mea era din metal solid şi fusese montată cu mare 
artă, nu se vedea nicio slăbiciune pe nicăieri. Iar încuietoarea era 
marca Bramah, una celebră pentru siguranța ei. Dacă aş fi avut 
mult timp la dispoziție, probabil că m-aş fi descurcat, însă mă 
temeam să nu audă cineva zgomotul făcut de clinchetul 
şperaclelor. 

M-am uitat în jurul meu şi am mai observat o uşă — singura 
vecină de pe palier. Scria Ieşire de incendiu pe ea şi, mai mult din 
curiozitate, am deschis-o să văd ce se afla dincolo de ea. 

După câteva clipe în care senzorii luminilor de siguranță nu m- 
au detectat, s-a făcut lumină şi atunci am văzut casa scărilor, cu 
două rânduri de trepte: unul care ducea în sus, către o uşă pe care 
nu scria nimic, iar celălalt în jos, în beznă. Apartamentul lui Cole 
era penthouse-ul clădirii, ceea ce însemna că acea uşă de sus 
trebuia să ducă pe acoperiş. 

Am început să urc treptele, cu o mână prinsă de balustradă şi 
cu una apăsată pe coaste. Cred că erau 20-30 de trepte, dar mi s-au 
părut a fi de trei ori mai multe şi mult mai dificil de urcat decât cele 
de la benzinărie. Am ajuns sus gâfâind şi tremurând. Mă durea 
fiecare respirație şi mi-am dat seama că luam doar guri foarte mici 
de aer, de teamă să nu trezesc monstrul adormit al durerii de sub 
coastele mele. Iar realizarea faptului că eram într-o stare mult mai 
proastă decât în urmă cu câteva ore m-a făcut să resimt un fior de 
panică. Eram bolnavă, în adevăratul sens al cuvântului, nu avea 
niciun sens să mă mai amăgesc că n-aş fi fost. Dar nu-mi prea păsa 
de asta. De nimic nu-mi mai păsa acum, în afară de dorința de a-l 
da în vileag pe Cole. 

Când am ajuns sus, am observat că pe uşa aceea se găsea, 
totuşi, o plăcuță pe care scria: Ieşire pe acoperiş — doar personal 
autorizat. Nu era nicio alarmă vizibilă, aşa că, strângându-mi 


pumnii în gând, am apăsat pe clanță. Uşa s-a deschis în afară şi am 
păşit pe un parapet pietruit. 

Locul în care ieşisem era mult mai mic decât mi-aş fi închipuit, 
doar o zonă de acces, bine îngrijită, pe acoperişul înclinat al 
fostului depozit. Însă când m-am uitat în jos, am văzut ceea ce 
sperasem să văd: balconul lui Cole, fix dedesubtul meu. Problema 
era că îl vedeam foarte, foarte departe. Penthouse-ul avea tavanul 
foarte înalt, probabil că erau peste trei metri până jos. Chiar şi cu o 
săptămână înainte aş fi fost reticentă să fac săritura asta. lar în 
starea în care mă aflam, probabil că aş fi leşinat de-a dreptul dacă aş 
fi făcut-o. 

În jurul balconului pe care mă aflam era o balustradă. Deşi 
foarte subțire, speram să mă țină cât să mă pot lăsa cu grijă în jos, 
prinsă de ea. Dar dacă aş fi căzut de acolo, aş fi murit, fără nicio 
discuţie. Acoperişul se afla deasupra a cinci sau şase niveluri, iar jos 
era numai beton. 

Mi-am dat jos rucsacul şi mi-am îndesat în buzunarul blugilor 
mobilul lui Gabe. Apoi mi-am împăturit pelerina de ploaie într-o 
bandă groasă şi lată. Mi-am prins o mânecă la subraţ, în partea mea 
bună, mi-am înfăşurat banda în jurul corpului cât de strâns am 
putut, şi am gemut când am întins la maximum țesătura şi i-am 
legat braţele între ele ca să improvizez un fel de suport. Mă durea 
ca naiba, dar măcar aş fi atenuat ceva din şoc, în caz că aş fi căzut. 

Apoi mi-am scos şperaclele, penele şi celelalte unelte de spart 
încuietori, le-am înfăşurat într-un tricou şi le-am lăsat să cadă, cât 
de discret se putea, în balconul de dedesubt. Am aşteptat câteva 
clipe să văd dacă nu se deschide cumva uşa şi nu se iveşte capul lui 
Cole, înfuriat, să verifice sursa zgomotului. Dar nu s-a întâmplat 
nimic. 

În final, am scos din rucsac toate obiectele de îmbrăcăminte pe 
care le mai aveam. Bluza de schimb. Hanoracul. Chiar şi sacul de 
dormit, pe care l-am desfăşurat acum pe acoperiş mulțumind 
steluței mele norocoase că nu îl abandonasem la benzinărie, 
împreună cu posesiunile care atârnau mai greu. Am legat 
hanoracul de partea de sus a sacului de dormit, înnodându-l cu 
şnurul pentru a căpăta cât mai multă aderență pe materialul 
alunecos, apoi am legat de hanorac cele două bluze, înnodându-le 
mânecile între ele. Apoi am legat mânecile ultimei cămăşi de 
balustrada din jurul acoperişului şi am aruncat întregul șir peste 
aceasta. 

M-am uitat în jos. Părea... în fine, părea să fie ceva mai bine 
decât o săritură directă, dar nu cu mult. Şi părea să fie mult mai 
scurt decât sperasem, deşi nu aş fi putut spune exact cât de scurt. Se 
mai punea şi întrebarea dacă avea să reziste la greutatea mea — dar 


nu aveam timp acum să răspund la asta. 

Mi-am închipuit ce mi-ar fi spus Gabe acum, dacă mi-ar fi 
putut vorbi în ureche. Eram aproape sigură că ar fi fost: Pleacă de pe 
marginea aia, femeie proastă! Niciun test nu merită să îţi rişti viaţa! 

Dar nu mă mai puteam preface că doar îndeplineam o misiune 
ca oricare alta. Iar ce făceam eu acum chiar merita să îmi risc viața. 
Dacă puteam să-l aduc pe Cole în faţa justiției, dacă puteam să scot 
la lumina zilei ceea ce îi făcuse lui Gabe şi tot ceea ce îmi provocase 
mie... atunci, da, merita din plin. Ba chiar mai mult de atât. 

Te iubesc, am spus eu în gând şi am retrăit clipa aceea de la 
Arden Alliance, când m-am uitat în sus, la camera de supraveghere, 
şi i-am trimis sărutul acela cochet lui Gabe, ştiind că mă privea şi 
simțind că eram în stare de orice, cu el în spatele meu. 

Am închis ochii şi i-am auzit din nou vocea în ureche, mai 
limpede decât prin orice cască: Și eu te iubesc. O să reuşeşti. Şi acum, 
grăbeşte-te! Tic tac. 

Avea dreptate. Tic tac. Am inspirat profund, apoi am încălecat 
balustrada şi am început să alunec în jos, pe sfoara improvizată. 

Prima parte a fost... în fine, n-a fost prea uşoară. Eram ridicol 
de slăbită şi muşchii brațelor îmi vibrau de parcă tocmai făcusem 
cine ştie ce exerciții istovitoare. Mai auzeam şi îngrijorătoarele 
pocnituri ale cusăturilor hainelor prinse una de alta. Dar când am 
ajuns la sacul de dormit, lucrurile s-au mai simplificat. Materialul 
acestuia era prea alunecos pentru a mă putea apuca de el şi m-am 
trezit că o luam la vale mai repede decât mi-aş fi dorit şi complet 
lipsită de orice control. Materialul mi s-a sfâşiat sub degete şi 
fermoarul mi-a rănit până la sânge palmele, după care a dispărut cu 
totul, iar eu am căzut. 

M-am lovit foarte tare la şold de peretele balconului lui Cole. 
Toate oasele mi-au resimțit lovitura, iar eu am ricoşat, zdrobită, pe 
pardoseală. Ar fi trebuit să fiu recunoscătoare pentru că nu căzusem 
pe betonul aflat mai jos cu cinci etaje, dar mintea mea nu mai 
funcționa corect — părea să nu mai funcționeze deloc. Pur şi 
simplu m-am încovrigat pe o parte şi am zăcut acolo, luându-mă 
singură în brațe pentru a mă consola în fața durerii teribile şi 
pentru a mă opri să nu ţip. Mă durea incredibil de tare şi simțeam 
un fel de furie mocnită ce părea să se stingă puțin, dar revenea cu 
putere de fiecare dată când încercam să respir. Marele meu noroc 
era că nici măcar nu mai aveam suflul necesar să țip, chiar şi 
involuntar. Auzeam nişte scâncete gâfâite de suferință care veneau, 
cu siguranță, din gâtlejul meu, iar o parte îndepărtată din mine ştia 
că exista posibilitatea ca aterizarea mea să fi fost auzită de Cole şi că 
putea să iasă, în orice moment, pe balcon, să mă găsească întinsă 
pe jos, aiurând de durere, dar partea aceea era îngropată mult prea 


adânc în mine ca să îmi pese. 

Dar nu s-a întâmplat nimic. Nu a venit nimeni. Şi până la urmă 
am reuşit să mă ridic, cu greu, în patru labe, cu ochii încețoşați de 
un amestec umed de şoc şi suferință. Mă durea şoldul în locul în 
care mă lovisem de zidul balconului. Îmi muşcasem limba. 
Genunchii şi coatele mă dureau de parcă mă bătuse cineva. Dar cea 
mai mare durere venea dinspre rană — o durere mai mare decât 
orice simțisem vreodată, atât de intensă, încât am crezut că aveam 
să leşin. Suportul improvizat din pelerina de ploaie se desfăcuse şi 
acum, când reuşisem să mă ridic, l-am lăsat să cadă. Un firicel cald 
şi deja familiar mi se scurgea de sub coaste, dar ştiam că nu puteam 
face nimic pentru asta: îmi folosisem şi ultimul bandaj. 

Haide, i-am auzit eu vocea lui Gabe şoptindu-mi în ureche, atât 
de reală, încât a părut aproape o halucinație, Jack, ştii prea bine că o 
să reuşeşti, iubito! 

Mi-am dorit mai mult ca niciodată să fie acolo cu adevărat, să 
mă încurajeze aşa. Dar vocea din capul meu nu mai era decât o 
amintire. Amintirea celor 1 000 de nopți în care făcuserăm asta 
împreună. Acum eram singură. Şi acesta era sfârşitul jocului. 

Încet, cu mâinile rănite care lăsau dâre de sânge pe gresie, am 
bâjbâit prin jur după uneltele pe care le aruncasem înainte. M-am 
sprijinit de uşa balconului ca să mă ridic în picioare. Am inspirat 
profund, încercând să mă calmez, pentru că nimic nu poate fi mai 
complicat decât să manevrezi un şperaclu cu mâinile tremurânde. 
Dar când am expirat, am văzut ceva la care nu mă aşteptasem. 

Nu exista nicio încuietoare pe partea exterioară a uşilor glisante 
— doar o clanță şi un cadru metalic gol. 

Mi-a stat inima. Într-un fel, avea sens: vrei să închizi uşa 
dinăuntru, nu văd de ce ai vrea să te încui singur pe propriul 
balcon. Dar asta mă punea acum într-o situație foarte nasoală, 
blocată, fără posibilitatea de a ajunge nici în casă, nici jos, în 
stradă. Am încercat clanța, pentru orice eventualitate, dar uşa era 
clar încuiată. M-am gândit să bat, dar primul lucru pe care l-ar fi 
făcut Cole ar fi fost să tragă draperia, deci m-ar fi văzut şi ori ar fi 
chemat poliția să mă preia din închisoarea în care tocmai intrasem 
singură, ori... Mai bine nu mă gândeam la ce-ar mai fi putut să îmi 
facă. Însă imaginea celor cinci etaje din beton de sub mine era una 
foarte sugestivă în mintea mea. lar Cole ar fi putut încropi o 
explicație pentru orice „accident“. 

Îmi rămânea un singur lucru de încercat: să forțez uşa. 

În grămada de unelte pe care o aruncasem pe balcon înainte să 
cobor şi eu se afla şi o rangă micuță, pe care am inserat-o acum, cu 
mare grijă şi ţinându-mi respiraţia, între uşi. Acestea erau foarte 
bine făcute şi a trebuit să forțez vârful răngii în îngusta 


despărțitură, îndoind şi zgâriind aluminiul într-un mod care mi-a 
produs o mare satisfacție. Era ceva ce nu făceam niciodată în 
misiunile mele. Mottoul meu era: Fără urme, iar cu excepția unor 
accidente, cum a fost şi cazul acelei plăci de plafon sparte, reuşeam 
să mă țin de el, în general. Însă acum, feroneria lui Cole era ultima 
mea grijă, ba chiar i-aş fi spart cu mare drag şi fereastra, dacă n-ar fi 
fost făcută din geam securizat. 

Am continuat să împing cu ranga, transpirată de la efort, iar 
uşile au gemut de parcă le era milă de durerea pe care mi-o provoca 
rana. Distanţa dintre ele creştea milimetru cu milimetru, iar acum 
puteam vedea bara metalică a încuietorii strălucind în lumina 
lunii. Când despărțitura a ajuns la un centimetru, am introdus 
ranga prin ea şi am ridicat zăvorul. S-a auzit un clic şi uşile s-au 
deschis. 

Am respirat uşurată şi am păşit în întunericul apartamentului 
lui Cole. 


kkk 


Înăuntru era o linişte deplină, cu excepția sforăitului unui 
bărbat. Am băgat mâna, cu grijă, în buzunarul blugilor şi am pornit 
telefonul lui Gabe, apoi i-am diminuat lumina ecranului şi l-am 
lăsat în buzunar, cu capătul afară. 

Mai fusesem de câteva ori în apartamentul lui Cole, îl 
cunoşteam în mare, dar bezna făcea ca totul să pară ciudat şi m-am 
orientat mai mult după sursa sforăitului, bâjbâind pe lângă pufuri 
şi măsuţe de cafea şi aproape împiedicându-mă de o carte lăsată 
deschisă pe podea. Mă durea foarte tare în zona rănii, care acum 
era fierbinte la atingere, şi eram buimacă, aproape amețită — dar 
nu neapărat într-un sens cu totul rău. Inima îmi bătea puternic, 
însă nu mai simțeam palpitațiile acelea uşoare şi bolnăvicioase de 
la benzinărie. Acum simțeam o emoție aproape plăcută. 

Am ajuns la uşa dormitorului lui Cole şi am deschis-o încet, 
rugându-mă în gând să fie singur, cu Noemie încă plecată în 
străinătate. Era. Era gol, dormind cu fața în jos şi aparent băut. Pe 
noptieră se afla o sticlă goală de vin, iar pe podea zăcea răsturnat 
un pahar. 

M-am dus până la noptieră, unde i-am văzut luminița 
telefonului pus la încărcat, şi am aprins veioza. 

— Trezeşte-te, Cole! 

— Mai lasă-mă puțin, a mormăit el şi s-a întors cu spatele, 
ascunzându-şi fața de lumină. 

— Trezeşte-te, Cole! am repetat eu pe un ton mai hotărât. O să 
vrei să vezi asta. 


Probabil că a simţit diferența din vocea mea, pentru că ceva s-a 
întâmplat în mintea lui şi a deschis ochii. Pentru o clipă, a rămas 
holbându-se la mine, complet nedumerit, apoi a sărit ca ars, s-a 
întors pe spate şi şi-a tras repede cearşaful peste mijloc. 

— Ce dracu? a exclamat el gâfâind cu uimire. Cum ai ajuns 
aici? 

— Verifică-ţi telefonul, Cole, am dat eu din cap către noptiera 
din lemn lustruit. 

— Nu verific nimic. Ce dracu’ faci în casa mea? 

Încă mă privea fix, dar am observat că se mişcase în direcția 
noptierei, cu o mână la sertarul acesteia. Până să am timp să 
reacționez, degetele sale găsiseră ceea ce căutau şi Cole s-a ridicat 
brusc în capul oaselor. În fața ochilor aveam acum țeava unui 
pistol mic. S-a auzit apoi un clic, semn că îi ridicase piedica. 

— leşi dracului afară! a spus el cu un rânjet de satisfacție. 

Se putea simţi în tonul vocii lui o nuanță de: Te-ai pus cu cine 
nu trebuia. 

— Habar nu am de ce ai venit până aici, Jack, dar pleacă 
dracului! 

— Verifică-ți telefonul. 

— Dar cât e de greu să înţelegi? leşi afară sau te împuşc. 

Ultimele cuvinte au fost spuse foarte rar şi răspicat, de parcă aş 
fi fost prea idioată să le pot înțelege. Nu-mi dădeam seama dacă 
intenționa să şi facă ceea ce spunea. Îşi ținea în continuare pistolul 
îndreptat către mine, uşor tremurând, dar era suficient de aproape 
cât să mă ucidă indiferent de orice tremur. 

Dar oricum nu-mi păsa. 

— Împuşcă- mă. Mi se rupe, Cole. Înțelegi? Mi-ai luat totul şi 
zău dacă îmi mai pasă dacă trăiesc sau mor. Împuşcă-mă şi apoi 
explică totul poliției. 

— Dar nu trebuie să explic nimic. Cineva mi-a spart casa în 
miez de noapte. Nu cred că va fi considerată nejustificată intenția 
mea de a... 

— Unu, l-am întrerupt eu numărând pe degete obiecțiile. Mă 
îndoiesc profund că pistolul acesta este înregistrat, nu prea e legal. 
Doi. Verifică-ţi telefonul. O să vezi că povestea ta n-o să ţină. 

— Nu-mi verific niciun nenorocit de telefon! a mormăit Cole, 
dar a aruncat o privire, involuntar, către acesta. 

Şi atunci l-am văzut cum i se cască ochii de uimire văzând cum 
îi licăresc încontinuu notificările pe ecran. Menţionare pe Twitter. 
Menţionare pe Twitter. Apel pe Discord. Tag pe Instagram. 
Menţionare pe Twitter. Depăşiseră deja capacitatea contorului, 
acum scria 99+ pe ecran — ceea ce, după cum ştie oricine foloseşte 
social media, poate însemna doar două lucruri: ori s-a întâmplat 


ceva foarte bun, ori... foarte rău. 

Cole nu avea nevoie să deblocheze ecranul pentru a afla care 
dintre cele două variante era acum. Începuse deja să pălească şi să 
dea din cap. 

— Nu! Nu, nu, nu, nu! La dracu, Jack, ce-ai făcut? 

— Verifică-ți telefonul, i-am spus eu, acum mai liniştită, pentru 
a patra oară. 

Iar Cole a pus pistolul jos de data asta şi a luat telefonul. 

A urmat un sunet ca de om care a fost pocnit peste față şi, când 
şi-a ridicat din nou privirea spre mine, pielea lui căpătase culoarea 
laptelui degresat — un fel de alb-albăstriu, fantomatic în lumina 
ecranului. 

— Ce dracu” ai făcut, tâmpito? a spus el răguşit. Nu-ţi dai seama 
că vom fi omorâţi amândoi? 

— Să-ţi dai tu seama. Mie. Mi. Se. Rupe, am spus eu apăsat. 

M-am aplecat către el, cu ambele mâini sprijinite de marginea 
patului, de parcă aş fi avut să-i împărtăşesc un secret, dar adevărul 
era că îmi tremurau picioarele şi aveam nevoie de sprijin. 

— Dar ce vrei de la mine? 

M-a împins cu putere laoparte şi a sărit din pat în căutarea 
unor haine, fără să-i mai pese că acum stătea în fundul gol în fața 
mea. L-am privit cum scotocea frenetic prin sertare după o pereche 
de blugi, pe care şi-a tras-o repede pe el. 

— Ce vrei? Vrei să mă vezi mort? 

— Nu-mi pasă ce faci tu. Tot ce vreau este de domeniul 
trecutului acum. Nu poți anula ceea ce deja ai făcut. Nu-l poți 
aduce pe Gabe înapoi. Aş vrea doar să îmi spui drept în față ce s-a 
întâmplat. Aş vrea să îmi spui că îți pare rău. 

— OK, îmi pare rău, a spus el. 

Dar cuvintele îi ieşiseră forțate sau mai degrabă scuipate, de 
parcă tocmai mâncase ceva rânced. Şi-a luat pistolul de pe perna pe 
care îl lăsase şi l-a îndesat la centura blugilor. 

— OR? a continuat el în timp ce-şi trăgea un tricou peste cap, 
atât de grăbit, încât am auzit materialul pârâind pe la cusături. Îmi 
pare rău că Gabe a murit. Îmi pare rău că şi-a băgat nasul prin 
fişiere prin care nu i-a cerut nimeni să se uite şi a găsit 
vulnerabilități de care nu voia nimeni să afle. Îmi i pare rău că nu m- 
a ascultat când am spus că o să mă ocup de asta. Îmi pare rău că era 
un nenorocit de puritan care n-ar fi făcut niciodată un lucru 
rezonabil, să accepte naibii nişte bani ca să-și țină gura. Nu am avut 
de ales. Indiferent ce ar fi făcut, chiar dacă reparam aplicația, el tot 
s-ar fi dus la Cerberus să le spună, iar acum am fi fost amândoi 
morți. Nu aveam cum să ne salvez pe amândoi, aşa că, da, m-am 
ales pe mine. Şi ştiu prea bine ce fel de prieten pare că am fost. Însă 


nu l-am omorât eu, OK? Nu eu am fost, Jack. Aşa că încetează să 
mai dai vina pe mine! 

— Atunci, spune-mi tu, am început eu cu vocea mea cea mai 
persuasivă posibil. Spune-mi, Cole, dacă nu tu l-ai ucis, atunci cine 
a făcut-o? Pentru cine lucrezi? 

— Nu ştiu! a țipat el la mine continuând să caute prin diverse 
sertare după un laptop şi un teanc cu bani. Ei m-au căutat, de-abia 
începusem să lucrez pentru Cerberus, la o aplicație de tot rahatul 
care nici măcar nu a mai fost vreodată lansată. Mi-au spus că erau 
agenți guvernamentali, m-au aburit cu un discurs cum că ar trebui 
să-mi fac datoria pentru țară şi că aveam să fiu şi plătit pentru 
serviciile mele. La început, au fost lucruri mărunte. Nu mult mai 
grave decât ce le spunem agenţiilor de publicitate. Însă apoi... 

— Apoi au venit la tine în legătură cu Watchdog şi cu 
Puppydog, iar tu erai deja băgat prea adânc în rahat ca să te mai 
opui. 

O spusesem cu înțelegere prefăcută în glas. Singurul lucru de 
care aveam nevoie era să îl fac să vorbească. 

— Chiar erau de la guvern, Cole? 

— Nu ştiu, a repetat el, cu o disperare în voce care nu avea cum 
să fie prefăcută. Poate erau de la un guvern, deşi nu al nostru. Mi- 
am dat seama de asta destul de repede. Oamenii ăştia sunt foarte 
bine organizați, au mulți bani şi sunt nişte criminali, Jack. Suntem 
amândoi terminați acum. 

Îşi îndesase tot feluri de lucruri într-o geantă — haine, bani, 
trei paşapoarte legate cu elastic. De-abia dacă se mai uita la mine. 
Aş fi putut să mă aplec şi să îi iau pistolul de la brâu, să i-l pun la 
tâmplă, dar nu aveam nevoie de asta. 

— Predă-te, Cole, am spus eu încet. Haide, s-a terminat acum, 
ştii bine. Nici măcar nu o să ai timp să ajungi până în port. 

— Dă-te laoparte, a mârâit el şi a scos din nou pistolul către 
mine. 

Cu mâna liberă, şi-a luat geanta. Pe față îi curgeau lacrimi, dar 
mă îndoiam că erau pentru Gabe. Işi plângea singur de milă. 

— Dă-te laoparte! 

— Unde o să te duci? l-am întrebat eu urmându-l până la uşă. 
Cambodgia? Belarus? Ştii că nu numai de poliție trebuie să te temi 
acum, nu? Oamenii ăştia poate sunt de la guvern, poate nu, dar cu 
siguranță li se rupe de convenții de extrădare, te vor urmări 
oriunde. 

— Taci! 

Cole ajunsese deja în hol şi apăsa disperat pe butonul liftului. 
Când a văzut că nu părea să vină nimic, a deschis uşa către casa 
scărilor. 


— Dă-te înapoi sau chiar te împuşc, Jack! 

— Predă-te! am insistat eu. 

Însă durerea din rană se întorsese mai intensă ca niciodată, 
acum, că valul de adrenalină care mă ajutase să trec de întâlnirea 
din dormitor începuse să dea înapoi. Simțeam din nou cum mi se 
scurge acea umezeală pe piele. 

Cole doar a clătinat din cap, apoi şi-a şters lacrimile cu dosul 
palmei şi a luat-o în jos pe scări. M-am dus după el, cu o mână 
apăsată pe coaste, în încercarea de a-mi mai domoli durerea. 

— Cole, nu face asta! 

— Cine dracu' mă poate opri? Tu? Tu practic te târăşti, Jack. 
Uită-te la tine, ar trebui să fii într-un spital acum, nu să te 
autodistrugi pentru un bărbat deja mort, a spus el şi atunci am 
realizat că, pe sub suspinul aparent din vocea lui, se afla şi ceva ce 
semăna foarte tare cu un hohot de râs batjocoritor. 

— Nu face asta! am spus eu din nou. 

Dar el deja coborâse un rând de trepte şi singurul lucru pe care 
îl puteam face era să îl urmez, dar cu mult mai încet şi ținându-mă 
strâns de balustradă. 

— Lasă-mă în pace! a țipat el la mine peste umăr. Lasă-mă în 
pace! 

— Ce o să-i spui lui Noemie? am strigat şi eu către el. 

Dar deja gâfâiam foarte tare şi de-abia respiram, nici nu eram 
sigură că mă mai putea auzi. Ajunsese cu două rânduri de trepte 
mai jos. Mi-am înăbuşit un geamăt şi mi-am forțat picioarele să se 
mişte mai repede. 

— O părăseşti? 

— Du-te dracu’! mi-a răspuns el cu o voce plânsă. 

Trei rânduri de trepte distanță. Eu de-abia reuşisem să ajung la 
nivelul etajului patru. Oare chiar avea să scape? Teancul acela de 
bancnote nu avea cum să reziste prea mult, dar cele trei paşapoarte 
sugerau că omul avea de multă vreme un plan — plan care 
includea, probabil, şi un portofel gras cu criptomonede, şi vreo 
ascunzătoare undeva într-un loc fără risc de extrădare în UK — şi 
nu eram prea convinsă de teoria mea cu şefii care aveau să-l vâneze 
oriunde s-ar fi dus. Probabil că, dacă îşi ținea gura şi dispărea din 
atenția publică, oamenii ăia nici nu şi-ar fi consumat resursele 
pentru el. 

Malik, m-am surprins eu gândindu-mă, Malik, dă Doamne să fii 
polițista care îmi închipui eu că eşti! 

Şi chiar atunci, pe când dădeam colțul unui nou rând de trepte, 
le-am auzit: sirenele. 

Cole ajunsese la parter. Am auzit scârțâitul uşii de incendiu din 
hol, apoi zăngănitul închiderii sale. 


Cu fiecare răsuflare simțeam un cuțit în coaste, iar când m-am 
uitat în jos, am observat că lăsasem o urmă de sânge, cu picături 
cât nişte bănuți, la fiecare pas — ceva mai mulți în locul în care mă 
oprisem să îmi trag sufletul pentru un nou rând de trepte. 

Şi dacă nu reușeam? 

— Cole, am scâncit eu, deşi ştiam că nu mă mai auzea acum. 
Cole, predă-te. 

Niciun răspuns, doar sirene tânguitoare. Mi-am forțat 
picioarele să se mişte încă şi mai repede, dar erau amorţite şi 
proaste, m-am împiedicat şi am alunecat pe ultimul rând de trepte, 
reuşind cu greu să mă salvez de la o cădere până jos prinzându-mă 
de balustradă cu o mişcare care m-a făcut să țip de durere. 

— Cole! am strigat eu iar, pe cât de tare puteam. 

Însă vocea îmi era clar acoperită de zgomotul în creştere al 
sirenelor şi nu am primit niciun răspuns. 

Ajunsesem acum la uşa din hol, dar era foarte grea, incredibil 
de grea. Am împins-o cu umărul, cât puteam de tare, plângând deja 
din cauza efortului. Am reuşit să o întredeschid. Am continuat să 
împing şi am tot împins şi mă dureau muşchii din partea rănită de 
la atâta efort. Oare cum trecuse Cole de uşa asta atât de uşor? 

Şi când uşa s-a deschis suficient cât să mă pot strecura prin ea, 
m-am trezit în holul clădirii, clipind deranjată de luminile 
orbitoare albastre, care îl inundaseră brusc. 

Afară se vedeau mulți poliţişti ieşind din maşinile lor şi ştiam 
că după mine veniseră. Tot ce-mi doream era ca Malik să fi ascultat, 
să fi urmărit, să fi notat. Pentru că Malik fusese singura care îşi 
dăduse seama că ceva nu era în regulă. Doar că nu avea idee cât de 
în neregulă erau lucrurile. 

Poliţiştii deschideau acum uşa principală. Se mişcau în 
formaţie, de parcă erau vânători în urmărirea unui animal rănit. 
Aveau arme, cu siguranță, dar nu ştiam exact ce anume — pistoale 
cu gloanțe sau electroşocuri. Am ridicat mâinile. Picioarele îmi 
tremurau atât de puternic, încât nu eram sigură că voi mai rezista 
mult la verticală. 

— L-aţi arestat? am încercat eu să întreb, dar vorbele păreau să 
mi se fi lipit în gură, imposibil de scos de acolo. 

— La pământ! a urlat un polițist. Jos, acum! Eşti arestată! 

L-am ascultat şi m-am lăsat în genunchi, tremurând, însă 
telefonul pe care îl țineam în buzunar, cu capătul scos afară, m-a 
înțepat în stomac şi mişcarea mi-a ieşit stângace. 

— L-aţi arestat? Pe Cole Garrick. L-aţi arestat? 

— La pământ! a urlat din nou polițistul, înfuriat. 

Am dat din cap şi am dus mâna la telefon, să îl scot de acolo. Şi 
chiar în aceeaşi clipă, când am văzut cum polițistul se pregătea să 


îşi folosească bastonul, am ştiut că făcusem o greşeală uriaşă. 

— Palmele pe podea! a răcnit el. 

Din spate s-a auzit încet, de foarte departe, vocea lui Malik 
începând să spună: 

— Jack, e doar o... 

Dar înainte să poată termina, bastonul polițistului mi-a aterizat 
pe mână — pe mâna cu care încercam să îmi scot telefonul. 
Încheietura mea şi bastonul din urma ei m-au lovit în zona rănii cu 
o forță care m-a trântit ca un bolovan la pământ. Nu-mi mai păsa 
nici de telefonul din buzunar, nici de nimic altceva, cu excepția 
erupției fierbinți şi agonizante ce-mi radia acum din rana lovită. 

— Telefonul, am încercat eu totuşi să spun, dar nici cuvintele 
astea nu au reuşit să-mi părăsească buzele. 

Poate că am ţipat. Nu ştiu. Nu-mi amintesc. Tot ce ştiu e o 
explozie de stele întunecate şi o durere atât de intensă, încât nici 
măcar nu o pot descrie în cuvinte, răspândită în fiecare bucăţică a 
trupului meu. Şi apoi mi-am pierdut cunoştinţa. 


Luni, 13 februarie 


Ziua unu 


— Iubito. 

Vocea lui Gabe, gravă şi blândă, în urechea mea. M-am trezit şi 
am clipit de câteva ori. Stătea întins alături de mine pe aşternutul 
şifonat, cu pete aurii de lumină în păr, de la razele soarelui. Afișa 
zâmbetul acela familiar ce părea să îi tragă de colțul gurii fără ca el 
să se poată abține, iar inima mi s-a strâns de iubire şi mult prea 
mult dor. 

— Bună, iubitule, i-am răspuns. 

M-am rostogolit să îl pot privi, să-l absorb în timp ce îi 
mângâiam umerii, apoi coboram pe coaste până la şold, simțindu-i 
căldura pielii sub degete, şi duritatea mușchilor şi a oaselor. 

— Te iubesc, a spus el, iar eu, nu ştiu de ce, am simţit că se rupe 
ceva în mine, dureros. 

Ceva nu era în regulă. De ce mă răneau atât de tare aceste 
cuvinte familiare — cuțite fizice acum, în rana mea de sub coaste? 

— Gabe? Ce s-a întâmplat? 

Dar el doar a clătinat din cap: 

— Trebuie să te trezeşti, Jack. 

— Dar sunt trează! 

Însă chiar în momentul în care am rostit cuvintele, am ştiut că 
nu era aşa, iar Gabe continua să clatine din cap şi să se îndepărteze 
de mine. Am întins mâna în urma lui, dar ajunsese deja prea 
departe. 

— Gabe, am spus eu, ca un plânset. Gabe, nu, aşteaptă-mă, te 
rog! Aşteaptă-mă! 

— Trezeşte-te, Jack! a şoptit el. 

Am încercat să strig: Nu, nu, nu! Nu vreau să pleci înapoi! 

Dar era prea târziu. Acum chiar că eram trează, simțeam 
căldura soarelui — soare real, de data asta — pe pleoapele închise. 
Mă întorsesem în lumea reală. O lume din care Gabe plecase şi în 
care durerea mea de sub coaste era al naibii de adevărată. Mă durea 
şi inima. Visul fusese atât de real, atât de insuportabil de real, încât 
nu voiam să mă mai trezesc vreodată. 

Şi totuşi, ceva era diferit. Pentru prima dată de... nici nu mai 
ştiam de câte zile, sub umărul meu nu se mai simțea suprafața tare 
şi rece a pământului, ci moliciunea unui pat. Simțeam o ciudată 
distanțare de durerea rănii, care fusese ieri atât de ascuţită, atât de 
apropiată, încât îmi tăia răsuflarea. Şi era cald acum, chiar prea 
cald. 

Am deschis ochii. Camera era luminoasă, chiar orbitoare, aşa că 
la început a trebuit să clipesc de câteva ori, încercând să mă 
lămuresc unde mă aflam. Era oare un fel de... cort? Pereţii păreau 
făcuți dintr-un fel de draperii. Dar nu avea cum să fie un cort, 
pentru că exista şi un tavan, iar în spatele patului se vedea o 


fereastră dublă. 

Înainte să mi se limpezească complet capul, care mă durea, mi- 
am dat seama de ceva: nu eram sigură. Într-un scaun de lângă pat 
stătea Hel, care citea ceva pe ecranul telefonului. 

Am încercat să vorbesc, dar n-am reuşit să scot decât un 
mormăit slab. A fost suficient pentru sora mea, care şi-a ridicat 
capul instantaneu şi o expresie inconfundabilă de enormă uşurare 
i-a inundat chipul: 

— Jack! Oh, mulțumesc, Doamne! Nu încerca să vorbeşti, 
scumpa mea. Eşti la spital. Ai fost la... In fine, ne-ai speriat foarte 
tare, ca să fiu sinceră. 

Am înghiţit în sec. Îmi simțeam gâtul complet uscat şi îmi cam 
venea să vomit. Am încercat să mă ridic în capul oaselor, dar 
păream să fiu legată de una dintre mâini, iar mişcarea mi-a 
provocat o durere ascuţită, dar ciudată, în coaste. După o clipă de 
împotrivire, am renunțat la luptă şi m-am lăsat să cad la loc în 
perne. 

— M-au arestat? am reuşit eu să spun. 

Sau, mai bine zis, am încercat să spun, pentru că de fapt mi-a 
ieşit ameţit şi neclar: Maurstat? 

Totuşi, Hel a înţeles şi a dat din cap: 

— Nu cred. Adică nu sunt sigură de asta, dar nimeni nu a zis că 
ai fi şi nici nu se află vreun polițist pe aici. Tipa aia, Malik, a trecut 
pe aici când dormeai. Voia să vorbească cu tine, dar doctorii i-au 
spus să plece. 

Am tuşit, iar ea a sărit să îmi toarne apă într-un pahar din 
plastic subțire, pe care mi l-a ținut apoi la buze. Am sorbit din apa 
aceea călâie de parcă era o şampanie vintage, apoi am tuşit din 
nou, încercând să-mi dreg vocea. 

— Unde e Cole? 

Tot răguşită eram, iar gâtul şi nasul mă dureau într-un fel pe 
care nu mi-l puteam explica. Oare ce boală aveam? 

— Nu ştiu, a răspuns Hel cu regret în glas. Malik nu mi-a spus 
mare lucru. 

Am încercat să mă gândesc ce însemna asta. Cole era deja în 
arest? Sau poate că scăpase? Dacă da, de câtă vreme fugise? 

— Cât e ceasul? 

Hel s-a uitat la telefonul ei, apoi a continuat: 

— E 10:30. Dimineaţa. Puțin peste. 

Mi-am dus o mână la tâmplă, încercând să fac nişte calcule 
matematice, însă chiar şi o simplă adunare îmi dădea dureri de cap. 
În plus, mişcarea mi-a provocat o înțepătură dureroasă în dosul 
palmei şi, când m-am uitat în jos, am observat că ceea ce luasem 


drept cătuşă era de fapt o branulă lipită cu bandă adezivă chiar sub 
încheietura mâinii, cu tubul ei șerpuitor atașat la o pungă de 
perfuzii. 

Ultima mea amintire era cu mine alergând după Cole în jos pe 
scări, apoi placată de polițistul acela. Fusese imediat după miezul 
nopții. 

— Deci am dormit... zece ore? 

Hel s-a schimbat la față. A scuturat din cap şi a spus blând: 

— E ora 10:30... luni. Ai fost inconștientă mai mult de 24 de 
ore, scumpa mea. Mi-am făcut multe griji. Toţi ne-am făcut. Ţi-ai 
revenit doar foarte puțin, în postoperator, dar nu cred că îți dădeai 
seama nici cine eram. 

— În post... ce?! 

Făceam efortul de a înțelege ce spunea, dar nu reuşeam. 

— Cum adică postoperator? 

— Păi au trebuit să te opereze. 

— Ce?! 

— Rana aceea. Ai o groază de copci. Doctorul a zis... Iisuse, 
cum a zis? Septicemie şi ruptură întârziată de splină, sau ceva de 
genul ăsta. Ce naiba ţi-ai făcut acolo? Te-a împuşcat cineva? 

Mi-am înăbuşit un geamăt. Dintr-odată, au căpătat sens şi 
punga de perfuzii şi senzaţia ciudată de parcă mă trăgea ceva dintr- 
o parte. Copci. Desigur. Şi probabil că eram încă sedată până în 
vârful urechilor, ceea ce putea explica depărtarea ciudată cu care 
îmi percepeam durerea şi confuzia gândurilor mele. 

— Nu, pe-asta mi-am făcut-o cu mâna mea. M-am înjunghiat 
singură cu o țepuşă sau ceva de genul acesta, când am sărit un 
gard. 

— Desigur, a spus Hel zâmbind, dar cu lacrimi în ochi. 
Bineînțeles. Nici nu se putea altfel. Pentru numele lui Dumnezeu, 
Jack, am fost atât de îngrijorată! Foarte, foarte îngrijorată! Nu 
puteam... n-aş putea să te pierd şi pe tine. Nu după ce i-am pierdut 
pe mama şi pe tata. Doar pe tine te mai am. 

Îmi mai spusese asta, dar parcă trecuse o veşnicie de atunci. 
Fram în bucătăria ei, înainte să înceapă toată nebunia. S-a aplecat, 
m-a îmbrățişat cu mare grijă, iar eu am închis ochii şi am luat-o în 
braţe şi mi-a venit să plâng — dar nu pentru ceea ce spusese ea. 
Pentru că nu era adevărat. Hel îi mai avea şi pe Roland, Kitty şi 
Millie — o familie întreagă, a ei. 

Însă pentru mine chiar era adevărat. 

Făcusem ceea ce îmi propusesem să fac. Dar nimic nu îl putea 
aduce pe Gabe înapoi. Gabe plecase pentru totdeauna. Şi acum 
aveam în față un viitor plin de singurătate. 

Eu am înghiţit din greu, Hel a oftat şi şi-a şters lacrimile, apoi a 


făcut puțin haz de ea însăşi. S-a îndreptat la loc în scaun şi, în timp 
ce căuta un şerveţel, s-a auzit un zgomot de după draperiile 
separeului. 

— Cioc-cioc. Pot să intru? 

— Sigur, am răspuns cu glas tremurat. 

Draperia s-a dat laoparte şi în crăpătură şi-a făcut apariția fața 
lui Malik. 

Corpul meu a reacționat înainte ca creierul să poată face toate 
conexiunile — un impuls masiv de adrenalină care mi-a făcut 
inima să o ia razna cu o viteză potrivită unei fugi din cătarea 
vânătorilor decât şederii într-un biet pat de spital. Mi se părea că 
fugisem o viață de femeia asta şi mi-era dificil acum să mă opresc. 

— Cum te simți? m-a întrebat ea, puțin ezitant. 

Am încercat să-mi compun o expresie facială din care să nu se 
vadă ce reacție avusesem la vederea ei. 

— Ca naiba. Dar... l-aţi arestat? Pe Cole, adică. 

Faţa i s-a luminat deodată. 

— Da. Era la jumătatea drumului când l-am prins, dar 
mulțumită înregistrării tale... 

— Ce înregistrare? a întrerupt-o Hel. 

— Presupun că n-ai intrat de curând pe Twitter, nu-i aşa? a 
întrebat-o Malik uşor ironic. 

Hel a clătinat confuză din cap, iar Malik a izbucnit într-un râs 
scurt, ceva între amuzament şi exasperare. 

— Sora ta a devenit deosebit de virală în ultimele 24 de ore. De 
parcă încărcarea în rețea a unui ghid precis referitor la piratarea 
uneia dintre cele mai populare aplicaţii de securitate de pe piață nu 
era de ajuns, s-a hotărât apoi să şi transmită live pătrunderea ei 
prin efracţie în casa vinovatului. Ceea ce va face ca procesul să fie 
unul deosebit de interesant. Naiba ştie cum vor putea să găsească 
nişte juraţi care să nu fi văzut transmisia asta. Dar nici nu cred că 
am fi putut avea vreodată cazul acesta împotriva lui fără 
înregistrarea ei, aşa că... 

Şi Malik a ridicat din umeri. 

— Ce?! 

Hel se uita când la mine, când la Malik, complet dezorientată. 

Am închis ochii, prea ocupată ca să îi explic, dar amintindu-mi 
acea fracțiune de secundă când am decis să scot telefonul lui Gabe 
din rucsac, să îl pornesc, să apăs pe butonul de înregistrare şi să îl 
bag apoi în buzunar, cu camera pornită în beznă. Nu aveam nici 
cea mai mică idee dacă avea să îi filmeze fața lui Cole, sau măcar 
să-i înregistreze vocea, sau dacă nu cumva totul avea să fie o ceață 
întunecată şi imposibil de desluşit. Dar în acel telefon îmi pusesem 
eu toate speranțele — în acel telefon şi în locaţia pe care i-o 


trimisesem lui Malik, pentru a şti unde să ne găsească pe mine şi pe 
Cole. 

lar Malik recepționase mesajul. 

După acel telefon întinsesem mâna când nenorocitul ăla de 
polițist mă lovise. În fine, nu îl puteam învinui prea tare, ar fi 
trebuit să mă gândesc la regula aceea pe care o ştiam prea bine, 
dată fiind natura muncii mele, că nu trebuie să încerci să bagi vreo 
mână în haine, fără niciun avertisment, când ai de-a face cu 
poliţişti furioși. După ce că eram o fugară, căutată de atâta timp de 
poliție pentru crimă, ce mă apucasem să fac? Să-mi bag mâna în 
buzunar fără să îi cer voie înainte. Nu avea cum să ştie de rana 
mea. Dar parcă nici să mă lovească atât de al dracului de tare n-ar fi 
trebuit. Probabil că bastonul acela îmi provocase ruptura splinei 
deja vătămate. 

— Deci... sora mea a fost exonerată? a întrebat Hel 
încruntându-şi sprâncenele. 

— Da, am fost împuternicită să te înştiințez că nu mai eşti 
suspectă în ancheta privind uciderea soțului tău, a răspuns Malik 
întrebării ei, dar adresându-mi-se mie, cu o compasiune sinceră 
strălucindu-i în ochi. Îmi pare foarte rău pentru pierderea ta, 
Jacintha. 

— E în regulă, am încercat eu să spun, dar de-abia reuşeam să 
rostesc cuvintele. 

Aveam din nou un mare nod de lacrimi în gât şi, oricum, ştiam 
amândouă prea bine că nu era adevărat. Nimic nu era în regulă 
legat de moartea lui Gabe, iar eu nu aveam să mai fiu niciodată 
persoana care fusesem înainte de ea. 

— ÎL veți acuza pe Cole de complicitate la uciderea lui Gabe? a 
întrebat Hel. 

Malik a ridicat din umeri: părea mai degrabă un poate decât un 
nu Ştiu. 

— Nu eu hotărăsc. Instinctul mă face să cred că, chiar şi cu acea 
mărturisire înregistrată, va fi o acuzaţie greu de obținut. Dar va 
avea suficiente acuzaţii de criminalitate informatică. A compromis 
foarte tare Watchdog şi Puppydog. Practic, oricine folosea 
aplicațiile astea putea fi urmărit 24 de ore prin intermediul 
camerei, microfonului, locației, orice vrei. Poate chiar va fi acuzat 
de terorism şi spionaj, dacă aflăm încotro se duceau informațiile. 

— Deci sunteți pe urmele celor care au fost în spatele întregii 
poveşti? a întrebat Hel. 

Malik a încuviințat: 

— Nu ţine de departamentul meu, dar, între noi fie vorba, cred 
că MI6 deja are idee cine a fost şi cred că urmează deja 
„firimiturile“ informatice lăsate în urma lor. Vor obține şi tot ce se 


poate de la Cole, bineînţeles, şi sunt sigură că vor exista şi nişte 
negocieri de sentință contra informații, dar tot va fi închis pentru 
multă vreme, indiferent de cât va turna. 

Îmi simțeam lacrimile la colțul ochilor şi am înghițit în sec, 
încercând să nu le las să curgă. 

— Mulţumesc, am şoptit eu. Mulţumesc. 

Malik a dat scurt din cap, de parcă nici ea nu-şi găsea cuvintele 
potrivite pentru moment. 

— În fine, să ştii că noi am mai avea câteva întrebări şi pentru 
tine, dar pot să aştepte până te mai pui pe picioare. Deocamdată, ai 
grijă de tine, Jack! Şi, dacă ai nevoie de ceva... 

A aşezat o carte de vizită pe noptieră şi lovit-o cu degetul: 

— Sună-mă. 

— Mulţumesc, a răpuns Hel, după care mi-a aruncat o privire şi 
s-a ridicat în picioare. Te conduc. Cred că Jack are nevoie să se 
odihnească acum. E OK, Jack? 

Am dat din cap că da, pentru că nu aveam suficientă încredere 
că puteam vorbi, şi m-am uitat în urma celor două femei care au 
dispărut dincolo de draperii. Zgomotul paşilor lor s-a estompat 
treptat, apoi s-a auzit o uşă batantă deschizându-se şi închizându- 
se, apoi linişte. 

Am închis ochii. Simțeam cum îmi curg pe obraji lacrimile 
calde pe care mi le reținusem atât de mult, încă de la moartea lui 
Gabe. Şi un mare hohot simțeam cum se pregătea să erupă, un val 
enorm de durere ce urma să mă sfâşie pe dinăuntru. 

Se terminase. Acum chiar se terminase pe bune. lar eu nu 
aveam nicio idee ce să fac de acum încolo, ce îmi rămăsese de 
făcut. Pentru Gabe nu mai puteam face nimic. Nu mai aveam 
motivația aceea care mă făcuse să merg înainte, să mă forțez zi 
după zi după zi, în speranța de a-i găsi ucigaşul. 

Il găsisem — în fine, nu chiar persoana care ținuse cuțitul, dar 
măcar persoana care îl condusese la Gabe. 

Şi acum ce trebuia să mai fac? Ce-mi mai rămăsese? 

De când murise Gabe, îmi dorisem de foarte multe ori să pot 
plânge. Acum lacrimile erau aici. Curgeau cu putere şi din plin şi 
nu le puteam stăvili. Mi se scurgeau de pe obraji, îmbibând 
cearşafurile curate şi albe, şi mă durea pieptul de la ele. Nu era 
plânsul acela cuviincios pe care mi-l imaginasem, ci hohote uriaşe, 
sfâşietoare şi necontrolate ce păreau smulse de undeva din mine, 
sfâşiindu-mi inima şi gâtlejul. O durere reală, fizică, ce trăgea de 
copcile rănii şi îmi rupea inima. 

— Hei, am auzit eu o voce de dincolo de draperii, după care 
pânza a fost dată laoparte. Hei! 

Un bărbat în halat de asistent, cu mâinile în şolduri, privindu- 


mă îngrijorat. În spatele lui se vedea un cărucior de prânz plin cu 
farfurii acoperite. 

— Ce-i asta? 

Nu puteam să vorbesc. Doar am clătinat din cap, încercând să 
capăt suficient autocontrol cât să spun: Te rog, nu mi-e foame, lasă- 
mă-n pace. Dar cuvintele se lăsau aşteptate, iar asistentul a venit şi 
mi-a luat mâna într-a lui. 

— Haide, nu de asta ai tu nevoie acum! 

Pe ecusonul său scria Harrison Carter. Avea un accent jamaican 
care îmi amintea de vecinul nostru bătrân de pe Salisbury Lane, cel 
al cărui zid îl sărisem, iar amintirea casei m-a făcut să hohotesc şi 
mai tare. 

— Asta nu se poate. Te doare ceva? 

Mă durea, iar plânsul nu făcea decât să accentueze suferința, 
dar am scuturat din cap. Nu de asta plângeam. Şi nicio cantitate de 
morfină nu ar fi putut opri tsunamiul de durere datorată pierderii 
lui Gabe. 

— Uite-aici, a spus Harrison, apoi s-a întors la căruciorul lui şi 
mi-a adus de acolo o tavă de plastic cu o farfurie acoperită pe ea. 
Mănâncă ceva. Nimic nu te poate face să te simți mai bine acum 
decât ceva de mâncare. Am o absolut delicioasă plăcinta ciobanului 
vegetariană. 

A întins tava spre mine şi o adiere caldă, de cantină şcolară şi 
Quorns, a umplut separeul. Un val de greață s-a ridicat atât de 
puternic din mine, încât am crezut că o să vomit acolo şi mi-am 
întors fața în altă parte, încercând să mă stăpânesc. 

— Haide, a insistat Harrison pe un ton mieros. Chiar nu poți să 
iei o înghițitură, măcar pentru binele copilului? 

Am crezut că n-am înțeles eu bine. 

— Cop... Ce? 

Lacrimile mi s-au oprit brusc, atât de brusc de parcă m-ar fi 
pocnit cineva, şi m-am întors din nou către asistent, care părea să 
nu-mi fi observat expresia şocată. A continuat să vorbească de 
parcă eu nu aş fi zis nimic, zâmbindu-mi încurajator. 

— Pot să chem un doctor, dacă îţi faci griji, dar să ştii că totul 
arăta bine la ecografie. 

A trebuit să îmi înfig unghiile în palmă ca să mă pot concentra 
la durerea aceea mică, să nu fiu nevoită să îi urlu în față că vorbele 
lui nu făceau decât să îmi răsucească un cuțit în rană. Era mult prea 
crud, prea brutal să îmi amintească aşa de toate posibilitățile care 
muriseră odată cu Gabe. Când am reuşit să vorbesc din nou, mă 
ustura gâtul de la crunta nedreptate a greşelii lui. 

— Nu sunt gravidă. 

Forțasem cuvintele să iasă printre dinţii încleştați şi duruseră 


toate. 

— Mă confunzi cu altcineva. 

Harrison a părut confuz. A ridicat fişa atașată de marginea 
patului meu, a citit ce scria pe ea, apoi a ridicat din nou privirea 
spre mine: 

— Eşti Jacintha Cross? 

Am dat din cap că da. Expresia feței i s-a schimbat imediat. 
Acum părea foarte îngrijorat şi plin de compasiune. Mi-a spus cu 
multă blândeţe: 

— Nu e nicio greşeală. Of, fetițo, nu ştiai? 

Am simțit cum mă ia cu frig. Inima mi-a stat în loc, apoi a 
pornit să bată din nou, dar neregulat, şi vârfurile degetelor au 
început să mă furnice într-un fel ciudat — o manifestare fizică a 
şocului. 

Asistentul spunea din nou ceva, însă vocea lui suna bizar şi 
îndepărtată: 

— ...a ieşit la testările de rutină prechirurgicale. Îmi pare rău, 
am presupus cu toții că ştiai. Măcar e o veste bună? 

Nu am răspuns. Eram prea ocupată să mă gândesc în urmă, să 
îmi amintesc în ce zi ne aflam, în ce lună. Cât trecuse de când nu 
mai avusesem ciclu? Patru săptămâni? Nu, mai mult... Doamne, 
trebuie să fi fost cândva între Crăciun şi Anul Nou. Şi îmi 
aminteam, vag, că îmi luasem la mine o cupă menstruală când 
plecasem la Arden Alliance, pentru cazul în care mi-ar fi venit 
ciclul în noaptea aceea. Doar că toate cele întâmplate apoi îmi 
scoseseră complet din cap asta. La vremea respectivă, nu acordasem 
prea multă importanță faptului, deoarece nu aveam un ciclu 
regulat, câteva zile în plus sau în minus nu contau. 

Însă acum eram, cred, la mijlocul lunii februarie. Ceea ce 
însemna... Am înghiţit în sec, calculând. Asta însemna că eram 
gravidă în şase, poate chiar şapte săptămâni. 

Cu copilul lui Gabe. 

Şi deodată atât de multe lucruri au căpătat sens! Atât de multe 
lucruri pe care ar fi trebuit să le observ, dar nu am făcut-o. Faptul că 
nu avusesem ciclu mai mult de şase săptămâni. Constanta epuizare 
nervoasă. Chiar şi greața pe care o pusesem pe seama rănii infectate 
acum îmi părea, evident, simptomul de grețuri matinale. Singurul 
lucru care nu avea sens acum era cum de supraviețuise bebeluşul 
după toate cele prin care trecusem: extenuare, infecție şi acum 
cireaşa de pe tort a splinei rupte. Oare chiar era posibil aşa ceva? 

— Cum te simți? mă întreba Harrison acum, cu o expresie 
îngrijorată pe față. Vrei să chem un medic? 

Mi se pusese un nod în gât, dar m-am forțat să vorbesc: 

— Ai spus că... copilul... este OK? 


Ştiam că nu era răspunsul aşteptat la întrebarea lui, dar el a dat 
din cap: 

— Da, e absolut în regulă. Au făcut o ecografie. Şi ți-au dat 
antibiotice sigure pentru sarcină. Nu trebuie să-ți faci griji pentru 
asta. Deci, chiar este o veste bună? a întrebat el din nou, părând 
foarte îngrijorat. 

Şi, pentru prima dată de... nici măcar nu mai ştiam de câtă 
vreme... pentru prima dată de la moartea lui Gabe, mi-am dat 
seama că ceva era, în sfârşit, bine. 

— Da, am reuşit eu să îngaim. Da, e o veste bună. 

Un zâmbet larg i-a apărut pe față. 

— Uf! Trebuie să recunosc că m-ai cam îngrijorat, drăguțo. Dar 
mă bucur că tu eşti bucuroasă. Acum, ce zici de plăcinta asta? 

Şi deodată am simțit că îmi era tare foame. 

În secția de poliție era sufocant de cald şi simțeam cum mi se 
scurge transpiraţia pe şira spinării în timp ce mergeam cu pas rapid 
pe coridor, uitându-mă în stânga şi-n dreapta şi încercând să nu las 
să se observe că nu aveam ce căuta acolo. Primul lucru pe care 
trebuia să-l găsesc era ceva pentru a mă deghiza. Fram cunoscută 
acum la această secție şi puteam sări imediat în ochi. 

Am încercat câteva uşi la întâmplare de-a lungul coridorului. 
Două erau încuiate, una era de la o cameră de interogatoriu goală, 
apoi am avut norocul să dau peste un vestiar cu dulăpioare încuiate 
cu lacăt. 

Cam jumătate dintre lacăte erau genul care se deschid cu chei. 
Fram destul de sigură că l-aş fi rezolvat pe oricare dintre ele în doar 
câteva minute, iar dacă n-aş fi putut, mica foarfecă pentru metale 
din rucsac n-ar fi avut prea mult de furcă cu inelul subțire al 
încuietorii, dar mai mult din curiozitate decât din alte motive, am 
încercat mai întâi lacătele cu cifru. Am început cu cel mai apropiat 
şi am introdus combinaţia mea favorită din toate timpurile: 1234. 
Nu s-a întâmplat nimic, aşa că am rotit cifrele la loc într-o poziție 
aleatorie şi am trecut mai departe. Al doilea lacăt, însă, mi-a 
răspuns cu un clic plăcut auzului şi s-a deschis imediat. Zâmbind, 
am aşezat lacătul sus pe dulap şi am deschis uşa. 

Bingo! Am găsit din prima comoara căutată. În dulap se afla o 
uniformă completă proaspăt călcată, cu şapcă, insignă şi tot ce-i 
trebuia, şi mai era şi de femeie, pe deasupra. În fine, a trebuit să 
recunosc, atunci când am încercat pantalonii, că era o femeie mult 
mai înaltă şi ceva mai solidă decât mine; dar s-au rezolvat toate cu 
câteva ajustări înghesuite în talie — noroc că vestonul era suficient 
de lung cât să acopere improvizația mea cu aspect atât de neoficial. 

Purtam deja o cămaşă albă, ceea ce s-a dovedit un lucru bun, 
pentru că era singurul articol din setul din dulap care lipsea. În 
rest, era uniforma completă acolo, inclusiv pantofii, lustruiți şi 
aşezaţi ordonat în partea de jos a dulapului — însă păreau a fi cu 
cel puțin două numere prea mari şi, pe deasupra, Converşii mei 
negri erau mult mai confortabili şi mai silențioşi. Oricum, dacă 
ajungea cineva să îmi examineze încălțămintea, însemna că eram 
deja friptă. 

Mi-am împăturit blugii şi geaca şi le-am pus în rucsac, ceea ce 
m-a condus spre următoarea problemă: ce să fac cu rucsacul. În 
general, poliţiştii nu poartă rucsac, iar dacă m-aş fi plimbat pe 
coridor cu unul în spate aş fi atras o atenție pe care nu mi-o 
doream. Până la urmă, mi-am luat şperaclele, aerul comprimat şi 
stația radio şi mi le-am îndesat în buzunarele încăpătoare ale 
uniformei. Apoi am înghesuit toate celelalte lucruri în rucsac şi l- 
am băgat în mica nişă formată în spatele pubelei, sperând din 


suflet să nu creadă cineva că e gunoi şi să-l arunce. Ar fi fost o 
pagubă colaterală cam mare, pe care clar nu mi-aş fi putut-o 
permite. 

Cu uniforma pe mine, m-am simțit deodată mai încrezătoare şi 
am ieşit din vestiar cu pas mai hotărât şi cu capul mai sus decât 
intrasem acolo. După ce am cotit şi m-am ciocnit de un polițist, 
nici măcar nu am avut vreo ezitare: 

— Oh, scuze! Salut, sunt Kate Lederer de la... 

Rahat! Cum se numea secția de poliție a lui Jeff? 

„„Eltham Green. M-au trimis aici să interoghez un suspect 
aflat la voi în arest, dar m-am cam rătăcit. Îmi poți spune pe unde 
să o iau? 

— Sigur, mi-a răspuns polițistul, care mă tot măsurase din ochi, 
dar probabil că nu percepuse nimic în neregulă. Nu cred că ne-am 
mai întâlnit, nu-i aşa? 

— Nu, am fost eu de acord. Sunt nouă. În fine, nou angajată la 
Poliția Metropolitană. Tocmai ce m-am transferat de la Thames 
Valley. Îmi pare bine de cunoştinţă... 

Am lăsat sfârşitul propoziției într-o aşteptare interogativă. 

— David Moran. Îmi pare bine. 

Am dat mâna şi am văzut cum colțul gurii lui David se ridicase 
uşor într-un zâmbet. Oare mi se părea sau omul chiar flirta cu 
mine? Era înalt, arăta foarte bine, avea accent irlandez. M-am uitat 
automat la mâna lui şi nu am văzut nicio verighetă, dar nu era 
obligatoriu să însemne ceva. Mulți poliţişti îşi scot verighetele î în 
timpul serviciului. În fine, însurat sau nu, eram aproape sigură de 
sclipirea de interes din expresia lui David şi m-am gândit că aş 
putea profita de ea. 

— Colegul de la recepție mi-a spus încotro să o iau, am reluat 
eu cu o nuanţă de regret în voce şi întorcându-i zâmbetul lui 
David. Dar bineînţeles că am uitat imediat ce mi-a spus. Aveţi 
ditamai clădirea aici, iar eu n-am fost niciodată prea bună la a ține 
minte un şir întreg de indicații. 

— Mda, e aproape un labirint, a spus David, după care s-a uitat 
la ceas şi a părut că ia o hotărâre: Auzi, vrei să te conduc eu către 
arest? 

— Eşti sigur că nu te deranjează? Ar fi minunat. 

— Sigur. Am o şedinţă în 10 minute, dar e suficient timp să te 
conduc înainte. Deci, cum mai stau treburile pe la Eltham Greene? 
Am auzit că bătrânul Patterson e cam... 

A lăsat fraza neterminată, zâmbind şi ridicând dintr-o 
sprânceană, iar eu am râs şi i-am atins în trecere cotul, în timp ce 
mai dădeam un colț. 

— Mda, poți să mai spui o dată că e cam... Adevărul e că prefer 


să lucrez pentru femei. Dincolo aveam o şefă. 

— Da? Şi eu la fel, a spus David. Mi se pare că aduc o energie 
mai bună echipei. 

Am continuat să vorbim tot drumul cât am mers pe acel 
coridor pe care îl cunoşteam, apoi pe unul pe care nu-l ştiam, până 
am ajuns în fața unei uşi blindate, cu un buton de sonerie şi un 
cititor de carduri de acces. Şi-a trecut rapid cardul prin cel din 
urmă, a împins în uşă şi mi-a făcut semn să intru. 

— Salut, Jake! i-a spus el polițistului de la recepție. Ea e Kate 
Lederer, de la Eltham. A venit pentru un interogatoriu. Kate, te las 
pe mâna pricepută a lui Jake. Mi-a părut bine de cunoştinţă. 

— Şi mie, i-am răspuns eu zâmbind. 

Am aşteptat ca uşa să se închidă în urma mea, apoi m-am 
întors către polițistul pe care David îl numise Jake, pregătindu-mi 
în minte discursul pe care intenționam să i-l spun. Dar nu am avut 
timp decât să deschid gura, că în casca din urechea mea s-a auzit 
un glas de femeie uşor jenată. 

— Jack? Îmi pare foarte rău că te deranjez la muncă, draga mea, 
dar tocmai a vomat peste tot. 

Futu-i. 

— Scuze, am mimat eu către polițistul de la recepție. O 
secundă. 

M-am întors cu spatele la el şi mi-am dus un deget la cască, 
sperând că Jake va crede că era un apel de serviciu. 

— Verity, îmi pare rău, dar e un moment foarte nepotrivit. Te 
pot suna eu înapoi? Peste 10 minute, cel mult. 

— Sigur, draga mea. Nici n-aş fi vrut să te deranjez, dar tu mi-ai 
spus să te sun dacă... 

— Ştiu. Şi mă bucur că ai făcut-o. Are şi temperatură? 

În fundal am auzit un bocet care mi-a făcut instant sânii să 
pulseze dureros, plini de lapte. Rahat. Simțeam cum şi pantalonii 
încep să mi se lase pe lângă centură şi i-am mai strâns puțin. 
Probabil că se desprinseseră pe drumul către arest. 

— La cine ziceai că ai venit? l-am auzit pe Jake în spatele meu. 

Părea să existe o undă de suspiciune în tonul lui acum. Am 
înjurat în barbă şi mi-am ținut bine pantalonii cu o mână, pentru 
că era clar că o luau în jos de pe şold. 

— O clipă, Jake. 

— Nu cred că are febră, am auzit-o apoi pe Verity, cu un ton 
uşor îndoielnic. John şi cu mine am încercat să îi punem 
termometrul în ureche, dar n-a părut prea bucuroasă să îi facem 
asta, aşa că nu am putut să o ținem nemişcată suficient cât să îi 
putem lua temperatura. Dar nu pare caldă. 

— OK. Mulţumesc, Verity, şi te rog să nu-ți faci griji, plec acum 


şi ajung curând acasă. 

Am atins casca, apoi m-am întors către Jake. 

— Gata. Schimbare de plan. Nu am venit să văd niciun suspect, 
nu sunt nici polițistă. A fost un test de penetrare la cererea 
doamnei detectiv-inspector Habiba Malik. 

— Ce-a fost? a întrebat Jake cu un amestec de indignare şi 
enervare. Şi, stai, zici că nu eşti polițistă? 

— Jack! m-am auzit eu strigată din spate. 

M-am întors şi am văzut-o pe Malik intrând pe uşa arestului cu 
un zâmbet larg pe faţă. 

— Cum naiba ai reuşit să intri aici? Şi, stai puțin, a continuat 
ea cu o expresie mai întâi uimită, apoi de-a dreptul încruntată: asta 
e o uniformă de-a noastră? 

— Da, am răspuns eu. Chiar trebuie să le spui subordonaţilor să 
nu mai folosească 1234 drept cod la vestiar. Şi te-aş ruga să le spui 
şi să nu cheme nimeni geniştii pentru rucsacul ăla înghesuit în 
spatele pubelei de acolo. Ştiu că ar fi putut fi plin cu explozibili, dar 
nu este. Trebuie doar să fug repede acasă. 

— Pleci acum? 

— Da, am răspuns eu în timp ce-mi dădeam jos vestonul. 
Scuze, dar Gabby nu se simte bine. Chiar mă gândisem să anulez 
misiunea, dar nu am vrut să te las baltă. Am strâns suficiente date 
pentru un raport. 

— Îmi închipui, din moment ce te văd aici, îmbrăcată în 
uniformă completă. Of, fir-ar să fie, a continuat Malik, clar 
mâhnită. Chiar am crezut sincer că nu aveai să treci de recepție... 

Am zâmbit înțelegătoare, dar fără să încerc să-mi ascund 
satisfacția victoriei. 

— Ştiu. Imi pare rău. Mi-e teamă că-mi datorezi băutura aia. 

— Uf. Altceva? 

— Chestiile obişnuite. Zi-le oamenilor să nu mai treacă pe 
nimeni prin uşi de securitate. Zi-le şi să se uite în urma lor, să 
verifice dacă uşile alea s-au închis cum trebuie. În mod clar, nu 
refolosiți parole! 

— Să refolosim...? Oh, Doamne! Jack, să nu-mi zici că... 

— Stai liniştită, nu mi-am băgat nasul în nimic prea delicat. 

Am îmbrățişat-o cu o mână şi cu cealaltă am tras din nou în sus 
de pantalonii împrumutatți: 

— Scuze, dar chiar trebuie să fug. Mă duc să las uniforma asta 
la loc şi să îmi iau rucsacul înainte ca vreunul din oamenii tăi să îl 
detoneze controlat. 

— Ba n-ar fi rău, a mormăit Malik. Se pare că ar fi putut să aibă 
şi o bombă cu ceas lipită de el şi tot n-ar fi observat. Du-te-acasă! 
Strânge-o pe Gabby în brațe din partea mea. Ah... stai puţin! a 


părut ea să-şi amintească ceva. Merg cu tine până la maşină. 

— N-ai încredere că plec cu adevărat din incintă? am râs eu, iar 
ea a clătinat din cap. 

— Nu e asta. E altceva... ceva ce tot vreau de mult să îți spun. 
Uite, ne vedem peste cinci minute în vestiar, OK? 

— OK, am răspuns eu, puțin nedumerită, după care Malik m-a 
condus afară din arest, iar uşa blindată s-a închis grea în urma mea. 


kkk 


Malik a venit după mine la vestiar câteva minute mai tâziu, dar 
de-abia când eram deja în drum spre maşină i-am spus: 

— Ziceai că voiai să îmi spui ceva. Acum e momentul, pentru 
că eu chiar trebuie să mă grăbesc. 

— Ştiu, a spus Malik, cu un aer deodată grav. Voiam să îţi zic 
că... In fine, sunt două chestii... 

S-a oprit. Am simțit un fior de alarmă străbătându-mă. Habiba 
Malik şi cu mine eram prietene destul de apropiate acum, dar după 
cele întâmplate anul trecut nu prea eram sigură că m-aş putea simți 
vreodată complet confortabil în compania poliției. 

— Dar ce este? Mă îngrijorezi. 

— E vorba de Cole Garrick, a spus ea, întorcându-se către mine. 

În lumina rece de februarie, fața ei părea mai bătrână decât 
atunci când ne întâlniserăm pentru prima dată, iar la colțul ochilor 
i se vedeau riduri fine. 

— A... în fine... a murit. În închisoare. Înainte de proces. 

— Futu-i. 

În ultima vreme încercasem să nu mai înjur aşa mult, de dragul 
lui Gabby, dar acum, cuvintele îmi scăpaseră absolut involuntar şi, 
ca să fiu cinstită, nici nu ştiu ce altceva aş fi putut spune, aşa că am 
repetat: 

— Futu-i. Deci nu va fi nevoit să suporte nicio judecată? 

— Nu. Îmi pare foarte rău. Era într-o închisoare securizată, 
după cum bine ştii, dar se pare că a găsit totuşi o cale... 

— Ela găsit o cale? Vrei să zici că şi-a făcut-o cu mâna lui? 

Malik a ridicat din umeri. 

— A fost găsit spânzurat. Nu ştiu cum se poate interpreta asta... 

— Futu-i, am spus din nou. 

Mi-am apăsat degetele pe ochi şi prin minte au început să îmi 
defileze imagini. Cole pe plaja de la Brighton, râzând şi aruncându- 
se în valuri. Cole pe balconul apartamentului său, bând cocktailuri 
Dirty Martini şi frigând creveţi uriaşi pe grătar. Faţa lui Cole în 
lumina lumânărilor, în cabană, cu buzele lipite de ale mele. 


Expresia lui ultima oară când l-am văzut, în întunericul penthouse- 
ului său, cu fața schimonosită de furie şi disperare. Vocea lui: Dă-te 
înapoi sau chiar te împuşc, Jack! Oare ar fi făcut-o? Nu am de unde 
să ştiu. 

— Îmi pare rău, am auzit eu vocea lui Malik ca venind de foarte 
departe. Ştiu că nu asta ai vrut. Că nu asta am vrut. Noi am fi vrut 
ca justiția să facă dreptate. 

Justiția. Cuvântul avea un gust acru în gura mea. S-ar fi putut 
spune, într-un fel, că şi ceea ce i se întâmplase lui Cole tot un fel de 
justiție era. Viaţă pentru viață. Dar mie nu mi se părea că era aşa. 

— Şi cum rămâne cu cei din spatele tuturor lucrurilor? Se ştie 
ceva? Cine or fi fost? am întrebat eu. 

— S-au făcut cercetări foarte serioase, a spus Malik, privindu- 
mă cu gravitate, răbdare şi înțelegere. Cole a făcut foarte multe 
mărturisiri înainte de moarte. Crede-mă, fiecare pistă e urmată cu 
mare atenţie, de la cel mai înalt nivel. 

Am încuviințat. O credeam, deşi nu îmi făceam mari iluzii că 
MI6 ar fi fost prea preocupaţi de moartea unui hacker oarecare. Dar 
cine ştie câți jurnalişti şi dizidenţi or fi avut telefoanele 
compromise de Watchdog, câte locaţii de-ale lor or fi fost urmărite 
de software-ul lui Cole? Câţi oameni or fi fost asasinați discret într- 
un moment în care se credeau în siguranță? Câte fotografii de copii 
de diplomaţi s-or găsi acum în vreo bază de date biometrice, în 
cine ştie ce țară îndepărtată, grație lui Puppydog? 

Ceea ce i se întâmplase lui Gabe fusese din vina lui Cole, iar el 
plătise acum prețul suprem. În ceea ce îi privea pe cei care îi 
tăiaseră gâtul lui Gabe, ei bine, deşi nu aveam să fiu sigură 
niciodată, dar vara trecută fuseseră găsite două corpuri plutind pe 
Tamisa, iar analizele ADN se potriviseră cu nişte urme microscopice 
prelevate de pe fereastra de la baie. Ştiam că de aceea îmi dăduse 
Malik vestea, să ştiu că se terminase, că de acum înainte cei care îl 
uciseseră pe Gabe, chiar dacă nu fuseseră prinşi propriu-zis, se aflau 
sub pământ. Într-un fel chiar m-am simțit uşurată, dar — deşi mi se 
părea cam ciudat să admit — eu nu fusesem niciodată prea 
interesată de cei care mânuiseră cuțitul în acea noapte. Pentru 
mine, aceştia nu fuseseră decât gloanţe într-un pistol încărcat — 
asasini, e adevărat, dar nu neapărat cei cu adevărat responsabili 
pentru moartea lui Gabe. După părerea mea, aceştia fuseseră mereu 
Cole şi cei care îl cumpăraseră. lar acum, Cole murise. Însă grupul 
din spatele lui era ceva mai tenebros şi amorf, şi degeaba spunea 
Malik ce spunea, eu eram convinsă că un astfel de grup nu poate fi 
niciodată încolțit, darămite adus în fața justiției. 

Indiferent cine erau indivizii din spatele vulnerabilității 
aplicației Puppydog, ei trebuie să fi fost la rândul lor doar o parte a 


unei vaste şi întunecate rețele de jucători nevăzuți, o rețea care 
cuprindea pe toată lumea, de la agenţii de securitate națională la 
organizații de hackeri precum Lazarus Group sau la cine ştie ce 
copii de prin vreun dormitor din Canada, Polonia sau Bangladesh, 
care apăsau acum pe nişte butoane şi provocau haos doar aşa, de 
distracție, la fel cum făcuse şi Gabe cândva. Şi, da, sigur că se putea 
lupta împotriva lor, poate că unii dintre indivizii aceia puteau fi 
arestați, dar era ca şi cum ai vrea să acuzi cancerul. Oameni ca ei 
aveau să existe mereu. Alunecoşi, fantomatici, strecurându-se prin 
fisurile securității noastre informatice sau intrând pe uşile pe care 
le-am lăsat noi deschise pentru ei către viețile noastre digitale. 

Tot ce mai puteam face era să îmi spun că închisesem o uşă — 
breșa pe care Cole o făurise pentru ei —, iar acum mii, poate chiar 
milioane de oameni erau mai în siguranță datorită mie. Şi că ar 
trebui să renunţ. 

— Care era a doua chestie? 

Încercasem să întreb cu o aparență de normalitate în voce, dar 
sunase încordat şi fals, şi ştiam că Malik ştia şi simțea compasiune 
pentru mine, dar că încerca să se comporte cât de cât oficial, pentru 
binele amândurora. 

— Ceva mai pozitiv? 

— Poate. Sau cel puţin aşa sper. Nu sunt absolut sigură că 
informaţia e publică încă, dar am vrut să afli tu prima. 

— Da? 

— Tocmai am aflat de la Eltham Green. S-a finalizat ancheta. L- 
au găsit pe Jeff vinovat de abateri grave. 

— Glumeşti? am întrebat eu, cu fața înțepenită de parcă n-ar fi 
fost hotărâtă ce expresie să adopte, râs sau plâns. Ce înseamnă 
asta? 

— Înseamnă că... practic, e ca și concediat. Nu mai poate lucra 
ca ofițer de poliție de acum încolo. Şi au mai primit mustrări doi 
dintre colegii lui, pentru felul în care s-au purtat cu tine după 
despărțire. Ştiu că e prea puțin şi cu siguranță mult prea târziu, dar 
sper măcar că e ceva. 

— Oh, Doamne! 

Mă simțeam de parcă primisem un pumn în stomac. Mi-am 
pus mâna acolo şi am simţit cicatricea răsucită şi noduroasă de sub 
tricou, unde chirurgul îmi tăiase din rana zdrențuită şi supurândă 
ca să îmi scoată splina şi nu reuşise să repare complet stricăciunile. 
Cumva, atingerea aceea, senzația marginilor sensibile şi uşor 
ridicate, urmele încă perceptibile ale suturilor şi capselor 
chirurgicale ce fuseseră scoase... toate acestea îmi dădeau 
stabilitate, erau ancora mea. Supraviețuisem acelei răni. 
Supraviețuisem naşterii lui Gabby — alte copci, alte cicatrici. 


Supraviețuisem morții lui Gabe şi eram încă aici, nu chiar întreagă, 
dar măcar în picioare. 

— Mulţumesc, i-am spus eu lui Malik. 

A dat din cap puţin formal, de parcă nici ea nu era prea sigură 
ce ar trebui să facem cu informaţia asta, şi nici nu părea un 
moment potrivit pentru expresii ca Ups! sau pentru bătut palma. 

— OK. Deci, cam asta voiam să îți spun. Îmi pare rău că nu e 
chiar momentul potrivit pentru o veste proastă, dar chiar am vrut 
să ţi-o dau în persoană. 

— Ştiu, am răspuns eu şi am atins-o uşor pe braț, chinuindu- 
mă să-i zâmbesc. Îți mulțumesc. Sincer. 

Apoi am urcat în maşină şi am plecat, iar Malik a rămas să se 
uite în urma mea, din ce în ce mai mică în oglinda retrovizoare. 

Aproape că ajunsesem pe Salisbury Lane, pierdută în gânduri, 
pierdută în amintiri, când la radio a început un cântec pe care, mai 
întâi, nu am ştiut de unde să îl iau. Însă începutul său, un refren 
scurt şi repetitiv ce se potrivea cu ritmul semnalizatorului de 
schimbare a direcţiei, în timp ce aşteptam să intru pe strada 
noastră, îmi dădea o senzaţie ciudată — un amestec de panică, 
nostalgie şi dor. 

Apoi mi-am dat seama. This Must Be the Place, cântecul pe care 
l-am pus la nunta noastră, cântecul pe care dansasem cu Gabe, 
strâns îmbrățişați în noaptea aceea caldă de vară, înconjurați de 
rude şi prieteni, apoi râzând şi invitându-i pe Cole cu Noemie să ni 
se alăture pe ringul de dans, şi pe Hel cu Roland, şi pe părinții lui 
Gabe, şi pe toți ceilalți care veniseră să ne ureze tot ce era mai bun 
în viața noastră împreună. 

Panica era din cauză că dedesubtul acestei amintiri se afla 
cealaltă, cu Cole care fluiera refrenul acesta în timp ce mă căuta 
prin ceața mării în ascunzişul meu dintre dune, pe când mă 
temeam pentru viața mea şi nu ştiam dacă el îmi era prieten sau 
duşman. 

Cole. Cole care îşi trădase prietenul, cel care mă dusese şi pe 
mine până la marginea prăpastiei. Cole care era mort acum, într-o 
celulă de închisoare. 

Am tras maşina lângă bordură şi am rămas înăuntru, 
ascultându-l pe David Byrne cântând despre dragoste şi visuri şi 
speranță — şi despre ce înseamnă să fii acasă. 

M-am trezit cu lacrimi pe față — plângeam mult în ultima 
vreme, dar nu întotdeauna de tristeţe. Însă acum aveam imaginea 
lui Gabe în minte, nu pe a lui Cole. Mâna lui Gabe într-a mea, în 
timp ce dansam împreună sub sclipirea a 100 de lămpi, braţul lui 
în jurul taliei mele, întorcându-mă, conducându-mă, îmbrățişându- 
mă în calda promisiune a iubirii sale şi a unui viitor împreună. 


Apoi, melodia s-a terminat, iar eu m-am şters la ochi, am oprit 
motorul şi am coborât din maşină. M-am uitat la căsuţa noastră, 
cea în care trăise Gabe şi mă iubise şi murise, casa în care fiica 
noastră venise plângând pe lume — un plânset pe care îl aud şi 
acum, chiar de la o distanță atât de mare. 

Mi s-a umplut inima cu o bucurie ce era foarte apropiată de 
suferință, nici nu eram sigură că aş fi putut face diferența acum, 
când zâmbeam printre lacrimi. Pentru că în spatele uşii din fața 
mea se afla fiica noastră — a mea şi a lui Gabe —, care mă aştepta 
pe mine şi care era minunată şi înfuriată şi roşie la faţă, şi tot ce 
aveam eu nevoie acum. 

Am deschis uşa. Ajunsesem acasă. Iar acesta era locul în care 
voiam Să fiu. 


MULȚUMIRI 


Am o litanie întreagă de mulțumiri pentru cartea asta, aşa cum 
se întâmplă întotdeauna când abordezi un subiect despre care nu 
ştiai mare lucru înainte să te apuci de scris. 

Cartea aceasta a luat naştere, în mare parte, în urma multelor, 
foarte multelor podcasturi ascultate în pandemie, podcasturi care 
mi-au captat interesul pentru prima dată atunci când am scris Uşa 
ferecată şi Unul câte unul, în care exploram lumea tehnologiei şi a 
aplicațiilor din unghiuri foarte diferite. Există multe nuanţe ale 
criminalității cibernetice şi multe podcasturi interesante pe acest 
subiect, dar cel care a avut cea mai mare influență asupra Zero Days 
a fost, indubitabil, Darknet Diaries, găzduit de Jack Rhysider, unde 
am auzit pentru prima dată testeri de penetrare profesionişti şi 
ingineri sociali vorbind deschis despre experiențele lor, uneori cu 
nişte amănunte care îți făceau pielea de găină. Deci, în primul 
rând, mulțumiri lui Jack, care a făcut atât de accesibil şi interesant 
un subiect foarte complex, apoi mulțumiri tuturor hackerilor şi 
experților în securitate care şi-au împărtăşit bogăția de cunoştinţe, 
contribuind astfel la crearea unei lumi puțin mai sigure. 

Mulţumesc şi multitudinii de experți şi prieteni pe care i-am 
descusut cu privire la diversele teme legislative, polițienești, de 
procesare a locului unei crime, de supraveghere şi de hacking. Neil 
Lancaster, Clare Mackintosh, Katie Robinson, Graham Bartlett, Sam 
Gordon şi H.D. Moore, vă sunt mai mult decât recunoscătoare 
pentru că ați citit fragmente, mi-ați dat sfaturi legate de scenariile 
mele, atât plauzibile, cât şi implauzibile şi m-ați lăsat, în general, să 
vă pun întrebări idioate fără să mă faceți să mă simt idioată. 
Desigur, e inutil să mai spun că orice greşeală sau exagerare ce 
depăşeşte limitele imaginației (atât plauzibile, cât şi implauzibile) 
îmi aparțin doar mie. Îți mulțumesc şi ție, Derek, pentru ajutorul 
tău neprețuit în descrierea modului de lucru din call centerele de 
asigurări şi sper că te-a bucurat felul în care ţi-am integrat numele 
în poveste. La fel şi ție, Gytha, care mi-ai spus: Sunt la fel de iute ca o 
vulpe. Una bătrână. Cu osteoporoză. Peste care a trecut un 4x4. Acum 
zece zile. Ştii ce înseamnă asta şi îmi datorezi un pahar la următorul 
festival Bloody Scotland! 

Mulţumiri perpetue agentei mele, sclipitoarei Eve, lui Ludo, 
Steven, Rebeccăi şi tuturor celor care lucrează la EWLA pentru a-mi 


scoate cărțile în lume. Şi recunoştinţă sinceră echipelor care 
lucrează neobosit în culise la Simon & Schuster în UK, SUA, 
Australia şi Canada, precum şi editurilor care mă publică în alte 
limbi, peste hotare. Alison, Jen, Suzanne şi Nita, vă mulțumesc 
pentru sclipitorul vostru talent editorial şi pentru încrederea 
voastră în mine ca scriitoare. Pentru lan, Jonathan, Jessica, Sydney, 
Sabah, Katherine, Taylor, Adria, Natasha, Felicia, Kevin, Mackenzie, 
Gill, Dom, Nicholas, Hayley, Sarah, Harriett, Matt, Francesca, 
Jennifer, Aimee, Sally, Abby, Anabel, Caroline, Jaime, John Paul, 
Brigid şi Lisa — grija şi geniul vostru nu încetează să mă uimească 
şi vă sunt pe veci recunoscătoare pentru toate eforturile voastre de 
a pune cărțile mele în mâinile cititorilor. 

Paul James Hillman, multe mulțumiri pentru generoasa ta 
mână de ajutor oferită asociației Young Lives vs Cancer. Donaţia ta 
este un sprijin valoros pentru tinerii care trec prin momente grele 
şi sunt extrem de recunoscătoare. 

Îi mulțumesc familiei mele pentru că îmi oferă motive să ies 
din lumile mele imaginare şi pentru că reuşesc să o facă pe cea 
reală atât de distractivă. 

În cele din urmă, cititorilor mei — ce altceva să vă spun, în 
afară de faptul că voi sunteți cei care faceți totul posibil? Vă 
mulțumesc din adâncul sufletului meu pentru că ați citit până aici. 


Ruth 


